ఎమ్బీయస్‍ - గ్రేట్‍ ఆంధ్ర ఆర్కయివ్స్ ప్రాజెక్టు

**2018 Q3 జులై - సెప్టెంబరు ఆర్టికల్స్**

**(పిడిఎఫ్‍ రూపంలో)**

**విషయసూచిక**

మోదీకి కీలకమైన యుపిని యోగి గట్టెక్కిస్తాడా? (2)

ఝార్‍ఖండ్‍లో గిరిజనుల వ్యతిరేకత

అసాం పౌరసత్వ జాబితా వాయిదా

క్రైమ్‍: బ్యాంకుకు టోకరా వేసి లక్ష పౌండ్లు...(4)

అరుణాచల్‍లో మతమార్పిడి వ్యతిరేక బిల్లు రద్దు

గవర్నర్ల చురుకుదనం

కుడి ఎడమైతే పొరబాటే లేదోయ్‍!?

కరుణానిధి శకం ముగిసింది

ఊపు మీదున్న బిజెపి

బాబు లాంగ్‍ యూటర్న్

‘సో కాల్డ్’ హేతువాదులు

జగన్‍ కూటమి?

‘సో కాల్డ్..’ కు స్పందన

అరమూత కన్నుల అటల్‍జీ కనుమూత

అమెరికన్‍ పూజారుల ప్రవర్తనను ఖండించిన పోప్‍

మనం ఎప్పుడు స్పందిస్తాం?

కులదీప్‍ నయ్యర్‍ మృతి

ముల్ల పెరియార్‍ డ్యామ్‍ వివాదం

ఆస్తిక ప్రతినిథులతో తంటా

ఏది మతం? ఏది ఆచారం?

ఎందుకో యింత తొందర?

మతం - కర్మకాండ

నాఫ్టాకు సవరణలు - మెక్సికో కోణం

సస్పెన్సుకు తెర వాలింది, మిస్టరీకి తెర లేచింది

2018 జులై ఎమ్బీయస్‌: ఎస్వీయార్‌ శతజయంతి

ఇవాళ ఎస్వీయార్‌ శతజయంతి. పత్రికల్లో, టీవీల్లో ఆయన గురించి విస్తారంగా వస్తోంది. మీరూ ఏదైనా రాయండి అంటూ కొంతమంది పాఠకులు మెయిల్స్‌ రాస్తున్నారు. చాలా ఏళ్ల క్రితమే (8 ఏళ్లు దాటి ఉంటుంది) గ్రేట్‌ ఆంధ్రాలోనే రాశాను. ఆర్కయివ్స్‌లో దొరక్కపోవచ్చు కానీ మళ్లీ దాన్ని మొత్తం రాస్తే గతంలో చదివినవాళ్లకు బోరు కొడుతుంది. అందువలన ఆ వ్యాసంలో ఆయన జీవిత విశేషాల భాగం వదిలేసి, నేను చేసిన కామెంట్స్‌ వరకు మళ్లీ అందిస్తున్నాను. జీవిత విశేషాల గురించి, మీరు పత్రికల్లో, టీవీల్లో చదివేసి, చూసేసి ఉంటారు. కామెంట్స్‌ అనేవి వ్యక్తిగతం కాబట్టి గతంలో మిస్‌ అయినవాళ్లు చదవవచ్చు.

'... నాకు తెలుగులో బాగా నచ్చిన సినిమా మాయాబజార్‌. అందునా బాగా నచ్చిన పాత్ర ఘటోత్కచుడు. అదేమిటి, కష్ణుడు బాగా చేయలేదా, మాయా శశిరేఖ బాగా చేయలేదా? అంటూ పంచాయితీ చేయకండి. మాయాబజార్‌ చూసినపుడు నేను పిల్లవాణ్ని. ఇప్పుడు చూస్తున్నా ఇప్పుడూ పిల్లవాణ్ని అయిపోయి చూస్తాను కాబట్టి అవే ఫీలింగ్స్‌. చూస్తూన్నంత సేపూ ఇంటర్వెల్‌ ఎప్పుడు వచ్చేస్తుందా ఎప్పుడు ఘటోత్కచుడు వచ్చేస్తాడా అని ఒకటే ఎదురుచూపులు. ఘటోత్కచుడు రాగానే 'హమ్మయ్య, ఇక ఫర్వాలేదు, కథ ఒడ్డున పడింది, కష్టాలు గట్టెక్కాయి' అని ఊరట.

కృష్ణుడు ఏవేవో ట్రిక్కులు వేసి కథ నడిపించి వుండవచ్చు. అవన్నీ పెద్దయ్యాక తెలుస్తాయి. చిన్నప్పుడు మనకు కావలసినవి ఇన్‌స్టంట్‌ సొల్యూషన్స్‌. శత్రువును పట్టుకుని చావగొట్టేయాలి. అంతే! ఆ పని చేసేవాడు ఘటోత్కచుడు కాబట్టి హైహై నాయకా. లంబూ జంబూలే కాదు, నేను కూడా అలాగే అరిచేవాణ్ని తెరమీద ఎస్వీయార్‌ ఘటోత్కచుని రూపంలో కనబడగానే. అష్ట దిక్కుంభి కుంభాగ్రాలపై.. పద్యం పాడుతూంటే ఒళ్లు జలదరిస్తుంది. అసలు రాడార్‌ లాటి డ్రమ్‌ మీద 'ఘటోత్కచ' 'ఘటోత్కచ' అంటున్నపుడే గుండె వేగంగా కొట్టుకుంటుంది. ఢామ్మని ఇంతెత్తు హైట్‌తో ఎస్వీ రంగారావు ప్రత్యక్షమవగానే చప్పట్లే చప్పట్లు. ఏం రూపం, ఏం వర్చస్సు, ఏం తేజస్సు, ఏం వాయిస్సు.. రాక్షసుడయితే అయ్యాడు కానీ వెళ్లి దణ్ణం పెట్టుకో బుద్ధవుతుంది.

అసలు మా నాయనమ్మకు నాకూ ఇక్కడే గొడవ వచ్చేది. ఆవిడకు పురాణాలన్నీ కంఠోపాఠం. అవన్నీ మాకు చెప్పేది. తక్కినవన్నీ బాగానే చెప్పేది కానీ ఘటోత్కచుడు విషయంలో తప్పులు చెప్పేది. అతను రాక్షసుడు అని చెప్పేది. అంత బలశాలి బతికుంటే ప్రమాదమని కష్ణుడే మాయోపాయం పన్ని కురుక్షేత్ర యుద్ధంలో కర్ణుడిచేత చంపించేశాడని చెప్పేది. నేను నమ్మేవాణ్ని కాను. 'నువ్వు కన్‌ఫ్యూజ్‌ అవుతున్నావు మామ్మా, క ష్ణుడు, ఘటోత్కచుడు ఫ్రెండ్స్‌. ఘటోత్కచుడు చాలా మంచివాడు. పెళ్లివాళ్లకు మిగల్చకుండా లడ్డూలు తినేసినంత మాత్రాన రాక్షసుడు అనకూడదు' అని వాదించేవాణ్ని.

ఆవిడ నెత్తి కొట్టుకుని 'పెద్దయితే తప్ప నీకు అర్థం కాదులే' అని మొత్తుకునేది. పెద్దయ్యాక మాయాబజారు కట్టుకథనీ, భారతంలో లేదనీ, ఘటోత్కచుడు అంటే నెత్తిమీద ఒక వెంట్రుక కూడా లేకుండా తలకాయ కుండలా వుండేవాడనీ అన్నీ తెలిసాయి. మనసు పాడైపోయేదే కానీ బుద్ధిని హదయం జయించేట్లా చేసిన మహానుభావుడు ఎస్వీ రంగారావ్‌. ఆయన వేసిన ముద్ర ఎంత గట్టిగా వుందంటే నా చిన్ననాటి మధుర స్మ తి అలాగే వుండిపోయింది. ఇప్పటిక్కూడా మాయా శశిరేఖ చేసే పనులకు నవ్వు వచ్చినపుడు అది సావిత్రి ఘనత అని గుర్తుకురాదు. ఆమె లోపల ఎస్వీయార్‌ దాగున్నాడు కాబట్టే అలా చేస్తోందని అనిపిస్తుంది.

మీకు తెలుసా? మొదట్లో ఆ పాత్ర రంగారావుగారికి యివ్వడానికి జంకారు కెవి రెడ్డి. ఘటోత్కచుడు అభిమన్యుడి వయసువాడు. చిన్నగా, నేవళంగా వుండాలి. రంగారావుగారు చూస్తే నాగేశ్వరరావుగారి కంటె అయిదేళ్లు పెద్దవాడు. భారీ విగ్రహం. కాస్త తర్జనభర్జన పడి 'ఏది ఏమైనా రాక్షసుడు కదా, అందువల్ల భారీగా వున్నా ఫర్వాలేదు.' అనుకుని రంగారావు గార్ని బుక్‌ చేశారు. మనల్ని రక్షించారు.

ఘటోత్కచుడు ఒక్కటేనా, రంగారావు ఏ పాత్ర వేసినా ఆ వాయిస్‌, ఆ డైలాగ్‌ డెలివరీ, ఆ రూపం.. అలా కళ్లముందు నిల్చిపోవాల్సిందే. డైలాగులు అలవోకగా ఆయన పలికే తీరు అనితర సాధ్యం. 'పాండవ వనవాసం' ఎన్టీయార్‌ 'ధారుణి రాజ్యసంపద' అంటూ చచ్చేట్లా పద్యం పాడితే ఈయన 'హు బానిస, బానిసల కింత అహంభావమా' అని ఒక్క మాటలో కొట్ట్టిపడేస్తే - ఆ డైలాగు కొట్టినది విలన్‌ అన్న విషయం తట్టక - చప్పట్లు కొట్టేసేవాళ్లం. సింహాసనంపై ఆ కూచోడం, తల తిప్పడం, కాస్త వంగడం, మాటను విసురుగా, దూకుడుగా వదలడం - హేలా విలాసం అంటారు ఇదే కాబోసు అనిపించేది. మన తెలుగునటుల్లో ఆయనకున్నంత ఈజ్‌ ఎవరికుంది చెప్పండి. మనకు చాలామంది గొప్పనటులున్నారు. కానీ వాళ్లందరూ ఎంతోకొంత హోమ్‌వర్క్‌ చేసుకువచ్చి నటిస్తున్నారు అనిపిస్తుంది. కానీ యస్వీయార్‌ మాత్రం అప్పటికప్పుడు ఎఫర్ట్‌లెస్‌గా నటిస్తున్నట్టు అనిపిస్తుంది.

అలా ఎవర్ని చూసినా అనిపించదు. (ఒక్క మినహాయింపు. 'పెద్దమనుష్యులు'లో విలన్‌గా వేసిన గౌరీనాథ శాస్త్రిగారిలో కూడా ఆ ఈజ్‌ కనపడింది. ఆయన తక్కిన పాత్రలుకూడా యింత యీజ్‌తో వేశారా, లేదా అన్నది నాకు తెలియదు) ఆ యీజ్‌తోనే స్టయిల్‌ వచ్చింది. ఈ వజ్‌ యే స్టయిలిష్‌ ఏక్టర్‌. విలన్‌ వేసినా జేజేలు అందుకునేంత స్టయిల్‌. తెర మీద ఆయన వస్తే చాలు ఉత్తేజం కలుగుతుంది. హిజ్‌ ప్రెజెన్స్‌ వాజ్‌ ఎలక్ట్రిఫైయింగ్‌. బొబ్బిలియుద్ధంలో చూడండి. చివర్లో అంతా ఘోరం. విషాదం. హీరో, హీరోయిన్లు అందరూ చచ్చిపోయారు. ఏడుపు వస్తూ వుంటుంది. కథ ముందే తెలుసు కాబట్టి తాండ్ర పాపారాయుడు ఎప్పుడు వస్తాడా అని చూస్తూ వుంటాం.

అంతలోనే వస్తాడు. శవాలను చూసి బాధపడతాడు. పవర్‌ఫుల్‌ డైలాగులు కొడతాడు. కోపం తెచ్చుకుంటాడు. 'పులి, బొబ్బిలి పులి' అంటూ విజయరామరాజుమీద పడతాడు. ఆ సీన్లు చాలు, కళ్లముందు రంగారావు నిలిచిపోవడానికి. బుస్సీమీద, విజయరామరాజుమీద ప్రేక్షకుడి కసి తీరేది తాండ్ర పాపారాయుడి ద్వారానే. మనం మమేకం అయిపోతాం. ఆ పాపారాయుడు బతికుంటే రంగారావు లాగానే వుంటాడనుకుంటాం. మర్చిపోవాలనుకున్నా మర్చిపోలేని అభినయం.

తరచి చూస్తే అనేక సినిమాల్లో రంగారావుగారు వేసిన సీన్సు తక్కువే. కానీ సినిమాహాలునుండి బయటకు రాగానే హీరో హీరోయిన్ల తర్వాత గుర్తుకు వచ్చేది ఆయనే. చాలా వాటిల్లో ఆయనది తండ్రో, మామగారో, యిలాటి పోర్షన్లే. అదే వేరెవరైనా వేస్తే ఆ పోర్షన్‌ ఎవరేశారబ్బా అని తంటాలు పడి గుర్తుకు చేసుకోవాలి. కానీ ఈయన వేయడంతో వాటికి ఓ ప్రాముఖ్యత ఆటోమెటిక్‌గా వచ్చేస్తుంది. ఆయన తెరమీదకు రాగానే ఒక హుషారు వచ్చేస్తుంది. హఠాత్తుగా తెర జీవం పోసుకుంటుంది. సన్నివేశంలో ఎక్కడలేని హడావుడీ వచ్చి పడుతుంది.

ఆయన సీనులో వున్నాడంటే అవతలి వాళ్లను తినేయడమే. అంటే అవతలివాళ్లు కంటికి ఆనరు. జమునగారు చెప్పుకున్నారు - వాళ్లిద్దరూ కలిసి నటించే సినిమాల్లో ఆయన ఉడికించేవాట్ట. 'ఇదిగో అమ్మాయ్‌, కాస్కో, ఈ సీనులో నిన్ను తినేస్తా' అని. ఈవిడ జవాబిచ్చేదిట - 'గొంతు కడ్డం పడతా, మీరూ చూస్కోండి' అని. అంటే అర్థమేమిటి? 'మీరు నిన్ను తినలేరు. నేనూ మీ అంత ప్రతిభావంతంగా నటిస్తాను, చూస్కోండి' అని అన్నమాట. అంతేగానీ 'మిమ్మల్ని తినేస్తా, జాగ్రత్త' అనటం లేదు. అంత మాట అనే సాహసం ఎవరికీ లేదు. అంటే ఆయన చంపేస్తాడని కాదు, అది జరిగే పని కాదు అని అందరికీ తెలుసు.

మహా అయితే ఆయనకు మాచింగ్‌గా చేయగలరేమో అంతే! అంతే గానీ ఆయన్ని డామినేట్‌ చేయడం జరగని పని. అంతెందుకు మహానటుడు ఎన్టీయార్‌కే ఎస్వీయార్‌ని తట్టుకోవడం మహా కష్టం. వాళ్లిద్దరూ తెరమీద వున్నారంటే మంచి పోటాపోటీగా వుంటుంది. ఇద్దరూ కలిసి మనని అలా తెరకేసి కళ్లప్పగించి చూసేట్లా చేసేస్తారు. అసలు ఇటు నాయకుడు రామారావయితే, అటు ప్రతినాయకుడు రంగారావయితేనే తూకంగా వుంటుంది. ఈయన రాముడైతే ఆయన రావణుడు. ఈయన కష్ణుడయితే, ఆయన దుర్యోధనుడు. ఆయన రేచుక్కయితే, ఈయన పగటిచుక్క.

తెరమీద తన పాత్ర ఎలా పోర్ట్రే చేయాలి అన్న విషయం ఎస్వీయార్‌కి బాగా తెలుసు. దానికి సంపూర్ణ రామాయణంలో చివర్లో రావణుడి సభలో దశ్యం గురించిన సంఘటన మంచి తార్కాణం. బాపు-రమణలు తీసిన ఆ 'సంపూర్ణ రామాయణం' కు రమణగారు, ఆరుద్రగారు రచయితలు. యుద్ధం ముగిసిపోతుందనగా రావణాసురుడు ఓ రాత్రిపూట తన సభాస్థలానికి వెళ్లి అక్కడి సింహాసనాలు చూస్తూ తనవాళ్లందరూ యుద్ధంలో కూలిపోయిన విషయాల్ని గుర్తుకు చేసుకుని ఆవేదన పడతాడు. ఈ ఘట్టాన్ని ఆరుద్రగారు ఇండోనేసియన్‌ రామాయణంలోంచో దేంట్లోంచో తీసుకున్నారట. మంచి గ్రీక్‌ ట్రాజెడీలో హీరోను చూస్తున్నట్టు వుంటుంది. అక్కడ మంచి డైలాగులున్నాయి కదా. రంగారావుగారికి ఆ డైలాగులు ముందురోజు వెళ్లాక అవి చూసి ఆయన మురిసిపోలేదు. ఇంత చక్కటి డైలాగులు అదరగొట్టేసి తనే పేరు తెచ్చుకోవాలని ఆశ పడలేదు. వెంటనే బాపు, రమణలకు కబురంపించారు.

''ఈ డైలాగులన్నీ నేనే చెబితే బాగుండదు. మధ్య మధ్యలో మాధవపెద్ది చేత పాడిద్దాం. అప్పుడే రక్తి కడుతుంది.'' అని చెప్పి బాపు, రమణ, మాధవపెద్ది, మహదేవన్‌ - వీళ్లందరినీ తన యింటికి రప్పించి 'ఇదిగో యిక్కడ నేను మాట్లాడతాను, అక్కడ అతను పాడతాడు, రాగాలొద్దు' అంటూ ట్యూన్‌ చేయించుకుని ప్లాను చేసి, అలా చిత్రీకరించేట్లా చేశారు. ఈ విషయం నాకెప్పుడూ ఆశ్చర్యం కలిగిస్తుంది. సాధారణంగా యాక్టర్లకు పాట పాడేద్దామని మహా కుతి. మాటల్లా ఓ పాట రాయించుకుని, గట్టిగా రాగాలు తీయకుండా, శ్రుతిని పట్టించుకోకుండా, అలా అలా చదివేసి, పాట పాడేశాననిపించుకోవడం మహా సరదా. అటువంటిది ఈయన తన డైలాగులను గాయకుడికి యిచ్చి పాడించి మాధవపెద్దికి కూడా కీర్తి వచ్చేట్లు చేశారు. రేదర్‌ తన కీర్తిలో వాటా యిచ్చారు. వింతగా వుంది కదూ!?

గట్టిగా ఆలోచిస్తే రంగారావుగారు సంపూర్ణ రామాయణంలో చేసినది వింతేమీ కాదు. ఎందుకంటే రంగారావుగారు నటుడే కాదు, దర్శకుడు కూడా. ఆయన తీసిన సినిమాలు హిట్‌ కావడమే కాదు, ప్రభుత్వ ఎవార్డులు వచ్చాయి కూడా. అందువల్ల సన్నివేశాన్ని ఎలా రక్తి కట్టించాలి, ఏ ఎలిమెంట్స్‌ ఎంత పాళ్లల్లో వుండాలి అన్న విషయం కూలంకషంగా అధ్యయనం చేయగలడాయన. అందుకే సంపూర్ణ రామాయణంలో ఆ సీను అంత బాగా పండింది.

రంగారావుగారు అలా సూచించాక బాపు, రమణలు 'అబ్బే కాదండీ, మేం ఇంకోలా అనుకున్నాం' అనే ప్రశ్నే లేదు. ఆయన చెప్పినదాంట్లో రీజనబిలిటీ మాట సరే, రంగారావుగారి మాటకు తెరమీదా, బయటా కూడా ఎదురే లేదు. ఆ రాజసం, ఆ ధాటీ అలాటివి. హైట్‌ ఒక్కదాని వల్లే కాదు, ఆయన చేతిలో తుపాకీ కూడా వుండేది, గుండెల్లో కోపం వుండేది. ఏదైనా అడ్డు తిరిగి సరిగ్గా జరక్కపోతే కాల్చి పారేస్తానని బెదిరించే రకం.

మీకు తెలిసే వుంటుంది. 'నర్తనశాల'లో ఆయన కీచకుడి పాత్రకు జకర్తా ఫిలిం ఫెస్టివల్‌లో బహుమతి వచ్చింది. ఫెస్టివల్‌లో చూపించడానికి ముందే ఇండోనేసియన్‌ ప్రధాని సుకర్నోకు 'నర్తనశాల' గురించి తెలుసు. ఆయన భారత్‌ పర్యటిస్తూ మద్రాసు వచ్చారు. స్టూడియోలు తిప్పారు. ఆయన వచ్చేటైముకు 'నర్తనశాల' షూటింగ్‌ అవుతోందట. కీచకుడిగా రంగారావుని చూసి ఇంప్రెసయిపోయి 'వాట్‌ ఈజ్‌ యువర్‌ నేమ్‌?' అన్నాట్ట. 'రంగరావ్‌' అన్నాట్ట ఈయన అతి గంభీరంగా. సుకర్నో తెల్లబోయాట్ట. ఎందుకంటే ఇండోనేసియన్‌ భాషలో 'రంగరావ్‌' అంటే 'ఖబడ్దార్‌' అనిట. ఈయన ఇలా అంటాడేమిట్రాని కాస్సేపు కంగు తిన్నాట్ట ఆ దేశప్రధాని. సుకర్నో ఉదంతం నిజమా అని గట్టిగా అడక్కండి. నాకు ఇండోనేసియన్‌ భాష రాదు. ఇంటూరి వెంకటేశ్వరరావుగారు ఎస్వీ రంగారావు జీవితచరిత్ర రాశారు నాలుగు దశాబ్దాల క్రితం. అందులోది చెప్తున్నాను.

రాజసం అంటే ఇంకో విషయం గుర్తుకు వచ్చింది. ఆయన ముష్టివాడి వేషంలో కనబడినా 'ఇది మారువేషంలే, కాస్సేపటిలో బవిరి గడ్డం పీకేసి నేను మహారాజుని, ప్రజల కష్టసుఖాలు తెలుసుకోవడానికి ఈ వేషంలో వచ్చాను' అంటాడేమో అనిపిస్తుంది. సబ్‌డ్యూడ్‌గా వేయడం ఆయనకు నప్పదనిపిస్తుంది. 'నమ్మినబంటు' సినిమా గురించి చెప్తాను. అందులో ఓ జమీందారు, ఓ పేద రైతు వుంటారు. జమీందారు చెడ్డవాడు. సినిమాలో ఈయనా, గుమ్మడి వేశారని నేనన్నాననుకోండి. సినిమా చూసి వుండకపోతే మీరు వెంటనే 'అయితే జమీందారు ఎస్వీయార్‌, గుమ్మడి పేదరైతు అన్నమాట' అనేస్తారు. కానీ సినిమాలో వెరైటీకో దేనికో రోల్స్‌ రివర్స్‌ అయ్యాయి. ఈయన పేదరైతు పాత్రలో చాలా బాగా వేశారు. కుటిలుడైన జమీందారు వేషంలో గుమ్మడి అత్యద్భుతంగా నటించారు. ఇక్కడివరకు ఓ పార్ట్‌. తర్వాతి పార్ట్‌ చెబుతాను.

నమ్మినబంటు విదేశీ చిత్రోత్సవానికి వెళ్లింది. సినిమాతో బాటు రంగారావుగారు, గుమ్మడిగారు స్పెయిన్‌ వెళ్లారు. అక్కడికి రిచర్డ్‌ అటెన్‌బరో కలిశారు. ఆయన అప్పుడు 'యాంగ్రీ సైలెన్స్‌' అనే సినిమా తీసి దాని ప్రదర్శన సందర్భంగా ఫెస్టివల్‌కి వచ్చాడు. 'నమ్మినబంటు' చూశాడు. చూసి ''ఇద్దరూ బాగా వేశారు. కానీ ఆ జమీందారు పాత్ర రంగారావుగారూ, పేదరైతు పాత్ర మీరూ వేసివుంటే బాగుండేది.'' అన్నాడు. చూడండి, ఆయనకు రంగారావు ఎలాటి పాత్రలు వేస్తారూ, గుమ్మడి ఎలాటి పాత్రలు వేస్తారూ, వాళ్ల ఇమేజి ఎలాటిదీ అన్నది తెలియదు. అప్పటిదాకా వాళ్లెవరో తెలియదు. ప్రీ కన్సీవ్‌డ్‌ నోషన్స్‌ లేవు. అయినా జమీందారంటే ఎస్వీయారే అనుకున్నాడు. అదీ నేనన్న రాజసం.

అందుకే రంగారావు బ్రాహ్మడి వేషానికి అన్‌ఫిట్‌. మొదటి సినిమాలో ''వరూధిని''లో ఆయన వేసిన ప్రవరాఖ్యుడనే బ్రాహ్మణుడి వేషం వేసినా ఒక భక్తుడిలా, బ్రాహ్మడిలా ఒదిగి వుండడం ఆయనకు రాదు. ఆయన స్వభావంలో కూడా రాజసం వుంది. ఇందాకా చెప్పిన ఫిల్మ్‌ ఫెస్టివల్‌లో గుమ్మడిగారు ఆటోగ్రాఫ్‌ పుస్తకం తీసుకెళ్లి కనబడ్డ ఫేవరేట్‌ యాక్టర్ల వద్దకు వెళ్లి ఆటోగ్రాఫ్‌లు తీసుకుంటూ వుంటే రంగారావుగారు విసుక్కున్నార్ట - 'ఏమిటి బ్రదర్‌, మనం వాడిదగ్గరకి వెళ్లి ఆటోగ్రాఫ్‌ తీసుకోవడ మేమిటి? వాళ్లే మన దగ్గరకి వచ్చి తీసుకోవాలి.'' అన్నార్ట. ఎక్కడ ఇంటర్నేషనల్‌ సినిమా? ఎక్కడ తెలుగు ఫీల్డ్‌? వాళ్లు వచ్చి మనవాళ్ల దగ్గిర ఆటోగ్రాఫ్‌ తీసుకోవడం కలలో కూడా ఊహించగలమా? బట్‌, రంగారావు గారంతే. హీ బిలీవ్‌డ్‌ హీ వాజ్‌ ది కింగ్‌. అందుకే అంత రాజసం వుట్టిపడింది. అలాటి రంగారావు వినయవంతుడైన బ్రాహ్మడి వేషం ఎలా వేయగలడు? భక్తపోతనలో శ్రీనాథుడు వేశారనుకోండి. కానీ శ్రీనాథుడు కూడా మామూలు బ్రాహ్మడు కాడు. భక్తి కంటె రక్తి, తామస ప్రవత్తి ఎక్కువున్న కవి.

....1957లో వచ్చిన సినిమాల్లో చెప్పుకోదగ్గవి - తోడికోడళ్లు సతీసావిత్రి, మాయాబజార్‌. తోడికోడళ్లులో మతిమరుపు లాయర్‌. 'వేణ్నీళ్లెందుకు పెట్టార్రా ఇంత చలిలో?' అన్న డైలాగు ఒకటి చాలు తలచుకుని తలచుకుని నవ్వుకోడానికి. తమ్ముడు మీద అపోహలు విని కాల్చేద్దామని వచ్చినవాడు అంత ఫాస్టుగానూ జావకారి పోతాడు. నిజానికి అది ఆయన స్వభావంలో వుందనుకుంటా. గుమ్మడిగారూ, ఈయనా కలిసి ఓ సారి ఫారిన్‌ ట్రిప్‌ వెళ్లినపుడు గుమ్మడిగారు ఓ సభలో ఈయన గురించి మాట్లాడుతూ ''ఎస్వీ రంగారావు గారు తెలుగునాట పుట్టడం మన అదష్టం, వారి దురద ష్టం. హాలీవుడ్‌లో వుండివుంటే ఆయన అంతర్జాతీయ నటుడయి వుండేవాడు.'' అన్నారు. ఇది విని రంగారావుగారు పొంగిపోయారు. ''ఇది ముఖస్తుతా? ఫీలయే చెపుతున్నారా?'' అని అడిగారట గుమ్మడిని. 'మేమంతా మీ గురించి ఇలాగే అనుకుంటామండీ. ముఖం మీద చెబితే బాగుండదని ఊరుకుంటాం గానీ' అన్నారు గుమ్మడి.

అప్పటివరకూ ఆయనకు గుమ్మడిగారి మీద ఏదో వైమనస్యం వుండేదిట. సినిమారంగంలో చెప్పుడుమాటలు పుట్టించేవారూ, మోసేవాళ్లూ కోకొల్లలు. అందునా రంగారావుగారు రామారావుగారి క్యాంప్‌. గుమ్మడి నాగేశ్వరరావుగారి క్యాంప్‌ అనుకునేవాళ్లు. ఫిజిక్‌, స్టేచర్‌ దష్ట్యా ఎన్టీయార్‌కి ప్రతిగా ఎస్వీయార్‌ను పెట్టేవారు. గుమ్మడి, ఎయన్నార్‌కు బాగా కుదురుతుంది. ఆపోజిట్‌ క్యాంప్‌ కాబట్టి గుమ్మడికి తనమీద తక్కువ అభిప్రాయం వుందని రంగారావుగారి ఉద్దేశం. ఈయన యిలా మాట్లాడేటప్పటికి ఈయన పొంగిపోయాడు, పసిపిల్లవాడిలాగానే. అలాగే బాపుగారు సంపూర్ణ రామాయణం తీస్తూ వుంటే ఆయన కెమెరా యాంగిల్స్‌, షాట్స్‌ చూసి ఈయన పసిపిల్లవాడిలా కేరింతలు కొట్టారుట. ఆయన అప్పటికే మద్యపానానికి బానిసై పోయాడు. నిర్మాతలకు ట్రబుల్స్‌ యిచ్చేవాడు. కానీ వీళ్ల సంపూర్ణ రామాయణంలో ఏ యిబ్బందీ పెట్టలేదు. కొంతకాలం తాగుడు మానేశారు కూడా. ''కోతికొమ్మచ్చి''లో రమణ గారు రంగారావు గురించి చాలా ఉదంతాలు రాశారు.

...1962 నాటి ''ఆత్మబంధువు''లో యజమాని-నౌకరు బంధం చక్కగా చూపించారు. ఓడలు బళ్లవడం అని వింటూంటాం. ఆ అయ్యే దశ ఎలా వుంటుందో నటించి చూపించారు రంగారావు గారు. అప్పటిదాకా ఆకాశానికి ఎత్తివేసిన కోడళ్లు డబ్బు పోగానే 'సిగరెట్లెందుకు?' అని ఎత్తి పొడిచినపుడు సిగరెట్‌ టిన్లు పారేయడం, ఆఖరికి చేతిలో సిగరెట్‌ పారేసేటప్పుడు ఒక్కసారి పొగపీల్చి పారేయడం - వాహ్‌, ఏం సీన్లవి. ముఖ్యంగా ఆ నౌకర్ని యింట్లోంచి వెళ్లిపోమంటాడు. ఆ సీను. తన తదనంతరం వాడి బతుకు ఏమవుతుందోనన్న బెంగ కొద్దీ వాడి కాళ్ల మీద వాడు బతకాలన్న ఉద్దేశంతో ఇంట్లోంచి వెళ్లిపోమంటాడు. ఆ నౌకరు అడుగుతాడు - 'ఇన్నాళ్లూ కొడుకులతో సమానంగా పెంచానని అన్నావే, మరి నాకు చదువు చెప్పించావా? ఇప్పుడు బయటకు పొమ్మంటున్నావు. నాకేం పని వచ్చని? నేనెలా బతకాలని?' అని అమాయకంగానే అడుగుతాడు.

ఇతని దగ్గర సమాధానం లేదు. తెలియకుండా చేసిన పొరబాటది. ఆ ఘట్టంలో, వాచీ అమ్మి డబ్బు తెచ్చి యిచ్చే ఘట్టంలో రంగారావు తప్ప వేరెవ్వరూ అంతబాగా చేయలేరనిపించింది. తమిళ ఒరిజినల్‌లో నౌకరు పాత్ర శివాజీగణేశన్‌ వేశారు. ఆ పాత్ర తెలుగులో ఎన్టీయార్‌ వేశారు. యజమాని పాత్ర అక్కడా యిక్కడా ఎస్వీయారే. ఆయన్ని తప్ప వేరెవరినీ ఊహించుకోలేం. 'ఎవరో ఏ వూరో పాట' ఒక్కటి చాలు థీమ్‌ మొత్తం చెప్పడానికి. ఆ పాట, దానికి రంగారావు అభినయం తలచుకుంటే చాలు యిప్పటికీ కళ్లలో నీళ్లు వస్తాయి.

....1966 రంగారావుగారి జీవితాన్ని మలుపు తిప్పిన సంవత్సరం. 'మొనగాళ్లకు మొనగాడు' సినిమా రిలీజయింది. ఈయనది రౌడీ పాత్ర. ఎప్పుడో చిన్నప్పుడు 15 ఏళ్ల క్రితం షావుకారులో రౌడీ పాత్ర వేశారు కానీ తర్వాత అలాటి పాత్రల జోలికి వెళ్లలేదు. కానీ దీంట్లో ఫక్తు వీధి రౌడీ పాత్ర. కత్తుల రత్తయ్య అని పేరు. హీరో హరనాధ్‌ కంటె కత్తుల రత్తయ్యకే ఎక్కువ పేరు వచ్చింది. అందులో ఖవ్వాలీ కూడా పాడతాడు.

అది హిట్‌ కావడం కొంప ముంచింది. ఆ తర్వాత 1969లో జగత్‌ కిలాడీలు వచ్చింది. అదీ హిట్‌ అయింది. ఇక చూస్కోండి వరసగా బోల్డు సినిమాలు. ఎస్వీయారే మెయిన్‌ రోల్‌లో సినిమాలు వచ్చేశాయి. ఈయన డాన్సులు కూడా చేసేశాడు. బందిపోటు భీమన్న, జగత్‌ జట్టీలు, బస్తీ కిలాడీలు, కిలాడీ సింగన్న, దెబ్బకు ఠా దొంగల ముఠా .. యిలాటి సినిమాలు. చివరకి 'కత్తుల రత్తయ్య' పేరును కూడా ఎన్‌కాష్‌ చేసుకుందామని ఆ పేరుతో కూడా సినిమా వచ్చేసింది. అఫ్‌కోర్స్‌ క ష్ణ హీరో అనుకోండి. కానీ ఈయనది మెయిన్‌రోల్‌. నా దష్టిలో రంగారావు గారు ఈ పాత్రల్లో శ్రుతి మించారు. మొనగాళ్లకు మొనగాడు వరకూ ఫర్వాలేదు కానీ ఆ తర్వాత్తర్వాత హుందాతనం పోయింది. విలన్‌ అన్నాక ఏవో ఊతపదాలు. 'గూట్లే' 'డోంగ్రే' లాటివి.

1966లో వచ్చిన ఇంకో సినిమా మోహినీ భస్మాసుర. అందులో ఈయన భస్మాసురుడు. పద్మిని మోహినిగా వేసింది. మెచ్చుకోదగ్గ విషయమేమిటంటే ఈయన పద్మినితో పోటీపడి నాట్యం చేశాడు. అదే ఏడాది చిలకా గోరింకలో ఈయనది మెయిన్‌ రోల్‌. జనాలు యాక్సెప్ట్‌ చేయలేదు. సినిమా ఫెయిలయింది. ..1967 లో భక్త ప్రహ్లాద వచ్చింది. పిల్లల సినిమా కదా ఏం చూస్తాం అని మీరు వదిలేసివుంటే యిప్పటికైనా తప్పకుండా చూడండి. ఒక తండ్రి ఆవేదనను రంగారావు గారు ఎంతబాగా ఆవిష్కరించారో తెలుస్తుంది. అప్పటి ప్రెసిడెంటు రాధాకష్ణన్‌గారికి కూడా ఆ పాత్రను మలిచిన విధానం, రంగారావు గారి నటనా బాగా నచ్చాయి.

...అదే సంవత్సరం 'చదరంగం' సినిమా వచ్చింది. ఆయన స్వంత సినిమా. రంగారావుగారి డైరక్టరుగా కూడా పరిచయమయ్యారు. ఆ సినిమాకి ద్వితీయ ఉత్తమ చిత్రంగా నందీ అవార్డు గెలుచుకుంది. మరుసటి సంవత్సరం 'బాంధవ్యాలు' తీస్తే దానికి తొలి ఉత్తమ చిత్రంగా నందీ అవార్డు వచ్చింది. దానికీ ఆయనే డైరక్షన్‌. ఆయన డైరక్షన్‌లో దిగడానికి ఓ కథ వుంది.

1956,57 ప్రాంతాల్లో నిర్మాత ఎస్‌.భావనారాయణగారు 'పెంకి పెళ్లాం' సినిమా తర్వాత యస్వీ రంగారావుగారిని ప్రధాన పాత్రగా అనుకుని సినిమా తీద్దామనుకున్నారు. 'రైప్‌నెస్‌ ఈజ్‌ ఆల్‌' అనే కథ ఆధారంగా డి.వి.నరసరాజుగారి చేత స్క్రిప్టు రాయించుకున్నారు. ఆ తర్వాత డైరక్టరును మార్చి పి.పుల్లయ్యగారిని తీసుకొచ్చారు. ఆయన 'నాలాటి పెద్ద డైరక్టరును పెట్టుకుని రంగారావుతో సినిమా తీస్తే మీకేం మిగులుతుంది?' అన్నారు. అప్పుడు ఎన్టీయార్‌తో బండరాముడు తీయించుకున్నారు. డివి నరసరాజుగారి స్క్రిప్టు ఆయన దగ్గరే వుండిపోయింది.

ఇంకో పదేళ్లు గడిచాక ఎస్వీరంగారావుగారికి స్వంతంగా ఎస్‌.వి.ఆర్‌. ఫిలింస్‌ అనే బేనర్‌తో సినిమాలు తీయాలనిపించింది. అప్పటికి ఎవిఎం వారి భాగస్వామ్యంతో 'నాదీ ఆడజన్మే' తీశారు. దానికి డైలాగ్స్‌ నరసరాజుగారివే. రంగారావుగారికి నచ్చాయి. అందుచేత తన స్వంత సినిమాలకు కూడా ఈయన చేతే రాయించుకోవాలనుకున్నారు. 'సిపాయి చిన్నయ్య' కథ కన్సిడర్‌ చేశారు. కానీ నచ్చలేదు. మిగతావేవో వెతికి, వెతికి ఓ రోజు రంగారావుగారు 'అవునూ, చాలారోజుల క్రితం భావనారాయణ గారు నన్ను దష్టిలో పెట్టుకుని మీచేత ఏదో రాయిస్తున్నానని అన్నారు. అదేమైంది?' అన్నారు.

'ఏమైంది? డైలాగ్స్‌తో సహా రాసిన స్క్రిప్టు నాదగ్గరే వుంది'' అన్నారు నరసరాజు గారు. వెంటనే తెప్పించుకుని చదివి బ్రహ్మానందపడిపోయారు. 'ఇంత మంచి స్క్రిప్టు పెట్టుకుని నెల రోజుల్నించి నా ప్రాణాలు తీస్తున్నారు కదండీ' అని 'దీన్ని ఇంకొకరి చేతిలో పెట్టడం నా కిష్టం లేదు. పిక్చరు నేనే డైరక్టు చేస్తాను.'' అని నిర్ణయం చేశారు. డైరక్టరుగా శభాషనిపించుకున్నారు కూడా. రెండో సినిమా 'బాంధవ్యాలు'కు ఆయన వేసిన ఓ తమిళ సినిమా కథ ఆధారం. డైలాగ్స్‌ నరసరాజుగారివి. డైరక్షన్‌ రంగారావుగారిది.

1972 లో వచ్చిన పండంటి కాపురంలో పెద్దన్నగారిగా మరపురాని పాత్ర. 'బాబూ వినరా' పాట ఆయనమీద చిత్రీకరించినదే. ముఖ్యంగా చిన్నపిల్లాడు చచ్చిపోయినప్పుడు అతని సమాధిమీద మట్టి పోస్తూ చెప్పిన డైలాగులు మనసును కలచివేస్తాయి. 1973 సినిమా తాతా-మనవడు. టైటిల్‌రోల్లో సగం. మిగతా సగం రాజ్‌బాబు. దాసరి నారాయణరావుగారి తొలి సినిమా. సినిమాను నిలబెట్టినది రంగారావు గారే! బాధపడుతూనే విసిరే విసుర్లు జీవిత సత్యాలవి. స్టార్‌ వాల్యూ లేని సినిమాలు కూడా ఆడతాయని నిరూపించిన సినిమా అది. ఇంత సెంటిమెంటల్‌ రోల్‌ వేస్తున్న అదే సమయంలో డబ్బుకు లోకం దాసోహం సినిమాలో నాగభూషణం టైపు విలన్‌ పాత్ర వేశారు. నాగభూషణంతో బాటు కలిసి వేసిన సినిమా అందరూ దొంగలే 1974లో వచ్చింది. హిందీలో విక్టోరియా 203లో అశోక్‌కుమార్‌, ప్రాణ్‌ వేసిన పాత్రలను వీళ్లు తెలుగులో అంతకంటె అమోఘంగా వేసిపడేశారు. ''యశోదా కృష్ణ'' (1975) ఆఖరి చిత్రమైంది.

ఇలా చెప్పుకుంటూ పోతే అంతే లేదు. కానీ జీవితానికి అంతం వుంటుందికదా. 1974లో తన 56 వ యేట ఆయన పోయారు. ఆయన గురించి చెప్పిన ప్రతివాళ్లు ఆయన మద్యపానం గురించి తప్పక చెప్తారు. చాలామందికి ఆ అలవాటు ఉంటుంది. అయితే యీయన తాగి షూటింగుకు రాకపోవడం, షూటింగుకు తాగి రావడం వంటి అన్‌ప్రొఫెషనల్‌ పనులు చేశారు కాబట్టి అలా పేరు బడ్డారు. కారణాలు ఏమైనా వృత్తి పట్ల నిబద్ధత ఉన్నవాళ్లు చేయవలసిన పని కాదది. ఆయన గురించి తలచుకున్నప్పుడు మనసులో కలుక్కుమనిపించే విషయమది. ఆయన అన్ని రకాల పాత్రలూ ధరించారు. ధరించిన ప్రతి పాత్రలోనూ జీవం నింపారు. తన ముద్ర కొట్టారు. పసిబాలుడి వంటి ఆయన స్వభావం గురించి చెపుతూ బాపురమణలు ...'స్వభావానికి ఉంగా రంగారావు..' అన్నారు. రాజీ పడకుండా దర్జాగా జీవించి, దర్జా అయిన పాత్రలు వేసి దర్జాన్నరగా వెళ్లిపోయారు.

ఇదే మీ అందరి తరఫునా ఆయనకు నా నివాళి. - ఎమ్బీయస్‌ ప్రసాద్‌ (జులై 2018)

2018 జులై ఎమ్బీయస్‌: మోదీకి కీలకమైన యుపిని యోగి గట్టెక్కిస్తాడా? - 1/2

రాబోయే పార్లమెంటు ఎన్నికలలో ఉత్తరప్రదేశ్‌లో గెలుపు బిజెపికి అతి ముఖ్యం. 2014లో యుపియే బిజెపిని దిల్లీ గద్దె ఎక్కించింది. గతంలో ఉత్తరాదిన తెచ్చుకున్న సీట్లకు అంతకు మించి గండిపడితే మోదీ ప్రధానపదవికి యిబ్బంది. ఇప్పుడున్న సూచనల ప్రకారం మధ్యప్రదేశ్‌, రాజస్థాన్‌, ఛత్తీస్‌గఢ్‌, గుజరాత్‌లలో గతంలో కంటె తక్కువ పార్లమెంటు సీట్లు వచ్చే సూచనలున్నాయి. ఆ మేరకు తూర్పు, దక్షిణ, ఈశాన్యాల్లో ఎక్కువ సీట్లు తెచ్చుకుని ఆ నష్టాన్ని పూరించుకోవచ్చని అనుకున్నా యుపిలో గతంలో తెచ్చుకున్న సీట్లు (80లో 73) తెచ్చుకుంటే తప్ప ప్రస్తుతం ఉన్న అంకె నిలవదు. నిలవకపోతే మోదీ కాకుండా వేరేవారి నేతృత్వంలో ఎన్‌డిఏ ప్రభుత్వం ఏర్పడవచ్చు. మోదీ స్థానం తగ్గితే అమిత్‌ షాది కూడా ఆటోమెటిక్‌గా తగ్గుతుంది. అందువలన యుపిని నిలబెట్టుకోవడం మోదీ-అమిత్‌ ద్వయానికి అత్యంత ఆవశ్యకం. మొన్నటి ఉపయెన్నికల తర్వాత ప్రతిపక్షాలు ఏకమై బిజెపి ఓటు బ్యాంకుకు గండి కొడతాయన్న భయం ఒకటి పట్టుకుంది. ఇతర అంశాల మాట ఎలా ఉన్నా రాష్ట్రంలో పాలన బాగుంటే ప్రజలు అధికార పార్టీకి ఓటేస్తారన్నది వాస్తవం. ఆ విషయంలో యోగి 15 నెలల పాలన తీరు ఎలా ఉందనేదే తెలుసుకోవాలి.

ముందుగా ఒక విషయం గమనించాలి. ఉత్తర ప్రదేశ్‌ను పాలించడం మాటలు కాదు. అతి విశాలమైన రాష్ట్రం. ఒక్కో ప్రాంతం ఒక్కో రీతిగా ఉంటుంది. మూడు ముక్కలు చేస్తే తప్ప పాలించడం కష్టం. కానీ బియస్పీ తప్ప వేరే ఏ పార్టీ దాన్ని విభజించడానికి యిష్టపడటం లేదు. దానిపై పట్టు సాధిస్తే దేశంపై పట్టు వస్తుందని వాళ్ల ఊహ. ఏతావతా అది పాలించడానికి అలవికాని రాష్ట్రంగా మారింది. ప్రజల్లో క్రమశిక్షణ తక్కువ, అధికారుల్లో అలసత్వం ఎక్కువ. ప్రతిదాన్ని కులదృష్టితో చూసే వాతావరణం. ఎన్నో విధాలుగా సంస్కరించుకుంటూ వస్తే తప్ప ఆ రాష్ట్రం బాగుపడదు. దాన్ని సవ్యంగా పాలించినవాడు గత 50 ఏళ్లలో కానరాడు. అలాటి రాష్ట్రాన్ని ఏ మాత్రం పాలనానుభవం లేని యోగికి అప్పగించి బిజెపి చాలా సాహసమే చేసింది. ఉపయెన్నికల ఫలితాల తర్వాత పునరాలోచనలో పడి వుండవచ్చు.

యోగి తీవ్ర హిందూత్వ భావాలు ఎన్నికలు నెగ్గడానికి ఉపయోగపడవచ్చు కానీ పాలనాదక్షత సంతరించుకోవడానికి ఉపయోగపడవు. అతని కాబినెట్‌లో కూడా చాలామంది కొత్తవారున్నారు. 403 అసెంబ్లీ స్థానాల్లో 312 స్థానాలను బిజెపికి, 13 స్థానాలను దాని భాగస్వాములకు కట్టబెట్టిన ఓటర్లు యోగి నుంచి ఎంత ఆశిస్తారో ఊహించుకుంటేనే భయం వేస్తుంది. దానికి తోడు 90 రోజుల్లో రాష్ట్రంలోని హైవేస్‌ అన్నిటిల్లో గుంతలు పూడ్చేస్తాననే లాటి భారీ వాగ్దానాలు చేశాడు యోగి. (సగం కూడా మరమ్మత్తు కాలేదు) అందువలన యోగి విజయవంతమైతే ఆశ్చర్యపడాలి కానీ విఫలమైతే ఆశ్చర్యపడనక్కరలేదు. వచ్చిన దగ్గర్నుంచి అతను తెల్లవారుఝామున 4 గంటల నుంచి అర్ధరాత్రి దాకా పనిచేస్తూన్నాడు. ఇ-టెండరింగ్‌ ప్రవేశపెట్టి కాంట్రాక్టర్ల అవినీతికి అడ్డుకట్ట వేయాలని ప్రయత్నిస్తున్నాడు.

యోగిపై చెప్పుకోదగ్గ అవినీతి ఆరోపణలు యిప్పటిదాకా వెలుగులోకి రాకపోయినా యోగి పాలన పట్ల ప్రజలు హర్షం వ్యక్తం చేయడం లేదు. క్షేత్రస్థాయిలో అతని పాలన ఫలితాల నివ్వటం లేదు. అతని ఏడాది పాలనపై వ్యాఖ్యానిస్తూ మాయావతి ''ఏక్‌ సాల్‌, బురీ మిసాల్‌ (ఉదాహరణ)'' అని వ్యాఖ్యానించింది. అఖిలేశ్‌ ''తనదంటూ చెప్పుకోవడానికి బిజెపి ప్రభుత్వానికి ఏమీ లేదు. నేను పూర్తి చేసిన ప్రాజెక్టులకు యోగి ప్రారంభోత్సవాలు చేస్తున్నాడు.'' అని వెక్కిరించాడు. రాష్ట్ర ఆర్థిక పరిస్థితి ఏ మాత్రం బాగా లేదు. పూర్వప్రభుత్వ నిర్వాకం కొంత ఉంటే యోగి మరింత చేర్చాడు. రాష్ట్ర జిఎస్‌డిపిలో (గ్రాస్‌ స్టేట్‌ డొమెస్టిక్‌ ప్రోడక్ట్‌) ద్రవ్యలోటు, ఋణభారం 29.8% ఉంది. దక్షిణాది రాష్ట్రాలలో యిది 15% ఉంటుంది.

ఇక బిజెపికి ఓట్లు కురిపించిన రైతు ఋణమాఫీ అమలైన తీరు గురించి మార్చి నాటికి 36 లక్షల మంది రైతులకు రూ.21 వేల కోట్ల ఋణాన్ని మాఫీ చేశారు. మొత్తం 86 లక్షలమందికి రూ. 36 వేల కోట్ల ఋణాన్ని మాఫీ చేయడం మా లక్ష్యం అంటోంది యోగి సర్కారు. అంటే తలకు రూ.42,000 కంటె తక్కువన్నమాట. మొదట్లో రైతులందరినీ లోన్‌ మేళా పేరుతో ఒక చోటకి రప్పించి ఋణమాఫీ పత్రాలను అందించారు. కొందరికి రూ.5, 10, 100 కూడా చేసినట్లు పత్రాల్లో ఉంది. ఇక్కడకు రావడానికే వందలాది రూపాయలు ఖర్చయ్యాయి. వచ్చాక యీ ముష్టి ఏమిటి? అని వాళ్లు ఆందోళన చేశారు. అప్పుడు యోగి కనీసం రూ.10 వేల రూ.ల మాఫీ ఉంటేనే వాళ్లను రప్పించి పత్రాలివ్వండి అని ఆదేశాలు జారీ చేశాడు.

యోగికి ఆవేశం ఎక్కువ. దానికి 'ఠాకూర్‌వాద్‌' అనే పేరు పెట్టారు. జనాభాలో 8% ఉన్న ఠాకూర్లు యోగి వచ్చాక చెలరేగిపోతున్నారనీ, వారికే రాష్ట్రంలో, ముఖ్యంగా గోరఖ్‌పూర్‌లో ముఖ్యమైన పదవులు దక్కుతున్నాయని ఆరోపణలున్నాయి. యోగికి అనవసర విషయాలపై ఆసక్తి ఎక్కువ. తన భావాల వ్యాప్తికి రాకరాక వచ్చిన యీ అవకాశాన్ని ఉపయోగించుకోవాలనే ఉబలాటం జాస్తి. ముఖ్యమంత్రి అవుతూనే అయోధ్యకు వెళ్లి బాబ్రీ మసీదు కూలగొట్టిన చోట ఉన్న రామలాలాను దర్శించి వచ్చాడు. సరయూ నది ఒడ్డుపై 100 అడుగుల రామవిగ్రహాన్ని కడతానన్నాడు. తమ గోరఖ్‌నాథ్‌ మఠానికి చెందిన స్వాముల జీవితచరిత్రలను పాఠ్యాంశంగా చేర్చాడు. ముఖ్యమంత్రి అవుతూనే '15 ఏళ్ల తర్వాత బిజెపి అధికారంలోకి వచ్చిన విషయాన్ని చాటిచెప్పడానికి బస్సులకు, కొన్ని ప్రభుత్వాఫీసులకు కాషాయరంగు వేయించాల'ని ఆదేశాలు జారీ చేశాడు. అయోధ్యలో మందిరం కడతానంటూ గత దీపావళి నాడు అక్కడ పెద్ద ఉత్సవం నిర్వహించాడు.

గోహత్య విషయంలో, లవ్‌ జిహాద్‌ విషయంలో, యాంటీ-రోమియో స్క్వాడ్‌ విషయంలో మొదట్లో చాలా చురుగ్గా వ్యవహరించాడు. పోనుపోను తగ్గాడు. గోరక్షణ శ్రుతి మించి రాష్ట్ర ఆర్థికప్రయోజనాలను దెబ్బ తీస్తోందని, అనేకమంది ఉపాధి కోల్పోయారని అర్థమయ్యాక చల్లబడ్డాడు. ఇవన్నీ ముందే ఊహించి వుంటే యింత అనర్థం జరిగేది కాదు. పేర్లు మార్చడంలో యోగి దిట్ట. ఎంపీగా ఉన్నపుడే గోరఖ్‌పూర్‌లోని మియా బజార్‌ను మాయాబజార్‌గా, ఉర్దూ బజార్‌ను హిందీ బజార్‌గా, ఆలీ నగర్‌ను ఆర్యానగర్‌గా మార్చాడు. ఇప్పుడు కూడా అలాహాబాద్‌ పేరు ప్రయాగగా మార్చబోతున్నాడు. లఖ్‌నవ్‌ పేరు లక్ష్మణపూర్‌గా మారుస్తామంటున్నాడు. ఈలోగా లఖ్‌నవ్‌ మసీదు ఎదురుగా లక్ష్మణుడి భారీ విగ్రహం కార్పోరేషన్‌ వాళ్ల చేత నెలకొల్పబోతున్నాడు. వేరే చోట పెట్టుకోవచ్చు కదాని ముస్లింలు అంటూంటే వినటం లేదు. కావాలని గొడవలు తెచ్చిపెట్టుకోవడం కాకపోతే వీటివలన ప్రజానీకం స్థితిగతులు మెరుగుపడబోయేది ఏమీ లేదు.

'ఇవన్నీ టుమ్రీ విషయాలు, హిందువులకు కావలసినది రామమందిరం, యూనిఫామ్‌ సివిల్‌ కోడ్‌. అవి నెరవేర్చడంలో బిజెపి ప్రభుత్వం విఫలమైంది' అంటాడు ప్రవీణ్‌ తొగాడియా. అతను వృత్తి రీత్యా కాన్సర్‌ సర్జన్‌. ఆరెస్సెస్‌లో చేరి గత 32 సంవత్సరాలుగా విఎచ్‌పి (విశ్వ హిందూ పరిషత్‌)లో ఉన్నత పదవుల్లో ఉన్నాడు. 52 సం.ల తర్వాత ఆ సంస్థలో ఎన్నికలు జరిగాయి. అధ్యక్ష పదవికి ఇతని అభ్యర్థి యైన రాఘవరెడ్డి (స్వీట్‌షాపుల పుల్లారెడ్డిగారి అబ్బాయి) ఓడిపోయాడు. మోదీ తరఫు అభ్యర్థి యైన విఎస్‌ కోక్‌జే నెగ్గాడు. దాంతో తొగాడియా రాజీనామా చేసి ఏప్రిల్‌లో బయటకు వచ్చేశాడు. అతనికి పన్నెండేళ్లగా మోదీతో మాటలు లేవు.

తన ఓటమిని పగగా మలుచుకుని బిజెపి హిందువులకు తగినంతగా చేయడం లేదనే నినాదంతో అతను యుపిలో ప్రచారం చేయబోతున్నాడు. అయోధ్యలో రామాలయం కట్టకపోవడానికి కోర్టు తీర్పే కారణం అని బిజెపివారు జవాబు చెపితే 'గతంలో యుపిఏ కూడా యిదే చెప్పింది, మీరు వచ్చి ఉద్ధరించిందేముంది?' అని అతని ప్రశ్న. ఆలయం కట్టి తీరాలనే పట్టుదల ఉన్న హిందూత్వవాదులు అసంతృప్తిగా ఉన్నారనేది ఒప్పుకోవాలి. దాన్ని తిప్పికొట్టడానికి బిజెపి ఎన్నికల లోగా అయోధ్య గురించి మళ్లీ ఏదో సందడి చేయాలి.

ఎస్పీ పాలనలో శాంతిభద్రతలు క్షీణించాయని ఆరోపణలు చేసి రాజకీయంగా లబ్ధి పొందిన బిజెపి తన పాలన రాగానే రాష్ట్రంలో రౌడీయిజానికి చోటు లేకుండా చేస్తానని ప్రకటించింది. అయితే యోగి పాలన ప్రారంభం కాగానే రాష్ట్రంలో హింస పెరిగింది. దాంతో యోగి తనకు తెలిసిన మొరటు పద్ధతుల్లో నేరస్తులను అణచివేయాలనుకున్నాడు. కనబడిన రౌడీలను కాల్చిపారేయమని పోలీసులకు అధికారాలిచ్చేశాడు. దాంతో ఏడాదిలో 1322 ఎన్‌కౌంటర్లు అయ్యాయి. 44 మంది రౌడీలను చంపేశారు. ఇదంతా సినిమాల్లో చూడడానికి బాగుంటుంది కానీ వాస్తవ పరిస్థితుల్లో రౌడీ అని అనుమానం ఉన్నవాణ్ని, తమకు పడని వాణ్ని పోలీసులు మట్టుపెట్టేశారు. పెద్ద క్రిమినల్స్‌ జోలికి వెళ్లకుండా చిన్న వాళ్లనే యీ పేరుతో వేధించారు. బిజెపిలో చేరితే నిన్ను వదిలేస్తా, లేకపోతే ఎన్‌కౌంటర్‌ చేస్తా అని పోలీసు అధికారి రౌడీని బెదిరించిన సంభాషణ కూడా లీకయింది.

ఈ ఫిబ్రవరిలో నోయిడాలో వెలుగులోకి వచ్చిన సంఘటన తెలుసుకుంటే ఏం జరుగుతోందో ఒక ఐడియా వస్తుంది. పాతికేళ్ల జితేంద్ర యాదవ్‌ అనే జిమ్‌ సొంతదారు రాత్రి 10 గంటలకు పెళ్లి రిసెప్షన్‌ నుంచి తిరిగి వస్తూ ఓ పీజా షాపు వద్ద ఆగాడు. అతని కారులోంచి మ్యూజిక్‌ బిగ్గరగా వస్తోంది. అటుగా వెళుతున్న పోలీసు జీపులోంచి సబిన్స్‌పెక్టర్‌ విజయ్‌ దర్శన్‌ జితేంద్రను పిలిచి కారులో మ్యూజిక్‌ సిస్టమ్‌ సౌండు తగ్గించమని చెప్పాడు. 'దానితో మీకేం పని?' అని పొగరుగా మాట్లాడాడు జితేంద్ర. మాటామాటా పెరిగింది. కోపం పట్టలేని విజయ్‌ దర్శన్‌ తుపాకీ తీసి జితేంద్రను కాల్చిపారేశాడు. వెళ్లి పైఅధికారులతో నేనో క్రిమినల్‌ను ఎన్‌కౌంటర్‌ చేసి చంపేశాను అని చెప్పుకున్నాడు. పక్కనున్న పోలీసులు ఔనౌనన్నారు. అయితే జితేంద్ర కుటుంబీకులు డబ్బున్న వాళ్లు కావడంతో విడిచి పెట్టలేదు. కేసు పెట్టారు. విచారణ జరిగి, దర్శన్‌ను జైలుకి పంపారు, అతనితో వున్న ముగ్గురు పోలీసులను సస్పెండ్‌ చేశారు. వెలుగులోకి తేలేని యిలాటి సంఘటనలు ఎన్ని ఉన్నాయో తెలియదు. యోగి పాలనలో పోలీసులు ట్రిగ్గర్‌ హ్యేపీ అయిపోయారనే మాటలు మాత్రం వినిపిస్తున్నాయి.

రౌడీల విషయంలో నిర్దాక్షిణ్యంగా వ్యవహరించమని చెప్తున్న యోగి తన పార్టీ ఎమ్మెల్యేల విషయంలో ఎంత ఉదారంగా ఉన్నాడో కులదీప్‌ సెంగార్‌ (17 ఏళ్ల మైనరు బాలిక రేప్‌, పోలీసు కస్టడీలో ఆమె తండ్రి మరణం) ఉదంతం చాటిచెప్పింది. ఇటీవలి కాలంలో ముస్లిం ప్రాంతాల్లో హిందూత్వ కార్యకర్తలు కావాలని 'తిరంగా యాత్ర' పేరు మీదో, దేవుడి ఊరేగింపు పేరు మీదో ఊరేగింపులు నిర్వహిస్తూ శాంతిభద్రతలకు విఘాతం కలిగిస్తున్నారు. ఈ ధోరణిని బరేలీ జిల్లా మేజిస్ట్రేటు తన ఫేస్‌బుక్‌లో విమర్శిస్తే, తక్షణం అతన్ని బదిలీ చేసేశారు. 2013లో ముజఫర్‌ నగర్‌ అల్లర్లలో, షామ్లీలో అలర్లలో నిందితులుగా వున్నవారిలో కొందరిపై మాత్రమే యోగి ప్రభుత్వం కేసులు విత్‌డ్రా చేయడం ముస్లిం జనాభాలో అవిశ్వాసం పెంచింది.

2017 ఆగస్టులో యోగి సొంత నియోజకవర్గంలోని బిఆర్‌డి మెడికల్‌ కాలేజీ ఆసుపత్రిలో ఆక్సిజన్‌ అందక 34 మంది పిల్లలు 18 మంది పెద్దలు మరణించిన ఘటనపై యోగి ప్రభుత్వం వ్యవహరించిన తీరు అత్యంత గర్హనీయంగా వుంది. చేపాచేపా ఎందుకు ఎండలేదు అనే కథలోలాగ యిది వ్యవస్థలో లోపం. ఆసుపత్రిలో ఆక్సిజన్‌ సిలిండర్లు లేవు. ఎందుకు అంటే సప్లయి చేసేవాడు చేయలేదు. ఎందుకు అంటే గతంలో యిచ్చినవాటికి 63 లక్షల రూ.ల చెల్లింపులు బకాయి పెట్టారు కాబట్టి. బకాయి ఎందుకు అంటే ప్రభుత్వం నిధులు యివ్వలేదు కాబట్టి! సరఫరా జరగటం లేదని ఆసుపత్రి అధికారులు, బిల్లులు చెల్లించకపోతే సప్లయి చేయమని గ్యాసు కంపెనీవారు అందరూ ప్రభుత్వానికి లేఖలు రాశారు. ప్రభుత్వం ఏమీ చేయకుండా ఆ లేఖలను ఆసుపత్రికే తిప్పి పంపి చేతులు దులుపుకుంది తప్ప నిధులు విదల్చలేదు. బజెట్‌ తగ్గించేసి, దానిలోనే ఎంత వస్తే అంత కొనుక్కోండి అంది. (సశేషం) - ఎమ్బీయస్‌ ప్రసాద్‌ (జులై 2018)

2018 జులై ఎమ్బీయస్‌: మోదీకి కీలకమైన యుపిని యోగి గట్టెక్కిస్తాడా? - 2/2

ఇది ఎప్పణ్నుంచో గత ప్రభుత్వాల కాలం నుంచీ జరిగే అవకతవక వ్యవహారమై ఉంటుంది. ఇక్కడే కాదు, అనేక యితర ఆసుపత్రుల్లో కూడా నడుస్తూనే ఉండి ఉంటుంది. అది ఒప్పుకుని లెంపలేసుకుంటే సరిపోయేది. కానీ అలా కాకుండా మసిపూసి మారేడుకాయ చేద్దామని, అది కుదరనివ్వనివారిని వేధిద్దామని ప్రభుత్వం ప్రయత్నిస్తోంది. సప్లయి కాకపోవడానికి కాలేజీ ప్రిన్సిపాల్‌ డా. రాజీవ్‌ మిశ్రా కారణమని ఆరోపించింది. ఆయన లంచం యిస్తే తప్ప బిల్లులు పాస్‌ చేయనని తొక్కి పెట్టేడని నేరం మోపి జైల్లో పెట్టింది. చెక్కులపై సంతకం పెట్టేది ఆయన ఒక్కడే కాదు. పోనీ ఈ ఆరోపణ గ్యాస్‌ సప్లయిరు చేశాడా అంటే అదీ లేదు. అతని మీదా కేసు పెట్టారు. బకాయిలు చెల్లించకపోతే సప్లయి ఆపేస్తానని అతను నోటీసులు పంపినా, యోగి దగ్గర్నుంచి అనేకమంది ఉన్నతాధికారులకు లేఖలు రాసిన ఎవరూ జవాబు యివ్వలేదని ఆధారాలున్నాయి. దాంతో అలహాబాదు హైకోర్టు ఏప్రిల్‌లో అతనికి బెయిలు యిచ్చింది.

గ్యాసు సరఫరా లేక తమ వాళ్లు చచ్చిపోయారని మృతుల బంధువులు సంఘటన జరగ్గానే టీవీల ముందు చెప్పారు. తర్వాత పోలీసులు రంగంలోకి దిగి వాళ్లను బెదిరించి, ''మా వాళ్లు ఆక్సిజన్‌ కొరత వలన కాదు, తీవ్రవ్యాధి వలన, సహజకారణాలతో మరణించారు.'' అని పోలీసు విచారణలో చెప్పించారు. అదే సమయంలో 'వైద్యాన్ని అందించడంలో నిర్లక్ష్యం చేశాడంటూ' డా. కఫీల్‌ ఖాన్‌ను అరెస్టు చేశారు. సహజమరణమైనపుడు డాక్టరు నిర్లక్ష్యం ప్రశ్న ఎక్కడ వస్తుంది? ఆ వాదన నిలవదనుకున్నారేమో ఫ్రాడ్‌, అవినీతి, హోమిసైడ్‌, ప్రభుత్వనిధులను స్వాహా చేయడం, దుష్ప్రచారం చేయడం, కుట్ర చేయడం అనే సెక్షన్లు కూడా చేర్చారు. ఈ దుష్ప్రచారం అనేది ఎందుకు వచ్చి చేరిందంటే ఆయన ఆక్సిజన్‌ సరఫరా లేకనే అందరూ చచ్చిపోయారని మీడియాకు చెప్పాడు. అదీ కోపం.

నిజానికి ఆయన పిల్లల వార్డుకి ఇన్‌చార్జి కాదు. అవేళ సెలవులో కూడా ఉన్నాడు. అయినా అతనిమీదే నేరాలు మోపారు. ఆధారాలు మాత్రం చూపలేకపోయారు. దాంతో హైకోర్టు బెయిలు యిచ్చింది. బయటకు వచ్చాక కూడా కఫీల్‌ ఖాన్‌పై ప్రభుత్వానికి పగ పోలేదు. అతని సోదరుడు కశీఫ్‌ జమీల్‌పై జూన్‌ రెండోవారంలో యిద్దరు ఆగంతకులు కాల్పులు జరిపారు. 'సదర్‌ ఆసుపత్రికి తీసుకెళితే మెడికో లీగల్‌ కేసు అంటూ బిఆర్‌డికి వెళ్లమన్నారు. మీరే ట్రీట్‌ చేయవచ్చు కదా అంటే పోలీసులు వచ్చి ఐదు జీపుల్లో మమ్మల్ని బిఎల్‌డికి తీసుకెళ్లారు. రాత్రి 10 నుంచి నాలుగున్నర గంటలు వృథా చేసి చికిత్స ఆలస్యం చేశారు' అంటాడు కఫీల్‌ ఖాన్‌. ఈ విధంగా యోగి ప్రభుత్వం కక్షసాధింపులతో కోతిపుండుని బ్రహ్మరాక్షసి చేసుకుంది.

యోగికి స్వతంత్రంగా వ్యవహరించడానికి అనేక అడ్డంకులున్నాయి. అనేక గతంలో అఖిలేశ్‌ ముఖ్యమంత్రిగా ఉండేటప్పుడు అయిదున్నర మంది ముఖ్యమంత్రులున్నారు (ములాయం యిత్యాదులు) అని బిజెపి వెక్కిరించేది. ఇప్పుడు ఆ అంకె మరీ పెరిగింది. ఉపముఖ్యమంత్రులు యోగికి విధేయులు కారు. వారిలో దినేశ్‌ శర్మ మోదీకి సన్నిహితుడు. విద్యామంత్రిగా బోర్డు పరీక్షల్లో మోసాలు జరగకుండా వ్యక్తిగతంగా కూడా పర్యవేక్షిస్తున్నాడు. మరో ఉపముఖ్యమంత్రి కెపి మౌర్యాకు బిసిల్లో చాలా బలం ఉంది. అందువలన వారి స్వాతంత్య్రం వారిదే. బిజెపి రాష్ట్ర కార్యదర్శి సునీల్‌ బన్సాల్‌ది మరో అధికార కేంద్రం. అమిత్‌కు అనుయాయి, 2017 నాటి విజయానికి రూపకర్త.

ఆరెస్సెస్‌, అమిత్‌ షా, ప్రధాని కార్యాలయం కూడా నిరంతరం యోగిపై నిఘా వేసి చూస్తూ, మార్గదర్శకత్వం అంటూ 'సూచనలు' చేస్తూ సమాంతర అధికారకేంద్రాలు నడుపుతున్నారు. ఆరెస్సెస్‌ చీఫ్‌ మోహన్‌ భాగవత్‌ గత ఏడాది రాష్ట్రంలో 12 చోట్ల సమావేశాలు నిర్వహించాడు. బిజెపి ఎమ్మెల్యేల, ఎంపీల పనితీరుపై అధిష్టానానికి స్థానిక ఆరెస్సెస్‌ నాయకులు ప్రోగ్రెసు రిపోర్టులు పంపుతున్నారు. కాబినెట్‌ కూర్పులో అమిత్‌ చాలా జోక్యం చేసుకున్నాడు. ప్రధాని కార్యాలయం ప్రతి ముఖ్యమైన విషయం తనకు తెలియాలంటోంది. యుపి నుంచి కేంద్రానికి డిప్యుటేషన్‌పై వచ్చిన 12 మంది ఐఏఎస్‌ అధికారులను యుపికి పంపి, వాళ్ల ద్వారా విషయసేకరణ చేస్తున్నారు. యోగి తన అనుభవరాహిత్యంతో ఏదైనా పిచ్చిపని చేస్తే పార్టీ భారీమూల్యం చెల్లించాల్సి వస్తుంది కదాన్న ఆదుర్దా వాళ్లది.

దళితుల విషయంలో యోగి తప్పటడుగులు వేస్తున్నాడన్న భావన ఒకటి బలపడుతోంది. తొలినుంచీ బిజెపికి అగ్రవర్ణాల పార్టీగా పేరుండేది. దాన్ని చెరిపేసుకోవడానికి బిసిలను, ఎస్సీలను దగ్గరకు చేర్చుకుంటూ విస్తరిస్తోంది. అనేక చోట్ల రిజర్వ్‌డ్‌ స్థానాల్లో కూడా బిజెపి గెలుస్తోంది. అయితే యుపిలో ఆ పార్టీ దళిత ఎంపీ ఛోటే లాల్‌ ఖార్వార్‌ యోగి ప్రభుత్వం, రాష్ట్ర బిజెపి నాయకత్వం దళితుల పట్ల వివక్షత చూపుతున్నాయని బహిరంగంగా విమర్శించాడు. మరో ముగ్గురు బిజెపి దళిత ఎంపీలు కూడా అతనితో గొంతు కలిపి, ప్రభుత్వం దళితులను వేధిస్తోందని, కేంద్రమైతే బొత్తిగా దళిత రిజర్వేషన్లకు మంగళం పాడాలని చూస్తోందని ఆరోపించారు. వెంటనే రాష్ట్రంలో ఉన్నత స్థానాల్లో ఉన్న 25 మంది దళిత ఆఫీసర్ల పేర్లు వల్లించింది బిజెపి. ఏది ఏమైనా బిజెపి ప్రభుత్వమంటే మాది అనే భావనలో ఉన్న అగ్రవర్ణాలు గ్రామాల్లో దళితులపై తమ ప్రతాపాన్ని చూపుతున్నారని వార్తలు వస్తున్నాయి.

బిసిలలో కూడా అసంతృప్తి ఉంది. ఎందుకంటే ఎన్నికల సమయంలో బిజెపి యోగిని ముఖ్యమంత్రిగా చూపలేదు. కేశవ్‌ ప్రసాద్‌ మౌర్య అనే బిసి నాయకుణ్నే ముందు పెట్టి నడిపించింది. ఫలితాలు వచ్చాక ఠాకూర్‌ అయిన యోగిని ముఖ్యమంత్రిని చేసి, మౌర్యను ఇద్దరు ఉపముఖ్యమంత్రుల్లో ఒకడిగా చేసింది. బిజెపి భాగస్వామ్య పక్షమైన భారతీయ సమాజ్‌ పార్టీ నాయకుడు, యుపి మంత్రి ఐన ఓంప్రకాశ్‌ రాజ్‌భర్‌ ఈ విషయాన్ని జూన్‌లో బహిరంగంగా ప్రస్తావించి, విమర్శించాడు. ఉపయెన్నికలలో వరుస ఓటముల కారణంగానే యోగిని విమర్శించడానికి వారికి ధైర్యం చిక్కింది.

బిసిల అసంతృప్తి బిజెపికి ఆందోళనకరం. ఎందుకంటే ఏ మాత్రం జాగ్రత్తగా వ్యవహరించకపోయినా బిసిలు మళ్లీ ఎస్పీవైపు మరలవచ్చు. 1996లో యుపిలో 33% ఓట్లు వచ్చినా బిజెపి ప్రభుత్వం ఏర్పాటు చేయలేకపోయింది. దానిపై పార్టీ గోవిందాచార్యతో ఓ కమిటీ వేసింది. ఆ కమిటీ సమస్య అధ్యయనం చేసి, బిసిలలోని లోధులను తమవైపు తిప్పుకోవాలని సూచించింది. సోషల్‌ ఇంజనీరింగు పేరుతో దీన్ని బిజెపి అమలు చేసింది. కళ్యాణ్‌ సింగ్‌, ఉమాభారతి ఆ కులానికి చెందినవారే. ఈ సారి ఎన్నికలలో యాదవేతర బిసిలను, జాతవేతర దళితులను బిజెపి చేరదీసి విజయం సాధించింది. రాబోయే ఎన్నికలలో ఎస్పీ-బియస్పీ కూటమి ఏర్పడితే బిసి-దళిత కాంబినేషన్‌ బిజెపిని సులభంగా ఓడిస్తుంది. దీనికి విరుగుడు మంత్రం వేయడనికి బిసిలను వర్గీకరణ పేరుతో మూడు వర్గాలుగా విడగొట్టడమొకటే మార్గం అని బిజెపి ఫిక్సయింది.

బిసి రిజర్వేషన్‌ ఫలితాలను యాదవులు, కూర్మీలు, లోధులు, జాట్లు (జనాభాలో 19% ఉంటారు) ఎక్కువగా అనుభవిస్తున్నారు. ఆ కారణంగా రాజకీయంగా కూడా బలంగా ఉంటున్నారు. దాంతో చాలా మంది ఒబిసి కులాల వారు తమను షెడ్యూల్డ్‌ కులాలుగా గుర్తించమని అభ్యర్థిస్తున్నారు. అలాటి 17 కులాలను ప్రభుత్వం గుర్తించి ఎస్సీలలో కలుదామనుకుంది. కానీ ఎస్సీ వర్గాల్లో సౌకర్యాలు అనుభవిస్తున్న జాతవులు వారిని రానివ్వటం లేదు. ఇప్పుడు బిజెపికి లోధుల్లో కూడా లీడరు లేడు. బిసి నాయకులెవరైనా అర్జంటుగా కావాలి. జనాభాలో 6% ఉన్న కుశావహా కులస్తుడైన మౌర్యను ఎన్నికల ముందు రాష్ట్ర అధ్యక్షుణ్ని చేశారు. యాదవేతర బిసిలను అతను కలుపుకుని వచ్చాడు. అందువలన ముఖ్యమంత్రి కావచ్చని అందరూ అనుకున్నారు. కానీ కాలేదు.

ఒబిసిలలో వర్గీకరణ కొత్త ఐడియా ఏమీ కాదు. 2001లో అప్పటి ప్రభుత్వం లెక్కలు తీయించింది. 70 కులాలున్న మోస్ట్‌ బాక్‌వర్డ్‌ (మరీ వెనకబడిన) కులాలవారు మొత్తం ఒబిసి జనాభాలో 62% ఉన్నారు. వీరికి 14% రిజర్వేషన్‌ యిస్తానంది. 8 కులాలున్న మోర్‌ బాక్‌వర్డ్‌ (కాస్త వెనకబడిన) కులాలవారు మొత్తం ఒబిసి జనాభాలో 19% ఉన్నారు. వీరికి 9% రిజర్వేషన్‌ యిస్తానంది. తక్కిన బిసిలు 19% ఉన్నారు. వీరికి 5% రిజర్వేషన్‌ యిస్తానంది. జనాభాలో 50% ఉన్న బిసిలకు యిస్తున్న 28% కోటాను యిలా సర్దడాన్ని సుప్రీం కోర్టు కొట్టిపారేసింది. ఇప్పుడు బిజెపి మళ్లీ యీ ప్రతిపాదనను ముందుకు తెస్తోంది. కానీ యిదేమీ నడిచే వ్యవహారం కాదంటాడు శరద్‌ యాదవ్‌. ''బిహార్‌లో యీ ప్రయోగం ఎప్పుడో విఫలమైంది. కొత్త ఉద్యోగాలుంటేనే యీ రిజర్వేషన్‌ ఫలాలు వారికి అందుతాయి. ఉద్యోగాలు కల్పించలేని ప్రభుత్వాలు వీళ్లకు ఏం యివ్వగలుగుతాయి? పైగా ఒబిసిలను వర్గీకరించినా వాళ్లల్లో వాళ్లు తగవులాడుకోలేదు. వాళ్లు విడిపోకపోతే వీరికేం లాభం?'' అన్నాడు.

ప్రస్తుతం యోగి ప్రభుత్వానికి తలనొప్పిగా రగులుతున్న సమస్య - శిక్షా మిత్ర టీచర్ల వ్యవహారం, టీచర్ల ఆందోళన, నిరసన ప్రదర్శనలు! యుఎన్‌ మిలీనియం డెవలప్‌మెంట్‌ గోల్స్‌ ఒప్పందంపై భారతదేశం 2000 సం.రంలో సంతకం పెట్టాక అనేక రాష్ట్ర ప్రభుత్వాలు శిక్షామిత్ర వ్యవస్థను అమలులోకి తెచ్చాయి. ఊరూరా, గ్రామగ్రామాలా తిరిగి విద్య అవసరాన్ని అందరికీ విశదీకరించి, బడి మానేసిన పిల్లల తలిదండ్రులను ఒప్పించి, తిరిగి బడికి రప్పించడం వీరి పని. దానికి గాను గౌరవవేతనం చెల్లిస్తారు. వీళ్లు 12 వ తరగతి చదివి ఉండాలి. కొంతకాలం పోయాక ప్రభుత్వాలు వీళ్లు 8వ క్లాసు వరకు పిల్లలకు చదువు చెప్పే బాధ్యత కూడా అప్పగించాయి. యుపిలో ఎలిమెంటరీ స్థాయిలో 7.60 లక్షల టీచరు పోస్టులున్నాయి. వాటిలో 1.75 లక్షల పోస్టులు ఖాళీగా వుంటే, వాటిలో 1.72 లక్షలను వీళ్లతో నింపి బండి నడిపించారు.

2009లో పాస్‌ అయిన రైట్‌ టు ఎడ్యుకేషన్‌ చట్టంతో పరిస్థితులు మారాయి. అది నేషనల్‌ కౌన్సిల్‌ ఫర్‌ టీచర్‌ ఎడ్యుకేషన్‌కు ఉపాధ్యాయుల అర్హతలను నిర్ధారించమంది. టీచర్లందరూ టీచర్స్‌ ఎలిజిబిలిటీ టెస్ట్‌ (టెట్‌) పరీక్ష పాసై ఉండాలని కౌన్సిల్‌ నిబంధన విధించింది. యుపిలోని శిక్షామిత్రులు చాలామంది అది పాస్‌ కాలేదు. సమాజ్‌వాదీ ప్రభుత్వం కౌన్సిల్‌ నిబంధనను సడలించి టెట్‌ పాసవ్వక్కరలేదు అంటూ శిక్షామిత్రులను రెగ్యులరైజ్‌ చేసింది. కానీ 2015లో అలహాబాద్‌ హైకోర్టు ఆ సవరణను కొట్టేసింది. యుపి ప్రభుత్వం దానిపై సుప్రీం కోర్టుకి వెళ్లింది. 2017 జులైలో సుప్రీం కోర్టు హైకోర్టు తీర్పును సమర్థించింది. వీళ్లందరూ గ్రాడ్యుయేట్‌లు అయి వుండాలని, టెట్‌ పాస్‌ కావాలని తీరాలంది. ఇప్పటికే ఉద్యోగంలో ఉన్నవారికి పాస్‌ కావడానికి రెండు ఛాన్సులు యిచ్చింది.

అసెంబ్లీ ఎన్నికల సమయం నాటికి శిక్షామిత్ర వ్యవహారం కోర్టులో నలుగుతోంది. 'ఇది 1.72 లక్షల కుటుంబాలకు సంబంధించిన సమస్య. మేం అధికారంలోకి వస్తే మూణ్నెళ్లలో పరిష్కరిస్తాం.' అని బిజెపి హామీ యిచ్చింది. కానీ యోగి ప్రభుత్వం కోర్టు తీర్పు రాగానే జీతాలు ఆపేసింది. వీళ్లలో కొంతమంది డిగ్రీ పాసై ఉన్నారు, టెట్‌ కూడా పాసయ్యారు. వాళ్లనైనా రెగ్యులరైజ్‌ చేయడం లేదు. యోగి వాళ్లకు నెలకు రూ.10 వేలు యిస్తానంటున్నాడు. 'రూలు ప్రకారం మాకు రూ.38878 రావాలి. ఈ పదివేలు ఏ మూలకు? మా చేత బూత్‌ లెవెల్‌ ఆఫీసర్ల పని కూడా చేయిస్తున్నారు. ఎన్నికల ఐడి కార్డులను వెరిఫై చేసే పని అప్పగించారు. కానీ జీతాల వద్దకు వచ్చేసరికి యిలా ఉంది' అంటున్నారు వాళ్లు.

టీచర్లంతా ఉద్యమబాట పట్టారు. జాతీయ సగటు ప్రకారం 23 మంది విద్యార్థులకు ఒక టీచరు ఉన్నాడు. కానీ యుపిలో 39 విద్యార్థులకు 1 టీచరు మాత్రమే ఉన్నాడు. ఇప్పుడీ శిక్షామిత్రులను తీసేయడంతో ఎలిమెంటరీ స్థాయిలో 1.72 లక్షలమంది టీచర్లు తగ్గిపోయి, విద్యార్థుల సంఖ్య మరీ పెరుగుతోంది. విద్యాప్రమాణాలు మరీ తగ్గుతున్నాయి. ఇలాటి పరిస్థితుల్లో యోగి, యుపిలో ఘనవిజయం సాధించిపెడతాడనేది సందేహాస్పదమే. అమిత్‌ షాయే పూనుకుని, తన రాజకీయ చాతుర్యంతో కొందర్ని విడదీసి, మరి కొందర్ని కలిపి, సామదానభేద దండోపాయాలతో ఏదైనా అద్భుతాన్ని సాధించాలి. (ఫోటో - శిక్షామిత్రుల ఊరేగింపు) (సమాప్తం) - ఎమ్బీయస్‌ ప్రసాద్‌ (జులై 2018)

2018 జులై ఎమ్బీయస్‌: ఝార్‌ఖండ్‌లో గిరిజనుల వ్యతిరేకత

ఇటీవలి ఉపయెన్నికలలో బిజెపి కంగుతిన్న రాష్ట్రాలలో ఝార్‌ఖండ్‌ ఒకటి. రెండు అసెంబ్లీ స్థానాలకు ఉపయెన్నికలు జరిగితే రెండిటినీ ఝార్‌ఖండ్‌ ముక్తి మోర్చా (జెఎంఎం) నిలబెట్టుకుంది. అక్కణ్నుంచి 2014లో గెలిచిన దాని ఎమ్మెల్యేలిద్దరూ కేసుల్లో యిరుక్కుని (ఒకరు ప్రభుత్వాధికారిని కొట్టినందుకు, మరొకరు బొగ్గు దొంగిలించినందుకు) సభ్యత్వాలను పోగొట్టుకోవడం వలన సంభవించిన ఉపయెన్నికలలో వారి భార్యలను నిలబెట్టింది. సిల్లీలో జెఎంఎం అభ్యర్థి సీమా మహతో, బిజెపి భాగస్వామ్య పక్షమైన ఆల్‌ ఝార్‌ఖండ్‌ స్టూడెంట్స్‌ యూనియన్‌ (ఎజెఎస్‌యు) పార్టీ అధ్యక్షుడు, మాజీ ఉపముఖ్యమంత్రి సుధేశ్‌ మహతోను 14 వేల తేడాతో ఓడించింది. అది 2014లో సాధించిన మెజారిటీ కంటె తక్కువే. గోమియా నియోజకవర్గంలో బబితా దేవి ఎజెఎస్‌యు అభ్యర్థిని 1400 ఓట్ల తేడాతో ఓడించింది. ఇక్కడ బిజెపి కూడా రంగంలో ఉండి మూడో స్థానంలో నిలిచింది. 2014లో రఘువర్‌ దాస్‌ ముఖ్యమంత్రి అయిన దగ్గర్నుంచి 6 ఉపయెన్నికలు జరిగితే 5టిలో బిజెపి ఓడిపోయింది.

2014 ఎన్నికలలో బిజెపికి 37 సీట్లు, ఎజెఎస్‌యుకి 5 సీట్లు వచ్చాయి. 82 సీట్లున్న అసెంబ్లీలో సాధారణ మెజారిటీ వచ్చింది కాబట్టి రెండూ కలిసి ప్రభుత్వాన్ని ఏర్పరచాయి. ఝార్‌ఖండ్‌లో తొలిసారిగా గిరిజనేతరుడైన దాస్‌ను బిజెపి ముఖ్యమంత్రి స్థానంలో కూర్చోబెట్టింది. అతను 2015 ఫిబ్రవరిలో 8 సీట్లున్న ప్రతిపక్షం ఝార్‌ఖండ్‌ వికాస్‌ మోర్చా (జెవిఎం-పి) ని చీల్చి 6గుర్ని తనవైపు లాక్కున్నాడు. రాజకీయ అస్థిరతకు పేరుబడిన ఝార్‌ఖండ్‌లో ఏ ముఖ్యమంత్రికీ యింత బలం లేదు. ఎవరూ పూర్తి కాలం పదవిలో లేరు. కానీ దాస్‌ మాత్రం ఏదోలా లాక్కుని వస్తున్నాడు. అసెంబ్లీ ఎన్నికలలో బిజెపికి 31%, ఎజెఎస్‌యుకి 4% ఓట్లు వచ్చాయి. 2018 ఏప్రిల్‌లో స్థానిక ఎన్నికలు జరిగినప్పుడు 30% ఓట్లే వచ్చినా మెజారిటీ సీట్లు గెలిచింది. నాలుగేళ్లలో బిజెపి బలం పెరగలేదని, తమ అనైక్యత వలననే ఓడిపోతున్నామని గ్రహించిన ప్రతిపక్షాలు బిజెపికి వ్యతిరేకంగా చేరువౌతున్నాయి. మే నెలలో జరిగిన ఉపయెన్నికలో జెఎంఎంను బలపరచి గెలుపు సాధించాయి. ఒకప్పటి విరోధులైన బాబూలాల్‌ మరాండీ (2014లో 10% ఓట్లు తెచ్చుకున్న జెవిఎం నాయకుడు), హేమంత్‌ సొరేన్‌ (20% ఓట్లు, 18 సీట్లు తెచ్చుకున్న జెఎంఎం నాయకుడు) చేతులు కలుపుతున్నారు. 10% ఓట్లు, 6 సీట్లు తెచ్చుకున్న కాంగ్రెసు కూడా వారితో చేరవచ్చు. అందరూ కలిస్తే దాస్‌కు కష్టాలు తప్పవని అంచనా.

దాస్‌ పాలన గురించిన రిపోర్టులు చూడబోతే గత ముఖ్యమంత్రుల కంటె మెరుగనిపించినా, అతన్ని ఏవరేజ్‌ ముఖ్యమంత్రిగానే పరిగణించాలి. సుస్థిర ప్రభుత్వాన్ని అందించాడు, అధికారులపై పట్టు సాధించాడు, మావోయిస్టులను అదుపు చేశాడు, అవినీతిని కొంతవరకు నియంత్రించ గలిగాడు. కానీ విద్యుత్‌ రంగంలో విఫలమయ్యాడు. ముఖ్య నగరాల్లో కూడా విద్యుత్‌ కోతలున్నాయి. శాంతిభద్రతల కారణంగా పారిశ్రామికవేత్తలకు, వ్యాపారస్తులకు యిబ్బందులు ఎదురవుతూనే ఉన్నాయి. మహిళలను, బీదలను ఉద్దేశించి అనేక పథకాలను రూపొందించినా క్షేత్రస్థాయిలో సరిగ్గా అమలు కాక వాటి ఫలాలు వారిని చేరటం లేదు. ఆరోగ్యరంగంలో కూడా పరిస్థితి బాగా లేదు. గోరఖ్‌పూర్‌లో చిన్నపిల్లలు చనిపోయిన ఘటన వార్తల్లో వచ్చింది కానీ ఝార్‌ఖండ్‌ ఆసుపత్రుల పరిస్థితి మరీ అధ్వాన్నం. 2017 జనవరి-ఆగస్టు మధ్య రాజధాని రాంచీలోని రిమ్స్‌లో 660 మంది చిన్నపిల్లలు మరణించారు. జులై, ఆగస్టు నెలల్లో రిమ్స్‌లో 213 మంది పిల్లలు చనిపోగా, జంషెడ్‌పూర్‌లోని ఎంజిఎమ్‌ ఆస్పత్రిలో 104 గురు చనిపోయారు.

ఇవన్నీ ఒక యెత్తు. 1983 బ్యాచ్‌ ఐఏఎస్‌ అధికారిణి రాజ్‌బాలా వర్మను వెనకేసుకుని రావడం మరో ఎత్తు. ఆమె అత్యంత వివాదాస్పదురాలు. ఏం కావాలనుకుంటే అది, నియమాలకు విరుద్ధంగానైనా చేయడానికి పేరుబడింది. ఎవర్నీ లక్ష్యపెట్టదు. లాలూ యాదవ్‌ యిరుక్కున్న దాణా కుంభకోణంలో ఆమె కూడా యిరుక్కుంది. అప్పట్లో (1990-91) ఆమె పశ్చిమ సింగ్‌భూమ్‌కు కలక్టరుగా ఉంటూ జిల్లా ట్రెజరీ నుంచి దాణా విత్‌డ్రాయల్స్‌ అనుమతించింది. ఎక్కౌంటెంట్‌ జనరల్‌ ఆఫీసుకి తెలియపరచలేదు. సిబిఐ దీని గురించి ఆమెకు ఝార్‌ఖండ్‌ చీఫ్‌ సెక్రటరీల ద్వారా నోటీసులు పంపింది. 2003 నుంచి 2014 వరకు 15 షోకాజ్‌ నోటీసులు అందుకున్నా ఆమె ఒక్కదానికీ సమాధాన మివ్వలేదు. అయినా చెల్లిపోయింది.

అలాటి వ్యక్తికి దాస్‌ ప్రమోషన్‌ యిచ్చి చీఫ్‌ సెక్రటరీగా వేసుకున్నాడు. ఆమె నియంతలా వ్యవహరించి, తనకు, ప్రభుత్వానికి చాలా చెడ్డపేరు తెచ్చింది. పబ్లిక్‌ సర్వీసు కమిషన్‌ పరీక్షల నిర్వహణ తనకిష్టం వచ్చినట్లు చేయడంతో యువత ఆమెపై కోపం పెంచుకున్నారు. ఎంతమంది చెప్పినా దాస్‌ ఆమెను సమర్థిస్తూనే వచ్చాడు. ఈ ఫిబ్రవరి నెలాఖరుకి రిటైర్‌ కావలసిన ఆమెకు ఎక్స్‌టెన్షన్‌ కూడా యిద్దామనుకున్నాడు. కానీ అతని కాబినెట్‌లోని మంత్రి వ్యతిరేకిస్తూ లేఖ రాశాడు. అంతకుముందు తన కొడుకు కంపెనీకి ఋణాలు యివ్వాలని ఆమె ఒక ప్రయివేటు బ్యాంకుకు లేఖ రాయడంతో ప్రతిపక్షాలు ఆందోళన చేశాయి.

దీనికి తోడు జెవిఎం నాయకుడు దిలీప్‌ మిశ్రా ప్రధాని కార్యాలయానికి 2017 జులైలో మరో లేఖ రాశాడు. పలమావులో 200 ఎకరాలను కఠోతియా కోల్‌ బ్లాక్‌ ప్రై.లి.కు జిల్లా కలక్టరు పూజా సింఘాల్‌ అక్రమంగా కట్టబెడితే ఆమెను రక్షించడానికి రాజ్‌బాలా తప్పుడు నివేదికలు యిచ్చిందని అతని ఆరోపణ. ప్రధాని కార్యాలయం దీన్ని సీరియస్‌గా తీసుకుని ఫిబ్రవరిలో రాజ్‌బాలాను వివరణ కోరింది. ఇక తప్పనిసరి పరిస్థితుల్లో దాస్‌ ఆమె పదవీకాలం పొడిగించలేదు. రిటైరై పోతే నాలుగేళ్ల కంటె పాత కేసులకు ఆమె జవాబుదారీ కాదు. ఆ విధంగా దాణా స్కాములో ఆమె తప్పించేసుకుంది. ఆ విధంగా బిజెపి ఆమెను కాపాడింది. ఆమె భర్త యిప్పటికే రాష్ట్ర బిజెపికి అధికార ప్రతినిథి. ఆమె కూడా రిటైరయ్యాక బిజెపిలో చేరుతుందని అనుకున్నారు కానీ తాజా వార్తల ప్రకారం దాస్‌ తను అధ్యక్షుడిగా ఉన్న రాజ్య వికాస్‌ పరిషద్‌కు ఆమెను ఉపాధ్యక్షురాలిగా నియమించవచ్చు. అందువలన ఆమె హవా కొనసాగుతుందని కచ్చితంగా చెప్పవచ్చు.

రాజ్‌బాలాకు దాస్‌ మద్దతు వెనుక ఒక మతలబు ఉందని ఆరోపిస్తూ ఓ పిల్‌ దాఖలైంది. 2004-05లో రూ.19 కోట్ల డ్రైనేజీ స్కాము జరిగినప్పుడు విధాన సభ ఓ కమిటీని వేసి విచారణకు ఆదేశించింది. ఆ కమిటీ 2007లో నివేదిక యిస్తూ దాస్‌ను దోషిగా పేర్కొంది. అతనిపై కేసు నమోదు చేయడానికి పోలీసులు అప్పట్లో విజిలెన్సు కమిషనర్‌గా, హోం సెక్రటరీగా ఉన్న రాజ్‌బాలాను అనుమతి కోరారు. అయితే ఆమె శాంక్షన్‌ యివ్వకుండా దాస్‌ను రక్షించింది. దానికి బదులుగా యిప్పుడు దాస్‌ ఆమెను రక్షిస్తున్నాడని పిల్‌ సారాంశం. ప్రతిపక్షాలన్నీ రాజ్‌బాలాపై చర్య తీసుకోమని కోరుతున్నా దాస్‌ కిమ్మనకుండా కూర్చోవడానికి యిదే కారణం కావచ్చు.

దీనికంటె దాస్‌ను ఎక్కువగా చికాకు పెడుతున్నది గిరిజనుల వ్యతిరేకత. రాష్ట్రంలో వారి జనాభా 26.2%, 28 నియోజకవర్గాల్లో వారి ఓట్లు కీలకం. గిరిజనేతరుడైన దాస్‌ ప్రవేశపెడుతున్న చట్టాలను వాళ్లు అనుమానదృష్టితో చూస్తున్నారు. 2016 ఏప్రిల్‌లో డొమిసైల్‌ పాలసీని ప్రవేశపెట్టడంతో యీ శంక ప్రారంభమైంది. దాని ప్రకారం ఝార్‌ఖండ్‌లో 30 ఏళ్లు నివాసమున్న ఏ వ్యక్తి ఐనా దాని ప్రకారం స్థానికుడే! ఝార్‌ఖండ్‌లో జంషెడ్‌పూర్‌, ధన్‌బాద్‌, రాంచి, బొకారో వంటి అనేక పారిశ్రామిక నగరాలుండటం చేత దేశంలోని అనేక రాష్ట్రాల వారు అక్కడకి ఉద్యోగస్తులుగా, చిన్న వ్యాపారస్తులుగా వస్తారు. వారందరినీ స్థానికులనేస్తే తమకు అవకాశాలు లేకుండా పోతాయనే భయం గిరిజనులది. అనేక రాష్ట్రాలలో బిజెపి విద్య పేరుతో, మతం పేరుతో గిరిజన ప్రాంతాల్లోకి చొచ్చుకు పోతోంది. వారి ఓట్లు సంపాదించ గలుగుతోంది. కానీ ఝార్‌ఖండ్‌లో మాత్రం గిరిజనులే వాళ్లకు ఎదురు తిరుగుతున్నారు.

ఆ తర్వాత ఛోటానాగపూర్‌, టెనన్సీ యాక్ట్‌, సంతాల్‌ పరగణా టెనన్సీ యాక్ట్‌లను సవరించడానికి పూనుకున్నాడు దాస్‌. ఆ సవరణల వలన గిరిజనులకు వాణిజ్యపరమైన లాభం కలుగుతుందని దాస్‌ అంటాడు. కానీ వాళ్లు నమ్మలేదు. గిరిజనేతరులు వచ్చి భూములు ఆక్రమించేస్తారని వారి భయం. సవరణను అడ్డుకున్నారు. ఏకపక్షంగా అసెంబ్లీ ఆమోదించిన యీ చట్టాలను వ్యతిరేకించడంతో గవర్నరు ద్రౌపది ముర్ము ఆమోదించకుండా తిరిగి రాష్ట్రప్రభుత్వానికి పంపించారు. ఇక దానితో మరో మార్గం వెతికాడు రఘువర్‌ దాస్‌. అవతల మోదీకి ఆత్మీయుడైన అదానీ గ్రూపు గొద్దాలో పవర్‌ ప్లాంట్‌ పెడతానంటూ ముందుకు వచ్చింది. దానికి భూమి సమకూర్చాలి. ఎలా?

పారిశ్రామికీకరణ జరగాలంటే భూసేకరణ జరగాలి. కానీ సేకరణ జరిగాక భూమి కోల్పోయినవారి పునరావాసానికి ఎవరూ పూనుకోవటం లేదు. ప్రభుత్వం, పారిశ్రామికవేత్తలూ యిద్దరూ వారిని దగా చేస్తున్నారు. అందుకే అంత వ్యతిరేకత. దీన్ని సరిదిద్దడానికి యుపిఏ ప్రభుత్వం భూయజమానుల్లో 70% మంది అనుమతి తీసుకోవాలని, సామాజిక ప్రభావం (సోషల్‌ ఇంపాక్ట్‌) ఎసెస్‌మెంట్‌ చేయించాలని.. యిలాటి షరతులతో చట్టాన్ని రూపొందించింది. ప్రతి రాష్ట్ర ప్రభుత్వమూ దానికి తూట్లు పొడవడానికి యథాశక్తి ప్రయత్నిస్తోంది. ఝార్‌ఖండ్‌లో బిజెపి సర్కారు కూడా అదే చేసింది. 70% మంది అనుమతి అక్కరలేదని, ఎసెస్‌మెంట్‌ చేయనక్కరలేదని, షెడ్యూల్డ్‌ ప్రాంతాల్లో గ్రామసభలు అనుమతి యిస్తే చాలనీ 2017లో ఓ చట్టాన్ని పాస్‌ చేసి గవర్నరు ఆమోదానికై పంపింది.

ఇది గత చట్టం కంటె ఎక్కువ ప్రమాదకరమని భావించిన ఖూంటీ గుమ్లా, సిమ్‌డేగా, పశ్చిమ సింగ్‌భూమ్‌ జిల్లాల్లోని 200 గ్రామాల్లోని ఆదివాసీలు 'పత్థల్‌గడీ' పేరుతో ఉద్యమం మొదలుపెట్టారు. ఆదివాసీ ప్రాంతాలైన షెడ్యూల్డ్‌ ఏరియాలో వనరుల దగ్గర్నుంచి అన్ని విషయాలలో నిర్ణయాధికారం ఆదివాసీ గ్రామసభలదే, ఆదివాసీయేతరులు మా పల్లెల్లోకి రానక్కరలేదని అంటూ శిలలపై నోటీసులు రాసి, పాతుతున్నారు. 2018 జనవరి 16న తమ డిమాండ్లను ఖూంటీ జిల్లా అధికారులకు అందజేశారు. దీనివలన ప్రభుత్వానికి, గిరిజనులకు మధ్య అగాధం మరింత పెరిగింది. చట్టానికి వ్యతిరేకంగా ప్రతిపక్షాలన్నీ జులై 5న ఝార్‌ఖండ్‌ బంద్‌కు పిలుపు నిచ్చాయి. దీన్ని ఎదుర్కోవడానికి ఝార్‌ఖండ్‌ ప్రభుత్వం ఉద్యమానికి మావోయిస్టు రంగు పూయదలచింది. మావోయిస్టులు, క్రైస్తవ మిషనరీలు కలిసి ఆదివాసీల పేరుతో అల్లర్లుచేస్తున్నారని పోలీసులు అంటున్నారు. 2014 నుంచి యిన్నాళ్లూ ఝార్‌ఖండ్‌లో మావోయిస్టు సమస్య లేదు. ఇప్పుడు ఈ ఉద్యమం కూడా ఆదివాసీల భూమిని లాక్కుని పారిశ్రామికవేత్తలకు కట్టబెట్టాలన్న ఆలోచనకు వ్యతిరేకంగా వచ్చింది. దాన్ని విస్మరించి మావోయిస్టు రంగు పూయడం అవివేకం. దిద్దుబాటు చర్య తీసుకొనకపోతే రాబోయే ఎన్నికలలో యీ గిరిజన వ్యతిరేకత బిజెపికి నష్టదాయకంగా పరిణమించవచ్చు. (ఫోటో - పత్థల్‌ గడీ ఉద్యమం) - ఎమ్బీయస్‌ ప్రసాద్‌ (జులై 2018)

2018 జులై ఎమ్బీయస్‌: అసాం పౌరసత్వ జాబితా వాయిదా

ఎవరు అసాం పౌరులో, ఎవరు కాదో తేల్చే నేషనల్‌ రిజిస్టర్‌ ఆఫ్‌ సిటిజన్స్‌ (ఎన్‌ఆర్‌సి) తుది జాబితా సుప్రీం కోర్టు ఆదేశం ప్రకారం జూన్‌ 30 కల్లా వెలువడాలి. కానీ దాని కారణంగా బిజెపికి, దాని మిత్రపక్షాలకు పేచీలు వచ్చేట్లా ఉండడంతో ఎందుకైనా మంచిదని ఒక నెల్లాళ్లపాటు వివాదాన్ని వాయిదా వేశారు. ఎన్‌ఆర్‌సి కోఆర్డినేటర్‌ ప్రతీక్‌ హజేలా 'రాష్ట్రంలోని కచార్‌, కరీమ్‌గంజ్‌, హైలాకండి వగైరా జిల్లాలలో వరదలు రావడం చేత జూన్‌ 30కి జాబితా తయారు చేయలేమని, యింకో నెల గడువు కావాలని' సుప్రీం కోర్టుకి విన్నవించుకోవడంతో 'సరే జులై 30కి తయారు చేయండి' అంది సుప్రీం కోర్టు. ఈ వివాదం యొక్క లోతు, సంక్లిష్టత చూస్తే ఆ నెల గడువైనా చాలుతుందా, అప్పుడు మరో సాకు వెతుకుతారా అనే సందేహం కలగక మానదు.

అసాంలో పౌరసత్వ సమస్య యీనాటిది కాదు. ఈ విషయంపై ఆల్‌ అసాం స్టూడెంట్స్‌ యూనియన్‌ (ఆసు) ఐదేళ్లపాటు అసాంను స్తంభింపచేసింది. కేంద్రాన్ని దిగి వచ్చేట్లా చేసి, 1985లో ఒప్పందం చేసుకుంది. అదే అంశంపై అసాం గణ పరిషద్‌ (ఎజిపి) పార్టీగా ఏర్పడి ఆ డిసెంబరులో ఎన్నికలలో గెలిచి ప్రభుత్వాన్ని ఏర్పరచింది. 33 ఏళ్లయినా యిప్పటికీ సమస్య తీరకపోగా మరింత జటిలమైంది. ఈనాడు అసాం జనాభాలో అసామీల జనాభా కేవలం మూడో వంతు మాత్రమే. అంటే అక్రమ వలసదారులు అంత దారుణంగా అసాంను ముంచెత్తారన్నమాట. టీ తోటల్లో పని చేయించడానికి బ్రిటిషువారు 19వ శతాబ్దంలోనే మైదాన ప్రాంతాల నుంచి హిందువులను అసాంకు ప్రజలను తీసుకుని వచ్చారు. బీడు భూముల్లో వ్యవసాయం చేయించడానికి తూర్పు బెంగాల్‌లోని ముస్లిము రైతులను తీసుకుని వచ్చారు. వీరితో అసామీయులకు పేచీ రాలేదు. కానీ దక్షిణ అసాంలో ఎప్పణ్నుంచో స్థిరపడిన బెంగాలీలు అసామీయులతో కలవకుండా విడిగా ఉంటూ తమ బెంగాలీ గుర్తింపును అలాగే ఉంచుకున్నారు. అది అసామీలకు అంతగా రుచించే విషయం కాదు.

దేశవిభజన సమయంలో, తూర్పు బెంగాల్‌ నుంచి అనేకమంది హిందువులు అసాంకు వచ్చి స్థిరపడ్డారు. ఇక 1971లో బంగ్లాదేశ్‌ విమోచన సమయంలో కోటి మంది పారిపోయి శరణార్థుల్లా అసాంకు వచ్చారు. వారిలో హిందువులు, ముస్లిములు అందరూ ఉన్నారు. యుద్ధం ముగిసి సాధారణ పరిస్థితులు నెలకొన్నా వాళ్లు వెనక్కి వెళ్లకుండా యిక్కడే తిష్ట వేశారు. పైగా వాళ్ల కుటుంబ సభ్యులను కూడా లాక్కుని వచ్చారు. అందరూ కలిసి చౌక కూలీలుగా, చిరుద్యోగులుగా, చిన్న వ్యాపారస్తులుగా ఉంటూ స్థానికుల ఉపాధి అవకాశాలు దెబ్బ తీశారు. దాంతో యువత వారిపై కోపం పెంచుకున్నారు. వారిని రాష్ట్రంలోకి రానిచ్చి ఓటు బ్యాంకుగా మార్చుకున్న రాజకీయ నాయకులపై మండిపడ్డారు. విదేశీయులు అసాం విడిచి వెళ్లాలంటూ చాలా తీవ్రమైన ఉద్యమం చేశారు.

1951లో అసాంలో ఎన్‌ఆర్‌సి తయారు చేశారు. దాని ప్రకారం అసాంలో 80 లక్షల మంది పౌరులుగా నమోదయ్యారు. వారు, వారి వారసులు తప్ప తక్కినవారందరూ విదేశీయులే అని ఆసు వాదన. 1985 ఒప్పందం ప్రకారం 1966 నుంచి 1971 మధ్య వచ్చిపడినవారికి ఓటరు ఐడి వంటి సరైన డాక్యుమెంట్లు ఉంటే జస్ట్‌ పదేళ్ల పాటు ఓటుహక్కు లేకుండా చేసి, తర్వాత పౌరసత్వం యివ్వవచ్చు. 1971 మార్చి 25 తర్వాత అంటే బంగ్లాదేశ్‌ ఏర్పడిన తర్వాత వచ్చినవారందరినీ గుర్తించి వెనక్కి పంపేయాలి. సరే అన్నారు కానీ నిజాయితీ లేక ఆ పని ఎప్పటికప్పుడు వాయిదా వేస్తూ వచ్చారు.

జాబితాను అప్‌డేట్‌ చేస్తామంటూ 2005లో ఆసు, రాష్ట్ర ప్రభుత్వం, కేంద్ర ప్రభుత్వం మధ్య ఒక త్రైపాక్షిక ఒప్పందం జరిగింది. 2010లో రెండు జిల్లాలలో మొదలుపెట్టారు కానీ అల్లర్లు జరగడంతో ఆపేశారు. ప్రదీప్‌ భూయాన్‌ అని ఐఐటిలో చదివిన 85 ఏళ్ల వ్యక్తి అభిజిత్‌ శర్మ అనే 43 ఏళ్ల ఎంటర్‌ప్రెనార్‌ వద్దకు వెళ్లి '41 లక్షల మంది అక్రమ ఓటర్లున్నారని పిల్‌ వేద్దాం' అని ప్రతిపాదించాడు. 2009 జులైలో సుప్రీం కోర్టులో పిల్‌ దాఖలైంది. ఎన్‌ఆర్‌సి సవరిస్తే తప్ప యీ సమస్యకు పరిష్కారం లేదని వాళ్లు విన్నవించారు. 2013లో యిది రంజన్‌ గొగొయ్‌, ఎచ్‌ఎల్‌ గోఖలేల బెంచ్‌కు వచ్చింది. 2015లో ఎన్‌ఆర్‌సిపై పని ప్రారంభమైంది. 2017 డిసెంబరు 31కి ఫస్ట్‌ డ్రాఫ్ట్‌ పూర్తి చేసి జనం ముందు పెట్టాలని, 2018 జూన్‌ 30 కల్లా పూర్తి చేయాలని సుప్రీం కోర్టు ఆదేశించింది.

డిసెంబరు 31న తొలి డ్రాఫ్ట్‌ వెలువడింది. పౌరసత్వం కోసం 3.29 కోట్ల మంది దరఖాస్తు చేసుకుంటే ఆ జాబితాలో 1.90 కోట్ల మంది మాత్రమే ఉన్నారు. అంటే 1.39 కోట్ల మందిని పౌరులుగా గుర్తించలేదన్నమాట. అసలైన పౌరులను తీసేసి, బంగ్లాదేశ్‌ నుంచి అక్రమంగా వచ్చిన 50 లక్షల మంది హిందువుల పేర్లు చేర్చేశారని గగ్గోలు పుట్టింది. దాంతో మీరు సరైన డాక్యుమెంట్లు చూపించి, సవరణలు చేయించుకోవచ్చు. ఫైనల్‌ జాబితా జూన్‌ 30 కల్లా ప్రకటిస్తాం అన్నారు. ఇప్పుడు అది జులై 30 అయింది. లెక్క ప్రకారం 1951 ఓటరు లిస్టులో ఉన్నవారి పేర్లు, 1971 మార్చి 24 నాటికి ఉన్నవారి పేర్లు, ఆ తర్వాత దేశంలోని వేరే రాష్ట్రాల నుంచి అసాంకు వచ్చి స్థిరపడినవారి పేర్లు, వారి వారసుల పేర్లు ఉండాలి. కానీ డిసెంబరు 30 జాబితాలో పిల్లల పేర్లు ఉండి, తలిదండ్రుల పేర్లు లేకపోవడం వంటి వింతలు కూడా జరిగాయట. శతాబ్దాలుగా అసాంలో ఉన్నవారి పేర్లూ మిస్సయ్యాయట.

ఇక 'బంగ్లాదేశ్‌ నుంచి అక్రమంగా వచ్చిన 50 లక్షల మంది హిందువుల' గురించి చెప్పాలంటే దాని వెనుక కథ ఉంది. మామూలుగా అయితే అక్రమంగా వచ్చినవాళ్లందరూ ఒకే కేటగిరిలోకి వస్తారు. వాళ్లను వెనక్కి పంపించి వేయాల్సిందే. కానీ ఎన్‌డిఏ ప్రభుత్వం 2016 జులైలో ఓ బిల్లు పాస్‌ చేసి, 1955 నాటి పౌరసత్వ చట్టానికి సవరణలు చేసింది. ముస్లిం దేశాలైన బంగ్లాదేశ్‌, పాకిస్తాన్‌, అఫ్గానిస్తాన్‌ల నుంచి మైనారిటీలైన హిందువులు, సిఖ్కులు, బౌద్ధులు, జైనులు, పార్శీలు, క్రైస్తవులు 2014 డిసెంబరు 31 లోగా భారతదేశానికి వస్తే వాళ్లు అక్రమ వలసదారులుగా పరిగణించరు. అక్రమంగా వచ్చినవారిని యిలా మతపరంగా విభజించడం ఇజ్రాయేలులో తప్ప వేరే ఏ దేశంలోనూ జరగలేదు. తక్కిన దేశాల పేర్లు, తక్కిన మతస్తుల పేర్లు నామ్‌కేవాస్తే చేర్చినా బంగ్లాదేశ్‌ నుంచి అక్రమంగా వచ్చినవారిలో ముస్లిములను వెనక్కి పంపేసి, హిందువులను ఉంచడమే దీని ప్రధాన లక్ష్యం.

అ చట్టం ప్రకారం ఈ డిసెంబరు 30 నాటి జాబితాలో బంగ్లాదేశీ హిందువుల పేర్లు చేర్చి, ముస్లిముల పేర్లు తీసేసి వుంటారు. పనిలో పనిగా అసామీల పేర్లు కూడా ఎగిరిపోయాయి. ఇది అసామీయులను మండిస్తోంది. బిజెపి మిత్రపక్షంగా ఉన్న ఎజిపి కూడా జాబితాకు వ్యతిరేకంగా ఉద్యమించింది. 2016 బిల్లు తయారైనప్పుడే అది దాన్ని వ్యతిరేకిస్తూ మెమోరాండం యిచ్చింది. ఇప్పుడు యీ అంశంపై కాబినెట్‌లోంచి బయటకు రావడానికి కూడా సిద్ధం అంటోంది. హిందువులైనా, ముస్లిములైనా బంగ్లాదేశీయులందరూ అసాం విడిచి వెళ్లాల్సిందే అనే తన విధానానికి అది కట్టుపడి వుంది.

బంగ్లాదేశ్‌ నుంచి సాటి హిందువులు వస్తూంటే రానీయవచ్చుగా యీ అసామీ హిందువులకేం పోయేకాలం అని అనుకునేవారి గురించి కొంత వివరణ రాయాలి. ఎవరికైనా యిబ్బంది వస్తే సాటి మనిషిగా మనం ఆదుకుంటాం. ఎన్నాళ్లు? 'మా ఆయన/ఆవిడ/మా హౌస్‌ఓనరు తరిమేశార'ంటూ స్నేహితులు మీ యింట్లో ఆశ్రయం కోరితే ఎన్నాళ్లు ఉంచుకుంటారు? నాలుగు రోజులు పోయాక 'మీ సమస్య ఎలా తీరాలో చెప్పండి, నన్ను వచ్చి మాట్లాడమంటారా? లాయరుతో మాట్లాడి కేసు పెడదామా, రౌడీలను ఎంగేజ్‌ చేద్దామా? కాస్త డబ్బు సాయం చేయనా?' అంటారు. 'అబ్బే, అదేం అక్కరలేదు, మీ యిల్లు బాగా నచ్చింది. ఇక్కడే ఉండిపోతా' అంటే ఊరుకుంటారా? తక్షణం తరిమివేస్తారు. మీ సమస్యలు మీరు తీర్చుకోవాలి, కావాలంటే సాయం చేస్తాను తప్ప వచ్చి నా నెత్తిన కూర్చుంటే ఒప్పదు అని ఖండితంగా చెప్తారు.

రోహింగ్యాల గురించి మాట్లాడుతూ మానవతాదృష్టితో మన దేశంలో ఆశ్రయం యివ్వాలని కొందరు వాదిస్తారు. నాకు అది మింగుడు పడదు. శరణార్థి అన్నవాడికి తాత్కాలికంగా శరణు యిస్తాం. వాళ్ల పోరాటానికి నైతికంగానో, దౌత్యపరంగానో, సైనికపరంగానో సాయం చేయవచ్చు, మన యింట్లోనే బిచాణా వేయనిస్తే వాడు పోరాటమే మర్చిపోతాడు. ఇక్కడే బాగుందనుకుంటాడు. ప్రాణాలు అరచేతిలో పెట్టుకుని పారిపోయి వచ్చినవారికి ఎన్నేళ్లయినా సరే, ఆశ్రయం యివ్వాలి, కడుపులో పెట్టుకోవాలి అని దూరంగా ఎక్కడో ఉన్నవాడు ఉపదేశాలు చేయవచ్చు. కానీ శరణార్థుల క్యాంప్‌ల పక్కన ఉండేవాళ్లు, వాళ్ల వలన ప్రభావితమయ్యే స్థానికులు అది అలా ఆలోచించలేరు.

ఎందుకంటే శరణార్థిగా వచ్చినవాడు ఎలాగైనా బతికేయాలని చూస్తాడు. పరిసరాలను రకరకాలుగా పాడు చేస్తాడు. ఇళ్లూ, ఆస్తులు పోగొట్టుకుని వచ్చినవాళ్లు శాంతంగా ఉండరు. బాధతో తాగుతారు, తన్నులాడుకుంటారు. ఇరుగుపొరుగు యిళ్లలో దొంగతనాలకు, రౌడీయిజానికి అలవాటు పడతారు. ఇవన్నీ ఎప్పణ్నుంచో అక్కడ ఉన్నవాళ్లకు తలనొప్పి. అప్పుడు సాటి మనిషి, సాటి మతస్తుడు, సాటి కులస్తుడు... యిలాటివేవీ గుర్తుకు రావు. వీళ్లనిక్కణ్నుంచి తరిమేయాలి అనే అనుకుంటాడు.

మన దేశంలో బర్మా కాందిశీకులు ఎప్పణ్నుంచో ఉన్నారు. రెండవ ప్రపంచయుద్ధ సమయంలో జపాన్‌ సైన్యం బర్మాను ఆక్రమించి మన వాళ్లను తరిమివేశారు. వారిలో ఎక్కువమంది దక్షిణాదివారు, బెంగాలీలే. బెంగాలీలు కాలినడకన అసాం చేరారు. దక్షిణాది వారికి అప్పటి మద్రాసు రాష్ట్రంలోనే అనేక చోట్ల బస ఏర్పరచారు. మద్రాసులో యిప్పటికీ బర్మా బజారు చూడవచ్చు. స్మగుల్డ్‌ వస్తువులకు, డూప్లికేటు వస్తువులకు పేరుబడింది. శరణార్థులు కదా అని జాలి చూపి వదిలేస్తారేమో, దేశ ఆర్థిక వ్యవస్థకు నష్టమే కదా!

శరణార్థులపై జాలి కూడా నిజంగా వారు దుస్థితిలో ఉన్నపుడే వస్తుంది. ఏవీ లేకుండా హడావుడి చేస్తే ఒళ్లు మండుతుంది. బంగ్లాదేశ్‌లో హిందువుల నందరినీ చంపేస్తున్నారని వచ్చే వార్తల్లో వాస్తవాలేమిటో పొరుగున ఉన్నవాళ్లకి బాగా తెలుసు. నేను మా బ్యాంకు కలకత్తా బ్రాంచ్‌లో పనిచేసేటప్పుడు నా కొలీగ్‌ బంగ్లాదేశీ హిందువు ఉండేవాడు. 1971లో శరణార్థులమంటూ వాళ్ల కుటుంబం ఇండియాకు వచ్చింది. ప్రభుత్వం వాళ్లకు ఉద్యోగాలిచ్చింది. ఇతనికి బ్యాంకులో, వాళ్ల అన్నయ్యకు మరో ప్రభుత్వసంస్థలో... యిలా! నిజానికి వీళ్లు బంగ్లాదేశ్‌ను సాంతం విడిచిపెట్టి రాలేదు. అక్కడ వీళ్లకి వ్యాపారం ఉంది. అప్పటికి (1985) ఆస్తులూ ఉన్నాయి. వెళ్లి వాటి సంగతి చూసుకుని వస్తూ ఉంటారు. 'ఇలా రాకపోకలు అనుమతిస్తారా?' అని అడిగితే అతను నవ్వి బంగ్లాదేశ్‌, ఇండియా సరిహద్దుల్లో ఎవరూ ఎవర్నీ ఆపరని చెప్పాడు. కొందరు బంగ్లాదేశీయులు సైకిళ్లేసుకుని పొద్దున్న ఇండియాకు వచ్చి సరుకులు అమ్ముకుని సాయంత్రానికి తమ వూళ్లకు వెళ్లిపోతారట.

అంటే వీళ్లకు జరిగిన హాని ఏమీ లేదు కానీ, శరణార్థులమని పేరు చెప్పి వీళ్లు మన ఉద్యోగాలు కొట్టేశారు. ఇలాటివి యింకా ఎన్ని ఉన్నాయో! బంగ్లాదేశ్‌ యుద్ధం జరిగినపుడు హిందువులకు వ్యతిరేకంగా జరగలేదు. అది పశ్చిమ పాకిస్తానీ ముస్లిములు తూర్పు పాకిస్తానీ ముస్లిములపై చేసిన యుద్ధం. మతంతో సంబంధం లేకుండా బెంగాలీలపై చేసిన యుద్ధం. అందువలన యిరు మతాల వారూ పారిపోయి వచ్చారు. కొందరు వెనక్కి వెళ్లారు. కొందరు యిక్కడే కాపురాలు పెట్టేశారు. మరి కొందరు యిక్కడా, అక్కడా తిరుగుతూ రెండిందాలా లాభం పొందుతున్నారు.

ఇక బంగ్లాదేశ్‌లో హిందువులపై దాడి అని వచ్చే వార్తల గురించి లోతుగా ఆలోచిస్తే చాలా విషయాలు తడతాయి. నా పాఠకుల్లో ఒకాయన 'దమ్ముంటే మీరు హైదరాబాదు పాతబస్తీలో నివాసముండి అప్పుడు మాట్లాడండి' అని ఛాలెంజ్‌లు విసురుతూ ఉంటాడు. అది మాత్రమే వింటే పాతబస్తీలో ముస్లిములు తప్ప వేరెవరూ జీవించలేరనే అర్థం వస్తుంది. కానీ వినాయక చవితి సందర్భంగా ఎన్ని ఊరేగింపులు పాత బస్తీ నుండి వస్తాయో చూడండి. పాతబస్తీకి వెళ్లి చూస్తే ఒక ముస్లిము షాపుంటే, పక్కనే మార్వాడీల షాపుంటుంది. హిందూ-ముస్లిం ఘర్షణలు జరిగిన సందర్భాల్లో కూడా యించుమించుగా యిద్దరికీ సమానబలం ఉన్నట్లేగా అర్థం! లేకపోతే అంతా ఒన్‌సైడ్‌ గేమే కదా!

హిందువులు చాలామందే ఉన్నా రాజకీయాధికారం మజ్లిస్‌ చేతిలో - ముస్లిములు అని అనలేం, మజ్లిస్‌కి వ్యతిరేకంగా నిలిచిన వేరే ముస్లిం పార్టీ కూడా నెగ్గదు - ఉంది. ఆ మాటకొస్తే ఆంధ్రలో పాలనాధికారం రెడ్డి-కమ్మల మధ్య తిరుగుతోంది. అంతమాత్రం చేత తక్కినవాళ్లు జీవించ లేకపోతున్నారనా? కానీ యీ పాఠకుడి వ్యాఖ్యలు ఏ విదేశీ మీడియాయో చూసిందనుకోండి. 'హైదరాబాదు పాతబస్తీలో హిందువులు జీవించే పరిస్థితి లేదు, కొత్త బస్తీలో ముస్లిములు జీవించే పరిస్థితి లేదు. దేశమంతా మతఘర్షణల్లో మునిగి తేలుతోంది.' అని కథనం తయారుచేస్తుంది.

దానికి తోడు కత్తి మహేష్‌పై, అతన్ని ఆదరిస్తున్న టీవీ9పై ప్రస్తుతం చెలరేగుతున్న దుమారం చూసి 'భారతదేశంలో దళితులు (మహేశ్‌ క్రైస్తవుడై ఉంటే క్రైస్తవులు) ప్రాణాలను గుప్పిట్లో పెట్టుకుని బతికే పరిస్థితి ఉంది.' అని చేరుస్తారు. దళితుల పరిస్థితి ఎలా ఉందో మనకు నిజానిజాలు తెలుసు. అలాగే ఫలానా ప్రాంతంలో కులఘర్షణలు జరిగాయి అని వార్త వస్తుంది. నిజానికి అవి వ్యక్తిగత సమస్యలు. ఎవడైనా వచ్చి 'మా అమ్మాయి ఫలానావాడితో లేచిపోయిందిరా, వెళ్లి తందాం' అని అంటే 'అది కొవ్వెక్కి తిరుగుతూంటే నువ్వు అదుపులో పెట్టుకోలేక పోయావా?' అంటారు. అందువలన 'మన కులంలో అమ్మాయిలను వాళ్ల కులం యువకులు వలలో వేసుకుంటున్నార్రా. ఆపకపోతే రేపు నీ కూతురికీ యిదే గతి పడుతుంది.' అనే కలరింగ్‌ యిస్తే ఆ కులం వాళ్లు, యీ కులం వాళ్లు నాలుగు రోజులు తన్నుకుంటారు.

తర్వాత వ్యవహారం చల్లబడుతుంది. రెండు కులాల మధ్య తరతరాలుగా ఎలాటి బంధం వుంటూ వచ్చిందో, అదే కొనసాగుతుంది. మనకు మాత్రం ఆ కొట్లాట వార్త మనసులో ఉండిపోయి వాళ్లు నిరంతరం ఘర్షిస్తున్నట్లుగా అనుకుంటాం. ప్రేమికుడు ముస్లిం అయితే 'లవ్‌ జిహాద్‌' పేరు పెడతారు, అక్కడికి ముస్లిం కుర్రాళ్ల కున్న ఆకర్షణ శక్తి హిందూ కుర్రాళ్లకు లేనట్లు! ఆ సదరు అమ్మాయికి ఆ అబ్బాయి నచ్చాడు. దట్సాల్‌, కానీ దానికి వేరే కలరింగు యిస్తే అదో పెద్ద అంశంగా మారుతుంది. కావేరీ గొడవ వస్తుంది, బెంగుళూరులో తమిళుల కాలనీలో కాస్త గొడవలు జరుగుతాయి. ఇంకో వారానికి అంతా మామూలే. అది మర్చిపోయి, తమిళులకు, కన్నడిగులకు నిరంతరం కలహమే అని తీర్మానించగలమా?

బంగ్లాదేశ్‌లో హిందువులపై దాడి వార్తలు కూడా యిలాటివే అని నా ఉద్దేశం. అలా కాకుండా అక్కడ నిజంగా హిందువులకు బతికే పరిస్థితే లేకపోతే వాళ్లు తిరగబడి పోరాడాలి. బ్రిటిషు వాళ్లను, పశ్చిమ పాకిస్తానీ వాళ్లను ఎదిరించి పోరాడామని చెప్పుకుంటారు కదా, ఆ స్పిరిట్‌ అంతా ఏమయింది? ఆవిరై పోయిందా? అంతగా కావాలంటే భారత్‌ నుంచి హిందూత్వ సేనలను మెర్సినరీలుగా తెప్పించుకోవాలి. అంతేకానీ అక్కడ గొడవగా ఉందంటూ యిక్కడకు వచ్చి తిష్ట వేస్తే ఎలా? సాటి హిందువులు కాబట్టి సర్దుకోండి అని వేరే రాష్ట్రాల నుంచి మనం సలహా యివ్వడం తగదు.

మన రాష్ట్రంలో మనం ఏం చేశాం? మతం ఒక్కటే, భాష ఒక్కటే, కులవ్యవస్థా ఒక్కటే, సంబంధబాంధవ్యాలు తరతరాలవి, రాజధాని కదాని ఆంధ్రమూలాల వాళ్లు వచ్చి స్థిరపడ్డారు. మీరు దోపిడీదారులు, మా అవకాశాలు తన్నుకుపోతున్నారు, తెలంగాణా వాలే జాగో, ఆంధ్రావాలే భాగో అని నినాదాలు యివ్వలేదా? రేపు 'విజయవాడలో కమ్మల ప్రాబల్యం తట్టుకోలేకపోతున్నాం, పారిపోయి వచ్చాం. మేమూ కాపులమే, మీ మున్నూరు కాపు భవనంలో మాకు ఆశ్రయం యివ్వండి' అంటే తెలంగాణ మున్నూరు కాపు సంఘం వారు తమ బిల్డింగు యిచ్చేస్తారా?

బెంగాలీ వాళ్లను ఆదరించండి, మీ యింట్లో పెట్టుకోండి అని ఎవరికైనా నచ్చచెప్పడం చాలా కష్టం. ఎందుకంటే బెంగాలీలు తమిళుల్లాగే చాలా డామినేటింగు. వేరే చోటకి వెళ్లి అక్కడ కూడా తమ సంస్కృతి, తమ భాషా చెల్లాలంటారు. బ్రిటిషు హయాంలో ఉన్నత పదవులన్నీ వాళ్లవే. తమ పలుకుబడి ఉపయోగించి తూర్పు భారతంలో బెంగాలీకే ఎక్కువ ప్రాధాన్యత వచ్చేట్లు చేసేవారు. త్రిపురలో కూడా బెంగాలీయే అధికార భాష చేశారు. స్థానికుల భాష అయిన కోక్‌బొరాక్‌ రెండో అధికార భాష. బ్రిటిషు హయాంలో అసాంలో కూడా బెంగాలీని అధికార భాషగా ప్రకటించారు. అసామీయ జాతి చరిత్రలో దాన్ని చీకటి అధ్యాయంగా పరిగణిస్తారు. వాళ్ల స్వాతంత్య్ర పోరాటంలో బెంగాలీ భాషాధిóపత్యానికి వ్యతిరేకంగా పోరాడడం కూడా ఒక అంశమైంది.

స్వాతంత్య్రం వచ్చాక 1948లో బెంగాలీల దుకాణాలపై దాడి చేశారు కూడా. 1917లో అసాం సాహిత్య సభ అని ఏర్పడి, అసామియా భాషను అధికార భాష చేయాలని ఉద్యమించింది. 1960లో ''బంగాల్‌ ఖేడా'' (బెంగాలీలను తరమండి) ఉద్యమం తీవ్రమైంది. అసాం ప్రభుత్వం అసామియా భాషను అధికార భాషగా ప్రకటించింది. అయితే దక్షిణ అసాంలో బెంగాలీలు అధిక సంఖ్యలో ఉండడంతో నిఖిల అసాం బంగ భాషాభాషీ సమితి అని ఏర్పడి బరాక్‌ లోయలో మాత్రం బెంగాలీయే అధికార భాషగా కొనసాగాలని పోరాడి సాధించింది. తాము 6 వ శతాబ్దం నుంచి అక్కడే ఉంటున్నామని వారి వాదన.

ఉత్తర శ్రీలంకలో తమిళుల వాదన లాటిదే యిదీను. బరాక్‌ లోయలో ఇప్పటికీ అదే పరిస్థితి కొనసాగుతోంది. అసామీ వాళ్లు ఎప్పటికప్పుడు అక్కడ కూడా అసామియాను అధికార భాష చేద్దామని ప్రయత్నిస్తూ ఉంటారు. తాజాగా 2014లో అలాటి ఒక విఫలయత్నం జరిగింది. అసాంలో కొన్ని ప్రాంతాల్లో బెంగాలీ కాళి అని విడిగా దేవాలయాలు ఉన్నాయని, బెంగాలీలు వాటికే వెళతారనీ నేను విన్నాను. కాళీమాత ఒకరే కదా. అయినా భాషాపరంగా, జాతిపరంగా విడగొట్టగల సమర్థులు బెంగాలీ వాళ్లు. పాతవాళ్లని ఏమీ చేయలేం, యిక కొత్తవాళ్లను కూడా తీసుకుని వచ్చి నట్టింట్లో పెట్టుకోమంటే సగటు అసామీ ఎందుకు ఒప్పుకుంటాడు?

మోదీ బెంగాల్‌లోని శ్రీరామ్‌పూర్‌లో 2014లో ఎన్నికల ప్రచారసభలో మాట్లాడుతూ ''మే 16న మేం అధికారంలోకి వస్తాం. ఈ బంగ్లాదేశీయులందరూ మూటాముల్లె సర్దుకుని సిద్ధంగా ఉండాలి.'' అని ప్రకటించాడు. అది అసామీయులకు అమిత హర్షాన్ని కలిగించింది. తమ రాష్ట్రంలో 14 పార్లమెంటు సీట్లలో 7టిని బిజెపికి కట్టబెట్టారు. రెండేళ్ల తర్వాత అసెంబ్లీ ఎన్నికల సమయంలో బిజెపి అసామీ 'మాటీ, భేటీ ఆర్‌ జాతీ' (భూమి, యిల్లు, జాతి) కాపాడుతామని వాగ్దానాలు చేసి రాష్ట్రంలో కూడా అధికారంలోకి వచ్చింది. ఇప్పుడు యీ విధంగా బంగ్లాదేశీయులను అక్కున చేర్చుకోవడం అసామీయులకు మింగుడు పడటం లేదు.

దేశవిభజన సమయంలో తూర్పు బెంగాల్‌ నుంచి అనేకమంది హిందు కుటుంబాలు వచ్చి కలకత్తాలో పడ్డాయి. ఫుట్‌పాత్‌లు ఆక్రమించి కాపురాలు పెట్టేశారు, దుకాణాలు పెట్టేశారు. తగాదాలూ ఎక్కువే. నగరం ధ్వంసమై పోయింది. శుచీశుభ్రతా నుమరుగయ్యాయి. నీటి సరఫరా, విద్యుత్‌ సరఫరా, డ్రైనేజి అన్నీ చెడిపోయి యిప్పుడు చూస్తే యిది ఒకప్పటి దేశరాజధానా? అని ఆశ్చర్యం వేసేట్లా తయారైంది. విభజన తర్వాత కూడా జనాలు వచ్చిపడుతూనే ఉన్నారు. అప్పుడు ప్రతిపక్షంలో ఉన్న కమ్యూనిస్టులు ఓటు బ్యాంకు కోసం వీళ్లను చేరదీశారు. మీకు అండగా ఉంటామన్నారు. వీరిని వెనక్కి పంపడానికి వీల్లేదని పోరాడారు. ఈ క్రమంలో నగరం, రాష్ట్రం దెబ్బ తినిపోయాయి. అలాగే ఇప్పుడు బిజెపి బంగ్లాదేశీయుల ఓట్ల కోసం ప్రమాదకరమైన క్రీడ ఆడుతోంది.

2016 నాటి సవరణ 2019 ఎన్నికలలో బెంగాల్‌లో బెంగాలీల ఓట్ల కోసమే అని అసాం నాయకుల అభిప్రాయం. అక్రమ బెంగాలీల పేర్లు తొలగించాలని అసాం వాళ్లు చేసే ఆందోళనను మమతా బెనర్జీ ఖండించింది. ఇది మరొక 'బంగాల్‌ ఖేడా' ఉద్యమం లాటిది అంది. అసామీయుల మాట వింటే బిజెపి అసాంలో గెలిచినా, బెంగాల్‌లో ఓడే ప్రమాదం ఉంది. అసాం కంటె బెంగాల్‌ పెద్ద రాష్ట్రం.

అసాం బిజెపిలో కూడా అసామీ, బెంగాలీ నాయకులున్నారు. 2016 నాటి సవరణపై ఇద్దరిదీ చెరో దారి. అసాం ముఖ్యమంత్రి సర్వానంద సోనేవాల్‌ 'నా ప్రజల ప్రయోజనాలు కాపాడలేకపోతే నేను ముఖ్యమంత్రిగా కొనసాగడంలో అర్థం లేదు' అన్నాడు. ఆర్థికమంత్రి, బలమైన నాయకుడు అయిన హిమాంత బిశ్వ శర్మ సవరణను సమర్థిస్తున్నాడు. ప్రతిపక్షంలో ఉన్న కాంగ్రెసు పరిస్థితీ అదే. బెంగాలీ వర్గం, అసామీ వర్గం రెండూ చెరో మాటా మాట్లాడుతున్నాయి. తుది జాబితా వెలువడ్డాక అసామీ, బెంగాలీ జాతులు కలహాలకు సిద్ధపడితే దాని ప్రయోజనం పొందడానికి ఉగ్రవాద సంస్థ ఉల్ఫా పొంచి ఉంది. - ఎమ్బీయస్‌ ప్రసాద్‌ (జులై 2018)

2018 జులై ఎమ్బీయస్‌: క్రైమ్‌: బ్యాంకుకు టోకరా వేసి లక్ష పౌండ్లు...1/4

''ఈ బ్యాంకు ఆఫ్‌ ఇంగ్లండ్‌కు ఎలాగైనా సరే టోకరా వేసి లక్ష పౌండ్లు సంపాదించాలి.'' అన్నాడు ఆస్టిన్‌ బిడ్‌వెల్‌. ఈ మాట అన్నది 1872 ఏప్రిల్‌లో! ఆనాటి లక్ష పౌండ్ల విలువ యీనాటి లెక్కల్లో అయితే కోటి పౌండ్లకు పైనే. అప్పటికి ఆస్టిన్‌ వయసు 26, పక్కనే ఉన్న అతని అన్నగారు జార్జి వయసు 33, తోడుగా ఉన్న స్నేహితుడు జార్జి మేక్‌డానెల్‌ వయసు 27. ముగ్గురూ అమెరికా నుంచి లండన్‌కు వచ్చి ఊరు చూస్తున్నారు. రాత్రి డిన్నర్‌ ఎక్కడ చేద్దామాని తిరుగుతూంటే త్రెడ్‌నీడిల్‌ వీధిలో ఉన్న బ్యాంక్‌ ఆఫ్‌ ఇంగ్లండ్‌ హెడాఫీసు కనబడింది. దాన్ని చూడగానే ఆస్టిన్‌ యీ మాట అన్నాడు. మర్నాడు విండ్సర్‌ కోట చూస్తూండగా మేక్‌(డానెల్‌)కు పూనకం వచ్చింది. ''నిన్న నువ్వన్నది నిజం ఆస్టిన్‌, బ్యాంక్‌ ఆఫ్‌ ఇంగ్లండ్‌ దగ్గర బోల్డంత డబ్బు మూలుగుతోంది. మనం తలా లక్ష పౌండ్లు కొట్టేసినా దానికేమీ తేడా ఏమీ తెలియదు.'' అన్నాడు.

జార్జికి ఒళ్లు మండింది - '1694లో నెలకొల్పిన బ్యాంక్‌ ఆఫ్‌ ఇంగ్లండ్‌ అంటే దుర్భేద్యమైన కంచుకోట లాటిది. దూరడమే కష్టం, ఇక దాన్ని ఎవడూ బోల్తా కొట్టించడమంటే జరిగే పని కాదు. మనం ఊరికే పగటికలలు కనడం వేస్టు.'' అని తీసిపారేశాడు. కానీ ఆ రాత్రి తాము బస చేసిన హోటల్లో మళ్లీ తమ్ముడూ అతని స్నేహితుడు ఎవర్ని ఎలా మోసం చేయాలా అని చర్చిస్తూంటే, అతను గదిలో ఉన్న ఫైర్‌ ప్లేస్‌లో ఎగసి పడుతున్న మంటల కేసి చూస్తూ ''మీరు మధ్యాహ్నం అన్న బ్యాంకు ప్లాను అసాధ్యమైనది కాదు. కానీ దానికి ముందుగా ఆ బ్యాంకులోకి కస్టమరుగా ప్రవేశించాలి. ఖాతాలో అనేక లావాదేవీలు జరిపి, వాళ్ల విశ్వాసాన్ని చూరగొనాలి. బ్యాంకు సిస్టమ్‌లో ఏదైనా లొసుగు ఉంటే దాన్ని కనిపెట్టాలి. మనకు అనువుగా వాడుకోవాలి.'' అన్నాడు.

అ

అతని పద్ధతి అంతే. దేనికీ తొందరపడడు. ఓపిగ్గా, క్రమ పద్ధతిలో ఒక ప్రణాళిక రచిస్తాడు. అమెరికాలోని వర్జీనియా రాష్ట్రంలో హోల్‌సేల్‌ వ్యాపారస్తుల దగ్గర ఎవరెవరో తనకు తెలుసని చెప్పి వారి నమ్మకాన్ని సంపాదించి, అరువు మీద వస్తువులు తీసుకునేవాడు. అమ్మేసుకుని డబ్బు చేసుకునేవాడు. తర్వాత మొహం చాటేసేవాడు. ఇలా బాగానే డబ్బు పోగేశాడు కానీ ఒకసారి పట్టుబడిపోయాడు. కోర్టు రెండేళ్ల జైలుశిక్ష వేసింది. నాలుగు నెలలు పోయాక మరో నలుగురితో కలిసి జైల్లోంచి పారిపోయి న్యూయార్క్‌కి వచ్చి తమ్ముడు ఆస్టిన్‌ ఎక్కడున్నాడాని చూడబోయాడు.

ఆస్టిన్‌ అతని కంటె సాహసాలు చేసి ఉన్నాడు. తండ్రి చేసే చిన్న కిరాణా వ్యాపారం అతనికి నచ్చలేదు. పంచదార వ్యాపారంలో షేర్‌బ్రోకర్ల వద్ద చేరాడు. చురుకైన వాడు కాబట్టి షేరు మార్కెట్‌ గుట్టుమట్లు తొందరగానే గ్రహించాడు. అక్కడే అతనికి ఎడ్‌ వీడ్స్‌ అనే స్నేహితుడు దొరికాడు. త్వరత్వరగా డబ్బు సంపాదించాలన్న యావలో అతగాడు యితన్ని మించినవాడు. వాళ్ల నాన్నకు డబ్బుంది. ఆ పెట్టుబడితో యిద్దరూ కలిసి షేర్‌ బ్రోకరేజి వ్యాపారం పెట్టారు. అమెరికాలో అప్పుడే అంతర్యుద్ధం ముగిసి, ఆర్థిక వ్యవస్థ పుంజుకుంటోంది. జనాలు ఎడాపెడా షేర్లు కొంటున్నారు. బ్రోకర్‌ కమిషన్‌ కింద వీళ్లకు రాబడి బాగానే ఉండేది. అయితే యిద్దరికి విలాసాలు ఎక్కువ. పగలు సంపాదించిన డబ్బంతా రాత్రి జూదశాలల్లో, వ్యభిచార గృహాల్లో తగలేసేవారు. చివరకు డబ్బంతా అయిపోవడంతా ఎడ్‌ వ్యాపారం మూసేసి యూరోప్‌కు తరలిపోయాడు. ఆస్టిన్‌ దగ్గర చిల్లిగవ్వ లేని పరిస్థితుల్లో అతనికి అండర్‌వ(ర)ల్డ్‌ నుంచి ఓ ఆఫర్‌ వచ్చింది.

వాళ్ల దగ్గర దొంగిలించిన కొన్ని బాండ్స్‌ ఉన్నాయి. యూరోప్‌కు వెళ్లి వాటిని అమ్మి డబ్బు పట్టుకుని రావాలి. అందంగా, పొడుగ్గా, దర్జాగా, చూడగానే పెద్దింటి బిడ్డలా కనబడే ఆస్టిన్‌ తన మాటల్తో యూరోప్‌లో వాళ్లని బోల్తా కొట్టించడం ఈజీ. అతని షేర్‌ మార్కెట్‌ నేపథ్యంతో అవతలివాళ్లు యితన్ని నమ్మడం తథ్యం. సవ్యంగా చేసుకుని వస్తే అన్ని ఖర్చులు పోను 13 వేల డాలర్లు కమిషన్‌గా యిస్తారు. నిజానికి ఆస్టిన్‌ అప్పటిదాకా చట్టవిరుద్ధమైన పనులేవీ చేయలేదు. కానీ జూదశాలల్లో తన తెగింపు, దూకుడు చాలాకాలంగా గమనించి వాళ్లు తనకీ ఆఫరిస్తున్నారని అతనికి అర్థమైంది. వాళ్లడిగిన పనిని దిగ్విజయంగా పూర్తి చేసుకుని వచ్చి ఆ డబ్బు జేబులో వేసుకున్నాడు. ఇప్పణ్నుంచి న్యాయమార్గాల్లో వెళ్లడం దండగ అనుకున్నాడు. సరిగ్గా అదే టైములో అన్నగారు కూడా వచ్చి చేరడంతో యిద్దరూ లండన్‌కి వెళ్లి అదృష్టాన్ని పరీక్షిద్దామనుకున్నారు.

ఆస్టిన్‌ తమతో బాటు మేక్‌(డానెల్‌)ను కూడా తీసుకెళదామన్నాడు. అతను బోస్టన్‌కు చెందిన జమీందారీ కుటుంబానికి చెందినవాడు. ఐదు భాషలు అనర్గళంగా మాట్లాడగలడు. సంభాషణా చాతుర్యం ఉన్నవాడు. ఎవరినైనా ఆకర్షించ గలడు. హార్వార్డ్‌లో చేరి, రెండో సంవత్సరంలో చదువు మానేశాడు. స్టాక్‌బ్రోకర్‌ వ్యాపారం చేస్తానంటూ తండ్రి యిచ్చిన 10 వేల డాలర్లను తగలేశాడు. ఒక్క చెక్కుపై దొంగ సంతకం చేసినందుకు 22వ యేట జైలుకి వెళ్లాడు. రెండేళ్లలో బయటకు వచ్చాడు కానీ జైల్లోనే జార్జి ఏంజిల్స్‌ అనే అతని వద్ద ఫోర్జరీలో శిష్యరికం చేసి, ఆ కళలో నిష్ణాతుడై పోయాడు. ఎటువంటి విపత్కర పరిస్థితిలో నుంచైనా సరే, కబుర్లు చెప్పి బయట పడగల సామర్థ్యం ఉండడంతో అతనికి ఆత్మవిశ్వాసం ఎక్కువై పోయి, ఏదైనా సరే ముందు పని చేసేసి, తర్వాత ఆలోచించడం నేర్చుకున్నాడు. అందుకే అతన్ని చూస్తే జార్జికి భయం.

\*\*\*

ముగ్గురూ కలిసి తమ వద్ద ఉన్న 40 వేల డాలర్లతో లండన్‌కు చేరి, మారుపేర్లతో ఓ మామూలు హోటల్లో దిగి, మోసానికి మార్గాలేమున్నాయాని వెతకసాగారు. అవేళ బ్యాంక్‌ ఆఫ్‌ ఇంగ్లండ్‌పై కన్నేసిన తర్వాత జార్జి తన పథకాన్ని వివరించాడు. ''మెయిన్‌ బ్రాంచ్‌ కంటె బర్లింగ్‌టన్‌ గార్డెన్స్‌లో ఉన్న వెస్టర్న్‌ బ్రాంచ్‌ చిన్నది. మనలో ఒకరు ఆ బ్యాంకుకు ధనికుడైన కస్టమరుగా పరిచయం కావాలి. ఏదో భారీ వ్యాపారం చేస్తున్నట్లుగా బిల్డప్‌ యిచ్చి, డబ్బు వేస్తూ తీస్తూ ఉండాలి. కానీ బ్యాంకులో ఖాతా తెరవాలంటే ఎవరైనా పరిచయం చేయాలి. మనం ఊరికి కొత్తవాళ్లం. ఎవరు పరిచయం చేస్తారు? ఎవర్ని నమ్మించగలమో బ్యాంకుకి వచ్చే పోయే ఖాతాదారులను కొన్నాళ్లు పరిశీలిద్దాం.'' అన్నాడు.

ఆ ప్రకారమే బ్యాంకు దగ్గర కొన్ని రోజులపాటు కాపు వేశారు. ముగ్గుర్ని ఎంపిక చేసుకున్నారు - కళ్లజోళ్ల షాపతను, భారతదేశం నుంచి వస్తువులు దిగుమతి చేసుకునే వ్యాపారస్తుడు, ఒక సూట్ల షాపతను. ఈ ముగ్గుర్నీ పరీక్షించి చూద్దామనుకున్నారు. అయితే వాళ్ల దగ్గరకు, బ్యాంకు మేనేజరు వద్దకు కస్టమరుగా ఎవరు వెళ్లాలి? మేక్‌ సంభాషణా చాతుర్యం ఉన్నా, బహుళభాషి ఐనా, ఆస్టినే బెటరన్నాడు జార్జి. అతనిలో హుందాతనం ఉంది. నిదానంగా ఆలోచించి పనులు చేస్తాడు. రిస్కు ఎక్కువైనా ఆస్టిన్‌ సరేనన్నాడు. బాగా ధనవంతుడిలా డ్రెస్‌ చేసుకుని ముందుగా కళ్లజోళ్ల షాపతను వద్దకి వెళ్లి ఖరీదైన కళ్లద్దాలు కొన్నాడు. ''నా ప్రేయసికి యిస్తున్నా. ఆ బాక్స్‌ మీద 'టు లేడీ మేరీ' అని చెక్కించండి. ఇదిగో 100 పౌండ్ల అడ్వాన్సు, రేపు వచ్చి తక్కినది యిచ్చి సరుకు తీసుకుంటా' అన్నాడు. షాపతను సరేనన్నాడు కానీ ఆస్టిన్‌ మనసు ఎందుకో కానీ కీడు శంకించింది. ఇతని వలన పని కాదనిపించింది. పోతేపోయాయి వంద పౌండ్లు అనుకుని, మర్నాడు ఆ షాపుకేసే వెళ్లలేదు. మర్నాడు దిగుమతి దారుడి దగ్గరకు వెళ్లి ఒక తెల్ల సిల్కు శాలువా, ఒంటె వెంట్రుకలతో చేసిన కంబళీ బేరం చేసి 100 పౌండ్లు అడ్వాన్సు యిచ్చాడు. ఇక్కడా అదే రకం శంక కలగడంతో ఆ వంద పౌండ్లూ వదులుకున్నాడు.

ఇక మూడోవాడు ఎడ్వర్డ్‌ గ్రీన్‌. ఖరీదైన ప్రాంతంలో సూట్లు, కోట్లు అమ్మే దుకాణం నడుపుతూ డబ్బు బాగా గడించినతను. ఆస్టిన్‌ చక్కగా డ్రెస్‌ చేసుకుని, సిగారు తాగుతూ అతని షాపు కెళ్లి 'ఇదిగో అబ్బాయ్‌, చూడూ నాకు యీ ర్యాక్‌లోంచి యీ సూటు గుడ్డ కావాలి, ఆ ర్యాంకులోంచి ఆ హేట్‌ కావాలి...'' అంటూ హంగు చేశాడు. యజమాని గ్రీన్‌ స్వయంగా వచ్చి అతనికి చూపించాడు. మొత్తం 7 కొన్నాడు. ఆ తర్వాత నైట్‌గౌన్లు అన్నాడు. అన్నీ బాగా ఖరీదైనవే. తర్వాత టైలరు కొలతలు తీస్తూండగా ఆస్టిన్‌ మాట కలిపాడు. తన పేరు ఫ్రెడరిక్‌ వారెన్‌ అనీ, యిక్కడ వ్యాపారావకాశాలు ఎలా వున్నాయో చూడడానికి అమెరికా నుంచి వచ్చాననీ చెప్పాడు. 'మీతో పాటు డబ్బు అదీ బాగా తెచ్చుకుని ఉంటారు. ఎవరైనా రిఫరెన్సు యిస్తే బ్యాంక్‌ ఖాతా తెరవడంలో సాయపడతాను' అన్నాడు గ్రీన్‌. 'అబ్బే, అక్కరలేదు, ఎక్కువ రోజులుండను. మీకు క్యాష్‌లోనే చెల్లిస్తాను.' అన్నాడు. బిల్లులో తన అడ్రసు 'కేరాఫ్‌ గోల్డెన్‌ క్రాస్‌ హోటల్‌' అని రాశాడు. అది పేరున్న హోటలు. ఎందుకైనా మంచిదని ఆస్టిన్‌ కొత్త పేరుతో అక్కడో గది తీసుకుని పెట్టుకున్నాడు.

ఆ తర్వాతి రెండు వారాల్లో రెండు సార్లు మళ్లీ వచ్చాడు. ఇంకా కొన్ని బట్టలు ఆర్డరు యిచ్చాడు, యింకా కొన్ని కబుర్లు చెప్పాడు. తర్వాత ఓ శనివారం పొద్దున్న వచ్చి 'లార్డ్‌ క్లాన్‌కార్టీ అనే ప్రముఖుడితో కలిసి ఐర్లండ్‌ వెళుతున్నా. మీ బిల్లు పూర్తిగా చెల్లించేస్తా' అన్నాడు. 150 పౌండ్లు యివ్వాల్సి ఉంటే 500 పౌండ్ల నోటు యిచ్చాడు. ఇచ్చిన చిల్లరను చూడకుండానే కోటు జేబులో కుక్కుకుని వెళ్లబోతూ గుమ్మం దగ్గర వెనక్కి తిరిగి 'అవునూ, నా దగ్గర కొంత క్యాష్‌ ఉంది. ఐర్లండ్‌కు తీసుకెళ్లడం దేనికి? మీ దగ్గర దాస్తారా? వచ్చాక తీసుకుంటా..' అన్నాడు. గ్రీన్‌ సరే నన్నాడు కానీ ఆస్టిన్‌ వెయ్యి పౌండ్ల కంటె విలువైన నోట్ల కట్ట బయటకు తీసేసరికి కంగారు పడ్డాడు. 'అబ్బే, అంతైతే కష్టం. మీరు చక్కగా బ్యాంకులో వేసి వెళ్లవచ్చు కదా' అన్నాడు.

అమ్మయ్య, సమయం వచ్చింది కదానుకుని 'కానీ నాకు యిక్కడ బ్యాంకు ఖాతా లేదే!' అన్నాడు ఆస్టిన్‌. 'పదండి, యీ వీధి చివరే మా బ్యాంకు ఉంది. నేను పరిచయం చేస్తాను.' అన్నాడు గ్రీన్‌. శనివారాలు బ్యాంకు మేనేజర్లు సెలవులో ఉంటారు. సబ్‌మేనేజరే బ్యాంకు నడుపుతాడు. గ్రీన్‌ పరిచయం చేయడం వలన సబ్‌మేనేజరు 'ఫ్రెడరిక్‌ వారెన్‌' పేర ఉన్న ఖాతా తెరవడానికి సంకోచించలేదు. ఆస్టిన్‌ వెంటనే రకరకాల నోట్లలో ఉన్న 1200 పౌండ్లు ఖాతాలో వేశాడు. పైగా అమాయకంగా మొహం పెట్టి 'వచ్చే వారం నాకు యింకో బిజినెస్‌ ట్రాన్సాక్షన్‌ నుండి యింకా ఎక్కువ డబ్బు వచ్చేది ఉంది. అప్పుడు కూడా యీయన్ని వెంటపెట్టుకుని వచ్చి జమ చేయాలా?' అని అడిగాడు. 'భలేవారే, అలాటిదేమీ లేదు. మీ అంతట మీరే డబ్బు వేయవచ్చు, తీయవచ్చు' అంటూ 50 చెక్కులున్న చెక్కు పుస్తకం ఒకటి చేతిలో పెట్టారు.

\*\*\*

ఇక అప్పణ్నుంచి జార్జి సలహా మేరకు ఆస్టిన్‌ అ ఖాతాలో విపరీతంగా లావాదేవీలు జరిపాడు. తమ ముగ్గురి వద్ద ఉన్న డబ్బుని భారీ మొత్తంలో రకరకాలుగా వేయడం, తీయడంతో వారెన్‌ పేర ఎంత పెద్ద మొత్తం వచ్చినా వెళ్లినా ఆ బ్యాంకు సిబ్బందికి మామూలే అయిపోయింది. కానీ జార్జి 'వారెన్‌ను యింకా పెద్దవాడిగా ఎస్టాబ్లిష్‌ చేయాలంటే మన దగ్గరున్న డబ్బు చాలదు. ఏవైనా నేరాలు చేసి డబ్బు గడించాలి. యూరోప్‌లో మిగతా దేశాల్లో కూడా మన ప్రతాపం చూపించాలి. దానికి బ్యాంకింగు వ్యవస్థనే ఉపయోగించుకోవాలి.' అన్నాడు. లండన్‌లోని బ్యాంకు ఆఫ్‌ సౌత్‌ అండ్‌ నార్త్‌ వేల్స్‌కు వెళ్లి 300 పౌండ్లిచ్చి ఆ మేరకు బెర్లిన్‌లోని ఒక బ్యాంకు పేర ఒక ఎల్‌సి (లెటర్‌ ఆఫ్‌ క్రెడిట్‌) తీసుకున్నారు. దానితో బాటు ఆ బ్యాంకు మేనేజరు దగ్గర్నుంచి పరిచయపత్రం కూడా. ప్రయాణాలు చేసేవారు డబ్బు తమ వద్ద ఉంచుకోవడం కష్టం కాబట్టి, యిలాటి పత్రాలు కొనుక్కుంటారు. గమ్యస్థానం చేరాక వీటిని చూపించి ఆ పరిమితి లోపున దఫదఫాలుగా స్థానిక కరెన్సీలో డబ్బు తీసుకుని ఖర్చు పెట్టుకుంటారు. ఈ పత్రం సొంతదారు యితనే అని ధృవీకరించడానికి ఆ పరిచయ పత్రం పనికి వస్తుంది. దానిలో ఉన్న సంతకాన్ని పోల్చి చూసి అవతలివాళ్లు డబ్బు యిస్తూంటారు.

ఇలా ఒక ఎల్‌సి తీసుకున్నాక, మాస్టర్‌ ఫోర్జర్‌ అయిన మేక్‌ దేశవిదేశాల్లో ఉన్న రకరకాల బ్యాంకుల పేర రకరకాల మొత్తాలకు నకళ్లు తయారుచేశాడు. తమ దొంగ పేర్ల మీదుగా పరిచయ పత్రాలు కూడా తయారయ్యాయి. అవతలివాళ్లు పెద్దగా సందేహపడకుండా చిన్న చిన్న మొత్తాలకే రాశాడు. సందేహం వస్తే యివి నిజమైనవా కావా అని ఒక్క టెలిగ్రాఫ్‌ యిస్తే చాలు. యూరోప్‌లోని పొరుగు దేశాలు కాబట్టి వెంటనే జవాబు వస్తుంది. అందుకని ఆ జాగ్రత్త. అవి పట్టుకుని ముగ్గురూ విడివిడిగా ఐదు దేశాలకు వెళ్లి వాటిని ఎన్‌క్యాష్‌ చేసుకున్నారు. ఇలా 8 వేల పౌండ్లు పోగుపడ్డాయి. (సశేషం) - ఎమ్బీయస్‌ ప్రసాద్‌ (జులై 2018)

2018 జులై ఎమ్బీయస్‌: క్రైమ్‌: బ్యాంకుకు టోకరా వేసి లక్ష పౌండ్లు...2/4

పోగుపడిన 8 వేల డాలర్లు చూసి అబ్బే, యింతేనా అన్నాడు జార్జి. 'ఈసారి దీన్నే దక్షిణ అమెరికాలో భారీ స్థాయిలో రిపీట్‌ చేద్దాం. లండన్‌కు తక్కిన యూరోప్‌కు అయితే టెలిగ్రాఫ్‌ సౌకర్యం ఉంది కానీ దక్షిణ అమెరికాతో ఉత్తరప్రత్యుత్తరాలే గతి. వాళ్లకు అనుమానం వచ్చి వీళ్లకు ఉత్తరం రాసిన ఓడలో ఉత్తరం వచ్చి, సమాధానం వెనక్కి వెళ్లేందుకు 40 రోజులు పడుతుంది.' అన్నాడు. మేక్‌కు మళ్లీ పనిబడింది. ఈసారి బ్రెజిల్‌లో బ్యాంకుల పేర ఎల్‌సిలు, ఉత్తరాలు తయారయ్యాయి. మేక్‌కు పోర్చుగీసు భాషాప్రావీణ్యం అక్కరకు వచ్చింది. 1872 జూన్‌ 18న ఓడ దిగగానే 10 వేల పౌండ్ల దొంగ ఎల్‌సిని ఎన్‌క్యాష్‌ చేసుకున్నారు. ఆ తర్వాత అదే పనిలో ఉండి, ఆగస్టు మధ్యకు లండన్‌ చేరేసరికి వాళ్ల దగ్గర బోల్డు డబ్బు పోగైంది. అదంతా వారెన్‌ పేర ఉన్న ఖాతాలో జమ చేయడం, తీయడం యథావిధిగా చేశారు. సరాసరిన అతని ఖాతాలో 67 వేల పౌండ్లు బాలన్సు ఉండేది.

దాంతో అతను ఆ బ్రాంచ్‌లో పెద్ద ఖాతాదారుగా పేరుబడ్డాడు. ఎవరైనా ఖాతాలో లావాదేవీలు చూసి గుడ్లు తేలేయాల్సిందే. దేశవిదేశాలకు చెందిన చెక్కులు, డ్రాఫ్టులు డిపాజిట్‌ కావడం, ఎన్‌క్యాష్‌ అయ్యాక డబ్బు బయటకు తీయడం... యిలా యివన్నీ చూస్తే ఈయనెవరో పెద్ద వ్యాపారస్తుడురా బాబూ అనుకోక తప్పదు. బ్యాంక్‌ మేనేజరు కల్నల్‌ ఫ్రాన్సిస్‌ కూడా అదే అనుకున్నాడు - సెప్టెంబరులో ఆస్టిన్‌ స్వయంగా తనను కలవడానికి వచ్చినపుడు! ఆస్టిన్‌ దర్జా అదీ చూసి ముచ్చటపడ్డాడు. పైగా ఆస్టిన్‌ 'అమెరికాలో యిప్పుడే పేరు తెచ్చుకుంటున్న పుల్‌మన్‌ రైల్‌కార్లను (బోగీలు) యూరోప్‌కు పరిచయం చేసే పనిలో ఉన్నాను. వచ్చే ఏడాది వియన్నాలో జరగబోయే ఎగ్జిబిషన్‌లో వాటిని ప్రదర్శిద్దామని నా ఆలోచన. ఇక్కడి రైల్వే సిస్టమ్స్‌ను అధ్యయనం చేస్తున్నాను. ఆ బోగీలను యిక్కడే తయారు చేయించేందుకు స్థలాల గురించి వెతుకుతున్నాను.' అని చెప్పుకోవడంతో ముగ్ధుడై పోయాడు.

'ఆ బోగీ ఒక్కొక్కటి 4 వేల పౌండ్ల ఖరీదుంటుంది. అందువలన నా ఖాతాలో భారీగానే లావాదేవీలుంటాయి. కాంట్రాక్టర్లకు వాళ్లకూ అడ్వాన్సులు యివ్వడాలు, మెటీరియల్‌ కొనడాలు అవీ ఉంటాయి కదా. నాకు అవసరం పడితే బిల్‌ డిస్కౌంటింగ్‌ రూపంలో ఋణసదుపాయం కూడా యివ్వాల్సి వుంటుంది.' అని చెప్పాడు. 'దానికి యిబ్బందేమీ లేదు' అని చెప్పాడు మేనేజరు. 'సరే, నా దగ్గర 8 వేల పౌండ్ల పోర్చుగీసు బాండ్లు ఉన్నాయి. వాటిని జేబులో పెట్టుకుని ఊళ్లు తిరుగడం మతి లేని పని. మీ దగ్గర సేఫ్‌ కస్టడీలో ఉంచండి.' అన్నాడు ఆస్టిన్‌. ఆ బాండ్స్‌ నిజమైనవే. అవి చూసి మేనేజరు ఆస్టిన్‌ను పూర్తిగా నమ్మేశాడు.

కానీ జార్జి జాగ్రత్తలు జార్జివి. 'మన దొంగ పత్రాలు బయటపడే ప్రమాదం ఉంది కాబట్టి మనం జాగ్రత్తగా ఉండాలి. ముగ్గురం కలిసి ఎక్కడా ఉండకూడదు. వేరేవేరే చోట్ల ఉండాలి. మారు పేర్లు తప్ప అసలు పేర్లు ఎప్పుడూ ఉపయోగించకూడదు. పగలు కలవకూడదు. ఫిన్స్‌బరీ సర్కస్‌లో మూలగా ఉన్న ఓ కఫే చూశాను. దాని వెనక్కాల గదిలో కూర్చుంటే ఎవరి కంటా పడం.' అన్నాడు. దాన్ని అక్షరాలా పాటించారు కానీ అక్టోబరు నెలలో ఉల్లంఘించారు. సందర్భం అలాటిది. లండన్‌ బ్యాంకింగ్‌ వ్యవస్థలో లొసుగు గురించి వెతుకుతున్నారు కదా, అదేమిటో మేక్‌ కనుగొన్నాడు. కనుక్కోగానే ఫ్రాంక్‌ఫర్ట్‌లో ఉన్న జార్జికి టెలిగ్రాం పంపి వెంటనే రప్పించాడు. ముగ్గురూ విక్టోరియా హోటల్లో కూర్చుని బ్రేక్‌ఫాస్ట్‌ చేస్తూండగా మేక్‌ వివరించాడు.

\*\*\*

బ్యాంకులంటే ప్రజల నుంచి డిపాజిట్లు తీసుకోవడం, ఆ డబ్బును ఎవరికైనా అప్పిచ్చి వడ్డీ సంపాదించడం మాత్రమే చేయవు. వ్యాపారస్తుల మధ్య అనుసంధానం చేయడం వాటి ప్రధాన వృత్తి. నాగపూరులో ఉన్న ఒక దుప్పట్ల వ్యాపారస్తుడి నుంచి హైదరాబాదులోని దుకాణదారు సరుకు ఆర్డరు యిచ్చాడనుకోండి. నాగపూరతను సరుకు లారీకి ఎక్కించి, లారీ రిసీటు (ఎల్‌ఆర్‌) హైదరాబాదు వాడికి పంపిస్తాడు. హైదరాబాదతను సరుకు డెలివరీ తీసుకుని నాగపూరతనికి యివ్వాల్సిన డబ్బు నాగపూరు పంపించివేస్తాడు. తెలిసున్నవాళ్లయితే ఫర్వాలేదు. కానీ కొత్తవారు ఒకరినొకరు నమ్మడం ఎలా? అందుకని నాగపూరతను ఆ ఎల్‌ఆర్‌ను హైదరాబాదులోని బ్యాంకు వాళ్లకు పంపుతాడు. హైదరాబాదు దుకాణదారు బ్యాంకులో డబ్బు కట్టేసి, ఆ ఎల్‌ఆర్‌ తీసుకుంటాడు. హైదరాబాదు బ్యాంకు నాగపూరు వ్యాపారికి డబ్బు పంపించి వేస్తుంది. ఆ విధంగా యిద్దరి మధ్య బ్యాంకు సంధానకర్తగా ఉంటుంది.

పోనుపోను హైదరాబాదు దుకాణదారు మీద నాగపూరు వ్యాపారస్తుడికి నమ్మకం పెరిగిందనుకోండి. అప్పుడు సరుకు తీసుకుని అమ్ముకుని మూణ్నెళ్ల తర్వాత డబ్బు పంపినా ఫర్వాలేదనుకుంటాడు. మరి అప్పటిదాకా అతనికి డబ్బు సమకూరేదెలా? అందువలన నాగపూరులోని తన బ్యాంకు వద్దకు వెళ్లి నాకు హైదరాబాదులో ఫలానా వ్యక్తి నుంచి మూణ్నెళ్ల తర్వాత డబ్బు రావాలి. అందువలన ఆ డబ్బు మీరు నాకు ముందుగానే యిచ్చేయండి. మా లావాదేవీలకు సంబంధించిన డాక్యుమెంట్లు యివిగో అని యిస్తాడు. అతని మీద నమ్మకం ఉంటే బ్యాంకు ఆ 'బిల్‌ ఆఫ్‌ ఎక్స్‌ఛేంజ్‌' లేదా సింపుల్‌గా బిల్‌ని డిస్కౌంట్‌ చేసుకుని అంటే కొంత కమిషన్‌ పట్టుకుని అతనికి డబ్బిచ్చేస్తుంది. హైదరాబాదులో తన బ్రాంచ్‌కు కానీ, తనకు బ్రాంచ్‌ లేకపోతే అనుబంధంగా ఉన్న బ్యాంకు బ్రాంచ్‌కు కానీ పంపిస్తుంది. హైదరాబాదు దుకాణదారు వాళ్ల దగ్గరకు వెళ్లి ఆ బిల్లుపై నేను మూణ్నెళ్లలో డబ్బు కట్టేస్తానని రాసిచ్చి, ఆ ఎల్‌ఆర్‌ తీసుకుని వెళ్లి సరుకు డెలివరీ తీసుకుంటాడు. మూణ్నెళ్లలోపున డబ్బు కట్టేయకపోతే, అవతల నాగపూర్‌ వ్యాపారికి అతని బ్యాంకుతో తగాదా వస్తుంది. వాళ్లు డబ్బు తిరిగి కట్టేయమంటారు. సరుకుల రవాణా లేకపోయినా కూడా మరే కారణం చేతనైనా కూడా బిల్లు తీసుకోవచ్చు.

దేశదేశాల్లో యిదే తరహా బ్యాంకింగ్‌ నడుస్తుంది. అమెరికాలో అయితే ఫలానా వాళ్ల దగ్గర్నుంచి నాకు డబ్బు రావాలి అని బిల్లు యిచ్చి డిస్కౌంట్‌ చేయమంటే, వాళ్లు అవతలి వాళ్ల దగ్గర్నుంచి కన్ఫర్మేషన్‌ తీసుకుంటారు, బిల్లు నిజమా కాదా అని. దాన్ని అథెంటికేట్‌ చేసి సంతకం పెట్టమంటారు. కానీ బ్రిటన్‌ బ్యాంకింగ్‌ వ్యవస్థలో నమ్మకం ఎంత బలంగా ఉందంటే యిలాటివి చేయరు. మూణ్నెళ్ల దాకా ఊరుకుని, గడువు రాగానే బిల్లు పంపించి, డబ్బు తెప్పించుకుంటారు. ఈ విషయాన్ని మేక్‌ ఒక ప్రయోగంతో కనిపెట్టాడు. అతని బేరింగ్‌ బ్రదర్స్‌ అనే ప్రఖ్యాతి చెందిన ఫైనాన్స్‌ హౌస్‌ వద్ద డబ్బు కట్టి ఒక బిల్లు లండన్‌ అండ్‌ వెస్ట్‌మినిస్టర్‌ బ్యాంకు పేర తీసుకున్నాడు. బ్యాంకుకి పట్టుకుని వచ్చి డిస్కౌంట్‌ చేయమన్నాడు. వాళ్లు తక్షణం చేసి డబ్బిచ్చేశారు కానీ వెరిఫికేషన్‌ కోసం బేరింగ్‌ బ్రదర్స్‌కి పంపలేదు. ఈ లొసుగు మేక్‌ కనుక్కున్నాడు.

\*\*\*

ఇది వినగానే జార్జి మొదట నమ్మలేదు. కానీ తనూ కొంత పరిశోధించి నిజమే అని తెలుసుకున్నాడు. ఇప్పుడు బ్యాంకును మోసం చేసే మార్గం తెరుచుకుంది. దొంగ బిల్లులు అనేకం సృష్టించి, వారెన్‌ తన బ్యాంకును డిస్కౌంట్‌ చేయమని అడుగుతాడు. అతను పెద్ద ఖాతాదారు కాబట్టి బ్యాంకు డిస్కౌంట్‌ చేసి అతని ఖాతాలో డబ్బు వేసేస్తుంది. వేరే బ్యాంకులో ఆస్టిన్‌ యింకో ఖాతా తెరిచి, ఇక్కణ్నుంచి అక్కడకు చెక్కు ద్వారా నిధులు బదిలీ చేసి, అక్కణ్నుంచి డబ్బు రూపేణా విత్‌డ్రా చేస్తే సరి. మొదటి బిల్లు నుంచి మూడు నెలలు గడిచేదాకా మోసం బయటపడదు. ఈలోగానే బిచాణా ఎత్తేస్తే సరి. దీనికి కావలసినది మరో బ్యాంకులో ఖాతా, దాన్ని నడిపే వ్యక్తి. ఆస్టిన్‌ కాంటినెంటల్‌ బ్యాంకు లాంబార్డ్‌ స్ట్రీట్‌ బ్రాంచ్‌లో డిసెంబరులో 1300 పౌండ్లతో 'ఛార్లెస్‌ హార్టన్‌' పేరుతో ఒక ఖాతా తెరిచాడు.

దీన్ని నడిపే నమ్మకస్తుడైన వ్యక్తి ఎవరాని ఆలోచించి, ఆస్టిన్‌ పాత స్నేహితుణ్ని ఎడ్విన్‌ నోయెస్‌ను అమెరికా నుంచి రప్పిస్తే మంచిదనుకున్నారు. అతను ఫోర్జరీలు చేసే ఓ చిన్నకారు మోసగాడు. ఓ నేరంలో పట్టుబడ్డి న్యూజెర్సీ జైల్లో ఏడేళ్ల శిక్ష అనుభవించి అప్పుడే బయటకు వచ్చాడు. 29 ఏళ్లు. డబ్బుకి కటకటలాడుతున్నాడని తెలిసి వెయ్యి డాలర్లు ముందుగా పంపి, లండన్‌ వచ్చేయి అన్నారు. అతను వెంటనే ఓడెక్కి వచ్చేశాడు. వచ్చి ప్లానంతా విన్నాక భయపడ్డాడు.

అప్పుడు జార్జి అతనికి నచ్చచెప్పాడు - 'చూడు, క్రిస్‌మస్‌కు యీ ఆట మొదలుపెడతాం. మొత్తం వ్యవహారం మూణ్నెళ్లలో అంటే మార్చి 25కి ముగిసిపోతుంది. నేను ఎందుకైనా మంచిదని మూడు వారాల మార్జిన్‌ కూడా పెట్టుకున్నాను. మార్చి మొదటివారానికే ముగించేస్తాను. దీనిలో ఆస్టిన్‌ ఒక్కడే బయటకు కనబడే దోషి. రెండు మారుపేర్లతో రెండు బ్యాంకుల్లో ఖాతాలు తెరిచి, దొంగ బిల్లులు యిచ్చినందుకు అతన్నే నేరస్తుడిగా చూస్తారు. ఆస్టిన్‌ జనవరి మూడోవారంలోనే యింకో దేశం వెళ్లిపోతాడు. ఆపై తను స్వయంగా బ్యాంకుకి వెళ్లడు. అతని పేర నేనే మొత్తమంతా పోస్టు ద్వారా నిర్వహిస్తాను. నా పేరు ఎక్కడా ఉండదు. ఇక మేక్‌ అంటావా, అతనిదంతా తెరచాటు వ్యవహారమే. రకరకాల ఫోర్జరీలు చేస్తాడు కానీ వాటిని బ్యాంకులో యిచ్చేది అతను కాదు. ఇక బయటకు కనబడేది నువ్వు మాత్రమే. కాంటినెంటల్‌ బ్యాంకు నుంచి డబ్బు విత్‌డ్రా చేసి పట్టుకురావడం, దాన్ని పౌండ్లలో, డాలర్లలో, వేరే విదేశీ కరెన్సీలో మార్చడం, బాండ్లు కొనడం, బంగారం కొనడం, అవన్నీ మాకప్పగించడం నీ పని. అయితే యిదంతా నువ్వు నీ యజమాని అయిన ఛార్లెస్‌ హార్టన్‌ కోసం చేశావు తప్ప ఆయన అసలు పేరు ఆస్టిన్‌ అని కూడా నీకు తెలియదని నువ్వు బుకాయించవచ్చు. ఆస్టిన్‌కు, నీకు ముందస్తు పరిచయం లేదని చూపించేందుకు నేను పథకం వేశాను. ఇదంతా సవ్యంగా నిర్వహిస్తే నీకు 5% వాటా.' అని. నోయెస్‌ ఒప్పుకున్నాడు.

అప్పుడు జార్జి అతన్ని గుమాస్తాలు వేసుకునే డ్రెస్సు వేసుకోమన్నాడు. ఒక చీప్‌ హోటల్లో ఉండమన్నాడు. క్లర్కు ఉద్యోగం గురించి వెతుకుతున్నట్లు ఒక దినపత్రికలో ఆరు రోజుల పాటు ప్రకటన యిప్పించాడు. దానికి 50-60 జవాబులు వచ్చాయి. కొన్నాళ్లు పోయాక ఆస్టిన్‌ హార్టన్‌ పేరుతో నోయెస్‌ ఉండే హోటల్‌కు వెళ్లి 'మీ హోటల్లో ఉండే నోయెస్‌ను ఇంటర్వ్యూ చేయాలి' అని చెప్పి ఆ సిబ్బంది వింటూండగానే ఇంటర్వ్యూ చేశాడు. కాస్సేపయ్యాక 'సరే, నీకు ఉద్యోగం యిస్తాను. మనం ఒక అగ్రిమెంటు రాసుకుందాం. మా లాయరు దగ్గరకు రా' అన్నాడు. డేవిడ్‌ హోవెల్‌ అనే లాయరు చేత అగ్రిమెంటు రాయించాడు కూడా. 'ఈ యాడ్‌ కాగితం, దానికి వచ్చిన రెస్పాన్సు, యీ అగ్రిమెంటు నిరంతరం నీ బ్యాగ్‌లో ఉంచుకో. నువ్వెప్పుడైనా పట్టుబడితే యివి చూపించి అమాయకుణ్నని చెప్పి తప్పించుకోవచ్చు. హోటల్‌ సిబ్బంది కూడా సాక్ష్యం చెప్తారు.' అని జార్జి చెప్పాడు. నోయెస్‌ను ఆస్టిన్‌ కాంటినెంటల్‌ బ్యాంకుకు తీసుకెళ్లి తన గుమాస్తాగా పరిచయం చేశాడు. తన తరఫున అన్నీ అతనే చూస్తాడని చెప్పాడు.

ఇక దొంగ బిల్లులు తయారు చేసే మేక్‌ గురించి చెప్పాలంటే దురదృష్టవశాత్తూ అతని బుద్ధి పెడదారులు పట్టింది కానీ లేకపోతే అతను గొప్ప కళాకారుడు కావలసినవాడు. వీళ్లు ఊళ్లు తిరిగేటప్పుడు అతను కనబడిన చోటల్లా రకరకాల రంగుల్లోని పేపర్లు, పెన్నులు, పాళీలు, ఇంకులు, రబ్బరు స్టాంపులు, లక్క సీళ్లు సేకరిస్తూ వచ్చాడు. ఒక్కో బ్యాంకుది, ఒక్కో ఫైనాన్షియల్‌ సంస్థది ఒక్కో రకమైన శైలి, ఒక్కో రకమైన స్టేషనరీ, ఒక్కో రకమైన లెటరింగు. ఏది ఎప్పుడు పనికి వస్తుందో తెలియదని యితను అన్నీ పోగేశాడు. నమూనా బిల్స్‌ ఆఫ్‌ ఎక్స్‌ఛేంజ్‌ ఫారాలు షాపుల్లో అమ్ముతూంటారు. విదేశాలు వెళ్లినపుడు ఫ్రెంచ్‌, జర్మన్‌, డచ్‌, ఇటాలియన్‌, రష్యన్‌, టర్కిష్‌, అరబిక్‌ భాషల్లో దొరికేవి కూడా కొనుక్కుని వచ్చాడు. ఏదైనా సంస్థ లెటర్‌హెడ్‌ నకిలీ తయారుచేయాలంటే, దాని కంపెనీ సీల్‌ (స్టాంప్‌) నకిలీ చేయాలంటే మంచి నైపుణ్యం ఉన్న ప్రింటర్‌ దొరకాలి. కొన్ని చెక్కవి, కొన్ని మెటల్‌వి, కొన్ని రబ్బరువి బ్లాక్స్‌ తయారు చేయగలగాలి. వాడికి మరీ సందేహాలు రాకూడదు. ఇన్ని కంపెనీల స్టేషనరీ మీరెందుకు వేయిస్తున్నారని అనకూడదు. అలాటివాడు ఎవడాని మేక్‌ 40 ప్రెస్సులు తిరిగాడు. ఒక్కోటి ఒక్కోడి దగ్గర చేయించి, మొత్తమన్నీ తనే కూరిస్తే మంచిదా అనుకున్నాడు. చివరకు జేమ్స్‌ డాల్టన్‌ అనే మూగ-చెవిటి ఎన్‌గ్రేవర్‌ దొరికాడు. అతని చేతిలో అద్భుతమైన కళ వుంది. సందేహం వచ్చినా అడగడానికి నోరు లేదు. ఫోర్జరీలకు నేను రెడీ అన్నాడు మేక్‌. (సశేషం) - ఎమ్బీయస్‌ ప్రసాద్‌ (జులై 2018)

2018 జులై ఎమ్బీయస్‌: క్రైమ్‌: బ్యాంకుకు టోకరా వేసి లక్ష పౌండ్లు...3/4

ఇంతకీ బ్యాంక్‌ మేనేజరు బిల్లులు డిస్కౌంట్‌ చేస్తాడో లేదో కనుక్కోవాలి. అందువలన జార్జి చెప్పగా లండన్‌లోని ఒక ప్రముఖ ఆర్థిక సంస్థ వద్ద ఆస్టిన్‌ 500 పౌండ్ల రెండు బిల్లులు కొని నవంబరు 29న బ్యాంకు మేనేజర్‌ కల్నల్‌ ఫ్రాన్సిస్‌ను కలిసి ''నా పుల్‌మన్‌ బోగీల వ్యాపారం పుంజుకుంటోంది. చాలా దేశాల నుంచి ఆర్డర్లు వస్తున్నాయి. ఇలాటి బిల్లులు యింకా వస్తాయి. వీటిని డిస్కౌంట్‌ చేయడానికి మీకు అభ్యంతరం ఉంటే ముందే చెప్పండి.'' అని కోరాడు. అతను హెడాఫీసుని అడిగి చెప్తానని చెప్పి, మధ్యాహ్నాని కల్లా డిస్కౌంట్‌ చేశాడు. సాధారణంగా బ్యాంకు డైరక్టర్లలో ఎవరికైనా స్వయంగా తెలిసున్నవాళ్లకే యీ సదుపాయం యిస్తారు. కానీ యితని ఖాతా లావాదేవీలు చూసి, నిజాయితీగా (!) చేసిన యితని అభ్యర్థన చూసి హెడాఫీసు సరే అంది.

దొంగబిల్లుల వ్యవహారానికి క్రిస్‌మస్‌ ముహూర్తం పెట్టుకున్నారు. క్రిస్‌మస్‌కు రెండు రోజుల ముందు ఆస్టిన్‌ బ్యాంకు మేనేజర్‌ వద్దకు వెళ్లి ''నాకు పనులు ఎక్కువై పోయాయి. కొత్త సంవత్సరం నుంచి చాలా వారాలు లండన్‌కు బయట ఉండాల్సి వస్తుంది. పుల్‌మన్‌ ఫ్యాక్టరీకి మంచి స్థలం బర్మింగ్‌హామ్‌లో కనబడింది. అందుకని దాన్ని కేంద్రం చేసుకుని తరచుగా దేశాలు తిరుగుతూ, వ్యవహారాలు చూసుకుంటూ ఉంటాను. నాకేమైనా ఉత్తరాలు రాయాలంటే బర్మింగ్‌హామ్‌ పోస్టు మాస్టర్‌ ఎడ్రసుకే రాయండి, నేను కూడా మీకు పంపే బిల్లులు అవీ అక్కణ్నుంచే పంపుతాను. స్వయంగా రావడానికి వీలు పడదు. బిల్లులు మీకు పోస్టులో అందగానే డిస్కౌంట్‌ చేసి నా ఖాతాలో వేసేయండి.'' అని చెప్పాడు.

జార్జి డిసెంబరు 28న బర్మింగ్‌హామ్‌ వెళ్లి ఆస్టిన్‌ చేతిరాతను అనుకరిస్తూ బ్యాంకు మేనేజరుకి లేఖ రాశాడు, దీనితో పంపుతున్న బిల్లులను డిస్కౌంట్‌ చేయండి అని. దానితో బాటు 4307 పౌండ్ల విలువైన 10 బిల్లులు జతపరిచాడు. అన్నీ నికార్సయినవే. అవి తూచ తప్పకుండా డిస్కౌంట్‌ అయిపోయాయి. ఆ బిల్లులు పోస్టు చేసేందుకు ముందు మేక్‌ వాటికి నికార్సయిన నకళ్లను తయారు చేసేశాడు. అంతా పెర్‌ఫెక్ట్‌గా ఉంది, యిక ఆట మొదలవుతోంది అనగా జార్జికి హఠాత్తుగా పాపభీతి కలిగింది. తమ తలిదండ్రులు పేదరికంలో జీవించారు తప్ప యిలాటి దగుల్బాజీ పనులు చేయలేదు. ఇప్పుడు తనూ, తమ్ముడూ యిలాటి పనులు చేయాలా, కష్టపడితే బతకలేకపోమా? అనే ఆలోచన వచ్చింది. మరొకటి ఏమిటంటే ఆస్టిన్‌, మేక్‌ యిద్దరికీ పెళ్లి కాలేదు. కానీ తనకు అయింది. లండన్‌కు వచ్చాక మేక్‌లాగానే ఒక ఉంపుడుగత్తెను పెట్టుకున్నాడు. అవతల భార్య తిరిగి వచ్చేయమని ఉత్తరాలు రాస్తోంది. 'నేను అన్నీ ఏర్పాటు చేసేశాను. ఇకపై నా పని లేదు. ఇప్పటిదాకా వచ్చినదాంట్లో నా వాటా యిచ్చేయండి. నేను అమెరికా వెళ్లిపోతాను.' అన్నాడు. టిక్కెట్టు కూడా కొనేసుకున్నాడు.

మిగిలిన ముగ్గురూ తెల్లబోయారు. ఇక్కడిదాకా వచ్చాక వదలడం అర్థం లేని పని. నువ్వు చాలా జాగ్రత్తగా ప్లాను చేశావ్‌. పట్టుబడే ప్రశ్న లేదు. డబ్బు సంపాదించుకుని అందరం మార్చి కల్లా వెళ్లిపోదాం అని బతిమాలారు. నువ్వు లేకపోయినా మేం ముందుకు వెళ్లడం ఖాయం అన్నారు. తను లేకపోతే వీళ్లు ఎక్కడో అక్కడ తప్పటడుగు వేస్తారని జార్జికి భయం. అప్పుడు తన పేరూ బయటకు వస్తుంది. అంతకంటె దగ్గరుండి జాగ్రత్తగా నిర్వహించడం మేలు అనుకున్నాడు. 'సరే ఉంటాను, కానీ ఒక షరతు. వారెన్‌ పేర ఒక పేరుమోసిన సంస్థ యిచ్చిన బిల్లు (గిల్ట్‌ ఎడ్జ్‌డ్‌ అంటారు) ఉండాలి. అప్పుడే బ్యాంకు మేనేజరు ఎంత పెద్ద మొత్తానికి బిల్లు పంపినా కళ్లు మూసుకుని డిస్కౌంటు చేస్తాడు' అన్నాడు. ఆ సంస్థ ఏమిటో కూడా అతనే చెప్పాడు - పారిస్‌కు చెందిన బేరన్‌ రాత్‌షీల్డ్‌ అని.

'నీకు మతి పోయిందా? అతనికి ఎన్నో వ్యాపారసంస్థలున్నాయి. యూరోప్‌లోనే ప్రసిద్ధ బ్యాంకు పారిస్‌ బ్రాంచ్‌కు అధినేత. అలాటివాడితో నాకు లావాదేవీలున్నాయని నమ్మించడం ఎలా?' అని మొత్తుకున్నాడు ఆస్టిన్‌.

'అదంతా నాకు తెలియదు. నువ్వు పారిస్‌కి వెళ్లాల్సిందే' అన్నాడు జార్జి.

\*\*\*

అన్నగారిని నానా బూతులు తిట్టుకుంటూ ఆస్టిన్‌ 1873 జనవరి 12న పారిస్‌ వెళ్లే రైలెక్కాడు. అతని దురదృష్టం కొద్దీ అతనెక్కిన రైలు అర్ధరాత్రి 2.30కి పట్టాలు తప్పి, అతని కంపార్టుమెంటుతో అనేక కంపార్టుమెంట్లు పక్కకు ఒరిగిపోయాయి. అతనికి చాలా దెబ్బలు తగిలి, కాలు విరిగింది కూడా. గాయపడిన యితర ప్రయాణీకులతో బాటు అతన్నీ స్ట్రెచర్‌పై తీసుకుని వచ్చి ఆసుపత్రిలో పడేశారు. తన తలరాతను, అన్నను మరింతగా తిట్టుకుంటూ ఉంటే అతని దృష్టి ఆ రైల్వే కంపెనీ పేరుపై పడింది. ఆ కంపెనీ అధ్యక్షుడు రాత్‌షీల్డే! ప్రమాదంలో ప్రమోదం అంటే యిదే కాబోలు, యీ వంక పెట్టుకుని అతన్ని కలవవచ్చు అనుకున్నాడు ఆస్టిన్‌. పారిస్‌ చేరగానే గ్రాండ్‌ హోటల్లో దిగి, మర్నాడు ఉదయానికి కల్లా ఉబ్బిపోయిన మొహంతో చేతులకు, కాళ్లకు కట్లతో చేతికర్ర సాయంతో కుంటుకుంటూ రాత్‌షీల్డ్‌ ఆఫీసుకి వెళ్లాడు. తమ కంపెనీ కారణంగా గాయపడిన అతన్ని చూడగానే స్టాఫ్‌ జాలి చూపించారు. ''నేను వ్యాపారం చేద్దామని బోల్డంత డబ్బుతో పారిస్‌ చేరాను. ఇప్పుడీ గాయంతో వ్యాపారం చేయడం నా వల్ల కాదు. నాతో వెనక్కి పట్టుకెళ్లడానికీ ధైర్యం చాలటం లేదు. అందువలన 4500 పౌండ్లకు నా పేర బిల్లు యివ్వండి. డబ్బు చెల్లిస్తాను'' అన్నాడు.

ఇలాటి బ్యాంకింగ్‌ వ్యాపారం వాళ్లు చేయరు. ఈ అసాధారణమైన కోరిక విని వాళ్లు తెల్లబోయారు. కాదనడానికి నోరు రాలేదు. రాత్‌షీల్డ్‌ గార్ని అడిగి చెప్తాం, సాయంత్రం కనబడండి అన్నారు. సాయంత్రం వెళ్లేసరికి రాత్‌షీల్డ్‌ గదికి పంపారు. రాత్‌షీల్డ్‌ స్వతహాగా పెద్దమనిషి. జాలిహృదయం కలవాడు. ఆస్టిన్‌ హుందాతనం, ప్రస్తుత దుస్థితి అతన్ని కదిలించాయి. కూర్చోబెట్టి యాక్సిడెంటు ఎలా జరిగింది, సహాయక చర్యలు ఎలా జరిగాయి అన్నీ వివరంగా అడిగి తెలుసుకున్నాడు. ఆస్టిన్‌ తన పుల్‌మాన్‌ బోగీల వ్యాపారం గురించి చెప్పడంతో ఇంప్రెస్‌ అయ్యాడు. అతనడిగిన ప్రకారం మూణ్నెళ్ల తర్వాత డబ్బు చెల్లించేట్లా బిల్లు మీద సంతకం చేసి పంపించాడు. ఆస్టిన్‌ పొంగిపోయి లండన్‌కు పరిగెత్తుకుని వచ్చేయలేదు. రాత్‌షీల్డ్‌ కంపెనీ వారి బిల్లు ఎటువంటి స్టేషనరీ మీద ఉందాని వెతికి చూశాడు. కంపెనీ ఉన్న వీధిలోనే ఆ షాపుంది. అక్కడ అలాటివి బోల్డు కొనుక్కుని లండన్‌ చేరాడు.

అది చూసి అతని భాగస్వాములు ఎగిరి గంతేశారు. జనవరి 17న ఆస్టిన్‌ బ్యాంకు మేనేజరు వద్దకు వెళ్లి నేను వేట కెళ్లినపుడు గుఱ్ఱం మీద నుంచి పడ్డాను, అందుకే యీ గాయాలు అని చెప్పాడు, తను కులీనవంశానికి చెందినవాణ్నని ధ్వనింపచేస్తూ. ఆ తర్వాత రాత్‌షీల్డ్‌ బిల్లు మేనేజరు ముందు పెట్టేసరికి ఆయన కళ్లంటుకున్నాయి. రాత్‌షీల్డ్‌తో వ్యాపారం చేసే స్థాయి యీయనది అనుకున్నాడు. ''బర్మింగ్‌హామ్‌లోనే ఫ్యాక్టరీకై రెండు స్థలాలు చూశాను. బేరసారాలు సాగుతున్నాయి. ఇప్పట్లో లండన్‌కు రాను. అంతా బర్మింగ్‌హామ్‌ పోస్టాఫీసు ద్వారానే ..'' అని చెప్పాడు. ''నో ప్రాబ్లెమ్‌'' అన్నాడు మేనేజరు హుషారుగా. ఇక లండన్‌లో తన పని అయిపోయింది కాబట్టి, తక్కిన యంత్రాంగమంతా ఆటోమెటిక్‌గా నడిచిపోతుంది కాబట్టి ఆస్టిన్‌ మర్నాడే పారిస్‌కు వెళ్లిపోయి అక్కడ మకాం పెట్టేశాడు.

\*\*\*

జనవరి 21 నుంచి ఫోర్జరీ బిల్లుల వ్యవహారం ప్రారంభమైంది. రాత్‌షీల్డు బిల్లులకు మేక్‌ అనేక నకళ్లు తయారు చేశాడు. ఇలా అనేకవాటికి చేశాడు. జార్జి బర్మింగ్‌హామ్‌కు వెళ్లడం, అక్కణ్నుంచి ఆస్టిన్‌ పేర బాంకు మేనేజరుకి ఉత్తరం రాయడం దొంగ బిల్లులు జతపర్చడం చేసేవాడు. బ్యాంక్‌ ఆఫ్‌ ఇంగ్లండులో ఆ బిల్లుల తాలూకు డబ్బు జమ అయిందని తెలియగానే నోయెస్‌, వారెన్‌ పేరుతో ఆస్టిన్‌ సంతకం చేసి వెళ్లిన చెక్కుల ద్వారా ఆ ఫండ్స్‌ను కాంటినెంటల్‌ బ్యాంకుకి బదిలీ చేసి, అక్కణ్నుంచి హార్టన్‌ పేరుతో ఆస్టిన్‌ సంతకం చేసిన చెక్కుల ద్వారా క్యాష్‌ విత్‌డ్రా చేసేవాడు. ఆ డబ్బుతో బాండ్లు, బంగారం, విదేశీ కరెన్సీ అన్నీ కొని తన గదిలో పరుపు కింద దాచేవాడు. అవి కూడా డైరక్టుగా కొనకుండా బంగారం కొని, దాన్ని అమ్మి బాండ్లగా మార్చి.. ఒక దేశపు కరెన్సీని మరో దేశపు కరెన్సీగా మార్చి.. యిలా దీన్నంతా ఒక చిక్కుదారంగా మార్చాడు. ఈ తెలివితేటలన్నీ జార్జివే. ఎక్కడైనా తేడా వచ్చి తీగలాగితే అది తెగిపోతుంది తప్ప డొంక కదిలించడం అసాధ్యమయ్యేట్లు చేశాడు.

ఇలా వరసగా డబ్బు వచ్చి పడిపోతూ ఉంటే, నోయెస్‌కు దడ పుట్టింది. ఇంత డబ్బు నా దగ్గర దాచలేను మొర్రో అన్నాడు. జార్జి మేక్‌ ద్వారా పారిస్‌లో ఉన్న ఆస్టిన్‌కు డబ్బు పంపించి, అక్కడ అమెరికన్‌ బాండ్లు కొనమన్నాడు. ఫిబ్రవరి మొదటి వారంలో మూడో విడత బిల్లులు పంపేసరికి 25 వేల పౌండ్లు జమపడ్డాయి. ఈ దశలో ఆస్టిన్‌ తను పెళ్లి చేసుకుంటున్నానని కబురు పెట్టాడు. జేన్‌ అనే 18 ఏళ్ల అమ్మాయి అతనికి లండన్‌లోనే తగిలింది. అప్పుడే పెళ్లి చేసుకుంటానంటే, జార్జి కాస్త ఆగు, పెళ్లంటూ దృష్టి మరలితే మన వ్యవహారం కుంటుపడుతుంది అన్నాడు. ఇప్పుడు అంతా స్మూత్‌గా జరిగిపోతోంది కాబట్టి పెళ్లి జరిగినా ఫర్వాలేదని ఆస్టిన్‌ అనుకున్నాడు. జార్జి అభ్యంతర పెట్టలేకపోయాడు. మేక్‌, జార్జి పారిస్‌కి వెళ్లి అతన్ని అభినందించి బహుమతి యిచ్చి వచ్చారు. మర్నాడే ఆస్టిన్‌ పెళ్లి జరిగింది.

ఫిబ్రవరి 26 వచ్చేసరికి మొత్తం 78,400 పౌండ్లు దోచడం జరిగింది. మన ఫ్రాడ్‌ బయట పడేందుకు యింకా నాలుగు వారాల గడువుంది. మనం మొదట్లో అనుకున్నదాని కంటె ఒక వారం ముందుగానే, యింతటితో మనం ఆపేద్దాం, అన్నాడు జార్జి. 'సరే అలా అయితే, సాక్ష్యాలు ఏవీ దొరక్కుండా తగలబెట్టేద్దాం' అన్నారు మేక్‌, నోయెస్‌. మేక్‌ గదిలోని ఫైర్‌ ప్లేస్‌ వద్ద కూర్చుని ఒక్కోటి మంటల్లో పడేయసాగారు. రకరకాల స్టేషనరీలు, స్టాంపులు, సీళ్లు, పెన్నులు, యింకు సీసాలు అన్నీ ఆహుతై పోతున్నాయి. దొంగ బిల్లులు నిప్పులో పడేసేముందు మేక్‌ కొన్నిటిని పక్కన పెట్టాడు - 'ఫోర్జరీలో మచ్చుతునకగా ఉంచుకోవాల్సిన నమూనాలివి.' అంటూ. జార్జి వాటిని అటూయిటూ తిరగేస్తూ 'ఇవి పనికి వస్తాయంటావా?' అన్నాడు. 'మహరాజులా పనికి వస్తాయి. వాటిల్లో కొన్ని పూరించాలంతే.' అన్నాడు మేక్‌. 'అయితే ఆ పని చేద్దాం. ఇదే లాస్ట్‌ అండ్‌ ఫైనల్‌ బ్యాచ్‌, దీనితో లక్షా పూర్తవుతుంది.' అన్నాడు జార్జి.

\*\*\*

ఇదే విధివిలాసం అంటే. ఇప్పటిదాకా సకలమైన జాగ్రత్తలు తీసుకుని చాలా సేఫ్‌గా ఆటాడుతూ వచ్చిన జార్జి, ఆ క్షణంలో అత్యాశకు పోయాడు. ఆ దొంగ బిల్లులలో మొత్తం 24 ఏరాడు. మొత్తం 26,265 పౌండ్లు వచ్చేట్లుగా తయారు చేసి వాటి మీద మేక్‌ సంతకాలు, పేర్లు అన్నీ రాశాడు. అయితే పొరబాటున రెండిటిపై తారీకు వేయడం మర్చిపోయాడు. అది జార్జి కూడా గమనించలేదు. అప్పటిదాకా కలిసి తిరగనివాళ్లు ఆ సారి మాత్రం కలిసి బర్మింగ్‌హామ్‌కు వెళ్లి పోస్టాఫీసు నుంచి ఆ బిల్లులను బ్యాంకుకు పోస్టు చేశారు. 1873 ఫిబ్రవరి 28న అవి బ్యాంకు మేనేజరు కల్నల్‌ ఫ్రాన్సిస్‌ బల్ల మీదకు చేరాయి. వారెన్‌ పేరు చూడగానే డిస్కౌంట్‌ చేయమని గుమాస్తాకు చెప్పాడు. అతను కాస్సేపు పోయాక వచ్చి 'వెయ్యేసి పౌండ్ల రెండు బిల్లులపై తారీకులు లేవండి' అన్నాడు. బిల్లులు జారీ చేసినది ఎవరా అని చూస్తే బ్లయ్‌డెన్‌స్టీన్‌ కంపెనీవారు. 'తొందరలో మర్చిపోయి ఉంటారు. వాళ్లకు పంపించి, తారీకులు వేయించుకో.' అన్నాడు మేనేజరు.

సాయంత్రం అయ్యేసరికి బ్లయ్‌డెన్‌స్టీన్‌ కంపెనీ నుంచి ఉత్తరం వచ్చింది. 'ఈ బిల్లులు మేం జారీ చేసినవి కావు. మాకు ఏ సంబంధం లేదు' అని. మేనేజరుకి యీ సంగతి తెలియగానే కంగారు పుట్టి వారెన్‌ ఫైల్‌ తీసుకుని హెడాఫీసుకి వెళ్లి డిప్యూటీ చీఫ్‌ కాషియర్‌కు చూపించాడు. సంగతంతా చెప్పాడు. ఫైల్‌ చూస్తూనే ఆయన లోటుపాట్లు కనిపెట్టేశాడు. ఈ వారెన్‌కు పర్మనెంట్‌ ఎడ్రసు లేదు. కేరాఫ్‌ హోటల్‌ అని మాత్రమే ఉంది. డైరక్టరు ఎవరైనా సిఫార్సు చేయనిదే బిల్లులు డిస్కౌంట్‌ చేయకూడదు, కానీ చేశారు. ఆ వారెన్‌ ఎంతసేపూ హార్టన్‌ అనే వాడి పేరనే చెక్కులిస్తున్నాడు తప్ప, తక్కిన వ్యాపారసంస్థ దేని పేరా చెక్కులివ్వలేదు. తప్పకుండా ఫ్రాడ్‌ వ్యవహారమే అయి వుంటుంది. తక్కిన బిల్లులు కూడా వెరిఫై చేయిస్తే కన్‌ఫమ్‌ అయిపోతుంది. ముందు కాంటినెంటల్‌ బ్యాంకు వారిని హెచ్చరించి, అక్కణ్నుంచి డబ్బులు విత్‌డ్రా చేసేవాణ్ని పట్టుకోవాలి. అప్పటికే శుక్రవారం రాత్రి అయింది. బ్యాంకు మూసేసి ఉంటారు. మర్నాడు పొద్దున్నే బ్యాంకు వాళ్లతో మాట్లాడాలి అనుకున్నాడు. (సశేషం) - ఎమ్బీయస్‌ ప్రసాద్‌ (జులై 2018)

2018 జులై ఎమ్బీయస్‌: క్రైమ్‌: బ్యాంకుకు టోకరా వేసి లక్ష పౌండ్లు...4/4

ఈ తతంగమేమీ తెలియని నోయెస్‌ ఇదే ఆఖరుసారి అనుకుంటూ మర్నాడు అంటే మార్చి 1న పొద్దున్నే కాష్‌ విత్‌డ్రా చేయడానికి కాంటినెంటల్‌ బ్యాంకుకి వెళ్లాడు. 'కొంత క్యాష్‌ పౌండ్లలో యివ్వండి, కొంత ఫ్రాంకుల్లో యివ్వండి' అన్నాడు. మొత్తం పౌండ్లయితే యిప్పుడే యిచ్చేద్దుం కానీ, విదేశీ కరెన్సీ తెప్పించడానికి టైము పడుతుంది, కాస్సేపాగి రండి అన్నారు బ్యాంకు వాళ్లు. అతను తిరిగి వచ్చేలోపున బ్యాంక్‌ ఆఫ్‌ ఇంగ్లండ్‌ నుంచి వర్తమానం తెలిసిపోయింది. పోలీసులు వచ్చి కాచుకున్నారు. నోయెస్‌ అడుగుపెట్టగానే బ్యాంకు క్లర్కు అతన్ని చూపించాడు. పోలీసులు పట్టుకున్నారు. అతని రాక కోసం కాఫీహౌస్‌లో వేచి ఉన్న జార్జి, మేక్‌ ఏమైందో చూద్దామని బయలుదేరి బ్యాంకువైపుకి నడిచారు.

పోలీసులు నోయెస్‌ను తీసుకుపోతున్నారు. చుట్టూరా ఉన్న జనం నోట 'వేలాది పౌండ్లు..' 'ఫోర్జరీలు..' 'దొంగ బిల్లులు...' 'బ్యాంక్‌ ఆఫ్‌ ఇంగ్లండ్‌..' అనే మాటలు వారి చెవిన పడ్డాయి. నోయెస్‌ వీళ్ల కేసి చూసి, తల వంచుకున్నాడు. ఏ భావమూ కనబరచలేదు. విడిగా వచ్చాక 'ఏం చేద్దాం, జార్జి?' అని అడిగాడు మేక్‌ కంగారుగా. 'చేసేదేముంది? నోయెస్‌ తను అమాయకుణ్నని, నార్టన్‌ నిజరూపం తనకు తెలియదని చెప్పి సులభంగా తప్పించుకోగలడు. అందుకు తగిన డాక్యుమెంట్లు ముందే యిచ్చాం. మనం ఏం చేశామని పోలీసులు మనల్ని పట్టుకోవడానికి వస్తారు?' అన్నాడు జార్జి.

అతనూహించినట్లుగానే నోయెస్‌ వీళ్ల గురించి నోరిప్పలేదు. నేను కేవలం ఉద్యోగిని మాత్రమే, యజమాని మోసాలతో నాకు సంబంధం లేదు అని చెప్పుకున్నాడు. కానీ ఇంతటి మేధావి బ్యాంక్‌ ఆఫ్‌ ఇంగ్లండ్‌ను తక్కువ అంచనా వేశాడు. వందలాది సంవత్సరాల తమ చరిత్రలో యింతటి ఘోర అవమానం మున్నెన్నడూ జరగకపోవడంతో బాంకు విషయాన్ని చాలా సీరియస్‌గా తీసుకుంది. మరో లక్ష పౌండ్లు పోయినా సరే, వీళ్లని పట్టుకుని జైల్లో పడేయించాలని పంతం పట్టింది. స్కాట్లండ్‌ యార్డ్‌లోని గూఢచారులందరినీ రంగంలోకి దింపింది. బ్రిటిష్‌ బ్యాంకింగ్‌ వ్యవస్థను అపహాస్యం చేసిన అమెరికన్ల పని పట్టాల్సిందే అనే కసితో వాళ్లూ చిత్తశుద్ధితో పని చేశారు.

\*\*\*

మరో రెండు గంటల్లో 'వారెన్‌/హార్టన్‌ పేర్లతో తిరుగుతున్నతని ఆచూకీ చెప్పినవారికి 500 పౌండ్ల బహుమతి' అనే ప్రకటన వెలువడింది. అతని వర్ణన కూడా దానిలో యిచ్చారు. సోమవారం రాత్రి కల్లా పోలీసులు టైలరింగు షాపు గ్రీన్‌ని క్షుణ్ణంగా విచారించారు. మాటల్లో ఒకసారి 'వారెన్‌' తన బట్టలను ఉత్తర ఇంగ్లండ్‌లోని హాగర్‌స్టోన్‌లో ఎన్‌ఫీల్డ్‌ రోడ్డులో హోటల్‌కు యిమ్మనమని చెప్పిన విషయం బయటకు వచ్చింది. నిజానికి అది యీ ముగ్గురూ వ్యూహం పన్నడానికి ముందు నివాసమున్న హోటల్‌. అక్కడకు వెళ్లి చూస్తే ఎవరూ లేరు కానీ ముగ్గురు అమెరికన్లు కలిసి ఉండేవారని మాత్రం తెలిసింది. అంటే ఈ 'వారెన్‌'తో బాటు మరో యిద్దరు అమెరికన్లు కూడా ఉన్నారన్న మాట అనేది నిశ్చయమైంది. మంగళవారం సాయంత్రానికి ఆ అమెరికన్లలో ఒకడి సంగతి తెలిసిపోయింది.

ఎలా అంటే జార్జి నివాసముండే సెయింట్‌ జేమ్స్‌ ప్లేస్‌ హోటల్‌ యజమాని పోలీసులకు రిపోర్టు చేశాడు - 'మా హోటల్లో ఉంటున్న కాప్టెన్‌ జార్జి మెక్‌డొనెల్‌ అనే ఒక అమెరికన్‌ కదలికలు అనుమానాస్పదంగా ఉంటాయి. అతని దగ్గరకు అప్పుడప్పుడు వచ్చే మరో అమెరికన్‌ పద్ధతి కూడా మిస్టీరియస్‌గానే ఉంటుంది' అని. మారుపేర్లు ఉపయోగించండి అని జార్జి ఎంత మొత్తుకున్నా దుస్సాహసి మేక్‌ పట్టించుకోలేదు. హోటల్‌ రిజిస్టరులో అసలు పేరే రాశాడు. పోలీసులు వెళ్లేందుకు కొన్ని గంటల ముందే రూము ఖాళీ చేశాడు. అతని రూమంతా క్షుణ్ణంగా వెతికితే ఫైర్‌ ప్లేస్‌లో పూర్తిగా కాలని కొన్ని కాగితాలు కనబడ్డాయి. ఒక బ్లాటింగ్‌ కాగితపు (రాసేటప్పుడు సిరా ఎక్కువైతే ఒత్తి ఆరేట్లా చేసే మందమైన పేపరు) ఉండ కనబడింది. విప్పి చూస్తే దానిపై ఏక్సెప్టెడ్‌.. పేయబుల్‌ ఎట్‌... బాంక్‌ ఆఫ్‌ బెల్జియం... వంటి మాటలు రివర్స్‌లో కనబడ్డాయి. అంటే ఫోర్జరీ పత్రాలు యిక్కడే తయారయ్యాయన్నమాట అనుకున్నారు పోలీసులు. ఆ సాయంత్రాని కల్లా మేక్‌ వర్ణనతో పట్టుకుంటే 500 పౌండ్ల బహుమతి ప్రకటన వెలువడింది.

\*\*\*

మేక్‌కు ఒక గర్ల్‌ ఫ్రెండ్‌ ఉంది. పేరు డైసీ గ్రే. ఒక బారులో బార్‌మెయిడ్‌. మార్చి 6న లివర్‌పూల్‌ నుంచి న్యూయార్కుకి బయలుదేరే పెరూవియన్‌ అనే ఓడలో తనతో సహా న్యూయార్క్‌కు తీసుకెళదామనుకుని రెండు టిక్కెట్లు కొన్నాడు. ఆమెను ముందుగా లివర్‌పూల్‌ వెళ్లి వెయిట్‌ చేయమని చెప్పి, తన హోటల్‌ ఖాళీ చేసి ఆమె నివాసముండే పిమ్లికో లాడ్జింగ్స్‌కు మారిపోయాడు. అంతకు ముందు రోజే ఒక ట్రంకు పెట్టెను ఓడ ద్వారా న్యూయార్క్‌కు బుక్‌ చేశాడు. దానిలో పాతబట్టలున్నాయని దరఖాస్తులో రాసినా, ఆ బట్టల మడతల మధ్య 2.25 లక్షల డాలర్ల విలువైన అమెరికా ప్రభుత్వపు బాండ్లు ఉన్నాయి. మర్నాడు లివర్‌పూల్‌కు అతను వెళ్లేటప్పటికే తన వర్ణనతో ప్రకటన రావడంతో తననెవరో వెంటాడుతున్నారని అతనికి అనుమానం వచ్చింది. తన ప్రియురాలిని కలిస్తే ఆమెకూ ప్రమాదం అనుకుని, వెనుతిరిగి రైల్లో సౌంతాంప్టన్‌ చేరి, అక్కడ న్యూయార్క్‌కు వెళ్లే ఓడ కనబడితే అది ఎక్కేశాడు.

లివర్‌పూల్‌లో అతని కోసం కాచుకుని ఉన్న డైసీకి అతను రాకపోవడంతో ఏం చేయాలో పాలుపోలేదు. లండన్‌కు తిరిగి వచ్చేసింది. మేక్‌ను నిలదీద్దామని అతనుండే జేమ్స్‌ ప్లేస్‌ హోటల్‌కు వెళితే పోలీసులు తారసిల్లారు. అసలే మేక్‌ మోసం చేశాడని భగభగమంటూన్న డైసీ తనకు తెలిసున్నదంతా కక్కేసింది. వెంటనే స్కాట్లండ్‌ యార్డ్‌ వాళ్లు బ్రిటన్‌ నుంచి అమెరికాకు వెళ్లే నౌకల ప్రయాణికుల జాబితాలు తిరగేశారు. ఆస్టిన్‌, జార్జి 40 మారు పేర్లు ఉపయోగించారు కానీ మేక్‌కు అది చికాకు కాబట్టి అమెరికాకు పారిపోతూ కూడా తన పేరే వాడాడు. అంతే, స్కాట్లండ్‌ యార్డు వాళ్లు ఓడ సిబ్బందికి కేబుల్‌ పంపించారు. దాంతో మేక్‌ న్యూయార్కులో అడుగు పెట్టకముందే అరెస్టు అయిపోయాడు.

\*\*\*

ఈ గొడవలేమీ తెలియని ఆస్టిన్‌ హవానాలో హనీమూన్‌ జరుపుకుంటున్నాడు. లండన్‌ నుంచి వచ్చేశాను, యిక భయం లేదనుకున్న అతను సొంత పేరే వాడుతున్నాడు. పెళ్లి కూడా సొంత పేరుతోనే చేసుకున్నాడు. హవానాలో మంచి హుషారుగా పార్టీలు యిస్తూ సందడి చేసుకుంటున్నాడు. అక్కడున్న బ్రిటిషువారి కళ్లల్లో పడ్డాడు. డైసీ యిచ్చిన సమాచారంతో స్కాట్లండ్‌ యార్డ్‌ వాళ్లు వివిధ దేశాల్లో ఉన్న రాయబార కార్యాలయాలకు పేరుతో సహా రాసినపుడు, హవానాలోని బ్రిటిషు కాన్సల్‌ యితన్ని వెంటనే గుర్తు పట్టింది. డిన్నర్‌ పార్టీ యిస్తూండగా అతను అరెస్టయ్యాడు. ఆ విధంగా నేరం బయటపడిన మూడు వారాల్లో ముగ్గురు అరెస్టయ్యారు. జార్జి ఒక్కడే మిస్సింగ్‌. బాంకు వాళ్లు రెట్టించిన పట్టుదలతో 75 మంది డిటెక్టివ్‌లను నియోగించారు.

\*\*\*

తన పేరు, మొహం ఎవరికీ తెలియదని జార్జి చాలా ధీమాగా ఉన్నాడు. నిజానికి మార్చి 1నే అతను ఇంగ్లండు విడిచి పారిపోయి వుండవచ్చు కానీ అలాటి అవసరం లేదనుకున్నాడు. తన ఉంపుడుగత్తె నెల్లీ వెర్మాన్‌తో కలిసి విహారయాత్రకు వెళ్లాడు. అక్కణ్నుంచే హార్టన్‌- నోయెస్‌ ఎగ్రిమెంటు తయారుచేసిన లాయరుకు 300 పౌండ్లు పంపించి, నోయెస్‌ తరఫున కోర్టులో వాదించమన్నాడు. మార్చి 4న లండన్‌ తిరిగి వచ్చి, మేక్‌ను చూడబోయాడు. అప్పటికే అతను మాయమై పోవడంతో, యిక తనూ మకాం ఎత్తేద్దామనుకున్నాడు. తన దగ్గరున్న బాండ్లను, బంగారాన్ని సులభంగా తీసుకుపోవడానికి వీలుగా వజ్రాలుగా మార్చేశాడు. నెల్లీకి బ్యాంక్‌ ఫ్రాడ్‌ గురించి తెలియకపోయినా తన అసలు పేరు వివరాలూ తెలుసు. అందుకని ఆమె నోరు విప్పకుండా ఉండడానికి అమెరికా తీసుకెళ్లి పోదామనుకున్నాడు. ఈ ముందు జాగ్రత్తే అతని కొంప ముంచింది.

'మనం ఐర్లండ్‌ నుంచి అమెరికాకు ఓడలో వెళదాం. నేను నీకు నా లగేజంతా అప్పగిస్తాను. నువ్వు అది తీసుకుని మార్చి 6న యూస్టన్‌ రైల్వే స్టేషన్‌కు వచ్చేయి. హోలీపెడ్‌కు వెళ్లి అక్కణ్నుంచి రాత్రి రైల్లో డబ్లిన్‌కు వెళదాం.' అన్నాడు. ఆమె సరేనంది. అయితే యూస్టన్‌ స్టేషన్‌లో ఆమె భారీ లగేజి పోలీసుల దృష్టిని అకర్షించింది. తెరిచి చూపించమన్నారు. 2717 పౌండ్ల విలువున్న బంగారం దొరికింది. ఇంత బంగారం నీకెక్కడిది అని నిలదీశారు. కంగారు పడిన నెల్లీ, జార్జి గురించి తనకు తెలిసున్నదంతా చెప్పేసింది. జార్జికి యిదంతా ఏమీ తెలియదు. యూస్టన్‌ స్టేషన్‌లో తాము అనుకున్న చోటికి నెల్లీ రాకపోవడంతో కాస్సేపు వేచి చూసి, తనొక్కడే హోలీపెడ్‌కు వెళ్లిపోయాడు. అక్కణ్నుంచి బోటెక్కి డబ్లిన్‌కు మార్చి 7న చేరాడు. నెల్లీ వస్తుందేమోనని ఎదురు చూశాడు కానీ ఆమె రాలేదు సరి కదా తన పేరు, వర్ణన, పట్టుకుంటే 500 పౌండ్ల ప్రకటన పేపర్లలో రావడంతో ఆమె పట్టుబడిందని అర్థం చేసుకున్నాడు. ఇక తను ఇంగ్లండు నుంచి బయటపడడం ఎలా అనేదే ఆలోచించాలి అనుకున్నాడు.

\*\*\*

డబ్లిన్‌ రేవుల్లో పోలీసులు తన కోసం కాపు వేసి ఉంటారు కాబట్టి దానికి దక్షిణాన ఉన్న కార్క్‌ అనే చిన్న రేవు నుంచి అమెరికాకు వెళ్లే ''క్యూబా'' అనే ఓడ ఎక్కుదామనుకున్నాడు. డబ్లిన్‌ నుంచి రైల్లో కార్క్‌ చేరాడు. స్టేషన్‌లోంచి బయటకు వస్తూండగానే ఓ పోలీసు కనబడి ''మీరీ ఊరికి యింతకు ముందెప్పుడైనా వచ్చారా సార్‌?'' అని అడిగాడు. ''ఓ, బోల్డుసార్లు'' అనేసి యితను బయటకు వచ్చేసి, ఓ హోటల్‌కి వెళ్లి 'ఛార్లెస్‌ బర్టన్‌' అనే పేర రూము తీసుకున్నాడు. తను యిక్కణ్నుంచి ఓడెక్కడం అసాధ్యమని అతనికి అర్థమైంది. ఎందుకంటే యిక్కడ జనాభా తక్కువ. కొత్తవాణ్ని సులభంగా కనుక్కోగలరు. పైగా పేపర్లలో తన పేరూ వివరాలూ మాటిమాటికీ తెగ వస్తున్నాయి. ఇక్కడి కంటె రద్దీగా ఉండే స్కాట్లండ్‌ నుంచి మారుపేరుతో పారిపోవడం సులభమనిపించింది. అంటే డబ్లిన్‌ వెళ్లి, అక్కణ్నుంచి రైల్లో బెల్‌ఫాస్ట్‌ వెళ్లి, అక్కణ్నుంచి ఓడలో గ్లాస్గో వెళ్లాలి.

ఓ అర్ధరాత్రి రైల్లో డబ్లిన్‌కు చేరి ఓ హోటల్లో మకాం వేశాడు. ఫ్రెంచ్‌వాడిలా వేషం మార్చుకున్నాడు. డబ్లిన్‌ రైల్వే స్టేషన్‌లో టిక్కెట్టు కొనేటప్పుడు కావాలని బ్రోకెన్‌ ఇంగ్లీషు మాట్లాడాడు. అక్కడే కాపు కాసిన యిద్దరు డిటెక్టివ్‌లు మోసపోయారు. రాత్రి 9 గంటలకు బెల్‌ఫాస్ట్‌ చేరుతూనే గ్లాస్గో వెళ్లే స్టీమరు ఎక్కాడు. బెల్‌ఫాస్ట్‌ స్టేషన్‌లో యితన్ని చూసిన డిటెక్టివ్‌లకు అతనే జార్జి ఏమోనని అనుమానం వచ్చింది. అతను ఓడెక్కగానే వాళ్లూ వచ్చి అతని గురించి వాకబు చేశారు. అప్పటికి అతను వాష్‌రూములో ఉన్నాడు. పోలీసులు తన గురించి అడుగుతున్నారని తెలిసినా ఏ మాత్రం కంగారు పడకుండా అద్దంలో చూసుకుంటూ, మీసాలు దువ్వుకుంటూ, టోపీ సర్దుకుంటూ ఉండడంతో ఆ ధీమా చూసి యితనై ఉండడనుకున్నారు పోలీసులు. అదే ఓడలో వేరే అతన్ని పట్టుకున్నారు. అవేళ, అంటే మార్చి 10న బెల్‌ఫాస్ట్‌లో మరో 12 మందిని పట్టుకున్నారు. గ్లాస్గోలో దిగుతూనే జార్జి ఎడింబరాకు వెళ్లిపోయాడు. మారుపేరుతోనే కంబర్‌లాండ్‌ వీధిలోని ఓ లాడ్జిలో గది తీసుకుని నిర్వ్యాపారంగా ఉండిపోయాడు.

\*\*\*

ఐర్లండ్‌, స్కాట్లండ్‌ మధ్య జార్జి మాయమై పోవడంతో పోలీసులకు ఏం చేయాలో తెలియలేదు. ఎక్కడా అతని జాడ తెలియటం లేదు. ఓ పక్క బ్యాంకు ఊదరగొట్టేస్తోంది - ఎంతమంది ప్రయివేటు డిటెక్టివ్‌లనైనా సమకూరుస్తాం, పట్టుకోండి అంటూ. జార్జి చాలా జాగ్రత్తగా మసలు కుంటున్నాడు. రోజంతా గదిలోనే గడుపుతాడు. పొద్దున్న డండాస్‌ వీధిలోని బుక్‌స్టోర్‌కు వచ్చి లండన్‌, ఎడింబరాలలో వచ్చే ఇంగ్లీషు పేపర్లు కొనుక్కుని వచ్చి అన్నీ క్షుణ్ణంగా చదువుతాడు, తన గురించి పేపర్లలో ఏం వస్తోందో చూడడానికి. ఇలా ఓ వారం చేశాక, ఎందుకైనా మంచిదని బ్రోటన్‌ వీధిలోని బుక్‌షాప్‌కు వెళ్లసాగాడు. ఈ లోపునే యీ షాపతనికి ఒక ఫ్రెంచ్‌ పెద్దమనిషి ఇంగ్లీషు పేపర్లు యింత శ్రద్ధగా కొనుక్కోవడం వింతగా తోచింది. కాస్త ఆలోచిస్తే పేపర్లలో వస్తున్న జార్జి బిడ్‌వెల్‌ పోలికలు యితనిలో ఉన్నట్లు తోచింది. తన ఆలోచనను అతను ఒక కస్టమరుతో పంచుకున్నాడు. అతను బ్యాంక్‌ ఆఫ్‌ ఇంగ్లండుకు ఎడింబరాలో ఉన్న ఏజంట్ల వద్ద గుమాస్తా. అతను తన అధికారులకు యీ విషయం చెప్పాడు. వాళ్లు ఎందుకైనా మంచిదని ఓ యిద్దరు ప్రయివేటు డిటెక్టివ్‌లను నియమించి యీ ఫ్రెంచ్‌ పెద్దమనిషిని గమనించమన్నారు.

వాళ్లు డండాస్‌ వీధి బుక్‌షాపు దగ్గర రెండు వారాలు కాపు కాసినా జార్జి అటు రాలేదు. అప్పుడు వాళ్లకు బల్బు వెలిగి, షాపతని వద్దకు వెళ్లి అతనుండే చోటు తెలుసా అని అడిగారు. కంబర్‌లాండ్‌ వీధిలో ఉంటాడనుకుంటా అన్నాడతను. ఏప్రిల్‌ 2న పొద్దుణ్నుంచి ఒక డిటెక్టివ్‌, ఒక పోలీసు కానిస్టేబుల్‌ అతని గది ముందు కాపలా కాశారు. మధ్యాహ్నం జార్జి మెట్లు దిగి వచ్చి ఒక పోస్టు బాక్సు వద్దకు వచ్చి ఉత్తరం పోస్టు చేశాడు. తననెవరో గమనిస్తున్నారని గ్రహించాడు. గబగబా నడవసాగాడు. అది సరిపోదనుకుని పరిగెత్త సాగాడు. గోడలెక్కాడు, ఓ యింట్లో దూరాడు, ఏమైతేనేం కాస్సేపట్లో అతన్ని పట్టుకోగలిగారు. ''నన్నెందుకు వెంటాడుతున్నారు? నేను ఫ్రెంచ్‌వాణ్ని'' అని అతను బుకాయించాడు. కానీ అతని గది వెతికితే వజ్రాలు కనబడ్డాయి. జార్జి బిడ్‌వెల్‌ పేర వచ్చిన ఉత్తరాలు కనబడ్డాయి. అరెస్టు చేశారు.

\*\*\*

నేరస్తుల వద్ద 73,420 పౌండ్లు దొరికాయి. వీళ్లను బోను ఎక్కించడానికి బాంకు 42,420 పౌండ్లు ఖర్చు పెట్టింది. జార్జి ముఠా నేర్పిన గుణపాఠం వలన బిల్స్‌ ఆఫ్‌ ఎక్స్‌ఛేంజ్‌ విషయంలో వెంటనే ఆథెంటికేట్‌ చేయించుకునే పద్ధతి ప్రవేశపెట్టింది. కేసు నడిచినప్పుడు 100 మంది సాక్ష్యం చెప్పారు. జార్జి, ఆస్టిన్‌, మేక్‌ ముగ్గురూ నోయెస్‌ను రక్షించడానికి చూశారు. ముగ్గురూ 'తప్పంతా నాదే' అన్నారు. కానీ కోర్టు నలుగురూ నేరస్తులే అంది. 'బ్యాంక్‌ వ్యవస్థపై నమ్మకాన్ని దెబ్బ తీశారు మీరు. అందుచేత కఠిన శిక్ష పడాలి. మీ అందరికీ యావజ్జీవ కారాగార శిక్ష వేస్తున్నాను' అన్నారు జడ్జి. 14 ఏళ్ల తర్వాత అనారోగ్య కారణాలతో జార్జిని వదిలేశారు. ఇంకో ఐదేళ్లకు, అంటే 1892లో ఆస్టిన్‌ను వదిలేశారు. అన్నదమ్ములిద్దరూ 1899లో నెల తేడాతో చచ్చిపోయారు. రసవత్తరమైన యీ కథను ''ఫోర్‌ ఎగెనెస్ట్‌ ద బ్యాంక్‌ ఆఫ్‌ ఇంగ్లండ్‌'' పేరుతో ఏన్‌ హక్స్‌లీ పుస్తకంగా రాశారు. 185 ఏళ్ల తర్వాత కూడా, టెక్నాలజీ ఎంతో పెరిగిన రోజుల్లో సైతం బ్యాంకుల్లో ఈ తరహా మోసాలు జరుగుతున్నాయి కాబట్టే యీ కథను చెప్పబుద్ధయింది. (సమాప్తం) - ఎమ్బీయస్‌ ప్రసాద్‌ (జులై 2018)

2018 జులై ఎమ్బీయస్‌: అరుణాచల్‌లో మతమార్పిడి వ్యతిరేక బిల్లు రద్దు

ఇతర పార్టీలన్నీ మైనారిటీలను బుజ్జగిస్తూ ఓటుబ్యాంకులుగా చూస్తాయని, తాము మాత్రం అలాటివాటి జోలికి పోకుండా హిందువులను రక్షిస్తామని బిజెపి చెప్పుకుంటూ ఉంటుంది. ఇటీవల కొన్ని రాష్ట్రాలలో ఒక్క ముస్లిముకు కూడా టిక్కెట్టు యివ్వకుండా విజయాలు సాధించింది కూడా. అలాటి బిజెపి పార్టీకి చెందిన ముఖ్యమంత్రి 40 ఏళ్లగా అమలులో ఉన్న మతమార్పిడి వ్యతిరేక బిల్లును రద్దు చేస్తున్నాడంటే దాని అర్థమేమిటి? బిజెపి ఒక్కో రాష్ట్రానికి ఒక్కో విధానం అమలు చేస్తోందనా? హజ్‌ సబ్సిడీని రద్దు చేసిన నెల తర్వాత 2018 ఫిబ్రవరిలో నాగాలాండ్‌లో ఎన్నికల సందర్భంగా బిజెపి 'క్రైస్తవులకు జెరూసలెంకు వెళ్లడానికి ఉచిత పర్యటనలు ఏర్పాటు చేస్తామ'ని ప్రకటించి అందర్నీ ఆశ్చర్యపరచింది. అవతల కాంగ్రెసు జెరూసలెం ట్రిప్పులకు సబ్సిడీ యిస్తానంటే, యివతల బిజెపి ఏకంగా ఉచితంగానే పంపిస్తానంది. ఎందుకిదంతా అంటే అక్కడ క్రైస్తవ ఓటర్లు ఎక్కువ. వాళ్లను ఆకర్షించాలి. ఇంతకు మించిన సిద్ధాంతం లేదు. ఇప్పుడు అరుణాచల్‌ ప్రదేశ్‌లో గిరిజన మతావలంబుల సంఖ్య తగ్గుతోంది, హిందువుల సంఖ్య తగ్గుతోంది, క్రైస్తవుల సంఖ్య పెరుగుతోంది. వాళ్ల ఓట్లు కావాలి. అందువలన యీ చట్టాన్ని రద్దు చేస్తానని ప్రకటించాడు బిజెపి ముఖ్యమంత్రి పేమా ఖండూ.

1951 గణాంకాల ప్రకారం ఆ రాష్ట్రంలో (అప్పట్లో దాని పేరు నార్త్‌ ఈస్ట్‌ ఫ్రాంటియర్‌ ప్రావిన్స్‌) క్రైస్తవులు ఎవరూ లేరు. స్థానిక తెగల మతాలు ప్రబలంగా ఉండేవి. హిందువులూ ఉండేవారు. క్రైస్తవ మిషినరీలు అక్కడ పాగా వేశాయి. రకరకాల మార్గాల్లో ఆ తెగల వారిని ఆకర్షించసాగాయి. ఆ ఆచారాల ప్రకారం పెళ్లిళ్లు, చావులు వంటి వేడుకలకు బాగా ఖర్చు పెట్టాలిట. క్రైస్తవంలోకి చేరితే అవన్నీ తప్పుతాయని, మతం మారారని కొందరు పరిశీలకులు అంటారు. ఆ మాత్రం కారణానికే పుట్టి పెరిగిన మతం వదులుకుంటారంటే నమ్మశక్యంగా ఉండదు. మతం అనేది మనిషి అభిమతంపై ఆధారపడుతుంది. ఏ మతంలో పుట్టినా, పెద్దయ్యాక మరో మతసిద్ధాంతాలు నచ్చితే ఆ మతంలోకి మారే స్వేచ్ఛ ఉంటుంది. అనేకమంది పాశ్చాత్యులు హిందూమతంలోకి మారుతూండడం చూస్తూ ఉంటాం. మరో మతంలోకి మారకుండా దైవభావనే వదులుకున్న సందర్భాలూ ఉంటాయి. మన దేవుడు కాకపోయినా ఏదైనా మొక్కు తీరిస్తే ఆ దేవుడి మతంలోకి మారుతూంటార కూడా. అందువలన కొంత మేరకు మతమార్పిడులు అర్థం చేసుకోవచ్చు. కానీ అవి భారీ స్థాయిలో జరుగుతున్నపుడు వాటి వెనక విశ్వాసాలు కాకుండా డబ్బో, ప్రలోభమో, మరేదో ఉన్నాయని, ఎవరో ఒక వ్యూహం ప్రకారం వీటిని నడిపిస్తున్నారనీ సందేహించవలసి వస్తుంది.

అరుణాచల్‌ మతమార్పిడుల వెనుక యిలాటి వ్యూహం ఉందని అప్పటి పాలకులకు అనుమానం వచ్చింది కాబోలు 1978లో మత మార్పిడులకు వ్యతిరేకంగా బిల్లు పాస్‌ చేశారు. స్వచ్ఛంద మార్పిడులను నిషేధించడం మౌలిక హక్కులకు విఘాతం కాబట్టి డబ్బుతో కాని, ప్రలోభపెట్టి కానీ, బలవంతాన కానీ మతం మారకూడదు, మార్చకూడదు అని ఆ చట్టం చెపుతుంది. ఆ చట్టం అమల్లో ఉండగానే క్రైస్తవం విపరీతంగా వ్యాపించేసింది. కొన్ని గణాంకాలు చూస్తే ఆ విషయం అర్థమవుతుంది. 1981లో అరుణాచల్‌ వాసుల్లో 52% మంది డోన్యీ-పోలో అనే స్థానిక మతానికి చెందినవారు. ఈనాడు జనాభాలో దాని అనుయాయులు 26%! అంటే సగానికి సగం మంది తగ్గిపోయారు. 2001 జనాభా లెక్కల ప్రకారం హిందువులు 34.6%, డోన్యీ-పోలో వారు 30.7%, క్రైస్తవులు 18.7%, అన్యమతాల వారు 16%. 2011 వచ్చేసరికి హిందువులు 29.4%, (6% తగ్గారు) డోన్యీ-పోలో వారు 26.2%, (5% తగ్గారు) క్రైస్తవులు 30.3%, (12% పెరిగారు) అన్యమతాల వారు 15%! 2018 కి క్రైస్తవుల శాతం మరింత పెరిగి ఉండవచ్చు. 55%కి చేరిందని కొందరంటున్నారు. వీళ్లంతా క్రైస్తవసిద్ధాంతాలకు మురిసి చేరారని నమ్మడం కష్టం. ఇప్పుడు వారిలో ఇంజనియర్లు, డాక్టర్లు, లాయర్లు, స్థానిక సంస్థల నాయకులు ఉండి, ప్రభుత్వాన్ని ప్రభావితం చేసే స్థితికి వచ్చారు. ఇలాటి సమయంలో ఆ చట్టాన్ని మరింత దృఢంగా అమలు చేయకపోగా మొత్తానికి ఎత్తేస్తాననడంలో ఏం విజ్ఞత ఉంది?

పైగా యీ ప్రకటన చేసిన సందర్భం ఏమిటో తెలుసా? ప్రేమ్‌ భాయ్‌ అనే స్థానిక క్రైస్తవ మిషనరీ దశమవర్ధంతి సభ! అతగాడు గండరగండడు. 1983 నుంచి పాతికేళ్ల పాటు అరుణాచల్‌లో క్రైస్తవాన్ని వ్యాప్తి చేయడానికి అతను రకరకాల మార్గాలు అవలంబించాడు. వడ్రంగిలా, రైతులా, కటికవాడిలా అనేక మారువేషాలు వేశాడు, పర్వతాల్లో, మంచులో వందలాది కిలోమీటర్లు నడిచి గ్రామాలను చేరేవాడు, రాత్రుళ్లు సభ ఏర్పాటు చేసి మతబోధ చేసేవాడు. కొంతమందిని పోగేసి బాప్టయిజ్‌ చేస్తున్నందుకు స్థానికుల చేత దెబ్బలు కూడా తిన్నాడు, 8 సార్లు అరెస్టయ్యాడు, ఐదుసార్లు జైలుపాలయ్యాడు. చట్టవిరుద్ధమైన పనులు చేసినందుకు రూ.10 వేల జరిమానా, 2 సం.ల జైలుశిక్ష కూడా వేయించుకున్నాడు. పదేళ్ల క్రితం శ్రీలంకలో మరణించాడు. కాథలిక్‌ అసోసియేషన్‌ ఏర్పాటు చేసిన అతని వర్ధంతి సభలో మాట్లాడుతూ పేమా ''ఇప్పుడా చట్టం అర్థరహితం. అది ఏ మతానికి సహాయకారీ కాదు, హానికారీ కాదు. వచ్చే అసెంబ్లీ సమావేశాల్లో ఆ చట్టాన్ని ఎత్తేస్తాం. ఎందుకంటే అది మతస్వేచ్ఛను హరిస్తోంది. క్రైస్తవులను టార్గెట్‌ చేస్తోంది. సెక్యులర్‌ ఇండియాలో దానికి స్థానం లేదు.'' అని సభలో హర్షధ్వానాల మధ్య ప్రకటించాడు.

ఇదే సెక్యులర్‌ ఇండియాలో ఒడిశాలో 1967లో ఆ చట్టం చేశారు. మధ్యప్రదేశ్‌లో 1968లో చేశారు. అరుణాచల్‌ మూడోది. తర్వాతి రోజుల్లో 2000లో ఛత్తీస్‌గఢ్‌లో, 2003లో గుజరాత్‌లో, 2007లో హిమాచల్‌ ప్రదేశ్‌లో, 2008లో రాజస్థాన్‌లో, 2018లో ఉత్తరాఖండ్‌లో చేశారు. అక్కడెక్కడా యిలాటి ఆలోచన రాలేదు. ఇతనికి మాత్రమే వచ్చింది. పేమా మౌలికంగా కాంగ్రెసువాడు. 2016 జులైలో ముఖ్యమంత్రి అయ్యాడు. ఆ తర్వాత రెండు నెలలకే పీపుల్స్‌ పార్టీ ఆఫ్‌ అరుణాచల్‌ అని పెట్టి కాంగ్రెసును విడిచి 42 ఎమ్మెల్యేలతో సహా దానిలో చేరాడు. డిసెంబరు కల్లా దాన్ని బిజెపిలో విలీనం చేశాడు. బిజెపి యితన్ని అక్కున చేర్చుకుని ముఖ్యమంత్రిని చేసి, అరుణాచల్‌లో కూడా మా ప్రభుత్వమే అని మురిసిపోయింది. ఇప్పుడీ ప్రకటనను స్థానిక మతావలంబులతో బాటు ఆరెస్సెస్‌ కూడా వ్యతిరేకిస్తోంది. కానీ యిప్పటివరకు బిజెపి అధినాయకత్వం దీనిపై ఏమీ వ్యాఖ్యానించలేదు. - ఎమ్బీయస్‌ ప్రసాద్‌ (జులై 2018)

2018 ఆగస్టు ఎమ్బీయస్‌: కుడి ఎడమైతే పొరబాటే లేదోయ్‌!?

తమిళ సినీసంగీతంలో మెలడీకి పట్టం కట్టిన స్వర్ణయుగం అనదగిన '50, '60లలో రారాజులుగా వెలిగిన సంగీతద్వయం విశ్వనాథన్‌-రామ్మూర్తి. 1952-65 మధ్య వారు సంగీతం సమకూర్చిన 100 సినిమాలు సంగీతపరంగా అగ్రశ్రేణికి చెందినవి. వారి ట్యూనులు తెలుగులోకి కూడా వచ్చాయి కాబట్టి, డైరక్టుగా పది తెలుగు సినిమాలకు సంగీతం అందించారు కాబట్టి వాళ్ల బాణీలన్నీ మనకు తెలిసినవే. వాళ్లిద్దరూ కలవడం ఒక వింతైతే, విడిపోవడం మరో వింత. ఎందుకు విడిపోయారో వారిద్దరూ ఎన్నడూ బయటకు చెప్పలేదు. ఇప్పుడు యిద్దరూ దివంగతులే కాబట్టి కారణాలు ఎవరికి వారు ఊహించుకోవలసినదే. ఆ చర్చలోకి వెళ్లే ముందు వాళ్లెలా కలిశారో తెలుసుకోవాలి.

ఎమ్మెస్‌ విశ్వనాథన్‌ (1928-2015)ది పాల్‌ఘాట్‌కి చెందిన కుటుంబం. తండ్రి చనిపోతే తాత దగ్గర కణ్ణనూరులో పెరిగాడు. ఒక భాగవతారుగారి వద్ద హార్మోనియం నేర్చుకున్నాడు. పాటలు పాడేవాడు. నటుడై పోదామనుకుని కోయంబత్తూరుకి వెళితే ఆఫీసుబాయ్‌ పని దొరికింది. జూపిటర్‌ పిక్చర్స్‌ సంస్థ కోయంబత్తూరులోని సెంట్రల్‌ స్టూడియోను అద్దెకు తీసుకుని సినిమాలు తీసేది. అక్కడ సంగీతదర్శకుడు ఎస్‌ఎమ్‌ సుబ్బయ్య నాయుడు వద్ద హార్మోనిస్టుగా పాతిక రూపాయల జీతంపై చేరాడు. లీజు పూర్తయి వాళ్లు మద్రాసుకి షిఫ్ట్‌ అయిపోదామనుకున్నపుడు విశ్వనాథన్‌ను తీసేద్దామనుకున్నారు. అయితే సుబ్బయ్యనాయుడు 'నేను చేసిన పాటల్లో కొన్నిటికి అతనే ట్యూను కట్టాడ'ని నిజాయితీగా చెప్పి అతని ఉద్యోగాన్ని నిలిపాడు.

జూపిటర్‌ వాళ్లు విశ్వనాథన్‌ను మ్యూజిక్‌ డైరక్టరు సుబ్బురామన్‌ వద్ద హార్మోనిస్టుగా పని చేయమన్నారు. అక్కడ వయొలినిస్ట్‌గా పనిచేసే టికె రామమూర్తి (1922-2013) పరిచయమయ్యాడు. రామమూర్తిది తిరుచ్చి జిల్లా. కర్ణాటక సంగీతంలో నిష్ణాతులైన కుటుంబం నుంచి వచ్చాడు. తాత, తండ్రి కూడా వయొలిన్‌ విద్వాంసులే. సరస్వతీ స్టోర్స్‌ వారికి, ఎచ్‌ఎంవి రికార్డింగు సంస్థ వారి ఆర్కెస్ట్రాలో పనిచేస్తూ మధ్యలో ఎవిఎం వాళ్లు పిలిస్తే వయొలిన్‌ వాయిస్తూ వుండేవాడు. ఎచ్‌ఎంవి సంగీతవిభాగం మూసివేయడంతో వచ్చి సుబ్బురామన్‌ వద్ద చేరాడు.

విశ్వనాథన్‌ కంటె రామమూర్తి ఆరేళ్లు పెద్దవాడు. మితభాషి. సిగ్గరి. లౌక్యుడు కాదు. విశ్వనాథన్‌ దీనికి పూర్తిగా విరుద్ధం. సందడైన వాడు. కలుపుగోరు మనిషి. మార్కెటింగు కళ తెలిసినవాడు. ఇద్దరి మధ్య స్నేహం కుదిరింది. ఇద్దరూ సుబ్బురామన్‌ అభిమానం సంపాదించుకున్నారు. విశ్వనాథన్‌కు చురుకుదనం ఎక్కువ. పియానో కూడా నేర్చుకున్నాడు. గబగబా పైకి వచ్చేద్దామనే ఆత్రుత వుంది. సుబ్బురామన్‌ వద్ద పని చేస్తూనే ''జెన్నోవా'' (1953) అనే మలయాళ-తమిళ ద్విభాషాచిత్రానికి మూడో సంగీతదర్శకుడిగా చేరాడు. దానికి జ్ఞానమణి, కళ్యాణం అనే సీనియర్‌ సంగీతదర్శకులు అప్పటికే ఉన్నారు. ఇతను మూడోవాడు. కర్ణాటక సంగీతంలో జ్ఞానం లేదు కాబట్టి సరిగ్గా బాణీలు కట్టలేకపోయాడని సుబ్బురామన్‌ ఫీలయ్యారని అంటారు.

ఏది ఏమైనా ఆ సినిమా తయారవుతూండగానే 1952లో సుబ్బురామన్‌ హఠాత్తుగా చనిపోయారు. ఎన్నో సినిమాలకు సంగీతం అర్ధాంతరంగా ఆగిపోయింది. రామమూర్తి తదితరులకు ఏం చేయాలో తోచలేదు. అప్పుడు విశ్వనాథన్‌ చొరవ తీసుకుని 'మనిద్దరం జట్టు కడదాం. సుబ్బురామన్‌ వదిలేసిన బాణీలు, నేపథ్య సంగీతం పూర్తి చేసి, తక్కిన పాటలకు కూడా బాణీ కడదామని నిర్మాతలకు ఆఫర్‌ యిద్దాం.' అని ప్రతిపాదించాడు. రామమూర్తి తటపటాయించాడు. అయితే ఎన్‌ఎస్‌ కృష్ణన్‌, బిఎస్‌ రంగా లాటి వాళ్లు అతన్ని మెత్తబరిచారు. జంటకు పేరు ఏం పెట్టాలా అనుకుని రామ్మూర్తి వయసులో పెద్దవాడు, రంగంలో సీనియర్‌ కాబట్టి 'రామ్మూర్తి-విశ్వనాథన్‌' అని పెట్టుకున్నారు. విశ్వనాథనే మాటామంతీ చూసుకున్నాడు. నిర్మాతలందరూ అమ్మయ్య అనుకున్నారు.

భానుమతి ''చండీరాణి'', వినోదా వారి ''దేవదాసు'', ''మరుమగళ్‌'' అలాగే పూర్తి చేశారు. దేవదాసులో ''జగమే మాయ'', ''ఇంత తెలిసి..'' పాటలకు రామమూర్తి బాణీ కూర్చాడు. త్రిభాషా చిత్రమైన ''చండీరాణి''లో కొన్ని పాటలకు విశ్వనాథన్‌ బాణీలిచ్చాడు. రామమూర్తి నేపథ్యం అందించాడు. అయితే ''చండీరాణి'' సినిమా టైటిల్స్‌లో సుబ్బురామన్‌ పేరుతో బాటు విశ్వనాథన్‌ పేరు ఒక్కటే కనబడుతుంది. ఇద్దరికీ కలిపి ''పణమ్‌'' అనే సినిమా ఆఫర్‌ వచ్చింది. అది శివాజీ రెండో సినిమా. ఎఎల్‌ శ్రీనివాసన్‌ నిర్మించగా, అతని సోదరుడు, కవి ఐన కణ్ణదాసన్‌ పాటలు రాయగా, రుణానిధి మాటలు రాయగా, హాస్యనటుడు ఎన్‌ఎస్‌ కృష్ణన్‌ దర్శకత్వం వహించాడు.

సినిమా పూర్తయి తెరపై పేర్లు వేసే సమయంలో కణ్ణదాసన్‌ మీ పేర్లు అటూయిటూ చేస్తే బాగుంటుంది అని సూచించాడు. కణ్ణదాసన్‌కు, విశ్వనాథన్‌కు బాగా దోస్తీ కుదిరింది. అతని పేరు ముందు ఉంటే అతనికి ఎక్కువ ప్రాముఖ్యత వస్తుందనుకున్నాడో ఏమో తెలియదు. 'కుడి ఎడమైతే పొరబాటు లేదోయ్‌..' అనే ''దేవదాసు'' పాట గుర్తుకు తెచ్చుకుని రామ్మూర్తి సరేనన్నాడు. నిజానికి శంకర్‌-జైకిషన్‌లలో శంకర్‌ పెద్దవాడు, హుస్న్‌లాల్‌-భగత్‌రామ్‌లలో హుస్న్‌లాల్‌ పెద్దవాడు. రాజన్‌ నాగేంద్రలలో రాజన్‌ పెద్దవాడు. పెద్దవాళ్ల పేర్లే ముందుండడం ఆనవాయితీగా ఉంది. అయినా రామమూర్తి సర్దుకున్నాడు.

వాళ్లిద్దరి జోడీ అద్భుతంగా కుదిరింది. రామమూర్తి వెనక్కాల వుండి అన్నీ చూసుకునేవాడు. వయొలిన్‌పై బాణీ కట్టి చూపిస్తే విశ్వనాథన్‌ దాన్ని నిర్మాతల ముందు హార్మోనియంపై పలికించి తనే ముఖ్యుడైనట్లు బిల్డప్‌ యిచ్చేవాడు. ఆర్కెస్ట్రా, నేపథ్యసంగీతం వాటిలో రామమూర్తిదే పైచేయి. అయితే అతనిది రాజీపడే స్వభావం కాదు. అతనిపై గౌరవంతో విశ్వనాథన్‌ అతని మాట మన్నిస్తూ, నిర్మాతలతో లౌక్యంగా మాట్లాడుతూ, వాళ్లకు కావలసినట్లుగా ఒదుగుతూ, పబ్లిక్‌ రిలేషన్స్‌ పని బాగా చేసేవాడు. వాళ్ల పారితోషికం 1952లో 4000, 1965లో విడిపోయే నాటికి 30000కు చేరిందిట.

1960 తర్వాత రామమూర్తి డైరక్టర్లకు ఒకటి, రెండు ట్యూనుల కంటె ఎక్కువ యిచ్చేవాడు కాదు. ఇంకా యిమ్మంటే 'నీకు తెలియదు, యివి బావున్నాయి' అనేవాడు. గీతం నచ్చకపోతే 'దీనికి బాణీ యివ్వడం అనవసరం. మళ్లీ రాయించి పట్టుకురండి' అనేవాడు. దీనివలన కొంతమంది దర్శకులతో, నిర్మాతలతో అతనికి పడలేదు. 'చిత్రాలయ' శ్రీధర్‌ వారిలో ఒకడు. అతనికి ఎఎం రాజాతో పేచీ వచ్చిన తర్వాత విశ్వనాథన్‌-రామ్మూర్తిలను పెట్టుకున్నాడు. అయితే ''కాదలిక్క నేరమిల్లయ్‌'' (తెలుగులో ప్రేమించి చూడు) సినిమాలో ఒక పాటకు కట్టిన ట్యూన్‌ మార్చమంటే రామమూర్తి మార్చనన్నాడు. కణ్ణదాసన్‌ ''కరుప్పణమ్‌'' అనే సినిమా తీస్తూ పెట్టుబడి పెట్టమని రామమూర్తిని అడిగితే పెట్టనన్నాడు. దాంతో అతను కక్ష కట్టాడు. ఈ తిక్క మనిషితో విడిపోతే తప్ప నీకు భవిష్యత్తు లేదు అని విశ్వనాథన్‌కు నూరిపోశాడు. శ్రీధరూ అదే సలహా యిచ్చాడు.

వీటికి తోడు శంకర్‌ జైకిషన్‌ల మధ్య గాయని శారద అంశం వచ్చినట్లే ఎల్‌ఆర్‌ ఈశ్వరి అంశమొకటి వీరి మధ్య వచ్చిందంటారు. ఈశ్వరిని కెవి మహదేవన్‌ పరిచయం చేసినా విశ్వనాథన్‌-రామ్మూర్తి సంగీతం అందించిన ''పాశమలర్‌''(1961, తెలుగులో రక్తసంబంధం)లో 'బంగారుబొమ్మ రావేమే..' ఒరిజినల్‌ పాట పాడడంతో గుర్తింపు వచ్చింది. అప్పుడామెకు 22 ఏళ్లు. విశ్వనాథన్‌కు 33. విశ్వనాథన్‌కు ఆమె చేత ఎక్కువగా పాడిద్దామని పట్టుబట్టేవాడని, అది రామమూర్తికి రుచించలేదని వినికిడి. నిజానిజాలు యిప్పటిదాకా బయటకు రాలేదు. ఏది ఏమైతేనేం ''ఆయురత్తిల్‌ ఒరువన్‌'' (1965) తర్వాత యిద్దరూ విడిపోయారు. ఆ తర్వాత రామమూర్తికి చాలా అన్యాయం జరిగిందంటారు వారితో పనిచేసిన వారు.

అప్పటికి చేతిలో ఉన్న 27 సినిమాలలో రామమూర్తి చేసిన బాణీలెన్నో ఉన్నా అన్ని సినిమాలనూ కణ్ణదాసన్‌ సహాయంతో విశ్వనాథన్‌ తన పేర ప్రకటించుకున్నాడని, ఎవరితో సత్సంబంధాలు లేని రామమూర్తి దాన్ని అడ్డుకోలేక పోయాడని అంటారు. విడిపోయాక విశ్వనాథన్‌ దాదాపు 600 సినిమాలు చేయగా రామమూర్తి 1966-86 మధ్య 16 సినిమాలు మాత్రం చేయగలిగాడు. ఆకాశవాణికి పనిచేస్తూ ఆల్బమ్స్‌ అవీ యిచ్చాడు. అందువలన జోడీలో విశ్వనాథనే ప్రతిభావంతుడని, రామమూర్తి అసిస్టెంటు మాత్రమేననీ అనుకోవడానికి ఆస్కారం కలిగింది.

పేరులో లాగానే రామమూర్తి వెనకబడిపోయాడు. కానీ ఇద్దరూ కలిసి అందించిన సంగీతానికి, తర్వాతి రోజుల్లో విశ్వనాథన్‌ విడిగా అందించిన సంగీతాన్ని పోల్చి చూస్తే మెలొడీ విషయంలో లోటు కొట్టవచ్చినట్లు కనబడుతుంది. 30 ఏళ్ల పాటు వారు కలుసుకోకుండా, మాట్లాడుకోకుండా ఉన్న తర్వాత ఓ రోజు విశ్వనాథన్‌ రామమూర్తికి కబురంపించాడు. ఇద్దరూ కలిసి ''ఎంగిరిందో వందాన్‌'' (1995) సినిమా చేశారు. సినిమా, సంగీతం రెండూ ఫెయిల్‌ కావడంతో కథ ముందుకు సాగలేదు. (ఫోటో - నలుపు తెలుపు ఫోటో రామమూర్తి-విశ్వనాథన్‌, వర్ణచిత్రం విశ్వనాథన్‌-రామమూర్తి) - ఎమ్బీయస్‌ ప్రసాద్‌ (ఆగస్టు 2018)

2018 ఆగస్టు ఎమ్బీయస్‌: గవర్నర్ల చురుకుదనం

గవర్నర్లను తమ ఏజంట్లగా వాడుకోవడం, తమకు నచ్చని ముఖ్యమంత్రులను వారి ద్వారా వేధించడం కాంగ్రెసు హయాం నుంచి వస్తూన్నదే. బిజెపి కూడా కాంగ్రెసుకు ఏ మాత్రం తీసిపోకుండా వ్యవహరిస్తోంది. తమిళనాడులో జయలలిత వంటి ముఖ్యమంత్రి ఉండగా కేంద్రం జాగ్రత్తగానే ఉండేది. ఎందుకంటే ఆమె చెన్నారెడ్డి వంటి గవర్నరునే లక్ష్యపెట్టకుండా నిత్యం కలహించింది. జయలలిత మరణానంతరం మహారాష్ట్ర గవర్నరు విద్యాసాగరరావు ద్వారా శశికళకు ముకుతాడు వేశారు. ఆ తర్వాత 2017 అక్టోబరులో ఫుల్‌టైమ్‌ గవర్నరుగా 78 ఏళ్ల భన్వరీలాల్‌ పురోహిత్‌ అనే రాజకీయ నాయకుణ్ని గవర్నరుగా వేశారు. ఆయన దశాబ్దాలుగా కాంగ్రెసు, బిజెపి పార్టీల మధ్య దూకుతూ వచ్చిన దురంధరుడు. ప్రస్తుత తమిళనాడు ప్రభుత్వాని తాము చెప్పుచేతల్లో పెట్టుకోవడమే కాకుండా పెట్టుకున్నామని చాటుకోవడానికి కాబోలు, గవర్నరును పాలనలో కూడా కలగజేసుకోమంది కేంద్రం. ఇక అప్పణ్నుంచి ఆయన ప్రతి జిల్లా ముఖ్యపట్టణానికి వెళ్లడం, అక్కడి అధికారులను పిలిపించి మాట్లాడడం పనిగా పెట్టుకున్నాడు. వాళ్లకు ఆదేశాలు యిచ్చేస్తున్నాడు. బిజెపికి వంత పాడుతున్న ఇపిఎస్‌ ప్రభుత్వం తమ అధికారానికి ముప్పుగా మారిన గవర్నరు చర్యల గురించి కిక్కురుమనటం లేదు కానీ ప్రతిపక్షంలో ఉన్న డిఎంకె అభ్యంతర పెడుతూ గవర్నరుకి నల్లజండాలతో నిరసన తెలుపుతోంది.

పురోహిత్‌ యూనివర్శిటీలకు తమిళేతరులను వైస్‌ ఛాన్సలర్లగా నియమిస్తున్నాడని డిఎంకె ఎత్తి చూపితే, యూనివర్శిటీల ఛాన్సెలర్‌ హోదాలో తనకా హక్కు ఉందని పురోహిత్‌ వాదించాడు. ఈలోగా మధురై కామరాజ్‌ యూనివర్శిటీకి అనుబంధంగా ఉన్న అరుప్పుకోట్టయ్‌లోని దేవాంగ ఆర్ట్‌స్‌ కాలేజిలో ప్రొఫెసర్‌గా ఉన్న 46 ఏళ్ల లెక్చరర్‌ నిర్మలాదేవి వివాదం వచ్చింది. ఆమె బియస్సీ ఫైనలియర్‌ చదివే నలుగురు విద్యార్థినులతో మార్చి నెలలో 20 ని.ల సేపు ఫోన్‌లో మాట్లాడింది. 'యూనివర్శిటీలోని ఉన్నతాధికారులతో పడుక్కుంటే డబ్బుకు డబ్బు, మార్కులకు మార్కులు వస్తాయి. మీకేం భయం లేదు. అమ్మానాన్నాకు చెప్పకండి. గవర్నరుగారు కూడా నాకు బాగా తెలుసు. (ముసిలోడు రసికుడే అనే అర్థంలో) ఆయన తాతేమీ కాడు.'' అని చెప్పింది. ఆ విద్యార్థినులు ఫిర్యాదు చేయగానే కాలేజీ ఆమెను సస్పెండ్‌ చేసింది. ఏప్రిల్‌ మధ్యలో ఆమె మాట్లాడిన ఆడియో ఫైల్‌ బయటకు రాగానే పోలీసులు కేసు పెట్టి ఆమెను అరెస్టు చేసి విచారణ మొదలుపెట్టారు.

కానీ పురోహిత్‌ దానితో పని లేకుండా ఆ యూనివర్శిటీ ఛాన్సెలర్‌ హోదాలో సొంతంగా ఒక రిటైర్డ్‌ ఐఏఎస్‌ అధికారితో విచారణ జరిపిస్తున్నా నన్నాడు. విచారణ వివరాలు మద్రాసు హైకోర్టు వద్ద సీల్‌ చేసి ఉన్నాయి. ఆ ఆడియోలో గొంతు నిర్మలదో కాదో తేల్చడానికి పోలీసులు యింకా వాయిస్‌ టెస్ట్‌ చేయాలి. ఎన్‌డి తివారీ రాజభవన్‌లో రాసలీలల వ్యవహారం తర్వాత ఎవర్నీ నమ్మే పరిస్థితి లేకపోవడం చేత, వివాదంలో తన పేరు వచ్చింది కాబట్టి తప్పించుకోవడానికే పురోహిత్‌ యీ విడి విచారణ చేయిస్తున్నాడని కొందరి అనుమానం.

ఇలాటి గవర్నరు తమ రాష్ట్రాన్ని పరోక్షంగా పాలించడమేమిటంటూ డిఎంకె నాయకుడు స్టాలిన్‌ రాజ్‌భవన్‌ ఎదుట జూన్‌ 25 న నిరసన ప్రదర్శన చేశాడు. వెంటనే గవర్నరు సెక్షన్‌ 124 కింద మీ అందరి మీద కేసు పెట్టి ఏడేళ్ల జైలుశిక్ష వేయిస్తానని హుంకరించాడు. 2001లో పార్లమెంటుపై దాడి జరిగినప్పుడు ఆ సెక్షన్‌ ఆఖరిసారిగా ఉపయోగించారు. పార్లమెంటు రాష్ట్రపతి అధికార కేంద్రం కాబట్టి, ఆయన విధులకు అంతరాయం కలిగించిన నేరానికి సెక్షన్‌ 124 వర్తింపచేశారు. ఒక గవర్నరు తనను రాష్ట్రపతితో సమానం చేసుకుని పార్లమెంటుపై దాడిని, నిరసన ప్రదర్శనను సమానం చేయడం హాస్యాస్పదం అంటున్నారు న్యాయకోవిదులు. ఈ సందర్భంగా స్టాలిన్‌ మాట్లాడుతూ ''తమిళనాడంటే కేంద్రానికి లోకువ అయిపోయింది. బెంగాల్‌లో కానీ, మధ్యప్రదేశ్‌లో కానీ యిలా జరుగుతుందా?'' అన్నాడు.

పాపం, స్టాలిన్‌కు తెలియదు మధ్యప్రదేశ్‌లో కూడా యిలాటి పరిస్థితే ఉంది. ఆనందీ పటేల్‌ మోదీకి విశ్వాసపాత్రురాలు. అందుకే కేంద్రానికి వస్తూ ఆమెను తన వారసురాలిగా నియమించాడు. కానీ అమిత్‌ షాకు, ఆమెకు పడదు. అందుకని పటేళ్ల ఆందోళనను సరిగ్గా డీల్‌ చేయలేక పోయిందంటూ దింపించేశాడు. గుజరాత్‌ ఎన్నికల సమయంలో ఆమె సహకరించలేదు. తర్వాత ఆమె వర్గం కొత్త గుజరాత్‌ ప్రభుత్వానికి తలనొప్పి తేకుండా ఉండాలంటే ఆమెను అక్కణ్నుంచి తప్పించాలనుకుని ఈ ఏడాది జనవరిలో మధ్యప్రదేశ్‌కు గవర్నరుగా వేశారు. ఆమె వస్తూవస్తూ ఓ చార్టెర్డ్‌ బస్సులో డజన్ల కొద్దీ బంధువులతో భోపాల్‌ వచ్చింది. వస్తూనే పిల్లల కోసం రాజ్‌భవన్‌ తలుపులు తెరుస్తున్నా అంది. ఇప్పటిదాకా 3 వేల మందిని రాజ్‌భవన్‌లో కలుసుకుని వాళ్ల అభ్యర్థనలు వింది. ఆ మధ్య హఠాత్తుగా భోపాల్‌ సెంట్రల్‌ జైల్‌ చూడడానికి వెళ్లి కొన్ని గంటలు గడిపి వచ్చింది.

వచ్చిన వారమే అంగన్‌వాడీ సెంటరుకి వెళ్లి అక్కడ పిల్లలకు పెట్టే ఆహారాన్ని పరీక్ష చేసింది. ఆహారం నాణ్యత పెంచమని అధికారులను ఆదేశించింది. పిల్లల విషయంలో అసలే మధ్యప్రదేశ్‌ రికార్డు అంతంతమాత్రం. కలుషితాహారం కారణంగా సంభవించే శిశుమరణాల్లో ఆ రాష్ట్రంది దేశంలో ప్రథమస్థానం. అందువలన ఆనంది వ్యాఖ్యలు ప్రభుత్వాన్ని యిరుకున పెట్టాయి. ఆ తర్వాత ఆవిడ స్కూళ్లను పరిశీలించసాగింది. 12 జిల్లాలలో ప్రైమరీ, సెకండరీ స్కూళ్లకి వెళ్లింది. టీచరు ఉద్యోగాలు ఖాళీగా ఉన్నాయేమంది. 'వ్యాపం' ద్వారా భర్తీ చేద్దామనుకుంటున్నాం అని అధికారులు అంటే దేని ద్వారా చేసినా పారదర్శకత ఉండాలని లెక్చరిచ్చింది. ఇప్పటికే 17 జిల్లాలు చుట్టబెట్టింది. ప్రిన్సిపల్‌ సెక్రటరీలకు, ఎడిషనల్‌ చీఫ్‌ సెక్రటరీలకు డైరక్టుగా ఉత్తరాలు రాయడం మొదలుపెట్టింది. మీరు అమలు చేసే స్కీముల గురించి ప్రెజంటేషన్‌ యివ్వండి అంటోంది.

ఇది అసాధారణమైన విషయం. రాష్ట్రప్రభుత్వానికి సమాంతరంగా గవర్నరు యిలా నేరుగా లేఖలు రాస్తే జవాబివ్వాలో లేదో ఉన్నతాధికారులకు తెలియలేదు. ముఖ్యమంత్రి నడిగారు. తనూ బిజెపి వాడే, గవర్నరు బిజెపి మనిషే కాబట్టి కలహం తెచ్చుకోవడం దేనికనుకుని 'సరే జవాబివ్వండి' అన్నాడాయన. కానీ ఆనందీబెన్‌ కీర్తికండూతికి అడ్డు లేకుండా ఉంది. ఆవిడ రాజ్‌భవన్‌లోకి వచ్చి 111 రోజులైన సందర్భంగా ప్రభుత్వ ఖర్చుతో ఒక ఖరీదైన కాఫీటేబుల్‌ పుస్తకం వేయించింది. 'అభ్యుదయ్‌, ఏక్‌ ప్రేర్‌ణా' అని దానికి పేరు. ఈ 111 రోజుల్లో ఆవిడ వెళ్లిన ఫంక్షన్ల, చేసిన పర్యటనల ఫోటోలన్నీ వాటిలో ముద్రించారు. వెంకయ్యనాయుడుగారు ముందుమాట రాశారు. ''ప్రజాధనం యిలా వ్యర్థం కావటం సబబా?'' అని ప్రతిపక్షాలు అడుగుతున్నాయి. - ఎమ్బీయస్‌ ప్రసాద్‌ (ఆగస్టు 2018)

2018 ఆగస్టు ఎమ్బీయస్‌: కరుణానిధి శకం ముగిసింది

కరుణానిధి గతించడంతో ఒక శకం ముగిసినట్లే. ఆ శకాన్ని ద్రవిడశకం అన్నా అనవచ్చు. తమిళనాట ద్రవిడోద్యమానికి పట్టుకొమ్మగా నిలిచిన టైటాన్స్‌లో ఆఖరి టైటాన్‌ కరుణానిధి. తర్వాతివాళ్లు ఆ ఉద్యమం పేరు చెప్పుకోవచ్చు. దాని వారసులమని అనుకోవచ్చు. కానీ ఎడిఎంకె విషయంలో యిప్పటికే అది జావకారి పోయింది. స్టాలిన్‌ హయాంలో డిఎంకె దానితో పోటీ పడుతుంది తప్ప కరడు కట్టిన ద్రవిడవాదాన్ని వాటేసుకుంటుందని అనుకోను. ఇందుకంటే యిప్పటికే దానికి కాలం చెల్లిపోయింది. గ్లోబల్‌ విలేజి అనే భావన పాదుకొంటున్న కొద్దీ ప్రాంతీయవాదం పలచన పడుతుంది. కొద్ది మంది రాజకీయనాయకులకు తప్ప అది వేరేవారికి ఉపయోగపడదు. కరుణానిధీ ఆ విషయం గుర్తించాడు. అయితే బాహాటంగా చెపితే యిన్నేళ్ల తన యిమేజికి భంగం వాటిల్లుతుంది కాబట్టి, ద్రవిడ వాదాన్ని మధ్యమధ్యలో పలవరిస్తూ కాలం గడిపాడు.

కరుణానిధి పేరులోనే కరుణ ఉంది. కరుణ, ఔదార్యం అనే పదాలు ఆయనకు నప్పవు. నిజానికి ఆయన వైరుధ్యాలకే నిధి. చెప్పేదానికి, చేసేదానికి పొంతన ఎన్నడూ లేదు. అసలు ద్రవిడవాదమే గందరగోళ వాదం. రామాయణం కట్టుకథ అంటూనే రావణలీలలు జరపడమేమిటి? రాముడు మిథ్య అయినప్పుడు రావణుడు ఎక్కణ్నుంచి వచ్చాడు? అతను ద్రవిడుడని ఏ ఆధారంతో చెప్తారు? బ్రాహ్మణ వ్యతిరేకత పునాదిగా వెలసిన ఉద్యమం బ్రాహ్మణుడైన రావణుణ్ని ఆకాశానికి ఎత్తడమేమిటి? మాట్లాడితే మేం నాస్తికుల మంటారు. ఈ నాస్తికత్వమంతా హిందూ దేవుళ్లని తిట్టడం వరకే పరిమితం. ముస్లిము, క్రైస్తవుల జోలికి ఎప్పుడూ వెళ్లలేదు, చర్చిల ముందు, మసీదుల ముందు ప్రదర్శనలు చేయలేదు, భక్తులు వెళ్లకుండా అడ్డం పడుక్కోలేదు, వాళ్ల పిలకలు కోయలేదు. హిందూ దేవుళ్లలో కూడా అగ్రకులాలు ఆరాధించే దేవుళ్లనే అవమానించేవారు తప్ప తక్కువ కులాల వారు ఆదరించే గ్రామ దేవతల జోలికి వెళ్లలేదు. బ్రాహ్మణ వ్యతిరేక సామాజిక ఉద్యమంగా మొదలుపెట్టి తర్వాత రాజకీయాల్లోకి దిగారు. అప్పట్లో కాంగ్రెసు నాయకుల్లో బ్రాహ్మణులు ఎక్కువగా ఉండేవారు కాబట్టి వీళ్లు బ్రిటిషు వారిని సమర్థించిన జస్టిస్‌ పార్టీకి కొమ్ము కాశారు. తర్వాత కాంగ్రెసులో కామరాజ్‌, భక్తవత్సలం వంటి బ్రాహ్మణేతర నాయకులు ముఖ్యమంత్రులైనా వీరు వారిని సమర్థించలేదు. కాంగ్రెసును గద్దె దింపారు.

ఇక సామాజిక సంస్కరణల మాట కొస్తే ఉద్యమ మూలస్తంభం రామస్వామి నాయకర్‌ తన కంటె ఎంతో చిన్నదాన్ని పెళ్లి చేసుకున్నాడు. ఆ కారణం చూపి అణ్నా, కరుణానిధి, తదితరులు బయటకు వచ్చారు. ఆ తర్వాత కరుణానిధి, ఎమ్జీయార్‌ వంటి వారు యిద్దరేసి భార్యలను ఒకేసారి మేన్‌టేన్‌ చేశారు. అదేమి సంస్కరణో మరి! మహిళల పట్ల కరుణానిధికి ఎంత చులకనో జయలలిత పట్ల వాడిన భాషే చెపుతుంది. స్త్రీలోలత గురించి కథనాలే ఉన్నాయి. దశాబ్దాల సంస్కరణోద్యమం తర్వాత కూడా తమిళ సమాజం 'ఎన్‌లైటెన్‌డ్‌' అయిందని చెప్పలేం. చాదస్తాలతో, మూఢనమ్మకాలతో, కరడుగట్టిన ఛాందసత్వంతో తమిళ సమాజం తక్కిన దక్షిణాది రాష్ట్రాలతో పోలిస్తే తీసికట్టుగానే ఉంది. వీపు మీద మోకు గుచ్చుకుని దేవుడి రథాలు లాగడాలు, నాలికలో శూలం గుచ్చుకోవడాలు యింకా చూస్తూనే ఉంటామక్కడ. అంతేకాదు, మతపరమైన పిచ్చికి తోడు రాజకీయపరమైన పిచ్చి కూడా పట్టేసింది. వ్యక్తిపూజకు పరాకాష్ఠను తమిళనాడులోనే చూడగలం. తమ ప్రియతమ నాయకుడు అవినీతి ఆరోపణలపై అరెస్టయినా సరే, ఆత్మహత్యలు చేసుకోవడాలు, వాళ్లు ఛస్తే గుండు కొట్టించుకోవడాలు, నాయకురాలి ఆరోగ్యం బాగుపడాలని మహిళా ఎమ్మేల్యేల దగ్గర్నుంచి ఆకులు చుట్టుకుని గుళ్లకు వెళ్లడాలూ అక్కడే చూస్తాం. సినిమా నటీమణులకు కూడా గుళ్లు కట్టిన సమాజమది. ఇదీ దశాబ్దాల సంస్కరణోద్యమ ఫలాలు.

ఇక కులాల పరంగా ద్రవిడోద్యమం పెద్ద యుద్ధమే చేసింది. ఇప్పుడు పరిస్థితి ఏమిటి? కులాల పరంగా పార్టీలే ఏర్పడ్డాయి. డిఎంకె పార్టీ కూడా యిప్పటివరకు బ్రాహ్మణుడికి ఒక్కడికీ టిక్కెట్టు యివ్వలేదు. కులరహిత సమాజం కోసం శ్రమిస్తున్నాం అని చెప్పుకునేవారు, కులం పేరుతో బ్రాహ్మణులను వెలి వేయడమేమిటి? మతపరమైన ఆచారాల గురించి చెప్పాలంటే - శివాజీ గణేశన్‌ ఒక స్నేహితుడితో కలిసి తిరుపతికి వెళ్లినందుకే నానా యాగీ చేసిన డిఎంకె, ఆ తర్వాతి రోజుల్లో ఎంత మారింది? పోనుపోను ద్రవిడ నాయకులందరూ గుళ్లకు వెళ్లసాగారు. కరుణానిధి సైతం తన సొంత వూళ్లో గుడి రథానికి విరాళమిచ్చాడు. ఆయన కుటుంబసభ్యులు గుళ్లకు వెళతారనేది వేరే విషయం. ఎవరి వ్యక్తిగత స్వేచ్ఛ వారికి ఉంటుంది. స్వయంగా తాను దేవుళ్లను ఎద్దేవా చేస్తూ, యీ ద్వంద్వ వైఖరి ఏమిటి? మళ్లీ ఎవరైనా వెక్కిరిస్తారేమోనని, రెండు మూడేళ్ల కోసారి 'రాముడు ఏ ఇంజనీరింగు కాలేజీలో చదివాడు?' అంటూ వెకిలి వ్యాఖ్యలొకటి.

కాంగ్రెసు తరహా వారసత్వ రాజకీయాలపై డిఎంకె ఎంతో యాగీ చేసింది. తన దగ్గరకు వచ్చేసరికి కరుణానిధి కొడుకుల్నీ, కూతురినే కాదు, యావత్తు బంధువర్గాన్నీ దింపేశాడు. తన కొడుక్కి పట్టం కట్టడానికి తనతో పాటు ఎన్నో దశాబ్దాల పాటు పార్టీలో ఉన్నవాళ్లని కూడా దూరంగా పంపేశాడు. నిజానికి అణ్నా కాబినెట్‌లో కరుణానిధి ఒక మంత్రి మాత్రమే. అణ్నా మరణం తర్వాత వారసులెవరు అనే ప్రశ్న వచ్చినపుడు అతని కంటె అర్హతలున్న తక్కినవారున్నా ఎమ్జీయార్‌ మద్దతుతో కరుణానిధి సింహాసనం దక్కించుకున్నాడు. ఆ తర్వాత పార్టీ మొత్తం తన గుప్పిట్లోనే ఉండాలన్న వ్యూహంతో ఎమ్జీయార్‌కి యిబ్బందులు సృష్టించాడు. అతనికి పోటీగా తన కొడుకుని హీరోగా నిలబెడదామని శతథా ప్రయత్నించి విఫలమయ్యాడు. ఎమ్జీయార్‌ కున్న బలం ఫ్యాన్స్‌ అసోసియేషన్లని గుర్తించి అభిమాన సంఘాలన్నీ చట్టవిరుద్ధమని ప్రకటించాడు. ఎమ్జీయార్‌ తమిళేతరుడని, మలయాళీ అని యాగీ చేశాడు. తమిళ ప్రొటక్షన్‌ ఫోర్స్‌ అనే పేర ఒక సంస్థ పెట్టించి, అతని సినిమాలు ఆడే హాళ్ల వద్ద ప్రదర్శనలు జరిపేట్లు చేశాడు. చివరకు అతన్ని పార్టీలోంచి నెట్టేశాడు. అలా చేసి, యిలా చేసి డిఎంకె అంటే కరుణానిధి తప్ప వేరే లీడరు లేడు అనేట్లు చేసుకున్నాడు. తనకు పోటీ వస్తారనుకునే వాళ్లనే కాదు, కొడుక్కి పోటీ వస్తారనుకునే వాళ్లనూ తొక్కి పారేశాడు. తనను వ్యతిరేకించిన వాళ్లను హింసించడంలో ఇందిరా గాంధీ కంటె నాలుగాకులు ఎక్కువ చదివాడు. ఇందిరకు సంజయ్‌ గాంధీలాగానే, కరుణానిధికి స్టాలిన్‌ అనేవారు. ఇప్పుడు పెద్దమనిషి అయ్యాడు కానీ స్టాలిన్‌ అంటే ఒక కాలంలో మద్రాసు వాసులు గడగడ లాడేవారు.

తను ముఖ్యమంత్రిగా ఉండగా ప్రధాని ఐన ఇందిరా గాంధీపై నియంత అని అనేక విమర్శలు గుప్పించిన కరుణానిధి పార్టీనే కాదు, ప్రభుత్వాన్నీ నియంత లాగే పాలించాడు. ఎదురాడినవారిని కేసులు పెట్టి హింసించాడు. లొంగని అధికారులనూ వేధించాడు. మీడియా పవర్‌ తొలుతగా గుర్తించినది ద్రవిడోద్యమ నాయకులే. తమ భావాలు వ్యాప్తి చేయడానికి, ప్రతిక్షకుల్ని అల్లరిపాలు చేయడానికి నాటకాల్ని, సినిమాలను విచ్చలవిడిగా వాడుకున్నారు. పార్టీ పత్రికలు పెట్టారు. ప్రయివేటు రంగంలో టీవీ రాగానే మొట్టమొదటగా దాన్ని అంది పుచ్చుకుని బాగా ఉపయోగించుకున్నది వారే. వీరందరిలో అగ్రశ్రేణిలో ఉన్నది కరుణానిధే. స్వతహాగా గొప్ప రచయిత కావడంతో ఆఖరిశ్వాస విడిచేవరకు కలానికి పదును తగ్గకపోవడంతో మీడియా మేనేజ్‌మెంట్‌లో ఆయనను మించినవారు లేకపోయారు. తను ఏం చేసినా సమర్థించుకోగల నేర్పు ఆయనకు పుష్కలంగా ఉంది. ఆ వాదనతో ఏకీభవించని వారిని కులం పేరుతోనో, మరోలాగానో రచ్చకీడ్చే మొరటుతనమూ ఉంది. నిజానికి తమిళభాషలో కానీ, తమిళ సంస్కృతిలో కానీ మొరటుతనాన్ని ప్రవేశపెట్టిన ఘనత ద్రవిడ నాయకులదే.

అవినీతిని ఒక వ్యవస్థగా మార్చిన ఘనత రుణానిధిదే. కాంగ్రెసు ముఖ్యమంత్రిగా భక్తవత్సలం (తమిళంలో పక్తవచ్చలం అనవచ్చు) ఉండగా, ఆయన పేరును 'పత్తు లచ్చం' (పది లక్షలు)గా వక్రీకరించి ఆయన లంచగొండి అని యాగీ చేసి అధికారంలోకి వచ్చిన డిఎంకె, అణ్నాదురై హయాంలో మాత్రమే అవినీతికి దూరంగా ఉందని చెప్పుకోవచ్చు. కరుణానిధి ముఖ్యమంత్రి అయ్యాక యిక చెలరేగి పోయాడు. తనే కాదు, పార్టీలో అందరికీ ఆ రోగం అంటించాడు. ఎమ్జీయార్‌ డిఎంకెలో ఉండే రోజుల్లో కరుణానిధి ఫలానాఫలానా వారి నుంచి లంచం తీసుకున్నాడని, అదంతా ఏం చేశాడో చెప్పాలని డిమాండ్‌ చేశాడు. కరుణానిధి పార్టీ పెద్దలతో మీటింగు పెట్టి, తను ఎంత తీసుకున్నదీ, వారిలో ఎవరెవరికి ఎంత యిచ్చినదీ లెక్కలు చెప్పాడట. దాంతో అందరూ తృప్తి పడ్డారు. అందరూ కరుణానిధి వెంటే నిలబడ్డారు. ఎమ్జీయార్‌ను పార్టీలోంచి బహిష్కరించినపుడు వారెవరూ అతని వెంట వెళ్లలేదు. తన అవినీతి గురించి కరుణానిధి చమత్కారంగా చెప్పుకున్న ఒక విషయాన్ని పిచ్చాపాటీ సమావేశాల్లో ప్రస్తావిస్తారు. ''ప్రభుత్వం తేనెను నా దోసిట్లో పోసి ప్రజలకు అందివ్వమని అడిగింది. ప్రజలకు యిచ్చాను కానీ కొంత నా అరచేతికి అంటింది. కడుక్కోవడం దేనికని దాన్ని నాకాను.'' అని చెప్పుకున్నాట్ట. తను ప్రతిపక్షంలో ఉన్నపుడు మాత్రం కరుణానిధి యితరుల అవినీతి గురించి నానా గలభా చేసేవాడు. అందువలన ఎమ్జీయార్‌ పదవిలో ఉన్నపుడు ఎవరైనా తన దగ్గరకు వస్తే తనకు రావలసినది మాట్లాడుకుని ''ఓసారి గోపాలపురం కూడా వెళ్లి కలవండి.'' అనేవాట్ట. గోపాలపురం అంటే కరుణానిధి నివాసం ఉన్న స్థలం. అలా ముడుతూ వచ్చింది కాబట్టే ఎన్నో ఏళ్లు ప్రతిపక్షంలో ఉన్నా కరుణానిధి పార్టీ క్యాడర్‌ను కాపాడుకోగలిగాడు. జయలలితకు అలాటి మొహమాటాలు లేవు. అందుకే ఆమె అంటే కరుణానిధికి మహా కసి.

ద్రవిడ ఉద్యమం తను విగ్రహారాధనకు వ్యతిరేకం అని చెప్పుకుంది. కానీ చేసినదేమిటంటే దేవుడి విగ్రహాలు తీసేసి, తమ నాయకుల విగ్రహాలు పెట్టుకుని కార్యకర్తల చేత పూజలు చేయించుకుంది. పాత పేర్లు మార్చేసి, పేటలకు, వీధులకు, ప్రభుత్వ సంస్థలకు తమ నాయకుల పేర్లు పెట్టింది. పెద్ద పెద్ద బ్యానర్లు, ఊరంత వాల్‌పోస్టర్లు, కటౌట్లు, సన్మానాలు, గజమాలలు, బిరుదులు, వర్ణనలు, ఉపమానాలు, అతిశయోక్తులతో ఉపన్యాసాలు.. ఓహ్‌, తమిళనాడు రాజకీయాల్లో ఉన్నంత హంగామా ఎక్కడా చూడం. ఇక గౌరవ డాక్టరేట్ల విషయం చెప్పనలవి కాదు. కరుణానిధి, ఎమ్జీయార్‌, జయలలిత అందరూ డాక్టర్లే. ఒక్కరూ డిగ్రీ కూడా చదవలేదు. కరుణానిధిని అసలు పేరుతో ప్రస్తావిస్తే తమిళనాడులో ఎగాదిగా చూస్తారు. అతడు కలైజ్ఞర్‌ (కలంజర్‌ అంటారు), అంటే కళాభిజ్ఞుడు. ఒట్టి కలైంజర్‌ అన్నా పనికి రాదు, డాక్టర్‌ కలైంజర్‌ అనాల్సిందే.

సిద్ధాంతాల గురించి కరుణానిధి మాట్లాడినంత ధాటీగా ఎవరూ మాట్లాడలేరు. కానీ రాజకీయం తప్ప మరొక సిద్ధాంతం లేని వ్యక్తి ఆయన. అక్కర ఉందంటే లెఫ్ట్‌, రైట్‌, సెంటర్‌ ఎవరితోనైనా చేతులు కలుపుతాడు, అక్కరలేదనుకుంటే కత్తులూ దూస్తాడు. ఎప్పుడేం చేసినా, దానికి ఓ సిద్ధాంతాన్ని ముడిపెడతాడు. కాంగ్రెసు, బిజెపి, కమ్యూనిస్టు అందరూ ఒకప్పటి మిత్రులే, ఒకప్పటి శత్రువులే. శాశ్వత శత్రుత్వమంటూ ఉంటే అది ఎడిఎంకె తో మాత్రమే! జయలలితకు మెరీనాలో సమాధి కట్టించవలసి వస్తుందేమోనని కరుణానిధి తను అధికారంలో ఉండగా 'అధికారంలో ఉండగా మరణించిన ముఖ్యమంత్రులకు మెరీనా బీచ్‌లో సమాధి, మాజీ ముఖ్యమంత్రులకు గాంధీ మండపం వద్ద సమాధి' అని రూలు పాస్‌ చేశాడు. జయలలిత మళ్లీ అధికారంలోకి వచ్చి చనిపోతే ఆ రూలు ప్రకారం ఆమెకు మెరీనా బీచ్‌లో సమాధి కడితే అది కుదరదంటూ తన పార్టీ అభిమానుల చేత కేసులు వేయించాడు. చివరకు తను ఏర్పరచిన రూలు తనకే అడ్డంకైంది. మాజీ ముఖ్యమంత్రి కాబట్టి గాంధీమండపం వద్ద రెండు ఎకరాల స్థలం యిస్తానంది ప్రభుత్వం. అబ్బే కుదరదు, ఆయన ద్రవిడ ఉద్యమకారుడు, మరణానంతరమైనా సరే రాజాజీ, కామరాజ్‌ వంటి కాంగ్రెసు నాయకుల పక్కన ఎలా ఉండగలడు? అంటూ డిఎంకె అభ్యంతర పెట్టింది. చివరకు కోర్టు మెరీనాలో సమాధి చేయమంటే చేశారు. ఈ లెక్కన రేపుమర్నాడు పళనిస్వామి, పన్నీరు సెల్వం, శశికళ వంటి సదరు ద్రవిడ నాయకులు కూడా మెరీనాను అలంకరించ గలరన్నమాట!

ద్రవిడోద్యమానికి పూచిన మరో కొమ్మ హిందీ వ్యతిరేకత. తక్కిన కొమ్మలన్నీ విరిగిపోయినా దీన్ని మాత్రం పట్టుకుని యింకా వేళ్లాడుతున్నారు. తమిళ విద్యావంతుల్ని ఎవర్ని కదిపినా 'తమకు రాష్ట్రంలో ఉద్యోగాలు రావడం లేదని, ఇతర రాష్ట్రాలకు వెళ్లి ప్రయత్నాలు చేసుకుందామంటే బడిలో హిందీ నేర్పకపోవడం వలన నష్టపోతున్నాం' అని వాపోతారు. దక్షిణ భారత హిందీ ప్రచార సభ నిర్వహించే పరీక్షలకు కడుతూంటారు. ద్రవిడోద్యమానికి ముఖ్యమైన నినాదం - దక్షిణ భారతం విడిపోయి, ద్రవిడనాడు పేరుతో వేరే దేశంగా ఏర్పడాలని. ద్రవిడనాడు అనడమే తప్ప సాటి ద్రవిడులను, వారి భాషలను వారు గౌరవించినది ఎన్నడూ లేదు. కరుణానిధి తెలుగువాడని యివాళ మన టీవీ ఛానెల్స్‌ అన్నీ ఏకఘోష. అసలు రుణానిధికి మనవాళ్లు అంత ఘననివాళి అర్పించడమెందుకో నాకు అర్థం కావటం లేదు. కరుణానిధి తన తెలుగుదనాన్ని ఎక్కడా చాటుకోలేదు. తను 'పచ్చతమిళుడ'ననే చెప్పుకున్నాడు. ఎమ్జీయార్‌ను మలయాళీ అన్నపుడు అతను బయటపెట్టాడు - కరుణానిధి స్కూలు సర్టిఫికెట్టులో మాతృభాష తెలుగు అని ఉందని!

కరుణానిధికి తెలుగు ధారాళంగా వచ్చు. ప్రయివేటు సంభాషణల్లో తెలుగులో మాట్లాడతాడుట. కానీ బహిరంగంగా సభల్లో ఒక్క తెలుగు మాట మాట్లాడలేదు. తమిళనాడులో తెలుగు స్థానం నానాటికీ తీసికట్టు కావడానికి, తెలుగు ఉపాధ్యాయులను భర్తీ చేయకపోవడానికి, తెలుగు స్కూళ్లు మూత పడడానికి, మద్రాసు రైల్వే స్టేషన్‌లో రాకపోకల గురించి తెలుగు ప్రకటనలు ఆగిపోవడానికి కారకులైనవారిలో కరుణానిధిది ప్రథమస్థానం. సాటి తమిళులంటూ శ్రీలంక ఉగ్రవాదులని వాటేసుకున్నాడు కానీ, సాటి ద్రవిడులంటూ తెలుగువారికి చేసినదేమీ లేదు. తమిళాన్ని విపరీతంగా ప్రజలపై రుద్ది, తమిళనాడులో తక్కిన భాషలన్నిటినీ చిన్నచూపు చూడడానికి కారణం కరుణానిధి వంటి ద్రవిడ నాయకులే. ఎవరైనా ఉదారంగా వ్యవహరిద్దామన్నా, స్కూలు సిలబస్‌లో హిందీ పెడదామని తలపెట్టినా రంకెలు వేయడానికి కరుణానిధి రెడీగా వుండేవాడు. ఇప్పుడాయన లేడు కాబట్టి యికనైనా మార్పు వస్తుందని ఆశిద్దాం.

ద్రవిడ ఉద్యమాన్ని భ్రష్టు పట్టించిన నేతల్లో అగ్రతాంబూలం కరుణానిధిదే. అణ్నాదురై గురించి వ్యతిరేకంగా వ్యాఖ్యానించడానికి విమర్శకులు తటపటాయిస్తారు. కానీ కరుణానిధి గురించి తిట్టడానికి బోల్డంత ఉంది. అయినా యిన్నేళ్లు పెద్ద నాయకుడిగా వెలిగాడంటే సొంత ప్రతిభే కారణం. కరుణానిధి అసలు పేరు దక్షిణామూర్తి. మేధస్సుకు ప్రతిరూపం. పేరుకు తగ్గట్టుగానే ఆయన విషయగ్రహణశక్తి కానీ, జ్ఞాపకశక్తి కానీ, భావవ్యక్తీకరణ శక్తి కానీ అమోఘం, అద్వితీయం, అపూర్వం. నాటకాల్లో, డైలాగుల్లో ఆయన కనబరచిన ప్రతిభ జనాల్ని ఉర్రూత లూగించింది. శివాజీ కానీ ఎమ్జీయార్‌ కానీ ఎస్సెస్సార్‌ కానీ అంత మాస్‌ హీరోలయ్యారంటే కరుణానిధి కలమే దానికి ప్రధాన కారణం. ఆయన గొప్ప వక్త కూడా. ఆయన ఉపన్యాసాలకు ఒక ప్రత్యేకమైన శైలి ఉంది. ఎంతోమంది దాన్ని అనుకరిస్తారు. అన్నిటినీ మించి గొప్ప నాయకుడు. కార్యకర్తలను ఎలా దువ్వాలో, ఎలా పిండాలో, ఎలా కిర్రెక్కించాలో, ఎలా నియంత్రించాలో తెలిసినవాడు.

రాజకీయ దురంధరుడు అనే పదానికి అసలైన నిర్వచనం కరుణానిధి. ఆయన స్నేహహస్తం చాచినప్పుడల్లా అవతలివాళ్లు అందుకున్నారంటే దానికి కారణం ఆయన వెనక ఉన్న ప్రజాబలం. ఎట్టి విపత్కర పరిస్థితుల్లో కూడా డిఎంకె ఓటు బ్యాంకు 25-30% మధ్య ఉండేట్లు చూసుకోగలిగాడు. తమిళనాడు రాష్ట్రంలో ప్రతి వీధీ ఆయనకు సుపరిచితమే. అన్ని చోట్లా తనకు ఓటు బ్యాంకు ఉండేట్లు చూసుకున్నాడు. తన కోసం ప్రాణాలు అర్పించే క్యాడర్‌ను నిర్మించుకున్నాడు. తమిళం మాత్రమే మాట్లాడుతూ గత ఏభై ఏళ్లగా జాతీయ రాజకీయాలను ప్రభావితం చేయగలిగాడు. ఒక్క రాష్ట్రంలోనే బలమైన శక్తిగానే ఉన్నా జాతీయ నాయకులను తన దగ్గరకు రప్పించుకోగలిగాడు. సంకీర్ణ ప్రభుత్వాలలో పాలు పంచుకుంటూ తమిళనాడుకి ఎన్నో ప్రాజెక్టులు తెప్పించుకోగలిగాడు. తన కుటుంబానికి, పార్టీకి ఎన్నో నిధులు సంపాదించుకోగలిగాడు. ఎంతటి వాళ్లూ ఆయనకు లొంగారు. అవినీతి మాట ఎలా ఉన్నా గొప్ప ఎడ్మినిస్ట్రేటర్‌గా కరుణానిధికి పేరుంది. అధికారులను గడగడ లాడించగలిగాడు. గొప్ప ఈస్తటిక్‌ సెన్స్‌ ఉంది. వళ్లువర్‌ కొట్టమ్‌ వంటి స్వయంగా డిజైన్‌ చేయగలిగాడు. ఎన్నో ప్రాంతాలను టూరిస్టు స్పాట్‌లుగా తీర్చిదిద్దాడు. తమిళానికి ఎంతో ప్రాధాన్యత తెచ్చిపెట్టాడు. సంపూర్ణ జీవితం గడిపాడు. తమిళ రాజకీయాలపై తనదైన ముద్ర వేసి వెళ్లిపోయాడు. ప్రస్తుతం ఉన్న తమిళనాయకుల్లో స్టాలినే బలవంతుడిగా కనబడుతున్నాడు. అతను ముఖ్యమంత్రి అయిన పక్షంలో తమిళనాడులో ప్రస్తుతం అణ్నా, ఎమ్జీయార్‌ల పేర్లతో ఎన్ని ఉన్నాయో అంతకు రెట్టింపు పేర్లతో సంస్థలు, విగ్రహాలు కరుణానిధి పేర వెలియడం ఖాయం. - ఎమ్బీయస్‌ ప్రసాద్‌ (ఆగస్టు 2018)

2018 ఆగస్టు ఎమ్బీయస్‌: ఊపు మీదున్న బిజెపి

మోదీ తాజాగా యిచ్చిన ఇంటర్వ్యూ చూస్తే 2019లో బిజెపి విజయం పట్ల ఆయనకున్న విశ్వాసం ప్రస్ఫుటంగా తెలిసింది. 2014 కంటె ఎక్కువ సీట్లు గెలుచుకుంటామని చెప్పాడాయన. తెలంగాణాలో కాంగ్రెసువాలా దగ్గర్నుంచి ప్రతి నాయకుడూ అలాగే చెప్తాడు, దానిలో విశేషమేముంది అనుకోవచ్చు. కానీ అవిశ్వాస తీర్మానంపై గెలుపు తర్వాత, రాజ్యసభ డిప్యూటీ చైర్మన్‌ ఎన్నిక తర్వాత పలికిన పలుకులవి. అందువలన వాటికి విలువ వచ్చి చేరింది.

ఇక్కడ ఒక చిన్న కరక్షన్‌! 'పలికిన' అనడం టెక్నికల్‌గా కరక్టు కాదు. ఎందుకంటే అది ముఖాముఖీ యింటర్వ్యూ కాదు, ఈమెయిల్‌ యింటర్వ్యూ. మోదీ యీ విషయంలో నూతన పంథా పట్టారు. అదేమిటో కానీ మోదీకి చర్చ అంటే కిట్టదు. నలుగురైదుగురు తనకు నమ్మకమైన నాయకులనో, అధికారులనో దగ్గర పెట్టుకుని విషయం సేకరిస్తారు. తను చెప్పదలచినది చెప్తారు. ఇంకో పక్క లక్షలాది మంది ప్రజలను ఉద్దేశించి జనరంజకంగా ప్రసంగిస్తారు. రెండింటికి మధ్యలో ఉండే గ్రూపు డిస్కషన్‌కి ఆయన విముఖం. గుజరాత్‌ ఎసెంబ్లీలోనూ, పార్లమెంటులోనూ ఆయన ఎవరితోనైనా వాగ్వివాదానికి దిగినట్లు తెలియదు. అసలు హాజరు కావడమే తక్కువ. హాజరైనపుడు ఏదైనా బిల్లు విషయంలో చర్చలో పాల్గొనడం చూడలేదు. కాబినెట్‌ సమావేశాల్లో కూడా చాలా భాగం మౌనంగా ఉంటారని యితర మంత్రులు చెప్తారు. చేయదలచుకున్నది చేయడమే తప్ప, దాని వెనకాల లాజిక్‌ గురించి వివరించే అలవాటు లేదు.

పార్టీలతో ఎలా ఉన్నా నాయకులు మీడియాకు మాత్రం జవాబుదారీగా ఉండాల్సి వస్తుంది. ఎందుకంటే రాజకీయ పార్టీలకు మొహమాటాలుంటాయి. 'మీరూ గతంలో యిలా చేయలేదా?' అంటే వాళ్లు తడబడతారు. కానీ మీడియాకు పట్టింపులు ఉండవు. ఎడాపెడా ప్రశ్నలు సంధిస్తారు. మోదీ ప్రధాని కాకముందు మీడియాను - చాలా తక్కువగానే - ఎదుర్కున్నాడు కానీ ప్రధాని అయ్యాక ఒక్క ప్రెస్‌ మీట్‌ కూడా పెట్టలేదు. నాలుగేళ్ల పాలన పూర్తయి సార్వత్రిక ఎన్నికకు కొద్ది నెలల గడువు మాత్రమే ఉన్నపుడు ''టైమ్స్‌ ఆఫ్‌ ఇండియా'', ''హిందూస్తాన్‌ టైమ్స్‌'', ''ఎఎన్‌ఏ'' న్యూస్‌ ఏజన్సీకి ఈ మెయిల్‌ ఇంటర్వ్యూ యిస్తామన్నాడు. అంటే వాళ్లు ప్రశ్నలు ఈమెయిల్‌ ద్వారా పంపితే ప్రధాని కార్యాలయం జవాబుల ఈమెయిల్‌ పంపుతుందన్నమాట. సాధారణంగా ముఖాముఖీ యింటర్వ్యూ అయితే నాయకుడి సమాధానం నుంచే మీడియా తర్వాతి ప్రశ్నను తయారుచేసుకుని సంధిస్తుంది. ఇక్కడ ఆ స్కోప్‌ లేదు. లేకుండా చేయడమే మోదీ ఉద్దేశం. ఉదాహరణకి ఉద్యోగకల్పనలో విఫలమైన విషయం గురించి వేసిన ప్రశ్నకు సమాధానంగా 'ఉద్యోగాల గురించిన డేటాబేస్‌ లేకపోవడం చేత ౖపభుత్వం యిలాటి విమర్శను ఎదుర్కోవలసి వస్తోంది' అన్నారు ప్రధాని. జర్నలిస్టు కనక ఎదురుగా కూర్చుని ఉంటే 'అయితే యీ నాలుగేళ్లలో ఆ డేటాబేస్‌ తయారు చేయలేక పోయారా?' అని అడిగి వుండేవాడు. 'పోనీ అందాజుగా చెప్పండి, ఎన్ని ఉద్యోగాలు కల్పిస్తామన్నారు, ఎన్ని కల్పించారు?' అని మరో ప్రశ్న సంధించేవాడు. ఈ ఈమెయిల్‌ వ్యవహారంలో దానికి తావే లేదు. అందుకే ఉద్ధవ్‌ ఠాక్రే యీ పద్ధతిని ఎద్దేవా చేశాడు.

సరే యింటర్వ్యూ జరిగిన విధానం మాట పక్కన పెట్టి మోదీ ఆత్మవిశ్వాసం గురించి మాట్లాడుకుందాం. 'బిజెపికి వ్యతిరేకంగా కడుతున్న మహా కూటమి 2019 ఎన్నికలకు ముందు కుప్పుకూలుతుందా? తర్వాత కుప్పకూలుతుందా అన్నదొకటే కీలకమైన ప్రశ్న' అన్నాడు. మహా కూటమి అనేది ఒట్టి తాటాకుల మంట అని తీసిపారేసే ధైర్యం వచ్చినది, అవిశ్వాస తీర్మానం వీగిపోయిన తర్వాతనే. ఆ తర్వాతే అమిత్‌ షా టిడిపితో చేతులు కలిపేది లేదని ఘంటాపథంగా చెప్పాడు. తక్కిన సందర్భాల్లో కూడా బోర విరుచుకుని తిరగగలుగుతున్నాడు. ఇది మార్చికి, జులైకి మధ్య కానరాలేదు. మార్చిలో జరిగిన లోకసభ సమావేశాల్లో అవిశ్వాస తీర్మానాన్ని ఎదుర్కోవలసినది. కానీ ఎడిఎంకె, తెరాస సభ్యులు చేస్తున్న ఆందోళన కారణంగా సభ సజావుగా లేదన్న కారణంతో ఆ తీర్మానాన్ని స్పీకరు చేపట్టలేదు. తనకు అనుకూలంగా ఉండే ఆ రెండు పక్షాల చేత బిజెపియే ఆందోళన చేయించిందని అందరూ అనుమానించారు. (జులైలో జరిగిన ఓటింగులో తెరాస గైరుహాజరు కాగా, ఎడిఎంకె ఎంపీల్లో 33 మంది బిజెపి పక్షాన నిలిచారు, 4గురు గైరుహాజరయ్యారు. అందువలన అప్పటి అనుమానాలు ధృవపడ్డాయి) తనకు అవసరమనుకున్నపుడు ఎలాగైనా సభలో ఎంత గందరగోళం ఉన్నా బిల్లులు పాస్‌ చేయించేసుకుంటున్న అధికారపక్షం అప్పుడు మాత్రం సభ ఆర్డరులో లేదనే కారణం చూపి మొత్తం సెషన్‌ను వృథా చేసింది. దాంతో అవిశ్వాసంపై జరిగే చర్చ అంటే ప్రభుత్వం భయపడుతోందన్న సంకేతం వెళ్లింది.

ఇక ప్రతిపక్షాలు రెచ్చిపోయాయి. మోదీ ఎప్పుడూ మన్‌కీ బాత్‌ అంటూ ఏకపక్షంగా తన మన్‌ కీ బాత్‌ మాత్రమే చెప్తారు తప్ప అవతలివాళ్ల మన్‌ కీ బాత్‌ వినరని, పార్లమెంటులోనూ అదే పని చేస్తున్నారని అనసాగారు. ప్రజల సమస్యలు వినడానికి పార్లమెంటు చక్కని వేదిక అని, ప్రతిపక్షం వాళ్లు చెప్పే ఉపన్యాసాలు శ్రద్ధగా విని, తమ లోటుపాట్లు తెలుసుకునేందుకు ప్రభుత్వానికి మంచి అవకాశమని, కానీ మోదీ పార్లమెంటుపై గౌరవం లేక పోవడం చేత, ఎదుటివాళ్లు చెప్పేది వినదలచుకోక పోవడం చేతనే ఆ తీర్మానాన్ని చర్చకు రాకుండా చేశారని అన్నారు.

ఇంకో వాదన కూడా వినవచ్చింది. 'బిజెపిలో అసంతృప్తులు మోదీకి బుద్ధి చెప్పదలిచారు. వారు అవిశ్వాసంపై ఓటింగు జరిగినపుడు తమ తడాఖా చూపుతారు' అని. ఈ వాదన ప్రకారం - 'పార్టీలో అధికారమంతా మోదీ తన చేతిలో కేంద్రీకరింప చేసుకున్నారు, కలక్టివ్‌ లీడర్‌షిప్‌తో యిన్నాళ్లూ నడుస్తూ వచ్చిన పార్టీ కల్చర్‌ మార్చిపారేశారు, ఎవరు చెప్పినా వినకుండా తనకు తోచిన ఆర్థిక విధానాలు చేపట్టి సామాన్యుడి నడ్డి విరిచారు. అందువలన 2019 ఎన్నికలలో బిజెపికి యిప్పటి కంటె కనీసం 50 కంటె తక్కువ స్థానాలు వస్తాయి. ఇతర పార్టీల సహాయంతో మాత్రమే ఎన్‌డిఏ ప్రభుత్వం ఏర్పడుతుంది. అప్పుడు ఆ పార్టీలు నియంతృత్వ పోకడలు ఉన్న మోదీని ప్రధానిగా ఆమోదించవు. పదిమందిని తనతో కలుపుకుని పోగలిగిన మరో లీడరుని బిజెపి చూపించవలసి వస్తుంది. అది కూడా కష్టమే. అందుచేత మోదీయే తన తరహా మార్చుకుంటే సరిపోతుంది. అసెంబ్లీ ఎన్నికలలో వరుస జయాలతో మోదీకి, అమిత్‌ షాకు గర్వం తలకెక్కుతోంది. వారిని నేలకు దింపాలంటే అవిశ్వాస తీర్మానానికి అనుకూలంగా ఓటేయాలని బిజెపి అసంతృప్తులు అనుకున్నారు.'

ఎవరో కొందరు అసంతృప్తులు యిలా అనుకున్నంత మాత్రాన ప్రభుత్వానికి వచ్చే ముప్పు ఉండదు అని కొట్టి పారేయడానికి లేదు. గతంలో జనతా పార్టీ ప్రభుత్వానికి వ్యతిరేకంగా కాంగ్రెసు పార్టీ ఉత్తుత్తినే పెట్టిన అవిశ్వాస తీర్మానం చర్చ జరుగుతున్న కొద్దీ బలం పుంజుకోసాగింది. నాలుగు పార్టీల కూటమైన జనతా పార్టీ అంత:కలహాలలో మునిగి నాయకులు ఒక్కొక్కరు అధికార పక్షం నుంచి ప్రతిపక్షానికి మారిపోసాగారు. జార్జి ఫెర్నాండెజ్‌ ఒక రోజు పార్లమెంటులో ప్రభుత్వాన్ని అద్భుతంగా సమర్థిస్తూ ఉపన్యాసం యిచ్చి, మర్నాడే బయటకు వచ్చి ప్రభుత్వానికి వ్యతిరేకంగా ఓటేస్తానని ప్రకటించాడు. అంతిమంగా ఎన్నో ఆశలతో రూపు దిద్దుకున్న జనతా పార్టీ ప్రభుత్వం కుప్పకూలింది. కాంగ్రెసు పార్టీ చరణ్‌ సింగ్‌కు మద్దతిచ్చినట్లే యిచ్చి, వెంటనే కాళ్ల కింద తివాచీని లాగేసింది. చరణ్‌ సింగ్‌ ప్రధాని పదవి కొన్ని రోజులకే పరిమితమై ఆపద్ధర్మ ప్రధానిగా కొన్ని నెలల పాటు ఉండవలసి వచ్చింది. పరిపాలన అస్తవ్యస్తమై, ప్రజలకు కాంగ్రెసేతర పక్షాలపై విశ్వాసం నశించి, 1980లో వచ్చిన ఎన్నికలలో కాంగ్రెసును మంచి మెజారిటీతో గెలిపించారు. అవిశ్వాస తీర్మానాన్ని అనుమతిస్తే ఇలాటి స్నోబాలింగ్‌ ఎఫెక్ట్‌తో ప్రమాదాలు జరగవచ్చనే భయంతో దాన్ని మొగ్గలోనే తుంపి వేయడానికి మోదీ మార్చిలో తీర్మానాన్ని చర్చకే రాకుండా చేశారు. ఇదీ ఆ వాదన సారాంశం.

ఇలాటి వాదనల్లో వాస్తవమెంత ఉందో సామాన్యుడికి తెలిసే అవకాశం లేదు. కానీ అవిశ్వాసానికి ప్రభుత్వం జంకుతోంది అని అతడికి తోస్తే దానిపై గౌరవం పోతుంది. బిజెపి పార్టీ అనేక చోట్ల ఉపయెన్నికలలో ఓడిపోతోంది. మోదీ, అమిత్‌ల సొంత రాష్ట్రమైన గుజరాత్‌లో కష్టంతో విజయం సాధించింది. ఇప్పుడు జమిలి ఎన్నికల ప్రతిపాదన కూడా మధ్యప్రదేశ్‌, ఛత్తీస్‌గఢ్‌, రాజస్థాన్‌ అసెంబ్లీ ఎన్నికలలో ఓటమి తప్పదనే భయంతోనే చేస్తోంది అని అనేకమంది కాలమిస్టులు రాశారు, రాస్తున్నారు. మోదీకి యింకా మిగిలి వున్న యిమేజిని పెట్టుబడిగా పెట్టి అసెంబ్లీ ఎన్నికలకు వెళితే మంచిదని, లేకపోతే ఆ యా రాష్ట్రాల ముఖ్యమంత్రి పెర్‌ఫార్మెన్స్‌ కారణంగా అధికారం చేజారే ప్రమాదం ఉందని బిజెపి అనుకుంటోందని అందుకే వెలుతురుండగానే యిల్లు చక్కబెడుతోందని వస్తున్న వ్యాఖ్యలను జనం నమ్మసాగారు. ఇక మన తెలుగు మీడియా అయితే మరీ రెచ్చిపోయింది. ఆంధ్రుడి దెబ్బకి మోదీ వణుకుతున్నాడని, బిజెపి పని అయిపోయినట్లేనని కూడా అనసాగారు. అసలు 2019లో దానికి 150 కూడా వస్తాయో రాదో అని కథనాలు వండివార్చారు.

అలాటి నేపథ్యంలో బిజెపి ప్రభుత్వం నాలుగేళ్ల పాలనలో తొలిసారిగా జులైలో బిజెపి ధైర్యంగా అవిశ్వాసాన్ని ఎదుర్కొంది. ప్రతిపక్ష నాయకుల ఉపన్యాసాలకు అడ్డు తగలకుండా వారిని చెప్పాలనుకున్నది చెప్పనిచ్చింది. తర్వాత మంత్రులు, చివరగా ప్రధాని సమాధానాలిచ్చారు. 12 గంటల చర్చ తర్వాత ఓటింగు పెట్టారు. బిజెపిలో అసమ్మతి ఉందని, మోదీపై సణుగుడు ఉందని వచ్చిన వార్తలన్నీ అబద్ధమని తేలాయి. తన పార్టీ ఎంపీలను సమీకరించడంలో అమిత్‌ షా తన ఆర్గనైజింగ్‌ కెపాసిటీని, మైక్రో మానిటారింగ్‌ స్కిల్స్‌ను మరోసారి నిరూపించుకున్నారు. బుధవారం నాటికి 32 మంది బిజెపి ఎంపీలు దిల్లీలో లేరు. శనివారం నాటికి ఇద్దరు తప్ప తక్కిన బిజెపి ఎంపీలందరినీ రప్పించగలిగారు. వారిలో యిద్దరిని స్ట్రెచర్‌పై తీసుకుని వచ్చారు. రప్పించలేక పోయిన ఆ యిద్దరిలో ఒకరైన కీర్తి ఆజాద్‌ విదేశాల్లో ఉన్నాడు, మరో ఎంపీ తీవ్ర అస్వస్థతతో ఉన్నాడు. ఎన్‌డిఏలో భాగస్వామి ఐన 8 మంది ఎంపీల శివసేన ప్రభుత్వానికి మద్దతిస్తానని మొదట్లో చెప్పి, తర్వాత మనసు మార్చుకుని గైరు హాజరైంది. దాంతో 310 రావలసినది 292 వచ్చాయి. అయితే ఎడిఎంకెలోని 37 మంది ఎంపీల్లో 33 మంది అనుకూలంగా వేయడంతో మొత్తం 325 వచ్చాయి.

మామూలుగా అయితే ఎన్‌డిఏకు స్పీకరుతో సహా 315 ఎంపీలే ఉన్నారు. కానీ దాని కంటె 10 ఎక్కువ వచ్చింది. సభలో 451 మంది ఉన్నారు కాబట్టి యిది 70% స్ట్రెంగ్త్‌ అయింది. సభలో హాజరీ తక్కువ వుండడానికి కారణం 11 మంది సభ్యులున్న తెరాస, 19 మంది సభ్యులున్న బిజెడి, 4గురు ఎడిఎంకె సభ్యులు గైరుహాజరు కావడం. వీరితో పాటు కాంగ్రెసుకు చెందిన యిద్దరు ఎంపీలు కూడా రాలేదు. దానాదీనా అవిశ్వాసం ప్రవేశపెట్టిన ప్రతిపక్షానికి 126 ఓట్లు మాత్రం వచ్చాయి. లెక్కలేసి చూస్తే యుపిఏకు 63 (కాంగ్రెసు 48, ఎన్‌సిపి 7, ఆర్‌జెడి 4, ఐయుఎమ్‌ఎల్‌ 2, జెఎంఎం2), ఇతర పార్టీలకు 156 ఎంపీలు ఉన్నారు. మొత్తం 219, అయితే అవిశ్వాసానికి అనుకూలంగా పడిన ఓట్లు 126 మాత్రమే!

టిడిపి, కాంగ్రెసు, సిపిఐ, సిపిఎం, తృణమూల్‌, ఆప్‌ అవిశ్వాసానికి అనుకూలంగా ఓట్లేశాయి. పిఎంకె, జెడియు, శివసేన గైరు హాజరయ్యాయి. బిజెడి వాకౌట్‌ చేసింది. తెరాస ఓటింగులో పాల్గొనలేదు. దీని అర్థం బిజెపి తన పార్టీ ఓట్లన్నీ వేయించుకోవడమే కాదు, ప్రతిపక్షంలోని కొన్ని పార్టీలు తమకు అనుకూలంగా లేకపోయినా, వ్యతిరేకంగా కూడా లేవని నిరూపించింది. ఇది బిజెపికి మొరేల్‌ బూస్టర్‌గా పని చేసింది. బిజెపి పార్టీపై తనకు తిరుగులేని పట్టుందని నిరూపించుకున్న మోదీ ఈ తీర్మానం ఓటమి ప్రతిపక్షాల అహంకారానికి గుణపాఠం అని ప్రకటించాడు. అంతేకాదు, 2024లో కూడా రాహుల్‌ గాంధీ యిలాటి అవిశ్వాస తీర్మానం పెట్టాలని శివుణ్ని కోరుకుంటున్నానని చమత్కరించాడు. అంటే 2019లో కూడా తాము అధికారంలోకి వచ్చి, 2024 వరకు పాలిస్తూనే ఉంటామని, రాహుల్‌ అప్పటికీ ప్రతిపక్ష నాయకుడి స్థానంలోనే పాతుకుపోయి ఉంటారని వెక్కిరింత.

దీని తర్వాత ఆగస్టు 9న రాజ్యసభ డిప్యూటీ చైర్మన్‌ ఉపయెన్నిక జరిగింది. దీని ద్వారా బిజెపి మరింత బలపడిందని, ప్రతిపక్షాలు మరింత బలహీనమయ్యాయని మరో మాటు రుజువైంది. బిజెపికి వ్యతిరేకంగా ఉన్న పిడిపి, ఆప్‌లను తమ వైపు తిప్పుకోవడంలో కాంగ్రెసు విఫలమైంది. బిజెపి చూస్తే తెరాస, బిజెడిల మద్దతు సంపాదించింది. శివసేన, అకాలీ దళ్‌ బిజెపితో అలిగినట్లు కనిపిస్తూనే యిప్పుడు వాళ్ల అభ్యర్థికే ఓట్లేశాయి. జెడియు ఎంపి ఐన హరివంశ్‌ నారాయణ సింగ్‌ను ఎన్‌డిఏ అభ్యర్థిగా బిజెపి నిలబెట్టింది. అతనికి ప్రతిగా నిలబెట్టడానికి మీరామీరా అని అందర్నీ అడిగి ఎవరూ ముందుకు రాకపోతే యిక తప్పక కాంగ్రెసు బికె హరిప్రసాద్‌ను నిలబెట్టింది. విజేతకు 125 ఓట్లు రాగా పరాజితుడికి 105 మాత్రమే వచ్చాయి. కాంగ్రెసుతో బాటు తృణమూల్‌, డిఎంకె, వామపక్షాలు, ఎస్పీ, బియస్పీ, ఎన్‌సిపి, కొత్తగా వీళ్ల వైపు ఫిరాయించిన టిడిపి కలిపి వేయగా అన్ని ఓట్లు వచ్చాయి. పిడిపి, ఆప్‌లతో బాటు వైసిపి కూడా తటస్థంగా ఉంది.

తనపై కేసులు పెట్టించి జైలుకి పంపిన కాంగ్రెసుతో జగన్‌ పొత్తు కలపకపోవడం సహజమే కానీ బిజెపి పై నిప్పులు కక్కుతున్న పిడిపి, ఆప్‌లను మచ్చిక చేసుకోలేకపోవడం రాహుల్‌ వైఫల్యం. 'మోదీని కౌగలించుకుంటాడు కానీ మా అరవింద్‌కు ఫోన్‌ చేయలేడా?' అని ఆప్‌ ఎంపీ రాహుల్‌ను తిట్టిపోశాడు. జగన్‌లాటి కోపమే రాహుల్‌దీనూ. కాంగ్రెసు స్కాములను బాగా హైలైట్‌ చేసి ప్రజల్లో అదంటే ఏహ్యత కలిగించిన ఘనత అరవింద్‌దే. అప్పట్లో అతనికి గ్లామర్‌ ఉండేది, తటస్థుడనే యిమేజి ఉండేది. తమ ఘోరాతిఘోరమైన ఓటమికి కారకుడనే కారణంగా రాహుల్‌ అరవింద్‌కు ఫోన్‌ చేసి ఉండకపోవచ్చు. పిడిపికి చేస్తే ఒమర్‌ అబ్దుల్లాకు కోపం వస్తుందని దడిసి ఉండవచ్చు. ఇటు పక్క చూస్తే అమిత్‌ షా తమ బద్ధశత్రువులతో సహా అందరికీ ఫోన్లు చేసి, మంచి చేసుకుని విజయం సాధించాడు. మోదీకి రాహుల్‌ చాలడని మరోసారి నిరూపితమైంది. తెరాసను చూడండి, మొదటి అవిశ్వాస తీర్మానాన్ని చర్చకు రానీయకుండా చేసింది. రెండోది చర్చకు వస్తే తటస్థంగా ఉంది. ఈ ఎన్నిక వచ్చేసరికి ముసుగు తీసేసి బిజెపికి జై అంది. రాష్ట్రంలో బిజెపి కెసియార్‌పై కత్తులు నూరుతోంది. అయినా అమిత్‌ కెసియార్‌ను ఒప్పించగలిగాడు కదా. అలాగే ఒడిశాలో నవీన్‌ పట్నాయక్‌కు పోటీగా ఎదుగుతూనే మరో పక్క మద్దతు కోరి, సంపాదించుకోగలగడం - అదో అద్భుతం.

ఈ విజయాల తర్వాత బిజెపి మంచి దూకుడు మీద ఉండడం సహజం. అందుకే మోదీ తన యింటర్వ్యూలో అంత ధాటీగా మాట్లాడినా చెల్లింది. కానీ వెనువెంటనే అమిత్‌ షా జమిలి ఎన్నికలంటూ మాట్లాడడం దానిలో అపశ్రుతి. మధ్యప్రదేశ్‌, రాజస్థాన్‌, ఛత్తీస్‌గఢ్‌లలో బిజెపి ఓటమి తథ్యం అంటూ ఎబిపి సర్వే కూడా యిప్పుడే వచ్చింది. అమిత్‌ కూడా అన్నీ కలిపేస్తాం అంటూంటే వాళ్లు పైకి బింకంగా మాట్లాడుతున్నా, లోలోపల బెంగ పడుతున్నారేమోనన్న సందేహం కలుగుతుంది. పార్టీపరంగా బిజెపికి కలిగే లాభనష్టాల మాట ఎలా ఉన్నా అధికార పార్టీ బలంగా ఉండడమనేది దేశానికి మంచిది. తమను పాలిస్తున్న ప్రభుత్వం స్థిరంగా ఉందనే భావన సామాన్యుడి నుంచి వాణిజ్యవర్గాల వరకూ అందరికి ఉండడం ఎప్పుడూ మంచిది. విదేశాలు కూడా బలహీన ప్రభుత్వంతో లాంగ్‌ టెర్మ్‌ ఒప్పందాలు చేసుకోవడానికి జంకుతాయి. ఇది ఎన్నాళ్లు ఉంటుందో, తర్వాత వచ్చే ప్రభుత్వం అడ్డంకులు సృష్టిస్తుందేమోనని భయపడతాయి. బలహీన ప్రభుత్వం అనగానే అందరికీ లోకువే. పరిపాలన కుంటుపడుతుంది. తుమ్మితే ఊడే ముక్కులాటి ప్రభుత్వంలోని మంత్రుల మాటలకు, హామీలకు, వాగ్దానాలకు విలువ వుండదు. రాజకీయాల్లో బలం ఉన్నవాడే ఏమైనా చేయగలడు. ప్రజల మర్యాద మన్ననలు అందగలడు.

ఏ పార్టీ లేదా ఏ కూటమి అధికారంలో ఉన్నా యీ సూత్రం ఎప్పుడూ వర్తిస్తుంది. ప్రస్తుతం పాకిస్తాన్‌కి ఇమ్రాన్‌ ఖాన్‌ ప్రధాని అయిన సందర్భంగా మరింత వర్తిస్తుంది. అతను పాక్‌ సైన్యం సాయంతోనే పదవిని అందుకున్నాడనీ, తన సత్తాను తన ప్రజలకు చూపడానికి భారత్‌తో కయ్యానికి కాలుదువ్వుతాడనీ అంటున్నారు. ఇలాటి తరుణంలో మనకు బలమైన ప్రభుత్వం, బలమైన నాయకుడు అవసరం. తాను బలంగా ఉన్నానని నిరూపించుకోవడం ద్వారా మోదీ దేశప్రజల్లో విశ్వాసాన్ని, ఆశాభావాన్ని నింపాడు. అది శుభసూచకం. తన పిల్లచేష్టలతో రాహుల్‌ సమీపభవిష్యత్తులో తనకు ఆ కుర్చీ ఎక్కే అర్హత లేదని చూపుకున్నాడు. కాంగ్రెసు లో మరొకరు ప్రధాని అభ్యర్థి అవుతారంటేనో, బిజెపియేతర కూటమి బలం పుంజుకుని ఏ మమతా బెనర్జీయో ప్రధాని అవుతుందేమో అనుకుంటేనో అప్పుడు వారి బలాబలాలు మోదీతో పోల్చి చూడాలి.

ఇదే సమయంలో ఒక విషయాన్ని పరిగణించాలి. లోకసభ ఉత్పాదకత 25% కంటె తక్కువగా ఉంది. పూర్తి సామర్థ్యంతో పని చేయని 50 ప్లస్‌ ఉద్యోగులను యింటికి పంపిస్తానని యుపి బిజెపి ప్రభుత్వం అంటోంది. అదే ఆలోచన లోకసభ ఎంపీల గురించి ప్రజలకు రాకముందే బిజెపి మేలుకుని, పార్లమెంటును సజావుగా నడిపించేట్లా చేయాలి. జులై సమావేశాల్లో చర్చల తర్వాత జిఎస్‌టిలో సవరణలు జరిగి సామాన్యులకు ఊరట కలిగింది. చర్చలు జరిగితే ప్రజలకు మేలు, ప్రభుత్వానికి కీర్తి. బయట సభలలో అనర్గళంగా ఉపన్యసించే మోదీ పార్లమెంటుకి వచ్చేసరికి చాలా మితభాషి. ఆయన తరచుగా మాట్లాడుతూంటే ప్రజలకు మరింత ధైర్యం సమకూర్చినవారవుతాడు. పైగా ఎంపీలను, మీడియాను ముఖాముఖీ కలుస్తూ ఉంటే ప్రజల కష్టాలు తెలిసివచ్చి, తన లోపాలు తెలిసివచ్చి దిద్దుకునే అవకాశం ఉంది. ఏదైనా అద్భుతం జరిగితే తప్ప 2019లో కూడా మోదీయే ప్రధాని అనిపిస్తోంది. అందువలన అతనికే కాస్త విజ్ఞత, వివేకం, క్షేత్రస్థాయి వాస్తవాల పట్ల అవగాహన, లోపాలు సరిదిద్దాలనే చిత్తశుద్ధి ఉండాలని ఆశించక తప్పటం లేదు. - ఎమ్బీయస్‌ ప్రసాద్‌ (ఆగస్టు 2019)

2018 ఆగస్టు ఎమ్బీయస్‌: 'సో కాల్డ్‌' హేతువాదులు

కరుణానిధి మరణంపై నేను రాసిన వ్యాసం చాలామందిని మెప్పించినా కొందర్ని నొప్పించింది. నాకూ కరుణానిధికి జన్మజన్మల పగ లేదా లక్షల కోట్ల రూ.ల ఆస్తి తగాదా ఉందాని ఒకాయన ఆశ్చర్యపడ్డాడు. 'జన్మజన్మల' అన్నది కరుణానిధి చదివి వుంటే చాలా బాధపడేవాడు. కరుణానిధి వంటి 'నాస్తికుడి' గురించి ప్రస్తావించినపుడు ఆత్మశాంతి, దేవుడు మేలు చేస్తే.., జన్మాంతర సంబంధం వంటి పదబంధాలు వాడకపోవడం ఉచితం. సరే, చాలామందికి అనుమానం ఏమిటంటే - కరుణానిధి రాముడి గురించి పలుమార్లు చేసిన కువ్యాఖ్యల వలన నాకు కోపం వచ్చిందని! ఈ సందర్భంగా యీ సోకాల్డ్‌ హేతువాదుల గురించి నా ఫిర్యాదు ఏమిటో చెప్తాను. దీనిలోనే కత్తి మహేశ్‌, బాబు గోగినేని వంటి వారెందరో కవర్‌ అయిపోతారు. వారిని ఎదిరిస్తున్నామనుకుంటూ అవకతవకలు మాట్లాడేవారిని కూడా వారి గురించి మరో వ్యాసంలో కవర్‌ చేసేస్తాను.

కరుణానిధియే కాదు, తక్కిన ద్రవిడ నాయకులు కూడా ప్రవచించే 'నాస్తికత్వం'లోని డొల్లతనం గురించి ఆ వ్యాసంలోనే రాసేశాను. మైనారిటీల జోలికి వెళ్లరని, గ్రామదేవతల జోలికి వెళ్లరని.. యిలా. అది పూర్తిగా రాజకీయపరమైన ఉద్యమం. కత్తి మహేశ్‌ లేదా బాబు గోగినేని వంటి వారికి రాజకీయ ఎజెండా ఉన్నాగిన్నా దానికి హేతువాదం లేదా నాస్తికత్వం సాయపడదు. ఇది వాళ్ల ఐడియాలజీ అంతే. అందువలన ఎకడమిక్‌గానే చర్చించవచ్చు. ముందుగా హేతువాదం నాస్తికత్వం రెండూ సమానార్థకాలా? కాదే! నాస్తికత్వం అంటే దేవుడు లేడనడం. హేతువాదం అంటే కారణమేమిటో అన్వేషించడం. ఆస్తికులు కారణం గురించి అడగకుండా గుడ్డిగా దేవుణ్ని నమ్ముతారని, తాము కారణాలు అడిగి సత్యమేదో తెలుసుకుంటామని హేతువాదుల అభిప్రాయం. ఆ అన్వేషణలో దేవుడు ఉన్నాడని కూడా తేలితే తేలవచ్చు. కానీ అదేమిటో హేతువాదాన్ని, నాస్తికత్వాన్ని పర్యాయపదాలుగా వాడతారు.

దేవుడు ఎవరి కంటికి కనబడడు. 'ఉండే ఉంటాడు, లేకపోతే సమస్త సృష్టి ఎలా జరుగుతోంది? ఎలా నడుస్తోంది? ఒక్కో జీవి శరీరనిర్మాణం యింత చక్కగా ఎలా అమిరింది?' అంటారు ఆస్తికులు. దేవుడి ప్రమేయం లేకుండానే యివన్నీ 'మేటర్‌'లో కాలక్రమేణా జరిగే మార్పుల కారణంగా జరుగుతాయంటారు భౌతికవాదులు. (వీరూ హేతువాదులే). అలాక్కాదు దేవుడి కారణంగానే జరుగుతున్నాయని ఆస్తికులు, సహజంగా, ప్రకృతిసిద్ధంగా జరుగుతున్నాయని వీరూ తరతరాలుగా, యుగయుగాలుగా చర్చిస్తూనే ఉన్నారు. ఏకాభిప్రాయానికి రాలేదు. దేవుడున్నాడు అనడంతో ఆగరు ఆస్తికులు. అతన్ని పూజించాలి అంటారు, దానికి పూజావిధానం యిది అని నిబంధనలు విధిస్తారు. అవి చేయనివారిని నిరసిస్తారు. ఏ మాట కా మాట చెప్పాలంటే పాపం దేవుడు తనను కొలిచేవారిని, కొలవనివారిని అందర్నీ సమానంగానే చూస్తాడు. నాస్తికుడి యింట్లో ఎండ ఎక్కువ కాయదు, వర్షం తక్కువ పడదు. ఏ తేడా చూపనప్పుడు పూజ చేయవలసిన అవసరం ఏముంది అని నాస్తికులడుగుతారు. అందుకే పరలోకం అనే కాన్సెప్టు తెచ్చారు ఆస్తికులు. ఈ లోకంలో చేసినవాటికి, చేయనివాటికి పరలోకంలో అనుభవించాల్సి వుంటుంది జాగ్రత్త అన్నారు.

హిందువులైతే పరజన్మ కూడా తెచ్చారు. లోకంలో కొందరికి ఉత్తిపుణ్యాన మేలు జరగడం, మరి కొందరికి అకారణంగా కీడు జరగడం చూస్తూంటాం. దానికి ప్రత్యక్షకారణం ఏమీ కనబడకపోవడం చేత పూర్వజన్మలో చేసిన పనుల ఫలమని, అది మన 'కర్మ' అని హిందూమతం ప్రతిపాదించింది. అది మన భారతీయులకు నరనరాలా పట్టేసి అంతులేని సహనశక్తిని కలగజేసింది. ఇప్పుడు పాశ్చాత్య దేశాల్లో కూడా కర్మ కాన్సెప్టు బాగా ఎక్కింది. ఎందుకంటే మంచివాడికి మంచి జరగకపోవడం, చెడువాడికి హాని జరగకపోవడం అక్కడా చూస్తున్నారు వాళ్లు. దేవుడుంటే అలా జరగనిస్తాడా అనే సందేహమూ కలుగుతోంది. అందువలన కర్మ అనేది ఒకటుంది అనే సిద్ధాంతం వాళ్లకు నచ్చుతోంది. మనిషి విశ్వాసాలు ఎప్పుడూ ఒకలా వుండవు. జ్ఞానం సంపాదిస్తున్న కొద్దీ సందేహాలు ఎక్కువ వస్తాయి, వచ్చిన కొద్దీ చిన్నప్పటి నమ్మకాలు సడలుతాయి. అనుభవాలు ఎన్నో విషయాలు నేర్పుతాయి. వయసు గడుస్తున్న కొద్దీ ప్రశ్నలే ప్రశ్నలు. వీటిల్లో సమాధానాలు వెతుక్కోవడానికి మనిషి నిరంతరం ప్రయత్నిస్తాడు. చాలామంది దేవుడు ఉన్నాడా లేదా అన్న విషయం లోతులకి వెళ్లకుండా మొదటి నుంచి యింట్లో వస్తున్న ఆచారాలను మొక్కుబడిగా ఆచరిస్తూ, కాలం గడిపేస్తారు. చుట్టూ ఉన్న సమాజంతో మంచిగా ఉంటే చాలు, అదే పదివేలు అనుకుంటారు.

దేవుడు మనిషిని సృష్టించాడో లేడో కానీ తన అవసరాల కోసం మనిషే దేవుణ్ని సృష్టించాడని కొందరు ప్రతిపాదిస్తారు. సమాజంలో నీతినియమాలు, నిబంధనలు పదిలంగా ఉంచడానికి దేవుడి పేరు చెప్పి, పరలోకం పేరు చెప్పి పౌరులను నియంత్రించడానికి చూశారని వాదన. అది నిజమే కావచ్చు, ఎందుకంటే దేశం ఏదైనా, మతం ఏదైనా కానీ పాలకుడు ఎప్పుడూ దేవుడున్నాడని, తాను దైవానికి ప్రతినిథిననీ చెప్పుకుంటూ వచ్చాడు. పురోహిత వర్గంలో కొందరిని చేరదీసి, ఆదరించి, వారి చేత కూడా ఆ విషయాన్ని ప్రజలకు చెప్పించాడు. పాలక-పురోహిత వర్గం తక్కిన వర్గాలను అదుపు చేయడానికి దేవుణ్ని విస్తారంగా వాడుకున్నారు. పాపపుణ్యాలను వర్గీకరించి, ఈ మార్గం ద్వారా వారిని ఆ బాటలో నడిపించారు. ఏది పాపం, ఏది పుణ్యం అనేది నిజానికి సమాజమే నిర్ణయిస్తుంది. పాపానికి యీ శిక్ష, పుణ్యానికి యీ మేలు అని పురోహితవర్గం చేత పాలకులు చెప్పించారు.

దేవుడు, పరలోకం భయం లేకపోతే సమాజంలో పాపాత్ములు ఎక్కువై పోతారని చాలామంది నమ్ముతారు. అందువలన దేవుడు ఉన్నాడా లేదా అనే చర్చ పండితులు, ఉన్నతవర్గాల మధ్య జరగాలి తప్ప చదువురాని వాళ్లు, సమాజంలో అట్టడుగు వర్గాల మధ్య జరగకూడదని వాళ్లు వాదిస్తారు. ఎందుకంటే దేవుడు లేడనే నిర్ధారణకు వాళ్లు వస్తే ఎంతకైనా తెగిస్తారని వాళ్ల భయం. అందుకే కార్ల్‌ మార్క్‌స్‌ 'మతం జనసమూహం పాలిట నల్లమందు లాటిది' అన్నాడు. మన రాజులు 'తాము విష్ణువు అంశతో పుట్టామని, తమను ఎదిరిస్తే దైవద్రోహం చేసినట్లేననీ, నరకానికి పోతారనీ' వాళ్లను భయపెట్టి తిరుగుబాటు జరగకుండా చూసుకున్నారు. పాపభీతి పేరుతో సామాన్యులను అదుపు చేసిన పాలకులను కానీ ఉన్నతవర్గాల వారిని కానీ పాపాలు చేయకుండా దైవభావన ఆపలేకపోయింది. వారు రాజ్యం కోసం, ధనం కోసం, అధికారం కోసం, ఆనందం కోసం, అహంకారం కోసం యజమానులను, సోదరులను చంపారు, యితరుల సొత్తును అపహరించారు, యితరుల భార్యలను వాంఛించారు. ఆధునిక సమాజంలో కూడా ఎందరో సంఘవిద్రోహులు దినదినాభివృద్ధి చెందడం చూసిన సామాన్యుడు 'ఇవన్నీ చూసి దేవుడు ఏం చేస్తున్నాడు?' అనే సందేహంలో పడుతున్నాడు.

ఇలాటి సందర్భంలో ప్రశ్నలు ఉదయిస్తాయి. గుడ్డిగా దేన్నయినా నమ్మడానికి యిష్టపడక కారణాలు తెలుసుకోగోరతాడు. ఆ ప్రయాణంలో ఒక్కొక్కరు ఒక్కో గమ్యం చేరతారు. గతంలో సమాజం, పెద్దలు ఏర్పరచిన యినుపచట్రం నుంచి బయటపడి ఆలోచించే స్వేచ్ఛ నేటి యువతరానికి ఉంది. వారిలో ప్రశ్నలు రేకెత్తించ గలిగే, ఆలోచన రగిల్చే ప్రజ్ఞ హేతువాదానికి ఉంది. అందువలన హేతువాదులు యువతను, ఆలోచనాపరులను విపరీతంగా ఆకర్షిస్తారు. అయితే యిక్కడ తెలుసుకోదగినది ఏమిటంటే - తాము లేవనెత్తే ప్రశ్నలకు హేతువాదుల వద్దా సమాధానాలు లేవు, ఒకవేళ ఉన్నా జ్ఞానపిపాసికి అవి రుచించకపోవచ్చు. అసమగ్రంగా ఉన్నాయని తోచవచ్చు. అందువలన సత్యాన్వేషణ అనేది నిరంతరం సాగాలి. మధ్యలో విసుగుపుట్టి మానేసినా మానేయవచ్చు. కానీ హేతువాదులు ప్రజల్ని ఆలోచించేందుకు పురికొల్పాలి. ఈ క్రమంలో వారు ఆలోచనల్లో స్పష్టత చూపాలి, సంయమనం పాటించాలి. పాటించటం లేదనే నా ఫిర్యాదు.

త్రిపురనేని రామస్వామి చౌదరిని హేతువాది, నాస్తికుడు అని కొనియాడుతారు. ఆయన తన కార్యస్థలానికి సూతాశ్రమం అని పేరు పెట్టాడు. 'సూతపురాణం', 'శంబూకవధ' పుస్తకాలు రాశాడు. కమ్మపురోహితులను తయారు చేశాడు. ఇదంతా గందరగోళంగా లేదూ? నాస్తికుడు ఉత్తర రామాయణం జోలికి పోవడం దేనికి? దేవుణ్ని పూజించవద్దంటూ బ్రాహ్మణ పురోహితులకు ప్రతిగా కమ్మ పురోహితులను నిలబెట్టడం దేనికి? ఆయన కుమారుడు గోపీచంద్‌కు యిలాటి గందరగోళం లేదు. ఆయన 'మన తత్త్వవేత్తలు' అనే అద్భుతమైన పుస్తకం రాశాడు.

నిజానికి హేతువాదం, భౌతికవాదం, నిరీశ్వరవాదం యివేవీ భారతీయ సంస్కృతికి తెలియనివి కావు. వేదాలతో పాటే యివీ వర్ధిల్లాయి. కొందరు వీటిని ఆదరించారు, అనుసరించారు కూడా. అందుకే దర్శనాల్లో కొన్ని నిరీశ్వర దర్శనాలున్నాయి. ఫిలాసఫీ అంటే తెలుగులో వేదాంతం అని అనువదించేస్తాం కానీ దాని అసలైన అర్థం జ్ఞానం పట్ల ప్రేమ అని. మన వాళ్లు ఫిలాసఫీని తత్త్వాలనే అన్నారు తప్ప వేదాంతం అనలేదు - వేదాన్ని ఆమోదించని సిద్ధాంతాలు కూడా ఉన్నాయి కాబట్టి! ''కర్మణ్యేవాధికారస్తే..'' వంటి గొప్ప భగవద్గీత శ్లోకం సాంఖ్యదర్శనం నుంచి తీసుకున్నదే. సాంఖ్యాన్ని ప్రతిపాదించిన కపిలుడు 'ఈశ్వరుడు ఉన్నాడని ప్రమాణం సిద్ధించటం లేదు' అని స్పష్టంగా ప్రకటించాడు. తర్వాతి రోజుల్లో దాన్నే కృష్ణుడి ముఖత: చెప్పించారు. ఇంకా కొన్నాళ్లకు కపిలుణ్ని విష్ణువు 24 అవతారాల్లో ఒకదానిగా చేసేశారు. తమకు నచ్చని సిద్ధాంతాన్ని, సమాచారాన్ని అణగదొక్కడానికి యీ ఆధునిక యుగంలో కూడా ఎలాటి ప్రయత్నాలు జరుగుతున్నాయో చూస్తున్నాం. ప్రజలు మెచ్చిన సిద్ధాంతానికి తమ రంగు పూసేసి, వాటిని రూపుమాపడమూ చూస్తున్నాం. రాజరికపు రోజుల్లో అలా జరగడంలో వింతేముంది?

కణాదుడు విశ్వమంతా అణువులతో నిర్మితమైంది తప్ప దీనిలో దేవుడి ప్రమేయం లేదన్నాడు. చార్వాకుడు చాలా సైంటిఫిక్‌గా మాట్లాడాడు. అతని వాదాన్ని అణచివేయడానికి ప్రయత్నాలు జరిగాయి కానీ యిన్ని వేల సంవత్సరాల తర్వాత కూడా అతని పేరు, సిద్ధాంతం సజీవంగానే ఉన్నాయి కదా. అలాగే బుద్ధుడు - ఆత్మ లేదు, పునర్జన్మ లేదు పొమ్మన్నాడు. వేల సంవత్సరాల క్రితమే మనవాళ్లు అంతటి హేతుబద్ధమైన ప్రశ్నలు వేయగా లేనిది, యిన్ని తరాలుగా సంతరించుకున్న శాస్త్ర, సాంకేతిక పరిజ్ఞానం ఆసరాగా యీ కాలపు హేతువాదులు యింకా ఎన్నో ప్రశ్నలు వేసి, కొత్త కొత్త సిద్ధాంతాలను ప్రతిపాదించవచ్చు. కానీ వీళ్లు ఎంతసేపూ రాముడు, కృష్ణుడిపై పడతారు. వేదాలు, ఉపనిషత్తుల గురించి కూడా చర్చించరు.

పరికించి చూస్తే ప్రతీ దేశానికి, ప్రతి సమాజానికి తమవైన పురాణాలున్నాయి. వాటిల్లో తర్కానికి అందని ఘట్టాలుంటాయి. మానవుల్లో వుండే సమస్త వికారాలు ప్రదర్శించిన దేవుళ్ల కథలుంటాయి. వాటిని గుర్తు చేస్తూ బొమ్మలుంటాయి, విగ్రహాలుంటాయి, స్మారక చిహ్నాలుంటాయి. వాటిని మ్యూజియంలో పెట్టి భద్రపరుస్తారు. తర్వాతి తరానికి ఆ పురాణపురుషుల కథలను అందిస్తూంటారు. అవన్నీ నిజంగా జరిగాయని నమ్మినట్లుగా ఎక్కడా ప్రస్తావించరు. జరగలేదని వాదనకు దిగరు. అవి తమ సంస్కృతిలో భాగం అనుకుని ఊరుకుంటారు. చరిత్రకారులు, ఆర్కియాలజిస్టులు పాతకాలపు గాథలకు ఆధారాలున్నాయా అనే విషయం, ఒక దేశపు పురాణానికి, మరో దేశపు పురాణానికి గల పోలికలున్నాయా అన్న సంగతి శోధిస్తూ ఉంటారు, చర్చిస్తూ ఉంటారు.

మన దేశంలో మాత్రం పురాణపురుషులపై గత శతాబ్దకాలంలో చర్చ ఎక్కువైంది. అర్ధశతాబ్దిగా మరీ ఎక్కువైంది. ఇటీవల ఒకటి, రెండు దశాబ్దాలలో యిది వేలంవెర్రిగా కూడా మారింది. తమాషా ఏమిటంటే వీటి గురించి విపరీతంగా చర్చించేవాళ్లు నాస్తికులు, హేతువాదులు అని చెప్పుకునేవాళ్లే. ఒక పక్క భక్తులు పాతకాలం దేవుళ్లతో బాటు కొత్తగా పరిచయమవుతున్న దేవుళ్లకు కూడా మొక్కేస్తున్నారు, గుళ్లు కట్టేస్తున్నారు. వాళ్లకు పురాణాల గురించి రేఖామాత్రంగానే తెలుసు. మరీ లోతుకి వెళ్లి చర్చలు జరపరు. భక్తితో దణ్ణం పెట్టుకుంటారు, పూజలు చేస్తారు, తమ పిల్లలకు వాళ్ల పేర్లు పెట్టుకుంటారు.

అయితే 'వాటిని నమ్మం, యివన్నీ ట్రాష్‌' అనేవాళ్లు పురాణాలను కూలంకషంగా అధ్యయనం చేస్తారు. భక్తితో కాదు, రంధ్రాన్వేషణ కోసం! ఒక పక్క అవి యితిహాసాలు కావు, చరిత్ర కాదు, కట్టుకథలు అంటూన్నపుడు, మరి వాటి ఆధారంగా రాముణ్నో, కృష్ణుణ్నో ఫలానా పని ఎలా చేశాడు అని విమర్శించడంలో తర్కమేమిటో అర్థం కాదు. రాముడు నిజంగా ఉన్నాడు, చారిత్రక పురుషుడు అని నమ్మితేనే అతని చర్యల గురించి వ్యాఖ్యానించాలి. లేకపోతే ఫలానా సినిమాలో హీరో విలన్‌ను ఎందుకు చంపాడు, పోలీసులకు అప్పగించవచ్చు కదా? అని వాదించినట్లుంటుంది. కాల్పనిక పాత్ర ఎలా అయినా ప్రవర్తించవచ్చు. ఒకవేళ చారిత్రక పురుషుడే అనుకున్నా అతని చర్యల గురించి మీ దగ్గరున్న సమాచారం నిర్దుష్టమైనదనే హామీ ఎక్కడిది?

మొదట్లో యీ యితిహాసాలన్నీ మౌఖికమైనవి (ఓరల్‌), తర్వాతి రోజుల్లో గ్రంథస్తం చేశారు, తాటియాకుల మీద రాసినప్పుడు, వాటి నకళ్లు తయారుచేసినప్పుడు స్ఖాలిత్యాలు జరిగాయి, ప్రక్షిప్తాలు (ఇంటర్‌పొలేషన్స్‌) జరిగాయి. ఒక్కో ప్రాంతంలో ఒక్కో రకమైన వెర్షన్లు లభ్యమౌతున్నాయి. వీటిల్లో ఏది కరక్టు వెర్షన్‌ అని తేల్చి చెప్పడానికి అథారిటీ ఎవరున్నారు? రాముడో, కృష్ణుడో దిగి వచ్చి చెప్పాలి. ఒకవేళ మీ చేతికి వచ్చినది కరక్టు వెర్షనే అనుకుందాం. దాని ప్రకారం యిది మంచి, యిది చెడు, యిది సవ్యం, యిది అపసవ్యం అని తీర్పులు చెప్పగలవా? కాలానికి అనుగుణంగా సమాజంలో మార్పులు వస్తాయనే అంశాన్ని పరిగణనలోకి తీసుకోనక్కర లేదా? కొన్ని దశాబ్దాల క్రితం బాల్య వివాహాలు ఒప్పు, యీనాటి చట్టం ప్రకారం తప్పు. కొన్ని దశాబ్దాల క్రితం హిందువుల్లో బహుభార్యాత్వం, బహుభర్తృత్వం ఒప్పు, యీనాటి చట్టం ప్రకారం తప్పు. ఈనాడు విడాకులు తీసుకునే సౌలభ్యం ఉంది. కొన్ని దశాబ్దాల క్రితం అది లేదు. మన కళ్లెదురుగా జరిగిన మార్పులే యిలా వుంటే, ఎప్పుడో శతాబ్దాల క్రితం, సహస్రాబ్దుల క్రితం జరిగిన విషయాలను యీనాటి కళ్లతో చూసి తీర్పులు చెప్పడం సమంజసమా?

అందరూ ఔనన్నదాన్ని కాదనడం, ఎస్టాబ్లిష్‌మెంట్‌కు విరుద్ధంగా ఆలోచించడం యువత లక్షణం. రాముడు గొప్పవాడు, రావణుడు చెడ్డవాడు అని తలిదండ్రులు చెపితే, దానికి వ్యతిరేకంగా ఎందుకు ఉండకూడదు అని ఆలోచిస్తారు. ఈ ధోరణి కనిపెట్టి, యిటీవలి కాలంలో విలన్లందరినీ హీరోలుగా చూపే ప్రయత్నాలు జరుగుతున్నాయి. రావణాసురుడు, మహిషాసురుడు, నరకాసురుడు, వీళ్లంతా అణగారిన వర్గాల వారని, గొప్ప పాలకులని, సహృదయులని, అగ్రవర్ణాల దేవతలు వారిని అణచివేయడమే కాక వారిని చెడ్డవారిగా చిత్రీకరిస్తూ పుస్తకాలు రాయించారనే వాదన ప్రారంభమైంది. ఈ తరహా వాదనకు ఆధారమేమిటో ఒక్కరూ చూపించటం లేదు. పాత పురాణంలోనే తమ భావాలు చొప్పించి, ప్రచారం చేస్తున్నారు. నిజానికి దుష్టుడైన దుర్యోధనుణ్ని ప్రధానపాత్రలో పెట్టి భాసుడు అనాడే సంస్కృత నాటకాలు రాశాడు. కానీ పురాణసత్యాలను వక్రీకరించలేదు. ఇప్పుడు ట్రెండ్‌ ఎలా వుందంటే, పోనుపోను బకాసురుడు, కీచకుడు, హిడింబాసురుడు కూడా ఉదాత్త పురుషులు, ఆదర్శ పురుషులు అయిపోయేట్లున్నారు.

ఇదంతా కొన్ని వర్గాలలో ఒక యింటలెక్చువల్‌, ఎకడమిక్‌ ఎక్సర్‌సైజ్‌గానే మిగులుతోంది తప్ప జనసామాన్యం దృష్టిలో వాళ్లు ఏర్పరచుకున్న యిమేజిలు చెరగటం లేదు. రాముడు పురుషోత్తముడు. మాట తప్పడు. మంచి కొడుకు, మంచి భర్త. మంచి రాజు. ఏకపత్నీవ్రతుడు. సీతారాములది అన్యోన్య దాంపత్యం. రావణాసురుడు గొప్పవాడే కానీ వేరే వారి భార్యను ఎత్తుకుపోయి నాశనమయ్యాడు. పరస్త్రీవ్యామోహం మంచిది కాదు. - ఇదీ మాన్‌ యిన్‌ ద స్ట్రీట్‌ను రామాయణం గురించి అడిగితే చెప్పే సారాంశం. అగ్నిప్రవేశం చేయమనడం రైటా రాంగా, లక్ష్మణుడిది బానిస మనస్తత్వమా? అతను ఊర్మిళను నిర్లక్ష్యం చేయడం తగిన పనా? - యివన్నీ వాడికి పట్టవు.

ఇక భారతం. పాండవులు మంచివాళ్లు, ధర్మరాజు వ్యసనం వలన నానా కష్టాలూ పడ్డారు. తమ హక్కుల కోసం పోరాడి గెలిచారు. దుర్యోధనుడు అహంకారి, అసూయ చేత కులనాశకుడయ్యాడు. పాండవుల పట్ల ధర్మం ఉంది కాబట్టి కృష్ణుడు వాళ్లకు సాయపడ్డాడు. కౌరవులు చెడ్డవాళ్లు. ఒక స్త్రీని నిండు సభలో అవమానించి సర్వనాశనమయ్యారు. - ఇంతే అతనికి అర్థమయ్యేది. రాజ్యంలో పాండవులకు హక్కు ఉందా లేదా, భీముడు దుర్యోధనుణ్ని నాభి కింద గదతో కొట్టడం తప్పా రైటా? నిన్ను ఎలా చంపాలి అని భీష్ముణ్నే వెళ్లి అడగడం సరైనదేనా? అనే ధర్మవిచారం వాళ్లకు అనవసరం.

ఇన్ని సహస్రాబ్దాలు గడిచాయి, పిల్లలకు రాముడు, లక్ష్మణుడు, భీముడు, అర్జునుడు, కృష్ణుడు, రాధ, లక్ష్మి, సీత, దుర్గ పేర్లు పెట్టుకుంటున్నారు కానీ రావణ, దుర్యోధన, కంస, మహిషాసుర, శూర్పణఖ పేర్లు పెట్టుకోవటం లేదు కదా! ఆ పేర్లతో ఎవరైనా తారసిల్లితే దాని అర్థం వాళ్లు పేరు మార్చుకున్నారని! మాట్లాడితే రాముణ్ని వెక్కిరించే కరుణానిధి కూడా తన పిల్లలకు రావణుడు, లంకిణి అని పేర్లు పెట్టలేదని గుర్తించాలి. ఒక విషయం మనం గ్రహించాలి. పురాణపురుషుల్ని నిందించి, కొందరు గుర్తింపు తెచ్చుకుంటున్నారనేది సత్యం.

కత్తి మహేశ్‌ రాముణ్ని దగుల్బాజీ అనడం కానీ, బాబు గోగినేని సీత రాముడి వద్ద ంటె రావణుడి వద్ద సుఖంగా ఉండేది అనడం కానీ యీ కోవకే వస్తాయి. వాళ్లు చార్వాకుడి గురించి, కణాదుడి గురించి మాట్లాడి ఉంటే మనం తల తిప్పి కూడా చూడం. అసలు వాళ్ల గురించి తెలుసుకున్నారో లేదో కూడా మనకు తెలియదు. కరుణానిధి కూడా అదే బాపతు. నాస్తికత్వం గురించి గంభీరమైన, తాత్త్విక చింత ఎన్నడూ చేయగా చూడలేదు. ఎందుకంటే వాటిపై అధ్యయనం చేయాలి, సామాన్యుడికి అర్థమయ్యే భాషలో చెప్పాలి, ఒప్పించాలి. అదంతా పెద్ద కసరత్తు. దాని కంటె రాముణ్ని తిట్టిపారేయడం సులభం ! విదేశీయుల్లో కూడా యిదే ధోరణి! వెండీ డోనిగర్‌్‌ రాసిన 'హిందూయిజం' అనే పుస్తకం ముఖచిత్రం ఏమిట్రా అంటే కృష్ణుడు గోపికల చీరలు అపహరించి చెట్టెక్కి కూర్చోవడం. హిందూయిజం సారాంశం అదా? వాట్‌ నాన్సెన్స్‌! ఇలాటి విమర్శ వచ్చిందనే తర్వాతి ఎడిషన్స్‌లో కవర్‌ మార్చినట్లున్నారు.

ఈ సోకాల్డ్‌ హేతువాదులు దేవుడు లేడని వాదిస్తే సరిపోతుంది. కానీ అలా అంటే రసవత్తరంగా ఉండదని భయమో ఏమో. పురాణాలను చీల్చి చెండాడి, పబ్లిసిటీ పొందుతారు. ఇది యితర దేశాల్లో చూడం. హెర్క్యులిస్‌కు నిజంగా అంత బలం ఉందా లేదా అనీ, అపోలో ఎకిలిస్‌పై ద్వేషంతో ట్రాయ్‌ రాకుమారుడు పారిస్‌ బాణాన్ని ఎకిలీస్‌ మడమకు తగిలేట్లు చేయడం న్యాయమా అని డిస్కషన్‌కు పెట్టరు. దేవాధిదేవుడు జ్యూస్‌ భార్యకు తెలియకుండా అనేకమందితో అక్రమ సంబంధాలు పెట్టుకున్నాడని అతని ఆలయాన్ని కూల్చేయాలని డిమాండు చేయరు. ఈజిప్టు రాజు ప్రాపకం కోసం తన భార్యను చెల్లెలిగా పరిచయం చేసి అతనికిచ్చి పెళ్లి చేసిన అబ్రహామ్‌ పేరు పెట్టుకోవడం మానేయరు. కన్నకొడుకుని తనకు బలివ్వమని అబ్రహాంను దేవుడు కోరడంలో ఔచిత్యాన్ని చర్చించరు. ఇదంతా మన దగ్గర పైత్యమే, అది కూడా సొంత పబ్లిసిటీ కోసం! జనాల్లో పట్ల శాస్త్రాల పట్ల అవగాహన పెంచి మూఢనమ్మకాలు పోగొట్టడం కావలసిన పని, మంచి పని. దాని కోసం పురాణపురుషుల నింద అక్కరలేదు.

వీళ్లకు వ్యతిరేక దిశలో ఉండి మొండి వాదనలు చేసే వారి గురించి మరోసారి. - ఎమ్బీయస్‌ ప్రసాద్‌ (ఆగస్టు 2018)

2018 ఆగస్టు ఎమ్బీయస్‌: జగన్‌ కూటమి?

ఆంధ్రుల 'జన్మహ్క'యిన ప్రత్యేక హోదా కోసం తాము బిజెపితో పోరాడుతూండగా ప్రతిపక్ష నాయకుడైన జగన్‌ బిజెపి, జనసేనలతో కుమ్మక్కయి రాష్ట్రానికి ద్రోహం చేస్తోందని టిడిపి గత కొద్ది నెలలుగా తీవ్రంగా ప్రచారం చేస్తోంది. తాను బిజెపితో కలిసి పయనించినంత కాలం అది గొప్పదే కానీ, తాను బయటకు వచ్చేయడంతో పాతకి అయిపోయిందని ముద్ర కొట్టింది. ఇక రాష్ట్రంలో ప్రధాన శత్రువు జగనే కాబట్టి శత్రువులిద్దరినీ ఒకే కాడికి కట్టేసి, తనను తాను మార్టియర్‌ (అమరవీరుడు)గా చూపించుకుంటోంది. 2014 ఎన్నికల్లో కాంగ్రెసును, దానితో విభేదించి, దాన్ని చీల్చి బయటకు వచ్చేసిన వైసిపిని తల్లి కాంగ్రెసు-పిల్ల కాంగ్రెసు పేర జోడీ కట్టి అల్లరిపాలు చేసింది. .. నెలల జైలువాసం తర్వాత జగన్‌కు కేసుల్లోంచి బెయిలు రావడానికి కారణం కాంగ్రెసుతో కుమ్మక్కు కావడమే అని ఆరోపించింది. ఆ కేసుల్లో తర్వాత చాలామందికి బెయిళ్లు వచ్చాయి, కొందరు ఐఏఎస్‌లపై కేసులు కొట్టేశారు కూడా. మరి వాళ్లంతా ఎవరితో కుమ్మక్కయ్యారో తెలియదు. బయటకు వచ్చాక జగన్‌ కాంగ్రెసుతో ప్రత్యక్షంగా కానీ, పరోక్షంగా కానీ పొత్తు పెట్టుకోలేదు. 2014 ఎన్నికల తర్వాత కూడా కాంగ్రెసును చీలుస్తూ దాన్నుంచి నాయకులను లాక్కుంటూనే వచ్చాడు. 2019 ఎన్నికలలో కూడా కాంగ్రెసుతో పొత్తుకు టిడిపి సిద్ధపడుతోంది కానీ వైసిపి కాదు. ఇలాటి పరిస్థితుల్లో వాళ్లిద్దరి మధ్య రహస్య ఒప్పందం ఉందా లేదా అన్నది అభిజ్ఞవర్గాలే తేల్చాలి.

2014లో రాష్ట్రానికి ద్రోహం చేసినది కాంగ్రెసు. అందుకని దానికి వైసిపినిచ్చి పెళ్లి చేశారు. 2019లో ద్రోహం చేసినది బిజెపి. అందుకని యిప్పుడు దానికీ వైసిపికి పెళ్లి చేస్తున్నారు. నిజానికి కేంద్రంలో ఉన్న పార్టీతో వైసిపి సఖ్యంగా ఉంటుందని సులభంగా నమ్మించవచ్చు. ఎందుకంటే జగన్‌ నెత్తిన కేసుల కత్తి వేళ్లాడుతోంది. కొన్నేళ్ల క్రితం తన వెనక్కాల నాయకుల బలం చూసుకుని 'సోనియా ఏం చేయగలదు?' అని అహంకరించాడు. దెబ్బకి సోనియా తన తడాఖా చూపించింది. జగన్‌కు తత్త్వం బోధపడింది. కేంద్రం తలచుకుంటే ఏమైనా చేయగలదని గ్రహించాడు. అందువలన వాళ్లతో కావాలని వైరం పెట్టుకోడని అనుకోవాలి. ''సాక్షి'' టిడిపిపై విరుచుకు పడిన దానిలో పదో వంతు కూడా బిజెపిపై పడదు. తెరాసపై సరేసరి, ఆ జోలికి పోదు. ఇప్పుడు కూడా 'కేంద్రంలో ఎవరికి మద్దతిస్తార'ని అడిగితే 'ప్రత్యేక హోదా ఎవరిస్తారంటే వాళ్లకే..' అంటున్నాడు. అలా భవిష్యత్తు గురించి మాట్లాడడం దేనికి? 'హోదా యివ్వగలిగి కూడా యివ్వనందుకు, అలా యివ్వకపోవడానికి ఫైనాన్సు కమిషన్‌ను అడ్డు వేసుకున్నందుకు బిజెపికి వ్యతిరేకంగా ఉన్నాను' అనవచ్చుగా! అనటం లేదు. పైగా వైసిపి నాయకుడు విజయమోహన రెడ్డి ద్వారా మోదీతో తెగ మంతనాలు జరుపుతున్నాడు.

బిజెపితో పొత్తు పెట్టుకుంటే మైనారిటీలు దూరమై పోతారు కాబట్టి జగన్‌ ఎన్నటికీ బిజెపితో పెట్టుకోడు అని కొందరు వాదిస్తారు. ఎవరితో పెట్టుకున్నా మా వాడేగా అంటూ క్రైస్తవులు ఎలాగూ వేస్తారు. ఇక ముస్లిములు, నంద్యాలలో బిజెపికి దూరం పెట్టిన వైసిపిని కాదని, బిజెపితో పొత్తున్న టిడిపినే ఆదరించారు. అందువలన అది ఒక ఫ్యాక్టర్‌ కానే కాదు. శత్రువు శత్రువు మిత్రుడు అనే లెక్కలో బిజెపికి చేరువవ్వాలి. అయితే బిజెపి టిడిపితో వైరం పెట్టుకునేది - తన ప్రయోజనం గురించి కానీ, వైసిపిని బలోపేతం చేయడానికి కాదు. అందువలన ఎవరు ఎవర్ని వాడుకుంటున్నారో కొన్నాళ్లకు తెలుస్తుంది. ఈలోగా జగన్‌ భార్యపై కేసులు పెట్టాలని ఎన్‌ఫోర్స్‌మెంట్‌ డైరక్టరేట్‌ ప్రతిపాదించింది. తను బిజెపితో రహస్యబంధం పెట్టుకుంటే యిలా జరిగేదా అని జగన్‌ అడుగుతున్నారు. బిజెపి తలచుకుంటే ఎవరైనా లోపలకు వెళ్లగలరు, ఎవరైనా బయటకు రాగలరు. ఇప్పుడు జగన్‌ భార్య తల మీద కూడా కత్తి వేళ్లాడదీయడానికి కారణం, అతను తమ అదుపు తప్పిపోకుండా చూడడం కాబోలు. వాళ్లు ఏం చేసినా జగన్‌ బిజెపి నాయకులపై విరుచుకు పడతాడని, తన మీడియా సాయంతో బిజెపి వ్యతిరేక ప్రచారం చేస్తాడని నమ్మలేము.

టిడిపి వాళ్లు జగన్‌కు పవన్‌తో కూడా లింకు పెట్టారు. మొన్నటివరకు తమ పలుకులే పలికిన పవన్‌ హఠాత్తుగా ప్లేటు ఫిరాయించడంతో అతని వెనక్కాల బిజెపి ఉందని టిడిపి ఆరోపించింది. ఆ ఆరోపణ నమ్మేట్టుగానే ఉంది. ఎందుకంటే పవన్‌ బాబు, లోకేశ్‌లను అంటున్నట్లు మోదీని అనడం లేదు. హోదా యివ్వనందుకు, హామీలు నెరవేర్చనందుకు బిజెపిపై నిప్పుల వర్షం కురిపించటం లేదు. మెత్తమెత్తటి దెప్పుళ్లతో సరిపెడుతున్నాడు. అయితే టిడిపి పవన్‌ను ఒకవైపు బిజెపితో మరో వైపు జగన్‌తో కూడా ముడిపెట్టింది. అదే కాస్త అర్థం కావటం లేదు. పవన్‌ మొదట్నుంచి జగన్‌ అంటే మండిపడుతూ వచ్చాడు. కెసియార్‌కు వ్యతిరేకంగా ఒక్క మాట అనడు అని ఎత్తి చూపించాడు, తండ్రి శవం ఉండగానే సంతకాలు సేకరించిన అత్యాశాపరుడన్నాడు, రాష్ట్రాన్ని దోచుకుంటాడన్న భయం ఉందన్నాడు. రాష్ట్రంలో జరిగే తప్పులకు బాబుని విమర్శించడం కంటె ప్రతిపక్ష నాయకుడు ఏం చేస్తున్నాడు? అని మాటిమాటికి అనేవాడు. ఇన్ని తిట్లు పడ్డాక జగన్‌ పవన్‌కు మర్యాద యిచ్చి, అక్కున చేరతాడా? తండ్రి స్నేహితుడైన మైసూరా రెడ్డి లాటి వాళ్లే చనువుతో తనను ఏకవచనంతో సంబోధిస్తే 'పార్టీ అధ్యక్షుణ్ని ఎలా గౌరవించాలో తెలియదా?' అని అడిగినట్లు వార్తలు వచ్చాయి. అలాటివాడు పవన్‌ తనను అంతలేసి మాటలంటే తుడిచేసుకుని స్నేహం చేస్తాడా?

అయినా టిడిపి తన పాట వదిలిపెట్టలేదు. తామొక్కళ్లే ఆంధ్రుల హక్కుల రక్షణకు కంకణం కట్టుకున్నామని, అలా కట్టుకున్నందుకు గాను జగన్‌-బిజెపి-పవన్‌ ఏకమై కుట్ర చేస్తూ తమను అనరాని మాటలంటూ, అబద్ధపు ఆరోపణలు చేస్తున్నారని వాపోసాగింది. దెబ్బకు ఓ సుమూహర్తం చూసుకుని జగన్‌ 'పవన్‌ మాటలకు కూడా వివరణ యివ్వాలా? కార్లను మార్చినట్లు పెళ్లాలను మారుస్తాడు' అంటూ పవన్‌పై ఘాటు విమర్శ చేశారు. నిజానికి రాజకీయాల్లో అలాటివి ఎవరూ మాట్లాడరు. పవన్‌ ముగ్గురు భార్యల సంగతి ఆరోపణ కాదు, వాస్తవం. ఒకరి తర్వాత మరొకర్ని కట్టుకున్నాడు కానీ ఇద్దర్ని ఒకసారి కట్టుకోలేదు. ఎంత నిజమైనా, ఒక పార్టీ అధ్యక్షుడు మరో పార్టీ అధ్యక్షుణ్ని యిలా వ్యక్తిగతమైన విషయాలపై విరుచుకుపడడం అరుదైన విషయం. చాలా ఎబ్బెట్టయిన సంగతి. రాజకీయాల గురించి విమర్శలు గుప్పించినా, 'ఇదంతా పైపైనే' అని టిడిపి వాళ్లు కొట్టిపారేస్తాడనుకున్నాడో ఏమో, పర్శనల్‌గా వెళ్లాడు.

జగన్‌ పవన్‌పై వ్యాఖ్య చేశాక ''ఆంధ్రజ్యోతి'' రాధాకృష్ణ '..జగన్‌ ముఖ్యమంత్రి అయ్యే అవకాశం లేకపోలేదని మరోసారి అభిప్రాయం వ్యక్తమవుతున్న నేపథ్యంలో పవన్‌ను తిట్టిపోయడం ద్వారా సెల్ఫ్‌ గోల్‌ చేసుకున్నారు. పవన్‌పై వ్యక్తిగత విమర్శలు చేయడం ద్వారా కాపుల ఆగ్రహానికి గురయ్యారు. అనుభవానికి, అనుభవరాహిత్యానికి తేడా ఏమిటో బాబు, జగన్‌ను చూస్తే తెలుస్తుంది..' అని అభిప్రాయ పడ్డారు. ఇది రాసి 15 రోజులు దాటింది. జగన్‌ పాదయాత్రలో కాపులు పాల్గొనడం మానేశారా? ఈ విషయంపై నిరసన ప్రదర్శనలు నిర్వహించారా? పార్టీలోంచి కాపు నాయకులు బయటకు వెళ్లిపోయారా? - ఆయనే చెప్పాలి. పవన్‌ను అంటే యావన్మంది కాపులను అన్నట్టే అనీ, కాపులను మాత్రమే అన్నట్టని అర్థం తీయడం ఏం సమంజసం? 'అందరివాడిని' అంటూ వచ్చిన చిరంజీవికీ యిలాగే కాపు ముద్ర కొట్టి కొందరివాణ్ని చేయబోయారు. ఇంతకీ జగన్‌ అనుభవరాహిత్యంతో, అనాలోచితంగా అప్పటికప్పుడు పవన్‌పై అనేశాడని అనుకోవడానికి లేదు. పవన్‌కు, తనకు చాలా ఎడం ఉందని చూపించవలసిన రాజకీయ అవసరం ఉంది.

పవన్‌ కళ్యాణ్‌ ఎంత పెద్ద లీడరో ఎవరికీ తెలియటం లేదు. మీటింగులకు జనం బాగానే వస్తారు. కానీ యీ విషయంలో జనాల్ని నమ్మడానికి లేదు. ఎన్టీయార్‌ పోయాక లక్ష్మీపార్వతి మీటింగులకూ బాగానే వచ్చారు, చిరంజీవికీ వచ్చారు, జూ.ఎన్టీయార్‌కూ వచ్చారు. ఓట్లు మాత్రం వేయలేదు. ఓట్లు పడాలంటే ప్రతి నియోజకవర్గంలో పార్టీకి నిర్మాణవ్యవస్థ ఉండాలి. బూత్‌ స్థాయిలో వాలంటీర్లు ఉండాలి. జనసేన విషయంలో అది ఉన్న దాఖలాలు కనబడటం లేదు. కార్యకర్తలు జాతరకు వచ్చినట్లు మీటింగుకి వచ్చి, యింటికి వెళ్లిపోతే ఎలా? ఊళ్లల్లో పార్టీ ఆఫీసులున్నాయా? వాళ్లకు బాధ్యతలు అప్పచెప్పే వాళ్లున్నారా? అసలు టీవీ చర్చల్లో వాళ్ల పార్టీ విధానం గురించి, సిద్ధాంతాల గురించి, జాతీయ అంతర్జాతీయ సమస్యలపై వారి వైఖరి గురించి మాట్లాడి తటస్థ ఓటర్లను ఆకట్టుకునే స్పోక్స్‌మెన్‌ ఉన్నారా? నాకైతే తెలియదు. పవన్‌ పార్టీ అంటే సోషల్‌ మీడియాలో హల్‌చల్‌ చేసే పార్టీయే అనిపిస్తోంది. రాజకీయ పార్టీ నడపడం మాటలు కాదు. థింక్‌ట్యాంక్‌ ఉండాలి, ఆలోచనలను బలంగా జనంలోకి తీసుకెళ్ల గలిగిన 10, 15 మంది నాయకులుండాలి. జనసేనలో ఎటునుంచి లెక్కెట్టినా పవన్‌ ఒక్కడే కనబడుతున్నాడు. వేరెవరూ కనబడటం లేదు.

జనసేనలో ''ఆంధ్రప్రభ'' యజమానులు చేరారని, పార్టీ టీవీ 99 ఛానెల్‌ కొన్నదని వార్తలు చూశాను. పవన్‌ వెనక పెద్ద పారిశ్రామిక వేత్తలెవరూ లేనట్లున్నారు. అందుకే కాబోలు వీటితో సరిపెట్టుకోవలసి వచ్చింది. నిర్మొగమాటంగా చెప్పాలంటే - టూ లేట్‌ అండ్‌ టూ లిటిల్‌. ఎన్నికలు వచ్చి మీద పడుతున్నాయి. ఇప్పుడు మొదలుపెడితే ఎప్పటికి అందుకుంటారు? ఇన్ని లోటుపాట్లు ఉన్నా ఏదో అద్భుతం చేస్తాడనే ఆశతో యువత పవన్‌ వైపు చూస్తున్నారనే రిపోర్టులు వచ్చి ఉంటాయి. దాంతో టిడిపి వ్యతిరేక ఓట్లు చీలిపోకుండా చూడడానికి జగన్‌ పవన్‌ పట్ల తన వైషమ్యాన్ని బహిరంగ పరచాడని అనుకోవాలి. టిడిపి పరిపాలనలో కమ్మ డామినేషన్‌ ఎక్కువై పోయిందనే అభిప్రాయంతో ఉన్న యితర కులస్తులు, దాన్ని తగ్గించడానికి వైసిపి, జనసేనల మధ్య ఎవరో ఒకర్ని ఎంచుకునే పరిస్థితిని యీ ప్రకటనతో కల్పించాడు జగన్‌. తనైతే సీరియస్‌ పొలిటిషియన్‌ అని, 'పవన్‌ కాజువల్‌ పొలిటిషియన్‌, అతన్ని నమ్ముకుంటే టిడిపి దాష్టీకాన్ని అడ్డుకోవడం సాధ్యం కాదు' అనే భావం కలిగించడానికి అతని గురించి తేలికగా మాట్లాడి వుంటాడు.

బిజెపి, జనసేనలతో పొత్తు కుదుర్చుకుంటే వైసిపి అన్ని నియోజకవర్గాలలో పోటీ చేయలేదు. కొన్నయినా వాళ్లకు వదలాల్సి వుంటుంది. పవన్‌ కాపులపై ఎక్కువ ప్రభావం చూపుతాడనే ప్రచారం జరుగుతున్న నేపథ్యంలో కాపు ఓటర్లు ఎక్కువ సంఖ్యలో ఉన్న నియోజకవర్గాల్లో వైసిపి నాయకులు ఆందోళన చెందుతూ ఉండవచ్చు. వారికి ధైర్యం చెప్పడానికైనా యిలా అని వుండవచ్చు. ఏది ఏమైనా దీని తర్వాత పవన్‌, జగన్‌ కలిసి పనిచేస్తారని ఎవడూ నమ్మడు. ఒకవేళ రాజకీయ కారణాలపై బిజెపి ఒత్తిడి వలన పవన్‌ సిద్ధపడినా అతని అభిమానులు ఛస్తే ఒప్పుకోరు.

నిజానికి పవన్‌ అభిమానులు అతనికి బలమో, బలహీనతో తెలియకుండా పోయింది. రేణు దేశాయి విషయంలో వాళ్లు చాలా తలకాయనొప్పి తెచ్చిపెట్టారు. ఆమె వెనక్కాల ఎవరైనా ఉండి చేయిస్తున్నారా, ఆమె స్వయంగా చేస్తోందా అనేది చెప్పలేం. కానీ పవన్‌ రాజకీయాల్లోకి రావడం వలన వాళ్లిద్దరికి సంబంధించిన ప్రతీది హైలైట్‌ అవుతోంది. పాలిటిక్స్‌ అంటే అంతే మరి. చిరంజీవి తను పుట్టిన ఊరికి ఏమైనా చేశాడా, తన సొంత జిల్లా పశ్చిమ గోదావరికి ఏమైనా చేశాడా లేదా అన్నది మెగాస్టార్‌గా ఉన్నంత కాలం ఎవరూ పట్టించుకోలేదు. కానీ ప్రజారాజ్యం పెట్టగానే అప్పుడు యీ ప్రశ్నలన్నీ వచ్చాయి. చివరకు సొంత జిల్లాలో ఓడిపోవల్సి వచ్చింది. పవన్‌ పొలిటికల్‌ ఫోర్స్‌గా ఎదుగుతున్న కొద్దీ అతని కవచంలో బీటలకోసం వెతుకుతారు ప్రత్యర్థులు. అది తెలిసి రేణు దేశాయిని ఊరడించో, బుజ్జగించో ఊరుకోబెట్టాలి. కానీ రెచ్చగొట్టకూడదు. పవన్‌ అభిమానులు ఆ పని చేశారు. దాంతో ఆమె 'నాతో కాపురం చేస్తూనే యింకో అమ్మాయికి కడుపు చేశాడు, అది భరించలేకపోయాను' అంది.

ఈ మాటతో సాధారణ పౌరుడికి రేణుపై సింపతీ పెరిగింది. పాశ్చాత్య దేశాల్లో కూడా తనతో పెళ్లికి ముందు ఎంతమందిని పెళ్లి చేసుకున్నారు, ఎంతమందితో పడుక్కున్నారు అనేది పట్టించుకోరు. పెళ్లయ్యాక నాతో విశ్వాసంగా ఉన్నావా లేదా అన్నదే పాయింటు. టూటైమింగ్‌ చేస్తున్నారంటే క్షమించరు. రేణుకి విడాకులు యిచ్చిన తర్వాత పవన్‌ మరొకరితో తిరిగాడంటే ఎవరికీ ఫిర్యాదు ఉండదు. కానీ యిప్పుడు గుట్టుగా ఉండవలసిన ఆ విషయం బయటకు వచ్చి పబ్లిక్‌ మైండ్‌లో పవన్‌కు నెగటివ్‌ మార్క్‌ పడింది. ఈ పరిస్థితి రావడానికి కారణం రెచ్చిపోయిన పవన్‌ అభిమానులు! జగన్‌ పవన్‌పై వ్యాఖ్యానించగానే వాళ్లే జగన్‌ కుటుంబసభ్యులపై విరుచుకు పడిపోయారు. జగన్‌ చెప్పినది యదార్థం కాగా వీళ్లు చేసినవి ఆరోపణలు. ఈ సందర్భంలో పవన్‌ చాలా హుందాతనం ప్రదర్శించి తను స్వయంగా జగన్‌ని ఏమీ విమర్శించకపోవడమే కాక, వాళ్ల కుటుంబసభ్యులను ఏమీ అనవద్దని అభిమానులకు బహిరంగంగా విజ్ఞప్తి చేశాడు. ఇదే పని రేణు విషయంలో కూడా చేసి ఉంటే బాగుండేది.

ఏది ఏమైతేనేం, ఒక విషయం మాత్రం స్పష్టమైంది. జగన్‌ కూటమిలో పవన్‌ అయితే లేడు. ఇక బిజెపి ఉందా లేదా అన్నది తేలాలి. బాబు కాంగ్రెసుతో బహిరంగంగా పొత్తు పెట్టుకుంటే, జగన్‌ బిజెపితో పెట్టుకోవడానికి సాకు దొరుకుతుంది. ఎందుకంటే కాంగ్రెసు అంటే జగన్‌కు నిలువునా ద్వేషం, తనపై కేసులు పెట్టిందని! బెయిలులో బయటకు రావడానికి రాజీ పడి ఉంటాడని ఊహించినా, అది తాత్కాలికమే. స్నేహమైతే కచ్చితంగా లేదు. ఇక ముందు కూడా టిడిపితో పొత్తు యిష్టం లేని కాంగ్రెసు వారిని తనవైపు లాగడానికి ప్రయత్నించి జగన్‌ కాంగ్రెసుకు మరింత శత్రువవుతాడు. ఇక హోదాయే సర్వస్వమంటూ చెపుతూ వచ్చిన జగన్‌ హోదా విషయంలో దగా చేసిన బిజెపితో పొత్తు పెట్టుకుని ఎన్నికల్లో నెగ్గుకు రాగలడా? పొత్తును ఏ విధంగా సమర్థించుకో గలడు? పొత్తు కుదరదని చెప్పేసినందునే బిజెపి జగన్‌ నెత్తిపై అతని భార్య కేసుల కత్తి వేళ్లాడదీసిందా? లేకపోతే యిన్నాళ్లకు ఇడి మేల్కొనడమేమిటి!

ఇవన్నీ తరచిచూస్తే టిడిపి చేసే జగన్‌-బిజెపి-పవన్‌ రహస్య కూటమి ప్రచారంలో పస లేదని తెలుస్తుంది. కనీసం ప్రస్తుతానికి లేదు, భవిష్యత్తు ఎలా ఉంటుందో తెలియదు. - ఎమ్బీయస్‌ ప్రసాద్‌ (ఆగస్టు 2018)

2018 ఆగస్టు ఎమ్బీయస్‌: 'సో కాల్డ్‌..' కు స్పందన

     ''సోకాల్డ్‌ హేతువాదులు'' వ్యాసానికి వ్యాఖ్యల ద్వారా, వ్యక్తిగత మెయిల్స్‌ ద్వారా వచ్చిన స్పందన పై నా సమాధానాలు -

\* మొదటగా గోగినేని బాబు, సీత గురించి ఆ మాట అనలేదు అని చాలామంది అంటున్నారు. ఆయనపై కేసులు వేసినాయన అన్నాడని ఆరోపించాడు. దానికి బాబు నుంచి ఖండన రాలేదు. ఆయన ''బిగ్‌బాస్‌''లో ఉన్నాడనుకున్నా ఆయన సభ్యుడిగా ఉన్న అనేక స్థానిక, జాతీయ, అంతర్జాతీయ సంస్థల ఆఫీస్‌ బేరర్స్‌ ఎవరూ ఖండించలేదు. ఆయన కుటుంబసభ్యులూ డిటో. ఏమీ అనకుండా పోలీసులు కేసెందుకు పెడతారు? అందువలన అది నిజమే ననుకున్నాను. బాబు బయటకు వచ్చేశారు. తనను డిఫెండ్‌ చేసుకోగల సమర్థుడే. నిజమేదో నిర్ధారించాక నా మాట వెనక్కి తీసుకుంటాను. అప్పటివరకు '..సబ్జక్ట్‌ టు కరక్షన్‌'గా అనుకోండి. అంతర్జాతీయ సంస్థల్లో ఆయన సభ్యత్వం, పోప్‌తో ఆయన సంభాషణ, ఐఏఎస్‌లకు ఆయన పాఠాలు - అన్నీ ప్రగల్భాలని ఆయనపై కేసు పెట్టినాయన చెపుతున్నాడు. వాటిపై బాబు వివరణ వచ్చినపుడు విషయాలు తేటతెల్లమౌతాయి.

\* అన్ని దేశాల్లోను మతం దాష్టీకానికి వ్యతిరేకంగా ప్రజలు తిరగబడ్డారు. వ్యవస్థీకృతమైన మతం వాళ్లని అణచి వేయడానికి చూసింది.

\* కొత్త ఆలోచన ప్రతిపాదించినప్పుడల్లా సమాజంలోని మౌఢ్యం వారిపై ద్వేషాన్ని ప్రకటించింది. సోక్రటీసు వంటి వారిని విషం తాగమని ఆదేశించింది. మన దేశంలో కూడా మత గురువుల మధ్య స్పర్ధ, ద్వేషం ఉండి ఒకరి నొకరు చంపుకోవాలని చూశారు. రామానుజాచార్యుల వారిని ఆయన గురువుగారే చంపుదామనుకున్నాడు. శైవులు, వైష్ణవుల మధ్య హింసాకాండ జరిగింది.

\* క్రైస్తవం అనేక దేశాలకు విస్తరించినప్పుడు స్థానికంగా ఉన్న మతాలను అణచివేయడానికి ఆ యా మతాలలోని దేవుళ్లను గురించి హీనంగా మాట్లాడింది. అదే క్రమంలో మన దేశంలో హిందూ దేవుళ్లను తీసిపారేస్తూ ప్రబోధాలు చేశారు. ఆర్‌ కె నారాయణ్‌ నవల ''స్వామి అండ్‌ ఫ్రెండ్స్‌''లో క్రైస్తవ ఉపాధ్యాయుడి మాటలు గమనించవచ్చు. అయితే పలు దేశాల్లో స్థానిక మతాలను కబళించిన తర్వాత క్రైస్తవం వాటి ఆచారాలను తమ మతంలో భాగంగా కొనసాగించింది. అందుకే భారతీయ క్రైస్తవుల్లో హిందువుల వారసత్వంగా వచ్చిన ఆచారాలను గమనించవచ్చు. ప్రపంచవ్యాప్తంగా క్రైస్తవ ఆచారాల్లో భిన్నత్వానికి కారణం అదే. స్థానిక మతాలను జయించడానికే క్రైస్తవం ఆ దేవుళ్లను నిరసించింది కానీ అక్కడ క్రైస్తవం పాదుకున్నాక అప్పటి మత చిహ్నాలను, గుళ్లను, విగ్రహాలను పడగొట్టే ప్రయత్నం చేయలేదు.

\* బుద్ధుడు ఆత్మ, పునర్జన్మ లేదని చెప్పిన మాట నిజం. ఆయన మరణం తర్వాత శాఖలుగా విడిపోయింది. ఒక శాఖవారు బుద్ధుడికి హిందూమతం తరహాలో పూర్వజన్మలు కల్పించి 'జాతక కథలు' రాశారు.

\* ఆధునిక యుగంలో ఇతర దేశాల్లో కూడా హేతువాదం బలంగా ఉంది. దైవభావనను ప్రశ్నించారు, ప్రశ్నిస్తూనే ఉన్నారు. ప్రభుత్వాలు దేవుడిపై నమ్మకం ఉందని ప్రకటించుకుంటున్నాయి కానీ సాధారణ పౌరుల్లో దేవుడిపై శ్రద్ధ అక్కడ బాగా దెబ్బ తింది. చర్చికి వెళ్లేవారు తగ్గిపోతున్నారు.

\* అక్కడ దేవుడు లేడని వాదించేవాళ్లు పురాణాల జోలికి వెళ్లటం లేదు. మోడర్న్‌ ఫిలాసఫర్స్‌ ఐన హెగెల్‌, రస్సెల్‌, సార్త్రే వంటి వాళ్లు బైబిల్‌ గురించి, వాటిలో పాత్రలను నిందిస్తూ మాట్లాడలేదు, మానసిక తత్త్వవేత్త ఫ్రాయిడ్‌ ఐతే గ్రీకు పురాణ పాత్రలను తన సిద్ధాంతాలను విశదీకరించడానికి వాడుకున్నాడు. ఇవన్నీ జనజీవితంలో భాగాలుగా గుర్తించారు.

\* నా ఉద్దేశంలో సమాజంలో హేతువాదం, శాస్త్రీయ దృక్పథం, సైంటిఫిక్‌ టెంపర్‌మెంట్‌ పెరగాలి. ఆ భావాలను ఓపిగ్గా సిద్ధాంతాల ద్వారా వ్యాప్తి చేయాలి తప్ప, పురాణ పురుషులను తిట్టి కాదు. అవి యితిహాసాలు అంతే. సమాజం యొక్క పరిణామాన్ని సూచిస్తాయి. ఆ కథల ద్వారా సమాజం యొక్క నీతినియమాలను ప్రజలకు చెప్పడానికి ప్రయత్నించారు. వాటికి చారిత్రక మూలం కొద్దిగా ఉంటే ఉండవచ్చు. కాలక్రమంలో అతిశయోక్తులతో, ఉత్ప్రేక్షలతో నింపి వేయడం వలన వాటిలో వైరుధ్యాలు కనబడతాయి. దేవుడు ఉన్నాడా లేడా అన్న చర్చకు అవి తోడ్పడవు.

*చివరగా - ఇటీవల ఒక విషయం గమనించాను. వ్యాఖ్యలు రాసేవాళ్లు నా వయసు గురించి ఎక్కువ ప్రస్తావిస్తున్నారు. నేను రాసే కంటెంట్‌ పై వ్యాఖ్యానించడానికి ఏమీ లేకనే నా వయసు గురించి మాట్లాడుతున్నారా?  దాని గురించి నేను గాని, వాళ్లు గాని ఏమీ చేయలేము. నా వయసు చూపించి గౌరవాన్ని కోరను, జ్ఞానవంతుణ్నని క్లెయిమ్‌ చేయను. ఇక్కడ విషయంపై చర్చే ముఖ్యం. సత్తా వుంటే దాని గురించే మాట్లాడాలి. ఇలాటి వ్యాఖ్యలకు నేనెలా స్పందించాలని అని ఆలోచిస్తే ఒక విషయం గుర్తుకు వచ్చింది. బాలమురళీకృష్ణగారు చైల్డ్‌ ప్రాడిజీగా ఉండే రోజుల్లో 80 ఏళ్ల సంగీతకారుడి వద్దకు తీసుకెళ్లారట. ఆయన 'నా వలె వృద్ధుడివై...' అంటూ ఆశీర్వదించారట. అంటే దీర్ఘాయువు కావాలని దీవెన. అదే తరహాలో వీళ్లందరూ కనీసం నా వయసు వరకైనా చేరి ముసలివాళ్లు కావాలని కోరుకుంటున్నాను. నా వయసు 66. నా సమవయస్కులు, నా కంటె పిన్నలు చాలా మంది పోయారు. ఉన్నవాళ్లలో కూడా జీవితంపై ఆసక్తి పోగొట్టుకున్నవారు, జ్ఞాపకశక్తి తగ్గిపోయినవారు, ఆధునిక సాంకేతికతను అందుకోలేక పోయినవారు, కమ్యూనికేషన్‌ స్కిల్స్‌ పోగొట్టుకున్నవారూ కొందరున్నారు. నాకా సమస్యలు యిప్పటిదాకా లేవు. అందువలన యీ వ్యాఖ్యాతలు 66 దాకా బతకడమే కాక, చురుకుగా కూడా ఉండాలని ఆశిస్తున్నాను.* -**ఎమ్బీయస్‌ ప్రసాద్‌ (ఆగస్టు 2018)**

2018 ఆగస్టు ఎమ్బీయస్‌: అరమోడ్పు కనుల అటల్‌జీ కనుమూత

మహానుభావుడు అటల్‌ బిహారీ వాజపేయి వెళ్లిపోయారు. తొమ్మిదేళ్లగా అనారోగ్యంతో బాధపడుతూ తనెవరో తనకే తెలియని స్థితిలో తెలియని స్థితిలో జీవించి ఉండడం దుర్భరం. హుందాగా బతికిన ఆ మనిషి ఆ దశ రాకుండా దర్జాగా వెళ్లిపోయి ఉంటే బాగుండేది. కానీ ఏం చేస్తాం? పుట్టుక లాగ చావు కూడా మన చేతిలో లేదు. 2014 నాటికి ఆయన మనస్థిమితం సరిగ్గా ఉండి ఉంటే బిజెపి మళ్లీ వచ్చినందుకు సంతోషించేవారో, తన ఆప్తమిత్రులు ఆడ్వాణీ, మురళీమనోహర్‌ జోషీలను పక్కకు నెట్టేసినందుకు బాధపడేవారో తెలియదు. ఏది ఏమైనా చురుగ్గా ఉన్నంత కాలం ఆయన పెద్దమనిషిగానే ప్రవర్తించారు. రాజకీయ ప్రత్యర్థుల నుంచి కూడా మన్ననల నందారు. ఆయన సిద్ధాంతాలతో, రాజకీయాలతో విభేదించవచ్చు, ఆయన పాలనపై విమర్శలు చేయవచ్చు. కానీ ఆయనను మాత్రం వ్యక్తిగతంగా ఏమనడానికి నోరు రాదు. ఆయన సరసుడు, కళాభిజ్ఞుడు, పండితుడు, కవి, గొప్ప వక్త, కలుపుగోరు వ్యక్తి, ఎదుటివాళ్లను గౌరవించి విలువ నిచ్చే వ్యక్తి.

నెహ్రూ యుగం నుంచి రాజకీయాల్లో నలుగుతూ, పిన్నవయస్సులోనే పెద్దల అభినందనలు అందుకున్న వాజపేయి ఆరెస్సెస్‌ సిద్ధాంతాలకు కట్టుబడుతూనే సమన్వయవాదిగా పేరు తెచ్చుకున్నాడు. విశ్వనాథ వారిని దేశం పట్టని కవి అన్నారు. అలాగే వాజపేయి జనసంఘ్‌ పార్టీ పట్టనంత ప్రతిభావంతుడు. అప్పట్లో అది చిన్న పార్టీ, చాలా రాష్ట్రాలలో ఉనికి లేని పార్టీ. ఏ కాంగ్రెసులోకో వెళ్లి వుంటే వాజపేయికి ఎన్నో ఉన్నతపదవులు ఎప్పుడో వచ్చేవి. కానీ తన పార్టీనే నమ్ముకున్నాడు. జనసంఘ్‌, జనతా పార్టీలో విలీనమైంది, విడిగా వచ్చి భారతీయ జనతా పార్టీ అయింది. ఎన్నో ఉత్థానపతనాలు చూసింది. 'అటల్‌' చలించకుండా కడదాకా దానిలోనే ఉన్నాడు. 'రైట్‌ మ్యాన్‌ యిన్‌ రాంగ్‌ పార్టీ' (అపసవ్యమైన పార్టీలో సవ్యమైన వ్యక్తి) అని విశ్లేషకులు, యితర పార్టీ నాయకులు వాపోయినా ఆయన అలా అనలేదు, అనుకోలేదు, పార్టీ కంటె గొప్పవాణ్నని తలచలేదు. ఇలాటి వ్యాఖ్యలను నవ్వేసి తోసిపుచ్చేశాడు. పార్టీతోనే మునిగాడు, తేలాడు.

ఆరెస్సెస్‌, జనసంఘ్‌, బిజెపిల కరడుగట్టిన వాదాలంటే మండిపడేవాళ్లు సైతం వాజపేయిని ఉదారవాదిగా గుర్తిస్తారు, గౌరవిస్తారు. 'ఆయన మాకు ఒక తొడుగు' (మాస్క్‌) అన్నాడు గోవిందాచార్య ఒకసారి. ముఖమల్‌ గ్లవ్స్‌లో యినుప పిడికిలి దాగి ఉన్నట్లు, వాజపేయి నవ్వు ముఖం మరుగున ఆరెస్సెస్‌ ప్రతినిథి ఆడ్వాణీ కాఠిన్యం ఉండేది. వాజపేయి-ఆడ్వాణీ స్నేహం చాలా విచిత్రమైంది. అనేక పోలికలు, అనేక తేడాలు ఉన్నాయి. జనతా పార్టీ టైములో ఒకసారి చరణ్‌ సింగ్‌తో, మరోసారి మొరార్జీతో చేతులు కలుపుతూ జనసంఘ్‌ను పటిష్టపరుస్తూ వచ్చినది ఆడ్వాణీయే. పార్టీ యిద్దరు ఎంపీలకు కుదించుకు పోయినప్పుడు రథయాత్ర ద్వారా పార్టీలో జీవసత్త్వాలు నింపినది ఆడ్వాణీదే. కానీ బిజెపికి ప్రభుత్వం ఏర్పాటు చేసే అవకాశం రాగానే ఆడ్వాణీ తను పక్కకు తప్పుకుని వాజపేయికే ఛాన్సిచ్చాడు. ఒకసారి కాదు, మూడు సార్లు! పేరుకు వాజపేయి ప్రధానిగా ఉన్నా చక్రం తిప్పింది ఆడ్వాణీదే. ఆ విషయంలో వాజపేయికి ఫిర్యాదు లేదు.

వీళ్లిద్దరిలో ఒకరి గురించి రాస్తే మరొకరి గురించి రాసి తీరాల్సిందే. ''అర్ధరథుడు ఆడ్వాణీ'' పేర సీరియల్‌ మొదలుపెట్టి, ఆడ్వాణీ బాల్యం కవర్‌ చేసిన తర్వాత, వాజపేయిది కలిపితేనే పరిపూర్ణంగా ఉంటుందని పించింది వాజపేయి ఆత్మకథ తెలుగులో ఉండాలి. వెతికితే దొరకలేదు. సీరియల్‌ ఆపేశాను. ఇప్పుడు పునర్ముద్రణ వేస్తారేమో, మళ్లీ మొదలు పెట్టాలి. వాజపేయి హయాంలో ఆడ్వాణీని టఫ్‌మ్యాన్‌గా, కరడు కట్టిన హిందూత్వవాదిగా చూశారు. తర్వాతి రోజుల్లో ఆయన జిన్నా గురించి వున్న మాటే చెప్పినా జీర్ణం చేసుకోలేకపోయారు. మోదీ వచ్చేటప్పటికి ఆడ్వాణీ ఉదారవాదిగా కనిపించడం మొదలుపెట్టాడు. వాజపేయి-ఆడ్వాణీ ద్వయంలో డవ్‌-హాక్‌ కాంబినేషన్‌ చక్కగా అమిరింది. వాళ్లిద్దరూ కలిసి చక్కటి సంకీర్ణ ప్రభుత్వం నడిపారు. తక్కిన భాగస్వాములను మన్నించారు, గౌరవించారు. ప్రస్తుత ఎన్‌డిఏలో మోదీ-అమిత్‌ యిద్దరిగా కనిపించినా ఒక్కరే. మోదీ హాకిష్‌ కావడంతో భాగస్వాములు సణుగుతున్నారు.

నిజానికి ఎన్‌డిఏ ఏర్పడడానికి కారణం వాజపేయి. బిజెపిని కాంగ్రెసేతర పార్టీలన్నీ అంటరానిదానిగానే చూశారు. పొత్తు కలిపినది శివసేన, అకాలీ దళ్‌ వంటి ప్రాంతీయ, మతపరమైన పార్టీలు మాత్రమే. బిజెపికి అగ్రవర్ణ, హిందూత్వ పార్టీగా ముద్ర ఉండడంతో దానితో పొత్తు కలిపితే బిసిలు, ఎస్సీలు, మైనారిటీలు దూరమై పోతాయని తక్కిన పార్టీల భయం. 1995లో యుపిలో మాయావతి, బిజెపితో కలిసి ప్రభుత్వం 4 నెలలకు మించి సాగలేదు. సొంతంగా ప్రభుత్వం చేసేటంత బలం లేక, కూటమికి ఎవర్నీ ఆకర్షించే శక్తి లేక వాజపేయి ప్రధానిగా 13 రోజుల ప్రభుత్వం నడిపి చతికిల పడిన బిజెపికి రెండేళ్ల తర్వాత వాజపేయి అనే తొడుగే అక్కరకు వచ్చింది. కొన్ని పార్టీలు ఎన్‌డిఏ పతాకం కింద ఒక్కటయ్యాయి. ఆడ్వాణీ పేరు చెపితే వాళ్లు దగ్గరకు వచ్చేవారే కారు. తమ యునైటెడ్‌ ఫ్రంట్‌ ప్రభుత్వాలను కాంగ్రెసు కుటిలోపాయాలతో పడగొడుతూ రావడంతో విసిగి, బిజెపి కేంద్రిత ఎన్‌డిఏ ప్రభుత్వంలో చేరడానికి అవి ఒప్పుకున్నాయి. బిజెపిని తమ రాష్ట్రంలో వేలూననివ్వని ద్రవిడ పార్టీలు, తృణమూల్‌ సైతం దానిలో చేరడానికి కారణం వాజపేయి నాయకత్వమే.

దాన్ని 13 నెలలలో మరో సారి కాంగ్రెసు పడగొట్టడంతో దేశప్రజలకు కూడా వాజపేయిపై సానుభూతి పెరిగింది. 1999 ఎన్నికలలో ఐదేళ్ల పాలనాధికారం కట్టబెట్టారు. వాజపేయి హయాంలో ఎన్‌డిఏ పాలన మరీ అంత గొప్పగా సాగలేదు. ఆ విషయం వాజపేయికి తెలుసు. అందుకే ఆడ్వాణీ క్యాంప్‌ 'ఇండియా షైనింగ్‌' (భారత్‌ వెలిగిపోతోంది) నినాదాన్ని ఎన్నికల ప్రచారంలో వాడదామన్నపుడు ఆయన అభ్యంతర పెట్టాడు. కానీ ఆడ్వాణీ మాటే చెల్లింది. ముందస్తు ఎన్నికలకు వెళ్లారు. వ్యూహం దెబ్బ తింది. బిజెపి పదేళ్లపాటు ప్రతిపక్షంలో కూర్చోవలసి వచ్చింది. ఆరెస్సెస్‌ది స్వదేశీ నినాదం. అయినా పివి మార్కు ఆర్థిక సంస్కరణలనే వాజపేయి కొనసాగించారు. వాటివలన కొంత మంచి, ఎక్కువ చెడు జరిగింది. స్వర్ణ చతుర్భుజి వంటి అనేక గొప్ప పథకాలు ఆయన హయాంలోనే తయారయ్యాయి. ఎంతైనా పరిపాలనాదక్షుడని మరీ కితాబులు యివ్వడానికి కుదరదు. ఇస్తే ఐదేళ్లలోనే ప్రజలు తిరస్కరించేందుకు? అనే ప్రశ్నకు సమాధానం చెప్పవలసి వస్తుంది.

ఆయన గొప్ప పార్లమెంటేరియన్‌. పార్లమెంటులోను, బయటా ఆయన అరమోడ్పు కనులతో యిచ్చిన ప్రసంగాలు, చదివిన కవితలు పదికాలాల పాటు నిలుస్తాయి. గొప్ప ప్రజాస్వామిక వాది. పార్టీలో కానీ, ప్రభుత్వంలో కానీ అధికారాలన్నీ ఆయన గుప్పిట్లో పెట్టుకోలేదు. తన పార్టీ వాళ్లనే కాదు, భాగస్వామ్య పక్షాల వారిని కూడా అందరినీ వాళ్ల వాళ్ల తరహాలో పని చేయనిచ్చాడు. ప్రత్యర్థులపై కక్ష సాధించలేదు. మాట తొణకలేదు. అందువలన ఆయన సంకీర్ణం నుంచి బయటకు వెళ్లినవాళ్లు తమ రాజకీయ అవసరాల కోసం వెళ్లారు కానీ ఆయన తమతో సరిగ్గా వ్యవహరించలేదనే ఫిర్యాదుతో వెళ్లలేదు. ఆయన వివాదంలోకి వెళ్లడు. తన మీద తనే జోకులు వేసుకోగలడు. ''నేను అవివాహితుణ్నే కానీ, బ్రహ్మచారిని కాను'' అని చమత్కరించేవాడట. వాజపేయి అనగానే నాకు ఎప్పుడూ ఒక జోకు గుర్తుకు వస్తుంది - జనతా పార్టీ అంత:కలహాలతో కొట్టుమిట్టు లాడుతూ ఉండేది. జనతా పార్టీ ఆవిర్భావానికి, విజయానికి కారకుడైన జయప్రకాశ్‌ నారాయణ్‌ను యిది బాధించేది. ఒకసారి వాజపేయి ఆయనను చూడడానికి వెళితే 'హాల్‌ కైసా హై?' అని అడిగారాయన. విదేశాంగ మంత్రిగా ఉన్న వాజపేయి వెంటనే 'విదేశ్‌ కా హాల్‌ అచ్ఛా హై, స్వదేశ్‌ కా హాల్‌ మత్‌ పూఛియే' అన్నాడు. వాస్తవ పరిస్థితిని ఎంత చమత్కారంగా, ఎంత రమ్యంగా చెప్పాడో చూడండి.

స్టేట్స్‌మన్‌ అనే వర్ణనకు అర్హుడైన ఉదారవాది, సౌమ్యుడు, పెద్దమనిషి, రసజ్ఞుడు వాజపేయికి యిదే నా నివాళి. - ఎమ్బీయస్‌ ప్రసాద్‌ (ఆగస్టు 2018)

2018 ఆగస్టు ఎమ్బీయస్‌: అమెరికన్‌ పూజారుల ప్రవర్తనను ఖండించిన పోప్‌

పై తరహా వార్త మీరు అనేక సార్లు చదివి వుంటారు. మహా అయితే దేశం పేరు మారుతుంది. పోప్‌ పేరు మారుతుంది. పోపులు మారినా చర్చి పూజారుల ప్రవర్తన మారదు, వారు లైంగిక అత్యాచారాలు మానరు. బాధితులు కోర్టుకు వెళితేనో, లేక ప్రభుత్వం విచారణ చేపటితేనో విషయం బయటపడుతుంది. అప్పుడు పోప్‌ గారు ఆ పూజారులు చేసినది తప్పు అని ప్రకటిస్తారు. ఈ సారి కూడా అలా ప్రకటిస్తూ గాయాలు ఎప్పటికీ మానిపోవనీ, స్పిరిచ్యువల్‌ కరప్షన్‌ (ఆధ్యాత్మిక అత్యాచారం అనవచ్చా?)కు వ్యతిరేకంగా ఉద్యమించిన బాధితుల పక్షాన నిలుస్తున్నామని, ఎంతలా క్షమాపణ కోరినా, జరిగిన నష్టాన్ని పూడ్చాలని ఎంత ప్రయత్నించినా సరిపోదనీ పోప్‌ ఫ్రాన్సిస్‌ ఉద్ఘాటించారు, రేదర్‌ పునరుద్ఘాటించారు. ఇన్ని చెప్పారు కానీ అత్యాచారాలు చేసిన పూజారులను ఏం చేస్తారో చెప్పలేదు. చర్చిలోంచి గెంటేస్తారా, సాంఘికబహిష్కారం చేస్తారా, కోర్టుకి యీడ్చి శిక్ష విధించేట్లా చేస్తారా అన్నది చెప్పినట్లు లేదు.

తాజా విచారవ్యక్తీకరణకు కారణం పెన్సిల్వేనియా రాష్ట్రంలో జరిగిన అత్యాచారాల గురించి అమెరికన్‌ గ్రాండ్‌ జ్యూరీ వారం క్రితం యిచ్చిన రిపోర్టు. చర్చి పూజారుల చేతుల్లో వేలాది మంది పసివారు లైంగిక అత్యాచారాలకు గురయ్యారని, వారిలో కనీసం వెయ్యిమందిని గుర్తించడానికి వీలుందని, ఈ అత్యాచారాలను కాథలిక్‌ చర్చి ఒక పద్ధతి ప్రకారం కప్పిపుచ్చుతోందని (సిస్టమాటిక్‌ కవరప్‌) రిపోర్టు చెపుతోంది. మసాచుసెట్స్‌ రాష్ట్రంలో పిల్లల మీద అత్యాచారాలు చేసే క్రైస్తవ పూజారుల గురించి ''ద బోస్టన్‌ గ్లోబ్‌'' 2002లో వెలువరించిన నివేదిక తర్వాత అత్యంత విశదమైన నివేదిక యిదే అంటున్నారు. ఈ మధ్యలో వాషింగ్టన్‌ ఆర్చిబిషప్‌గా గతంలో పనిచేసిన కార్డినల్‌ థియోడోర్‌ మెక్‌కారిక్‌ రాజీనామా ఘటన జరిగింది. పదవిలో ఉండగా యువ పూజారిణులను, సెమినరీ విద్యార్థినులను లైంగికంగా ఉపయోగించుకున్నాడని బయటకు రావడంతో రాజీనామా చేయవలసి వచ్చింది.

అమెరికాలోని 50 రాష్ట్రాలలో ఒకటైన పెన్సిల్వేనియా రాష్ట్రంలో 8 కాథలిక్‌ డికోస్‌లు (ప్రాంతాలు) ఉంటే వాటిలో 6టిని పరిశీలిస్తేనే యింతమంది తేలారు. చాలామంది బయటకు వచ్చి చెప్పలేదని, కొందరి రికార్డులు మాయమయ్యాయని, దేవుడి పేరు చెప్పి భయపెట్టో, డబ్బు ఆశ చూపించో కామాపు చేసిన కేసులు చాలా ఉంటాయని కోర్టు అంది. ఈ నివేదిక ప్రకారం 70 ఏళ్ల కాలంలో కవరప్‌ చేయడానికి ప్రయత్నించిన మతాధికారులు 300 మందికి పైగా ఉన్నారు. ఇక బలాత్కారాలు చేసినవారా కోకొల్లలు. ఒకడు ఒక బాలికను ఆసుపత్రిలో రేప్‌ చేశాడు, మరొకడు తోలు బెల్టుతో మంచానికి కట్టేసి, కొరడాతో కొట్టి అనుభవించాడు. మరొక ప్రబుద్ధుడు మైనారిటీ వెళ్లని ఒక భక్తురాలికి కడుపు చేస్తే, అతన్ని అదే పదవిలో కొనసాగించారు. అతను దగ్గరుండి ఆమెకు అబార్షన్‌ చేయించాడు.

ఎవరైనా బాధితులు గోల పెట్టగానే, లేదా కేసు పెట్టగానే పూజారులు చర్చి డబ్బు యిచ్చి సెటిల్‌మెంటు చేసుకుంటూ వస్తున్నారు. పోప్‌ గారు ఖండిస్తూనే ఉంటారు. కానీ లక్షలాది డాలర్లు చర్చి ఖాతాలోంచి చెల్లిస్తూనే ఉంటారు. కాముక పూజారులు తమ పనులు ఆపటం లేదు. అన్నిటికంటె ఘోరం బాధితుల్లో చాలామంది చిన్న పిల్లలే. పైగా పూజారుల కాముకతకు ఆడా, మగా తేడా ఉండటం లేదు. చర్చి డబ్బు యిచ్చి నోరు మూయించినా యీ సంఘటన కలిగించిన మానసిక ఆందోళన (ట్రామా) ఆ పిల్లలను జీవితాంతం వెంటాడుతుంది. పై అధికారులను చూడబోతే యిటువంటి దుర్మార్గులను వెనకేసుకుని వచ్చి, వారి పాపాలకు పరదా వేస్తూంటారు. అందువలన వాళ్లు విచ్చలవిడిగా తన అకృత్యాలు కొనసాగిస్తూ పోయారు. కొన్నాళ్లకు ఒక్కో సందర్భంలో బాగా చెడ్డపేరు వచ్చిన పూజారులను చర్చినుంచి బయటకు పంపించినా, వారిని అప్పటిదాకా వెనకేసుకుని వచ్చిన ఉన్నతాధికారులపై చర్యలు ఉండటం లేదని నివేదిక పేర్కొంది. వారు ఉద్యోగాల్లో కొనసాగడమే కాక, ప్రమోషన్లు కూడా తెచ్చుకుంటున్నారు. ప్రస్తుతం వాషింగ్టన్‌ ఆర్చిబిషప్‌గా ఉన్న కార్డినల్‌ డోనాల్డ్‌ వ్యూరెల్‌ గతంలో బిషప్‌గా ఉండగా ఒక అత్యాచారి పూజారిని కాపాడినవాడే అని రిపోర్టు తెలిపింది.

ఈ కథలు అమెరికాలోనే కాదు, అన్ని దేశాల్లోనూ జరుగుతున్నాయి. మన దేశంలో కేరళలో ఒకదాని తర్వాత మరొకటి బయటపడుతూనే ఉంటాయి. ఒకదాని గురించి క్షుణ్ణంగా చదివి రాద్దామనుకునే లోపున మరో కొత్త కేసు బయటకు వస్తూ ఉంటుంది. ఇవన్నీ బయటకు వచ్చే కేసులు, రానివి ఎన్ని ఉన్నాయో. పూజారి అకృత్యాన్ని బయటపెడితే దేవుడికి కోపం వచ్చి శిక్ష వేస్తాడేమోనన్న భయంతో ఎంతమంది ఆగిపోతున్నారో! బయటకు వచ్చాక చర్చి చేసే మతలబుల వలన ఎంతమంది నోళ్లు మూతపడుతున్నాయో! కేరళలో ప్రస్తుతం బిషప్‌గా ఉన్న ఫ్రాంకో ములక్కల్‌ తనను 2014 నుంచి రెండేళ్ల పాటు తనపై అత్యాచారం చేశాడని ఒకామె కేసు పెట్టింది. కేసు వదులుకుని, నోరు మూసుకుంటే 10 ఎకరాల భూమి యిస్తామని బిషప్‌ తరఫున ఫాదర్‌ జేమ్స్‌ ఎర్తయిల్‌ ఆఫర్‌ చేసిన ఆడియో టేప్‌ గత నెలలోనే బయటకు వచ్చింది. అసలు లైంగిక అత్యాచారమే హేయమైనది. అందునా పూజారి చేయడం అత్యంత నీచం. ఏ మతానికి చెందినవాడైనా సరే, పూజారిని మనం దైవానికి ప్రతినిథిగా భావిస్తాం. కాళ్లకు మొక్కుతాం. అలాటి వాళ్లు తమ పొజిషన్‌ను యిలా ఉపయోగించుకోకూడదు. పూజారులు, పూజారిణులు కలిసి శయనిస్తున్నారంటే ఒకరంటే ఒకరికి యిష్టం కావచ్చు, లైంగికేచ్ఛ కావచ్చు, పదవి కోసమో, పలుకుబడి కోసమో శయనించవచ్చు. కానీ భక్తులను, భక్తురాళ్లను లొంగదీసుకోవడం పాపం. వయసు వచ్చిన వారితో అయితే ఒక తరహా పాపం, చిన్నపిల్లలతో అయితే ఘోరాతిఘోరమైన పాపం. వాళ్లను నిట్టనిలువునా చీరేసినా తప్పు లేదు.

అటువంటి తుచ్ఛులను వెనకేసుకుని వచ్చి, వాళ్ల తప్పులు కప్పిపుచ్చుతూ, ఆ కప్పిపుచ్చడానికి భక్తుల విరాళాలను వాడుతున్న చర్చి ఎలాటి సందేశం యిస్తోంది? పాశ్చాత్య దేశాల్లో చర్చిపై సామాన్యులకు నమ్మకం తగ్గుతోందంటే తగ్గదా? నేను ఇంగ్లండులో కవెంట్రీ అనే పట్టణంలో నాలుగు నెలలున్నాను. మా యింటి పక్కనే చర్చి ఉంది. ఆదివారాలు వచ్చినా సందడి ఉండేది కాదు, అంతెందుకు క్రిస్‌మస్‌కు కూడా చడీచప్పుడూ లేదు. క్రిస్‌మస్‌కు మన దగ్గర క్రైస్తవేతరులు కూడా కాగితపు నక్షత్రాలు కట్టేసి ముగ్గుల్లో హేపీ క్రిస్‌మస్‌ రాసేసి హంగామా చేస్తారు. అక్కడ క్రిస్‌మస్‌ సందర్భంగా షాపింగ్‌, వైనింగ్‌, డైనింగ్‌ తప్ప మరే రకమైన మతపరమైన సందడీ కనబడలేదు. ఇవి గమనించైనా చర్చి ఆత్మావలోకనం చేసుకోవాలి. తప్పులు జరగకుండా అంతర్గతంగా పర్యవేక్షకులను పెట్టుకోవాలి. తప్పు చేశాడని ఫిర్యాదు రాగానే పూజారికి శిక్ష విధించాలి. కనీసం అక్కణ్నుంచి తప్పించాలి. రక్షణ కావాలంటే చర్చి ఆవరణకు వెళ్లి తీరాలని మన ఇండియన్‌ సినిమాలన్నీ చూపిస్తాయి. అనాథ పిల్లలందరినీ వదిలేసేది ఏసుక్రీస్తు లేదా మేరీమాత విగ్రహం దగ్గరే. సినిమాల్లో చర్చి ఫాదర్లందరూ నాగయ్యల్లాగ శాంతంగా మాట్లాడుతూ, అనునయిస్తూ ఉంటారు. అక్కడ పిల్లల్ని వదిలితే యింతే సంగతులు అని యీ వార్తలు భయపెడుతున్నాయి. సినిమాల్లో చూపే యిమేజిని కాపాడుకోవాలన్నా చర్చి ఏదో ఒకటి చేయాలి.

గుళ్లో పూజారిని వేశ్యాలోలుడిగా, దుర్మార్గుడిగా, అహంకారిగా చూపించిన సినిమాలు లేవా అంటే ఉన్నాయి. కానీ అవన్నీ వ్యక్తిపరమైన లోపాలుగా చూపిస్తారు. చర్చి విషయంలో యిది సంస్థాగతమైన వ్యవస్థ. హిందూ పూజారిని దండించడానికి ట్రస్టీలో, స్థానిక భక్తులో చాలు. కానీ చర్చి పూజారిని దండించాలంటే ఆ దేశ ప్రభుత్వానికి కూడా వీలు పడటం లేదు. వాటికన్‌ చొరబడి డబ్బు గుమ్మరించి, వారి తరఫున కేసులు వాదిస్తుంది. డబ్బులిచ్చి రాజీలు చేయిస్తుంది. పోలీసు అధికారులపై ఒత్తిడి తెస్తుంది. దీనికంతా అయ్యే ఖర్చు భక్తుల నుండి వసూలు చేస్తుందనే విషయం తలచుకుంటే కలుక్కుమంటుంది. తక్కినవాళ్లు ఏం చేస్తారా అని ఆలోచించి చూశాను. కంచి కామకోటి జయేంద్ర సరస్వతిపై హత్యానేరం మోపబడింది. దాన్ని ఎదుర్కోవడానికి వకీలు ఖర్చులు, కోర్టు ఖర్చులు మఠమే భరించి ఉంటుంది కదా. అది భక్తుల డబ్బేగా, లేకపోతే సన్యాసి ఐన వాడికి సొంత డబ్బు ఏముంటుంది? ఆ కేసులో సాక్షుల నందరినీ తిప్పేశారు. దానికై పలుకుబడి, భయం పని చేయనిచోట ప్రలోభాలు, డబ్బు ఖర్చు పెట్టవలసి వచ్చి ఉంటుంది. మఠానికేగా చమురు వదిలేది. పోనీ ఎవడైనా భక్తుడు పెట్టుకున్నాడనుకున్నా, మఠానికి యివ్వాలని పెట్టుకున్న డబ్బు అలా యిచ్చి ఉంటాడు. ఎలా చూసినా మఠానికి నష్టమే.

ఒక కంపెనీ ఉద్యోగి కస్టమరు పట్ల యిలా ప్రవర్తించేడనుకోండి. ఉద్యోగి చేష్టలకు కంపెనీని కూడా బాధ్యురాల్ని చేస్తూ బాధితురాలు కేసు పెట్టింది. కంపెనీ తన డబ్బు ఖర్చు పెట్టి కేసును ఎదుర్కోవాలి. ఆమెకు పరిహారం యివ్వాలి. తర్వాత ఉద్యోగి పని పట్టాలి. అతన్నుంచి పరిహారం వసూలు చేయడమో, జైలుకి పంపడమో ఏదో ఒకటి చేస్తుంది. ఇక్కడ చర్చి ఆ పని చేస్తున్నట్లు లేదు. అందుకే వాళ్లు పెచ్చుమీరి పోతున్నారు. క్రైస్తవ పూజారి వర్గం రకరకాల అవినీతికి పాల్పడుతున్న వ్యవహారాలు చాలా వెలుగులోకి వచ్చాయి. కానీ అన్నిటికంటె ఎక్కువ నేరాలు సెక్సుకి సంబంధించినవి. ఎందుకు అంటే బ్రహ్మచర్యం పాటించాలనే నియమం పెట్టడం చేతనే అని నా అభిప్రాయం. బ్రహ్మచర్యం ప్రకృతివిరుద్ధం. మతపరంగా లేక సామాజికమైన కట్టుబాట్ల పరంగా శృంగారానికి దూరంగా ఉండమంటే మోజు మరీ పెరిగిపోతుంది. కవి చౌడప్ప అంటాడు - బ్రహ్మచారికి, సన్యాసికి, వితంతువుకు ఎప్పుడూ శృంగారంపైనే ధ్యాస ఉంటుందని. ఆ సుఖం ఎప్పుడు కావాలంటే అప్పుడు అందుబాటులో ఉండే గృహస్తులకు అంత యావ ఉండదు. వీళ్లకైతే అవకాశం మళ్లీ దొరకదేమోననే ఆత్రం ఉంటుంది.

ఏ మతాచారమైనా సరే, ప్రకృతి ధర్మాలకి అనుగుణంగా ఉంటేనే మనగలుగుతుంది. హిందూధర్మంలో గృహస్థాశ్రమం తర్వాత సన్యాసం తీసుకోవచ్చన్నారు - అదీ భార్య అనుమతితో. యవ్వనంలో కూడా శృంగారంపై ఆసక్తి లేనివాళ్లు కోటి కొకరు ఉంటారేమో! వాళ్లు చిన్నతనంలోనే సన్యాసులవుతారు. బౌద్ధం సన్యాసి వ్యవస్థపై చాలా ఆధారపడింది. దాంతో వాళ్లు కోరికలు నియంత్రించుకోలేక పోయారు. బౌద్ధ సన్యాసులు, సన్యాసినుల మధ్య వ్యవహారాలు రచ్చకెక్కాయి. చివరకు బౌద్ధారామాలను 'లంజదిబ్బలు' అని పిలిచే స్థాయికి చేరింది. వాళ్లంటే పడని వాళ్లే ఆ పేరు పెట్టి ఉండవచ్చు. కానీ ఎంతోకొంత వాస్తవ పరిస్థితి లేకపోతే ఆ నింద నిలుదొక్కుకోదు. క్రైస్తవంలో చర్చి పూజారులు బ్రహ్మచర్యం పాటించడమనే నియమం పెట్టడం చేతనే యిలాటి ఘోరాలు ఎప్పణ్నుంచో జరుగుతున్నాయి. చర్చిలో శృంగార కలాపాల గురించి మధ్యయుగాల్లోనే పుస్తకాలు రాశారు. ఇప్పటికీ మనం రాయాల్సి వస్తోంది. చర్చి ఎప్పటికి తనను తాను సంస్కరించుకుంటుందో మరి! - ఎమ్బీయస్‌ ప్రసాద్‌ (ఆగస్టు 2018)

2018 ఆగస్టు కవర్‌ స్టోరీ ఎమ్బీయస్‌: మనం ఎప్పుడు స్పందిస్తాం?

కేరళ వరదల సందర్భంగా విరాళాలు కూడా వరదలాగే వెల్లువెత్తుతున్నాయి. మన దేశంలోని యితర రాష్ట్రప్రజలే కాదు, ఎన్నారైలే కాదు, దుబాయి ప్రభుత్వం సైతం ముందుకు వచ్చింది. అది తీసుకోకపోవడానికి మన కారణాలు మనకు ఉండవచ్చు. కానీ గమనించవలసిన దేమిటంటే పరాయిదేశాన్ని కూడా కదలించింది అక్కడి విషాదం! విరాళాలు యిచ్చే దాతల్లో అనేకమందికి కేరళతో లావాదేవీలు లేవు, బంధువులు లేరు. కొంతమంది ఆ రాష్ట్రాన్ని చూసి ఉండకపోవచ్చు కూడా. అయినా స్పందిస్తున్నారంటే మానవత్వమే కారణం. చాలామంది డబ్బు యిస్తున్నారు, సరుకులు సేకరించి పంపుతున్నారు, కొందరు వాలంటీర్లుగా వెళ్లి సేవలందిస్తున్నారు. ఇదంతా మెచ్చుకోదగ్గది. ఈ మానవీయత కలకాలం ఉండాలి. ఇరుగుపొరుగు వారిపై కూడా ఉండాలి. ఇటీవల సెల్‌ఫోన్లలో ఫోటోలు తీసే పిచ్చి ముదిరిన తర్వాత, ఏదైనా అఘాయిత్యం జరిగినా, ప్రమాదం జరిగినా సాయపడడం మానేసి, బాధితులను వీడియో తీస్తూ వాట్సాప్‌లలో పంపించే జనాభా పెరుగుతున్నారని విన్నప్పుడు మానవత్వానికి నూకలు చెల్లాయని భయం వేస్తూంటుంది. ఈ కేరళ ఉదంతంలో స్పందన చూసి, 'అమ్మయ్య, ఫర్వాలేదు, మానవత్వం బతికే ఉంది' అని భరోసా కలుగుతుంది.

అయితే మనలోని స్పందించే హార్మోన్లు యిలాటి విపత్తు వచ్చాక మాత్రమే పనిచేస్తున్నాయా అన్న సందేహం కలుగుతూంటుంది. ఇప్పుడీ కేరళ వరదలే ఉన్నాయి, యివి యీ వరదలు మనకు తెలిసున్న పాఠాన్నే మరోసారి చెప్పాయి. బడుద్ధాయి విద్యార్థుల్లా మనం పాఠాలు నేర్చుకోవడం లేదు. మొద్దు పిల్లాడిపై బెత్తం ప్రయోగించే ఉపాధ్యాయుళ్లా ప్రకృతి మధ్యమధ్యలో వీపు బద్దలు కొడుతోంది. వరదలు వచ్చాక రిలీఫ్‌ ఆపరేషన్స్‌ ఎక్సలెంట్‌గా నడుస్తున్నాయి. నీటి మధ్య పుట్టి, నీటిలోనే పెరిగే కేరళీయులు యీ ఉపద్రవాన్ని మొక్కవోని ధైర్యంతో ఎదుర్కుంటున్నారు. అతి త్వరలో తమ రాష్ట్రాన్ని సాధారణ పరిస్థితికి తీసుకుని రాగల మొనగాళ్లు, ధైర్యవంతులు, కష్టజీవులు వాళ్లు. ఇదంతా ఒక యెత్తు కాగా, అసలెందుకు యీ వరదలు యింత నష్టాన్ని కలిగించగలిగాయి అన్నది మొదటి ప్రశ్న. నదులు, చెరువులు, కాలువలు, బ్యాక్‌వాటర్స్‌ల నెట్‌వర్క్‌ విస్తారంగా ఉండి, వాటర్‌ ట్రాన్స్‌పోర్టును కూడా నిర్వహిస్తూ, డ్రైనేజితో సహా యితరత్రా కూడా ఎడ్మినిస్ట్రేటివ్‌ పరామీటర్స్‌ ఎంతో ఉన్నతంగా ఉందని పేరుబడిన కేరళదే యీ గతి ఐతే యిలాటి దుస్థితి తక్కిన రాష్ట్రాలకు పడితే వాటి గతి ఏమిటన్నది మరో ప్రశ్న.

ఈ విపత్తులో ప్రకృతి పాలెంత, మానవ తప్పిదాల పాలెంత అన్నది నిర్ధారించేందుకు ముందు గుర్తించవలసిన వాస్తవాలు - గత శతాబ్ద కాలంలో కనీ విని ఎరుగని పెను ఉత్పాతమిది. సాధారణ వర్షపాతం కంటె సుమారు 30% ఎక్కువ వర్షపాతం పడింది. జూన్‌ 1 నుంచి ఆగస్టు 15 లోపున 2088 మి.మీ.ల వర్షం పడింది. మొత్తం 14 జిల్లాల్లో 13 వరద నీటిలో తేలాయి. 2.5 లక్షల కంటె ఎక్కువమందిని తరలించవలసి వచ్చింది. రమారమి 400 మంది చనిపోయారు, చాలామంది జాడ తెలియదు. ఇక మానవ తప్పిదాలకు వస్తే - బెంగుళూరు ఇండియన్‌ ఇన్‌స్టిట్యూట్‌ ఆఫ్‌ సైన్సెస్‌ కితం ఏడాది నివేదిక ప్రకారం కేరళలో 1973-2016 కాలంలో 9 లక్షల హెక్టార్ల అడవులు నాశనమయ్యాయి. నేషనల్‌ రిమోట్‌ సెన్సింగ్‌ ఏజన్సీ, ఇస్రో కలిసి చేసిన అధ్యయనంలో గత 90 ఏళ్లలో పడమటి కనుమలపై ఉన్న దాదాపు 34 వేల చ.కి.మీ.ల ప్రాంతంలో (అంటే మొత్తం ప్రాంతంలో 35%) అడవులు ధ్వంసమయ్యాయి. ఆనకట్టల నిర్మాణానికి, యితర అవసరాలకు అడవులను యధేచ్ఛగా నాశనం చేస్తున్నారు. దీనికి తోడు అర్బనైజేషన్‌తో సహా అనేక పరిస్థితులు వర్షపాతపు ధోరణులను మార్చేశాయి.

మాధవ్‌ గాడ్గీళ్‌ నేతృత్వాన పశ్చిమ కనుమల పర్యావరణ నిపుణుల కమిటీ (డబ్ల్యుజిఈఈపి) 2011లో ప్రభుత్వానికి యిచ్చిన 522 పేజీల నివేదిక పశ్చిమ కనుమలు మొత్తాన్ని పర్యావరణ సున్నిత ప్రాంతంగా (ఈఎస్‌ఏ) ప్రకటించమంది. మొత్తం 1.40 లక్షల కి.మీ.ల ప్రాంతాన్ని మూడు ఎకలాజికల్లీ సెన్సిటివ్‌ జోన్స్‌ (ఈఎస్‌జెడ్‌) గా విభజించింది. ఈఎస్‌జెడ్‌ - 1లో విద్యుత్‌ కేంద్రాల నిర్మాణం, గనుల తవ్వకం, క్వారీల తవ్వకం నియంత్రించాలి. భారీగా నీటిని నిలువ చేసే ఆనకట్టలు కట్టకూడదు అని చెప్పింది. కేరళలోని అత్తిరప్పిలి, కర్ణాటకలోని గుండియా జలవిద్యుత్‌ ప్రాజెక్టులు ఆ జోన్‌-1లోకే వస్తాయిట. నివేదిక చేతికి వచ్చాక కేరళ ప్రభుత్వం 'ఇది పర్యావరణవేత్తల కోసం తయారైన నివేదిక కానీ అభివృద్ధికి, ఆర్థిక అభ్యున్నతకు దోహదపడదు.' అంటూ పక్కన పడేసింది. దాని సూచనలను అమలు చేయలేదు. కేంద్రం నివేదిక అమలులో సాధ్యాసాధ్యాలు పరిశీలించమంటూ కస్తూరీ రంగన్‌ కమిటీని వేస్తే అది 2013లో నివేదిక యిస్తూ పడమటి కనుమలు మొత్తం కాకపోయినా 37% ప్రాంతాన్ని ఈఎస్‌ఏగా ప్రకటించమని చెప్పింది. కానీ అదీ జరగలేదు. ఇప్పుడు కేరళకు నష్టం ఏ మేరకు కలిగిందో అంకెలు తేలితే ఎన్నేళ్ల ఆర్థికాభివృద్ధి తుడిచిపెట్టుకు పోయిందో తెలుస్తుంది. కర్మకాలి త్వరలో గోవా కూడా చేరితే ఆ అంకె యింకా పెరుగుతుంది.

కొండ ప్రాంతాలను ఎలా కాపాడుకోవాలో గాడ్గీళ్‌ కమిటీ చెప్పిన మాటలు ఎవరూ వినలేదు. క్వారీయింగ్‌ అనుమతించ వద్దని చెప్పినా బేఖాతరు చేశారు. కేరళ ఫారెస్టు రిసెర్చి ఇన్‌స్టిట్యూట్‌ చేసిన అధ్యయనంలో చిన్నా, పెద్దా క్వారీలు 5924 ఉన్నాయట. ఇవి కాక కొండప్రాంతాల్లో అక్రమంగా తవ్వకాలు జరుపుతున్న యూనిట్లు 1500కు పైగా ఉన్నాయట. ఈ తవ్వకాల వలన మట్టి కదిలిపోయి, డొల్లగా మారి కొండ చరియలు విరిగి పడ్డాయి. తాగునీటి కొరత ఉందని కొన్ని చోట్ల కొండలు దొలిచి చెఱువులు చేశారట. దాంతోటి రాళ్లు కదిలిపోయాయి. టూరిజం పేరుతో అనేక కొండలను తొలిచి రిసార్టులు, రెస్టారెంట్లు వెలిశాయి. కొండలు విరిగి పడడంతో జననష్టం పెరిగింది. ప్రభుత్వ, ప్రైవేటు భాగస్వామ్యంలో అటవీ భూములలో చెట్లను నరికేసి, ఎడాపెడా భవంతులు నిర్మించారు. ఇప్పుడు తీవ్రంగా ప్రభావితమైన ఇడుక్కి జిల్లాలో 2011-16 మధ్య 20% అడవులు, మరో ప్రభావిత జిల్లా ఐన వాయనాడ్‌లో 11% అడవులు నాశనమయ్యాయి. అడవులు నాశనం కావడంతో మట్టి కొట్టుకుని పోయి డ్యామ్‌ రిజర్వాయర్లలో నిలిచిపోయింది. అక్కడ సిల్టింగ్‌ ఏర్పడడంతో డ్యామ్‌ స్టోరేజి లెవెల్‌ 22% వరకు తగ్గిపోయింది. నదీ గర్భాన్ని తవ్వుతూ యిళ్లు కట్టడంతో నీరు జనావాసాలలోకి వచ్చేసింది. వాటర్‌ జోన్లలో కూడా స్కై రైజ్‌ బిల్డింగులు రావడంతో పై నుంచి వస్తున్న ప్రవాహానికి అడ్డుకట్ట వేయడం అసాధ్యమైంది. నదులపై జలవిద్యుత్‌ కేంద్రాలు నిర్మించడంతో వరదనీరు వేగంగా కిందికి వెళ్లలేక పోయింది. మొత్తంగా 14 జలవిద్యుత్‌ కేంద్రాలుంటే వేటిలోనూ సరైన ప్రమాణాలు పాటించలేదట.

ఇవన్నీ యివాళే మనకు తెలిసినవి కావు. పేపర్లో అప్పుడప్పుడు వార్తల్లా వస్తూనే ఉంటాయి. గాడ్గీళ్‌ నివేదిక అమలు చేయాలని కొందరు ఉద్యమకారులు నిరసన ప్రదర్శన చేశారని, వాళ్లను పోలీసులు చావగొట్టారని, ఎవరో కోర్టుకి వెళ్లి 'పిల్‌' వేశారనీ, ప్రభుత్వం కడుతున్న నిర్మాణాలు ఆపమని హైకోర్టు తీర్పు యిస్తే రాష్ట్ర ప్రభుత్వం సుప్రీం కోర్టుకి వెళ్లి ఆ తీర్పుపై స్టే తెచ్చుకుందని... యిలా చదువుతూనే ఉంటాం. ఫలానా రాష్ట్రంలో ఫలానా ప్రాజెక్టు కారణంగా అనేకమంది నిర్వాసితులయ్యారనీ, వాళ్లకు యిస్తానన్న భూమి యివ్వలేదని, కల్పిస్తానన్న ఉపాధి కల్పించలేదని, వాగ్దానం చేసిన పరిహారం యివ్వలేదని, పరిహారం యిచ్చిన సందర్భాల్లో కూడా నగదు యివ్వకుండా బాండ్లు యిచ్చారని, ఆకలి బాధలకు తట్టుకోలేక వారు యితర ప్రాంతాలకు వలస పోతున్నారనీ, ప్రాజెక్టు కారణంగా ఉన్న గూడు కూడా పోయిందని వారు వాపోయారనీ... యిలా అనేక సార్లు, అనేక రాష్ట్రాలలో జరిగే వాటి గురించి మనం పేపర్లో చదివి పక్కన పడేస్తాం. టీవీలో ఛానెల్‌ మార్చేస్తాం. మనం అప్పుడే ఎందుకు స్పందించటం లేదు అనేది తరచి చూసుకోవాలి.

వరదలు, భూకంపం వంటి ప్రకృతి వైపరీత్యాలు వచ్చి ప్రజలకు కొంపాగూడూ పోతేనే మనం డబ్బు పంపాలా? ప్రాజెక్టు కడుతున్నామనీ, సెజ్‌ కడుతున్నామనీ, మహానగరం కడుతున్నామనీ చెప్పి స్థలాలు లాక్కునే మానవ దౌష్ట్యాల చేత గూడు పోగొట్టుకున్నప్పుడు పంపకూడదా? మనమంతా కలిసి ఏదో చోట కొన్ని ఎకరాలు కొని, పోనీ మీరంతా వచ్చి యిక్కడ నివాసముండండి అనవచ్చుగా! 'మీరు స్థలాలిస్తే ఫ్యాక్టరీ కడతాం, మీ అందరికీ ఉద్యోగాలిస్తాం' అని ఏ ప్రైవేటు సంస్థో, ప్రైవేటు సంస్థతో భాగస్వామ్యం తీసుకున్న ప్రభుత్వమో గిరిజనులకు ఆశ చూపుతుంది. స్థలాలిస్తారు, ఫ్యాక్టరీ వెలుస్తుంది. బయటివాళ్లను పిలిపించి ఉద్యోగాలిస్తారు. అదేమిటంటే మీకు నైపుణ్యం లేదు, మమ్మల్నేం చేయమంటారు? అంటారు. తర్ఫీదు సంస్థ ఏదైనా పెట్టి వాళ్ల నైపుణ్యం పెరగడానికి మనం ఎందుకు విరాళాలు పంపం? ఆ సంస్థేదో మనమే పెట్టాలన్న ఆలోచన ఎందుకు చేయం?

ఫ్యాక్టరీలు పెడతారు, అవి వదిలే వ్యర్థాల వలన వాతావరణ కాలుష్యం జరగకుండా ట్రీటుమెంటు ప్లాంట్లు పెట్టాలని, పొగ గొట్టాలు ఎత్తుగా ఉండాలని యిలాటివి ప్రభుత్వం కొన్ని నిబంధనలు పెడుతుంది. ఫ్యాక్టరీ యాజమాన్యం అలాటివి ఏదీ చేయదు, అంతకంటె తనిఖీకి వచ్చిన అధికారులకు లంచాలిచ్చుకుంటూ పోతే చౌకలో పోతుంది కదాని వాళ్ల ఆలోచన. మా సూచనలు అమలు చేయడానికి వాళ్లు కొంత గడువు అడిగారు, యిచ్చాం అని అధికారులు రాసుకుంటారు. అమలు చేసేదాకా ఫ్యాక్టరీ నడవకూడదు అని మాత్రం అనరు. ఇలా చెప్తూ ఏళ్లూ, పూళ్లూ గడిపేస్తారు. పరిసర ప్రాంతాల్లో బీదసాదలకు ఆరోగ్యాలు చెడిపోతాయి. వాళ్లు మందులకు ఖర్చులు పెట్టుకుని, పెట్టుకుని విసిగి, ఓ నాడు ఎవరో కొంతమంది పోగడి, ఫ్యాక్టరీ ఎదుట ప్రదర్శన చేస్తారు. పోలీసులు కేసులు పెట్టి వాళ్లను కోర్టుల చుట్టూ తిప్పుతారు. లాయర్లను పెట్టుకునే స్తోమత కూడా వాళ్ల కుండదు. వాళ్లకు ఆర్థిక సాయం చేయాలన్న ఆలోచనే మనకు రాదు.

అంతెందుకు యీ మధ్య ట్యుటికొరిన్‌లో వేదాంతా వారి స్టెరిలైట్‌ ప్లాంటు గురించి పెద్ద ఆందోళన జరిగింది. పోలీసు కాల్పులు జరిగాయి. కొంతమంది చచ్చిపోయారు. అయ్యోపాపం అనుకుని ఊరుకున్నాం తప్ప వెళ్లి ఉద్యమంలో పాల్గొన్నామా? ఉద్యమకారులకు డబ్బు పంపామా? కాల్పుల్లో చచ్చిపోయినవాళ్లకు డబ్బులు పంపామా? కేసులు పోరాడడానికి వాళ్లకు వకీళ్లను ఏర్పాటు చేశామా? ఫలానా నదిపై ప్రాజెక్టు కడితే యిన్ని ఊళ్లు మునుగుతాయి అంటూ మేధా పాట్కర్‌ లాటి వాళ్లు దీక్షకు దిగగానే 'ఈ సోకాల్డ్‌ మేధావులకు, లెఫ్టిస్టులకు (అదేమిటో రైటిస్టులు వీటిలోకి దిగరు) వేరే పనే లేదురా బాబూ' అని విసుక్కుని పేజీ తిప్పేస్తాం. వాళ్ల వాదనలో ఒక్కోప్పుడు అతి ఉందని మనకూ తోస్తుంది. పోనీ కొంతమేరకైనా వాళ్లకు సాయం చేసి, వాళ్లతో పాటు చర్చలకు కూర్చుని యిరుపక్షాలూ కొంత మేరకు దిగివచ్చేలా ప్రయత్నం చేయాలని మాత్రం ఎప్పుడూ తోచదు. ఏదైనా రాజకీయ పార్టీ ఉద్యమం చేపడితే యీ ప్రాజెక్టులు ఆగాలేమో కానీ, సాధారణ పరిస్థితుల్లో ఏ ప్రభుత్వమూ, ఏ మీడియా యిలాటి పర్యావరణ ఉద్యమాలకు మద్దతు యివ్వదు, సంతకాలు సేకరించదు, నిధులు సేకరించదు, మనం నిధులిస్తే మన ఫోటోలు వేయదు. ఓ రోజు జీతం సిఎం రిలీఫ్‌ ఫండ్‌కు పంపమని సలహా యివ్వదు.

ఎందుకంటే అలా చేస్తే ఆ ప్రాజెక్టు చేయపట్టిన ప్రభుత్వాన్నో, ప్రయివేటు సంస్థనో తప్పుపట్టాలి. వారికి వ్యతిరేకంగా ఉద్యమిస్తున్నట్లు తోచగానే వీళ్లకు యాడ్స్‌ ఆపేస్తారు. అందువలన 'ఈ ప్రాజెక్టు వలన యింత నష్టం కలుగుతుంది అని ఉద్యమకారుడు ఫలానా అన్నారు' అనే వార్త లోపలి పేజీల్లో వేసి ఊరుకుంటారు. మహా అయితే ఆ ఉద్యమకారుడి వ్యాసం ఒకటి వేస్తారు, మర్నాడే దానికి కౌంటరుగా పాలకపక్షం వారి పిఆర్‌ఓ రాసిన వ్యాసం కూడా వేసేసి చేతులు దులిపేసుకుంటారు. ఇదిగో యిలాటి విపత్తు వచ్చాక మాత్రం మీడియా కూడా చెలరేగి విరాళాలు వసూలు చేస్తుంది. ప్రభుత్వం విరాళాలకు ఐటి కన్సెషన్లు యిస్తుంది. ఎందుకు? వీటిల్లో ప్రకృతిని, దేవుణ్ని (యాక్డ్‌ ఆఫ్‌ గాడ్‌ అంటారుగా) విలన్‌గా చూపవచ్చు. నిజంగా ప్రకృతి విలనా? దాన్ని మనం ధ్వంసం చేస్తున్నాం. అందువలన అది తన సహజస్వభావానికి విరుద్ధంగా ప్రవర్తిస్తోంది. ధ్వంసం చేసేవారికి వ్యతిరేకంగా ఉద్యమం చేసేవారికి నిధులు యివ్వాలని మనకు తోచదు.

'అలాటి సంస్థలు ఏవైనా ఉన్నాయని తెలియదు, తెలిస్తే యిద్దుము' అని కొందరనవచ్చు. వాటికి యాడ్స్‌ యిచ్చే స్తోమత ఉండదు కాబట్టి, వాళ్లు వ్యవస్థకు వ్యతిరేకంగా పోరాడుతున్నారు కాబట్టి మీడియా వాటికి ప్రచారం కల్పించదు. మనమే వెతుక్కోవాలి. జేబురుమాలు కొనాలంటే గంటసేపు 'గూగులించే' మనకు దీని విషయంలోనూ కాస్త ఓపిక ఉండాలిగా! ఈ విలయం కేరళతో ఆగుతోందా? గోవా కూడా అక్రమ మైనింగులో ఆరితేరింది కాబట్టి, అక్కడా ముప్పు తప్పదంటున్నారు గాడ్గీళ్‌. ఉత్తరాఖండ్‌లో గతంలో వరదలు వచ్చాయి. కారణాలు ఏమిటో పోస్టు మార్టెమ్‌లో తెలిసాయి. ప్రభుత్వాలు వాటిని సవరించాయా? సవరించడానికి ప్రజల నుంచి విరాళాలు అడిగాయా? అక్రమ నిర్మాణాలు తొలగించారా? ఇంకా ఎక్కువ జరిగాయా? స్థానికులు ఎవరైనా వాటికి వ్యతిరేకంగా ఉద్యమిస్తున్నారా? వారికి ఆర్థిక, హార్దిక సహాయం కావాలా? - ఇవేవీ మనం పట్టించుకోం. ఈ ఏడాది మళ్లీ ఉత్తరాఖండ్‌ అస్తవ్యస్తమైంది. ఎందరో చిక్కుకుపోయారు. అప్పుడు మనం విరాళాలు పంపించి, వాళ్లు యిళ్లు చేరే ఏర్పాటు చేస్తాం.

వాటి సంగతి సరే, మన అమరావతి ఉంది. రాజధాని కట్టాలని బాబు ప్రభుత్వం నిధులు అడిగింది, ఆంధ్రజ్యోతీ అడిగింది, ప్రభుత్వం యిటికలు అమ్మింది. అన్నిటికీ డబ్బులిచ్చాం, బాగానే ఉంది. కానీ అక్కడ రాజధాని నిర్మాణం పేరుతో పర్యావరణం నాశనమవుతోంది. 'అక్కడ భూకంపం వచ్చే ప్రమాదం ఉంది, నదీగర్భంలో నివాసాలు కడుతున్నారు, వరదలు వచ్చే ప్రమాదం ఉంది. మెత్తటి నేల ఉండే చోట బహుళ అంతస్తుల భవంతుల నిర్మాణం ఖర్చు పైగా రిస్కు. అంతకంటె పలనాడులో కడితే గట్టి నేల కదా. ఒకే చోటకి లక్షలాది జనాలను సమీకరించి, రిస్కు పెంచేబదులు, ప్రభుత్వ సంస్థలను వివిధ జిల్లాలకు వికేంద్రీకరణ చేసి, ఒకే చోట జనం పోగడకుండా చూడండి.' అని కొందరంటూంటే మనం వాళ్లకు మద్దతుగా నిలుస్తున్నామా? నిధులిస్తున్నామా? భూములివ్వడానికి నిరాకరించిన రైతులతో భుజం కలుపుతున్నామా? ప్రభుత్వం వీళ్లందరినీ అభివృద్ధి నిరోధకులు, ప్రతిపక్ష సమర్థకులు అంటుంది. కేరళ ప్రభుత్వం కూడా గాడ్గీళ్‌ కమిటీ నివేదికను అలాగే అంది. ఇప్పుడు వరద బాధితులకై విరాళాలు అడుగుతోంది. రేపు ఆంధ్ర ప్రభుత్వమూ అదే చేస్తుంది అంటే అది అపశకునం పలికినట్లా? భవిష్యద్వాణా?

'ఆ నిపుణుల నివేదికలు పరిశీలించడం, తగు చర్యలు తీసుకోవడం, కాలుష్యాన్ని నివారించడం.. యివన్నీ ప్రభుత్వం చేయవలసిన పనులు, మనమెందుకు చెయ్యాలి?' అని మన నిష్క్రియాత్వాన్ని సమర్థించుకోవడం తప్పు. ఆ మాట కొస్తే వరదబాధితులను ఆదుకోవడం మన బాధ్యతా? అదీ ప్రభుత్వందే! మనం పన్నులు కట్టడం లేదా? రేపు కేరళ వరద సెస్సు అని వేస్తే అదీ చచ్చినట్లు కడతాంగా! మరి యిప్పుడు మనం ఎందుకు డబ్బు యిస్తున్నాం? ఎందుకు వాలంటీర్లగా వెళుతున్నాం? అంటే ఎవడైనా సర్వనాశనం అయ్యేవరకూ మనం స్పందించమా? కాలువలోకి నీళ్లు బాగా వచ్చిపడ్డాయి. ఎవడో పిల్లవాడు దానిలో పడ్డాడు. వాణ్ని కాపాడినవాడికి మనం ప్రశంసలు కురిపిస్తాం, అవార్డులిస్తాం. ఆ కాలువలో నీళ్లు అధికంగా రాకుండా ముందుచూపుతో ఎవరైనా ఎగువ లాకులు ఏర్పాటు చేశారనుకోండి. అతణ్ని మనం గుర్తించనే గుర్తించం. చాలా సందర్భాల్లో ప్రభుత్వానికి ముందుచూపు కొరవడి, విపత్తులు వస్తున్నాయని హెచ్చరించే చైతన్యవంతులు, ఉద్యమకారులను కూడా మనం గుర్తించం. ఓ నాలుగు రోజులు సెలవు పెట్టి వాళ్లు ఉద్యమం చేసే చోటికి వెళ్లి అక్కడి ప్రజలను జాగృతం చేసే ప్రయత్నం చేయం.

'అబ్బే, వాటికి టైమెక్కడుందండీ? ఫర్‌ మీ టైమ్‌ యీజ్‌ మనీ' అంటాం. అలా కూడబెట్టిన డబ్బును యీరోజు ఉదారంగా యిస్తున్నామే! గతానుభవాల దృష్ట్యా, దీనిలో సగానికి సగం దురుపయోగం అవుతుంది అని అనుకుంటూనే అందరం పంపుతున్నాం. 'మనం మంచి మనసుతో పంపాం, దీన్ని తినేస్తే ఆ పాపం వాడిదే. పైన దేవుడున్నాడు' అని మనకు మనమే సర్దిచెప్పుకుంటాం. ఎందుకంటే యిప్పుడు వచ్చిపడుతున్న ఉధృతంలో మనం అజాపజా అడిగితే జవాబు చెప్పే తీరిక ఎవరికీ ఉండదు. సాధారణ పరిస్థితుల్లో మనం ఖర్చు పెట్టే టైము కానీ, డబ్బు కానీ ఎలా వ్యయమౌతోందో చూసే వీలుంటుంది. కానీ అప్పుడు స్పందించం, యిప్పుడు మాత్రం ఊహూ స్పందిస్తాం. ఎందుకో గట్టిగా ఆలోచిద్దాం. - ఎమ్బీయస్‌ ప్రసాద్‌ (ఆగస్టు 2018)

2018 ఆగస్టు ఎమ్బీయస్‌: కులదీప్‌ నయ్యర్‌ మృతి

ప్రముఖ జర్నలిస్టు కులదీప్‌ నయ్యర్‌ తన 95వ యేట మరణించారు. ఆయన గురించి ఏమైనా రాయమని కొందరు కోరుతున్నారు. ఆయన జీవిత విశేషాలు యిప్పటికే పేపర్లలో, ఛానెళ్లలో వచ్చేశాయి. అందువలన వ్యక్తిగత కోణంలో ఒక పాఠకుడిగా ఆయనపై ఉన్న అభిప్రాయం మాత్రం రాస్తాను. ముందుగా చెప్పుకోవలసినది కులదీప్‌ను అందరూ గౌరవిస్తారు. ఎమర్జన్సీ కాలంలో అరెస్టయిన జర్నలిస్టుగా ఆయనకు దేశవ్యాప్తంగా గుర్తింపు వచ్చింది. కడదాకా ఆయన తన సిద్ధాంతాలకు కట్టుబడ్డాడు. కొసప్రాణం దాకా రాస్తూనే ఉన్నారు. ఆయన కాలమ్స్‌ దేశంలోని వివిధ పత్రికల్లో వస్తూనే ఉన్నాయి. 14 భాషల్లో 80 పేపర్లలో వచ్చాయట. అదీ ఆయన డిమాండ్‌! అయితే నేను చాలాకాలంగా ఆయన రచనలు చదవడం మానేశాను. దానికి కారణం వివరిస్తాను.

మన తెలుగునాట కులదీప్‌ పేరు ఎక్కువమందికి తెలిసినది - ఎమర్జన్సీ అత్యాచారాలపై ఆయన రాసిన ''జడ్జిమెంటు'' రచన ద్వారానే. ఆ సబ్జక్టుపై వచ్చిన మొదటి పుస్తకం అదే. దాని సక్సెస్‌ గురించి చెప్పనలవి కాదు. కులదీప్‌ పేరు దేశమంతా మారుమ్రోగి పోయింది. ఆయన పేరులో వై ఒకటి తక్కువ కావడం చేత కొంతమంది నాయర్‌ అనేవారు. నాయర్‌ అంటే మలయాళీ, నయ్యర్‌ పంజాబీ. ఈయన పంజాబీనే. నాకు యీయన పేరు ముందే పరిచయం కావడానికి కారణం నెహ్రూ మరణం తర్వాత, లాల్‌ బహదూర్‌ శాస్త్రి మరణం తర్వాత కాంగ్రెసులో జరిగిన లుకలుకల గురించి ఆయన రాసిన వ్యాసాలను ''బ్లిట్జ్‌''లో చదివేవాణ్ని. సిండికేట్‌ పేరుతో ఏర్పడిన కామరాజ్‌ నాడార్‌, మొరార్జీ దేశాయ్‌, ఎస్‌ కె పాటిల్‌, అతుల్య ఘోష్‌, సంజీవరెడ్డి వంటి కాంగ్రెసు నాయకులు పదవుల కోసం ఎలా వాదించుకున్నారో, ఎలా తగవు పడ్డారో అన్నీ విపులంగా, కళ్లతో చూసినట్లు రాసేవాడాయన.

దాన్నే 'కీహోల్‌ జర్నలిజం' అని యీసడించారు కొందరు. సేకరించిన సమాచారాన్ని విశ్లేషణాత్మకంగా రాయడం అప్పటి జర్నలిస్టుల శైలి. దానికి భిన్నంగా నాటకీయతతో రాయడం ఆయన శైలి. ఆయన ప్రాథమికంగా ఉర్దూ రిపోర్టరు. ఉర్దూ జర్నలిజంలో అలాటి పద్ధతి ఉందేమో తెలియదు. ఏమైతేనేం దానివలన ఆయన నా బోటి పాఠకులకు ఆత్మీయుడై పోయాడు. అబ్బ, లోపల జరిగే సంగతులు ఎంత బాగా చెప్తున్నాడీయన అని అబ్బురపడుతూ చదివేవాణ్ని. నిజానికి ఆయనకు కేంద్రంలో సోర్సెస్‌ బాగా ఉండి ఉంటాయి. ఆయన మావగారు భీమ్‌సేన్‌ సచార్‌ కాంగ్రెసు నాయకుడు. 1949లో కొన్ని నెలల పాటు, 1952 నుంచి నాలుగేళ్ల పాటు పంజాబ్‌ రాష్ట్రానికి ముఖ్యమంత్రిగా చేసి, పార్టీ అంతర్గత కలహాల వలన పదవి పోగొట్టుకుని గవర్నరుగా ఉన్నాడు. 1957-62లో ఆంధ్రప్రదేశ్‌ గవర్నరుగా ఉన్నాడు. ఆయన కారణంగా కాంగ్రెసు నాయకులందరూ కులదీప్‌కు పరిచితులై ఉంటారు.

''జడ్జిమెంటు'' రచన తర్వాత ఆయనలో యీ ధోరణి పోయింది. జనతా పార్టీ ఆయనను చాలా ఆదరించడంచేతనో ఏమో కానీ, ఆ పార్టీ లుకలుకల గురించి అంత గొప్పగా రాయలేదు. అవి రాసిన జనార్దన్‌ ఠాకూర్‌, వరుణ్‌ సేన్‌గుప్తా, ఎంజె అక్బర్‌ వంటి జర్నలిస్టులు చాలా పాప్యులర్‌ అయిపోయారు. 1980లో కాంగ్రెసు మళ్లీ అధికారంలోకి వచ్చినా కులదీప్‌కు లోపల నుంచి సమాచారం అందడం మానేసిందేమో! ఎందుకంటే ''జడ్జిమెంటు'' పుస్తకంలో ఇందిర, సంజయ్‌, వారి ముఠా అందరూ విలన్లే. ఎమర్జన్సీ అత్యాచారాలపై విచారణ జరిపిన జస్టిస్‌ షా కమిషన్‌కు ఆ పుస్తకంలోని సమాచారం చాలా ఉపయోగపడింది. అలాటి జర్నలిస్టుకి అంతర్గత సమాచారం అందించే వాళ్లని కొరత వేయిస్తానని ఇందిర భయపెట్టిందో ఏమో, కులదీప్‌కు లోపలి సంగతులు ఏమీ తెలియడం మానేశాయి. ఇక ఆయన అఫ్గనిస్తాన్‌ గురించి, ఆపరేషన్‌ బ్లూస్టార్‌ గురించి, భగత్‌ సింగ్‌ గురించి, పాకిస్తాన్‌ గురించి పుస్తకాలు రాయడం మొదలుపెట్టాడు. తన కాలమ్‌లో పాకిస్తాన్‌తో మైత్రి, విశ్వశాంతి, సెక్యులరిజం కాపాడవలసిన అవసరం .. యిలాటి సబ్జక్టుల మీదే రాయసాగాడు.

అవన్నీ నాకు బోరు. ఖుశ్వంత్‌ సింగ్‌ గానీ, యీయన కానీ లాహోర్‌లో పుట్టారు. పాకిస్తాన్‌ వ్యవహారాలను నిరంతరం గమనిస్తూ భారత్‌-పాక్‌ ప్రజల మధ్య సుహృద్భావం పెరగాలని ఆశిస్తూ, దానికోసం కృషి చేస్తూ ఉంటారు. కానీ యిరుదేశాల నాయకులు తమ స్వార్థప్రయోజనాల కోసం ఆ ద్వేషాన్ని రగిలిస్తూనే ఉంటారు. అందువలన ఆ సబ్జక్టుపై చదవడం టైము వేస్టని నా అభిప్రాయం. అందులో ఆయన వ్యాసాలన్నీ ఎడిటోరియల్స్‌ స్టయిల్లో లోకంలో అందరికీ సుద్దులు చెప్తూ రాస్తాడు. వీళ్లు చెప్పేదాకా మన పాలకులకు నీతులు తెలియవా? ఏదో చెప్పామన్న సంతోషంతో వీళ్లు చంకలు గుద్దుకోవాలి తప్ప, వాళ్లేమీ చలించరు. అవి చదివి ప్రయోజనం ఏముందనుకున్నాను. పాఠకులకు తెలియని లోపలి సమాచారం చెప్పినంత కాలమే ఆయన రచనలు చదివాను నేను.

ఇక ఆయనకు విపరీతంగా పేరు తెచ్చిపెట్టిన ''జడ్జిమెంటు'' రచన మీద కూడా విమర్శలున్నాయి. దాన్ని ఆయన నిష్పక్షపాత బుద్ధితో రాయడానికి అవకాశం లేదు. ఎమర్జన్సీ సమయంలో ఇందిరా గాంధీ 52 ఏళ్ల కులదీప్‌నే కాదు, 79 ఏళ్ల ఆయన మావగారు భీమ్‌సేన్‌ సచార్‌ను కూడా జైల్లో పెట్టింది. ఎమర్జన్సీ ఎంతకాలం సాగుతుందో ఎవరికీ తెలియని రోజులవి. కులదీప్‌ కసితో రగిలి ఉంటాడు. బయటకు వస్తూనే పుస్తక రచనకు ఉపక్రమించాడు. 8 నెలల్లో మార్కెట్‌లోకి తెచ్చేశాడు. సరైన సమాచారం దొరికే అవకాశం లేదు. ఎమర్జన్సీ టైములో సెన్సార్‌షిప్‌ ఉండడంతో సరైన వార్తలు దొరక్కుండా పోయాయి. ప్రభుత్వం కొన్ని వార్తలను అణచివేస్తే, ప్రతిఘటనోద్యమం చేస్తున్న ఆరెస్సెస్‌, కమ్యూనిస్టులు కరపత్రాలు రహస్యంగా పంపిణీ చేసేవారు. వాటిలో ఎన్ని పుకార్లో, ఏ మేరకు అతిశయోక్తులో ఎవరికీ తెలియదు. వాటిని దగ్గరేసుకుని, నిజానిజాలు వెరిఫై చేసుకునే సమయం లేకుండా కులదీప్‌ ఆ పుస్తకం పూర్తి చేయాల్సి వచ్చింది.

ఎమర్జన్సీ అత్యాచారాలు ఎన్నో ప్రాంతాల్లో జరిగాయి. అక్కడకు స్వయంగా వెళ్లి పరిశోధించే సావకాశం లేకుండా పోవడంతో అనేక కట్టుకథలు కూడా పుస్తకంలో చొరబడ్డాయి. దానికి తోడు కులదీప్‌ కీహోల్‌ జర్నలిజం స్టయిలు ఒకటి. దాంతో కులదీప్‌ వన్నీ 'ఫైర్‌సైడ్‌ స్టోరీస్‌' అంటూ అబూ అబ్రహాం కార్టూన్‌ వేశాడు. అడవిలో మంట చుట్టూ చేరిన చలికాచుకోవడానికి చేరిన చిన్నపిల్లలను భయపెట్టడానికి ముసలమ్మ దెయ్యాల కథలు చెప్పినట్లు బొమ్మ వేశాడు. తన కిష్టులైన కొంతమంది దుర్మార్గాలను రాయకుండా వదిలేశాడని కొందరు జర్నలిస్టులు ఉదాహరణలు యిచ్చారు. ఏది ఏమైనా ఎమర్జన్సీ అనంతరం ఆయన హీరో. పాత్రికేయుడు అరుణ్‌ శౌరీ కూడా మరో రకం హీరో. కానీ ఆయన వెనుక రామ్‌నాథ్‌ గోయెంకా ఉండి సమాచారం యిచ్చాడని ప్రతీతి. అటువంటి సంస్థాగతమైన మద్దతు ఏదీ లేకుండా సొంతంగా నిలబడిన వ్యక్తి కులదీప్‌.

నెహ్రూ యుగానికి చెందిన మేధావులందరిలో నెహ్రూని గుడ్డిగా సమర్థించే లోపం ఉంటుంది. కులదీప్‌ కూడా దానికి అతీతుడు కాడు. తన వృత్తి, తన ఆదాయం మాత్రమే చూసుకోకుండా యిరుగుపొరుగు దేశాలతో మైత్రి గట్టిపడాలని, ప్రపంచంలో శాంతి నెలకొనాలని, పౌరహక్కులు, పత్రికా స్వేచ్ఛ పరిఢవిల్లాలని తపించిన మంచివాడు. ఆయనకు యిదే నా నివాళి. - ఎమ్బీయస్‌ ప్రసాద్‌ (ఆగస్టు 2018)

2018 ఆగస్టు ఎమ్బీయస్‌: ముల్ల పెరియార్‌ డ్యామ్‌ వివాదం

కేరళ వరదలకు కారణం మనమంతా అనుకుంటున్నట్లు గాడ్గీళ్‌ నివేదిక అమలు చేయకపోవడం కాదట. కేరళ ప్రభుత్వం సుప్రీం కోర్టులో తన వాదనలు వినిపిస్తూ తమిళనాడు ప్రభుత్వం తమ గోడు వినకుండా హఠాత్తుగా ముల్లపెరియార్‌ డ్యామ్‌ నుంచి నీరు విడుదల చేయడంతో ఇడుక్కి రిజర్వాయర్‌కు నీరు వచ్చి పడి తమకు వరద వచ్చిందని వాదించింది. అదంతా నాన్సెన్స్‌ అని తమిళనాడు కొట్టి పడేసింది. కోర్టు తదుపరి వాదనలు సెప్టెంబరు 6 న వింటానంది. ఈ గొడవ అర్థం కావాలంటే ఆ డ్యామ్‌ కహానీ క్లుప్తంగానైనా తెలుసుకోవాలి.

ఇప్పటి తమిళనాడులోని తేని, మధురై, శివగంగ, రామనాధ్‌ జిల్లాలలో సాగునీటికి, తాగునీటికి కొరత ఉందని 1880ల్లోనే గ్రహించిన అప్పటి బ్రిటిషు పాలకులు వాటికి నీరు కావాలంటే కేరళలోని ఇడుక్కి జిల్లాలో ప్రవహించే పెరియార్‌ నది నుంచి నీటిని మళ్లించాలని గుర్తించారు. 1895లో తేక్కడిలో ఆ డ్యామ్‌ కట్టారు. ఇరు ప్రాంతాల మధ్య 1886లో లీజు అగ్రిమెంటు రాసుకున్నారు. డ్యామ్‌ ఉన్నది కేరళలో. కానీ అవసరం తమిళనాడుది. అందుకని డ్యామ్‌ యాజమాన్యం కేరళదైనా నిర్వహణంతా తమిళనాడుదే. ఆ డ్యామ్‌లో సాధ్యమైనంత ఎక్కువ నీరు నిలవ చేయాలని, కరువు రోజుల్లో దానిని వాడుకోవాలని తమిళనాడు తాపత్రయం. అది నూరేళ్లకు పై బడిన పాత డ్యామ్‌ కాబట్టి ఎక్కువ నిలవ చేస్తే డ్యామ్‌ బద్దలై తమ ప్రాంతాలు మునుగుతాయని కేరళ అభ్యంతరం. దానితో బాటు యింకో కారణం కూడా ఉంది. దానికి 45 కి.మీ.ల కింద ఇడుక్కి డ్యామ్‌ కట్టి దాని ద్వారా జలవిద్యుత్‌ ఉత్పత్తి చేస్తోంది. దానికి నీరు కావాలంటే ముల్లపెరియార్‌ డ్యామ్‌లో నీళ్లు ఎక్కువగా ఉంచకుండా కిందకు పంపేస్తూ ఉండాలి. ఆ డ్యామ్‌లో నీటిమట్టం ఎత్తు ఎంత ఉండాలనే విషయంలో రెండు రాష్ట్రాలూ దశాబ్దాలుగా కొట్టుకుని ఛస్తున్నాయి.

1979లో ఆనకట్టకు పగుళ్లు రావడంతో కేంద్ర జలసంఘం నీటిమట్టం 136కి మించవద్దని సలహా యిచ్చింది. కేరళ ప్రభుత్వం దాన్ని గట్టిగా పట్టుకుంది. పూర్తి స్థాయి 152 అడుగులైనప్పుడు 136 దగ్గర ఆపడమేమిటంటూ తమిళనాడు కోర్టుకి వెళ్లింది. అలా ఆపితే తమ పంటలు నాశనమై పోతాయి కాబట్టి నీటిమట్టపు పరిమితి 142 అడుగులకు ఉండాలని తమిళనాడు కోర్టుకి వెళ్లింది. అంతకు పెంచితే డ్యామ్‌ తట్టుకోలేదని కేరళ నిరాకరిస్తోంది. మరమ్మత్తులు చేసి పటిష్ట పరుస్తామని తమిళనాడు ఆఫర్‌ చేసినా ఒప్పుకోవటం లేదు. 2006లో సుప్రీం కోర్టు 'ప్రస్తుతానికి 142కి పెంచుతున్నాం. డ్యామ్‌ను పటిష్టపరిచే పనులు కూడా తమిళనాడే చేపట్టి, నీరు సక్రమంగా వెళ్లే ఏర్పాట్లు చేసి చూపిస్తే 152 దాకా పెంచుతాం' అంది. కేరళకు యిది అవమానకరంగా తోచింది. కేరళ ఇరిగేషన్‌ అండ్‌ వాటర్‌ కన్సర్వేషన్‌ (ఎమెండ్‌మెంట్‌) చట్టం, 2006 చేసి ఆ డ్యామ్‌ను 'ఎన్‌డేంజర్‌డ్‌' (ప్రమాదకరమైన స్థాయిలో ఉండి రక్షింపబడవలసిన కట్టడం)గా ప్రకటించింది. డ్యామ్‌ పడిపోయి తమ జిల్లాలు మునిగిపోకుండా చూడవలసిన బాధ్యత తమదే కదా అని వాదించింది. 136 అడుగులకు మించి నీటిమట్టం ఎత్తు ఉండకూడదని తీర్మానించింది.

అయితే సుప్రీంకోర్టు ఓ కమిటీ వేసి డామ్‌ పటిష్టతను తేల్చమంది. ఆ కమిటీ 2012లో ఓ నివేదిక యిచ్చి 142 దాకా ఏ ప్రమాదమూ లేదంది. దాని ఆధారంగా 2014లో సుప్రీం కోర్టు కేరళ చేసిన చట్టాన్ని రాజ్యాంగవిరుద్ధమంటూ కొట్టిపారేసింది. 142 అడుగుల ఎత్తును స్థిరపరిచింది. ఎత్తు మేన్‌టేన్‌ చేస్తున్నారో లేదో చూడడానికి ముగ్గురు సభ్యులతో ఒక శాశ్వత పర్యవేక్షక కమిటీని నియమించింది. ముగ్గురిలో యిద్దరు రాష్ట్ర ప్రతినిథులతో పాటు చైర్మన్‌గా సెంట్రల్‌ వాటర్‌ కమిషన్‌ ఉద్యోగి ఉంటాడు. నిజానికి 142 అడుగుల ఎత్తు చాలా అరుదుగా చేరుతుంది. 35 ఏళ్ల తర్వాత 2014లో చేరింది. మళ్లీ యిప్పుడు 141.2 చేరింది. వరదలు వచ్చాక 'డ్యామ్‌లో నీరు వదిలిపెట్టేయాలి, లేకపోతే పొర్లిపోయి, మా జిల్లాను ముంచెత్తేస్తుంది' అంటూ ఇడుక్కి జిల్లా వాసి రస్సెల్‌ జాయ్‌ అనే ఆయన సుప్రీం కోర్టులో పిల్‌ వేశాడు. అప్పుడు సుప్రీం కోర్టు తమిళనాడుని ఎత్తు తగ్గించమని ఆదేశించింది. 'ఇవాళ మీ మాట విని తగ్గిస్తే, రేపణ్నుంచి ప్రతీసారీ కేరళ తగ్గించమంటూనే ఉంటుంది. అందుకని తగ్గించడం కుదరదు' అని తమిళనాడు చెప్పింది. ఇది వారం కిందటి వార్త.

ఇప్పుడు తాజాగా వచ్చిన వార్త - సుప్రీం కోర్టులో కేరళ వాదన. ''డ్యామ్‌లో 139 అడుగుల ఎత్తు రాగానే నీరు విడుదల చేయమని అడిగాం. తానీ తమిళనాడు ఉలకలేదు, పలకలేదు. నీరు వదిలి పెడితే మాకు వరదలు రావడం ఖాయం. కాస్త ముందే చెపితే ఆ గ్రామాల్లోంచి ప్రజలను ఖాళీ చేయిద్దామని మా తాపత్రయం. కానీ ఏ మాటా చెప్పకుండా తమిళనాడు ప్రభుత్వం దాదాపు 142 దాకా చేరేదాకా ఆగింది. ఆగస్టు 14 రాత్రి 2.40కు 13 షట్టర్లు తెరిచి నీళ్లు వదిలేసింది. మర్నాడు పొద్దున్న 8 గంటల నుంచి మధ్యాహ్నం 1 గం. వరకు 9 వేల క్యూసెక్కులు, మధ్యాహ్నం 2 గం నుంచి 21.450 క్యూసెక్కుల నీరు వదిలేసింది. ఒకవైపు వర్షాలు, మరో వైపు యీ నీళ్లు వదలడంతో మా గ్రామాలు మునిగిపోయాయి అని కేరళ అంది.

దానికి సమాధానంగా తమిళనాడు కౌంటర్‌ అఫిడవిట్‌ కోర్టులో యిచ్చింది. '136 అడుగులు దాటగానే కేరళ అధికారులకు చెప్పాం. ఆ తర్వాత 138 దగ్గర, 140 దగ్గర, 141, 142 దగ్గర కేరళ అధికారులకు చెప్పాం. 142 దాకా ఆగి, ఒక్కసారి విడుదల చేశామన్నది తప్పు. 140 దాటగానే కొద్దికొద్దిగా నీళ్లు వదిలేస్తూ వచ్చాం. మట్టం పెరిగే కొద్దీ విడుదల చేసే నీరు పరిమాణం పెంచాం. మేం ఇడుక్కి డామ్‌కి రిలీజు చేసిన నీటి కంటె వాళ్లు ఇడుక్కి నుంచి ఎక్కువ నీళ్లు విడుదల చేశారు. లోవర్‌ పెరియార్‌ బేసిన్‌లో వరదలు రావడానికి కారణం - కేరళ ప్రభుత్వం ఇడుక్కి నుంచే కాకుండా, ఇదమలయార్‌, భూతతాంకెట్టు డామ్‌ల నుంచి నీళ్లు ఒకేసారి విడుదల చేసింది. మొత్తం 39 డామ్‌ల నుంచి ఆగస్టు మొదటివారం నుంచే నీళ్లు వదిలింది.అన్నీ కలిపి ముంచెత్తాయి. మమ్మల్ని బాధ్యులను చేయడం సబబు కాదు.' అంది.

వ్యక్తుల మధ్య నోటిమాటలైతే ఆధారాలుండవు. ఒకరు చెప్పాననీ, మరొకరు చెప్పలేదనీ వాదించవచ్చు. కానీ ప్రభుత్వాల మధ్య ఉత్తరప్రత్యుత్తరాలు లిఖితపూర్వకంగా ఉంటాయి. పైగా మధ్యవర్తిగా కేంద్ర అధికారి ఉన్నాడు. అలాటప్పుడు యీ వాదనల మధ్య యింత తేడా రావడమేమిటి? తమిళనాడు హెచ్చరించానంటోంది, కేరళ లేదంటోంది. నిజమేదో కోర్టు ఎలాగూ తేలుస్తుంది. ఏది ఏమైనా డ్యామ్‌ మేనేజ్‌మెంట్‌లో కేరళ పొరపాట్లు చేసినట్లు అనిపిస్తోంది - ప్రస్తుతానికి! అసలు సంగతి తేలాక యిప్పుడు విరాళాలు వస్తున్న స్ఫూర్తితోనే కేరళ ప్రభుత్వానికి అభిశంసనలు కూడా వెల్లువెత్తాలి. అప్పుడే తక్కిన రాష్ట్రాలు జాగరూకతతో ఉంటాయి. - ఎమ్బీయస్‌ ప్రసాద్‌ (ఆగస్టు 2018)

2018 ఆగస్టు ఎమ్బీయస్‌: ఆస్తిక ప్రతినిథులతో తంటా

ఆస్తికత్వం, నాస్తికత్వం (హేతువాదం అనే బ్యానర్‌ కింద) గురించి పత్రికలు చర్చలు పెట్టవు కానీ, టీవీలు పెడుతూ ఉంటాయి. ముఖ్యంగా గ్రహణం వచ్చినపుడో, ఏదైనా యాగమో, యజ్ఞమో తలపెట్టినపుడో చర్చలు తప్పనిసరి. చర్చల్లో నలుగురు పాల్గొంటే ముగ్గురు వీటిని ఖండిస్తూ మాట్లాడతారు. సమర్థిస్తూ మాట్లాడే వ్యక్తి సాధారణంగా ఒక్కరే ఉంటారు. ఆయన కూడా పండితుడో, పేరున్న వ్యక్తో కాకుండా, ఏ పూజారో ఉంటూంటాడు. వీళ్లు ఒకటి అడిగితే ఆయన మరొకటి చెపుతూ ఉంటాడు. చూసేవాళ్లకు ఆయన ఓటమి స్పష్టంగా తెలుస్తూనే ఉంటుంది. మనకు తోచిన పాయింట్లు కూడా ఆయనకు తోచవు. ఎందుకిలా? ఈ టీవీ ఛానెల్‌ వాళ్లు హేతువాద పక్షపాతులా? కావాలని యీయన లాటి వాణ్ని తీసుకుని వచ్చి ఆస్తికత్వాన్ని హేళన చేస్తున్నారా? అనే అనుమానం వస్తుంది. ఈ ప్రోగ్రాం జరిగిన కాస్సేపటికి కమ్మర్షియల్‌ స్లాట్స్‌ వచ్చేస్తాయి. వాటిలో గ్రహాల పేరు మీద చక్రాలు, యంత్రాలు అమ్మేవాళ్లు, రాళ్లూ, రత్నాలూ అమ్మేవాళ్లు, న్యూమరాలజీ వాళ్లు.. అందరూ దర్శనమిస్తారు. ఈ ఛానెల్‌ వాళ్లకు కమిట్‌మెంట్‌ ఉంటే, ఒక వాదానికి కట్టుబడి ఉంటే వాళ్లకు ఆ స్లాట్‌ ఎలాట్‌ చేసి ఉండేవారు కారు.

ఆ మాట కొస్తే అనేక టీవీ ఛానెళ్లు పొద్దున్నే హిందూ ప్రవచనాలు, పురాణ కాలక్షేపాలు పెడతాయి. కొందరు క్రైస్తవ సువార్తలు కూడా పెడతారు. వాటికి ఆక్షేపణ చెప్పలేం. ఎందుకంటే వాళ్లు మతధర్మాల గురించి, సాంఘిక ధర్మాల గురించి చెప్తున్నారు. వినదలచుకున్నవాళ్లు వింటారు. లేనివాళ్లు లేదు. కానీ రత్నాలూ, యంత్రాలూ, న్యూమరాలజీ యిలాటివన్నీ హేతువాదానికి చుక్కెదురు. వీటికి దన్నుగా నిలుస్తున్న టీవీ ఛానెల్‌ హేతువాదాన్ని ప్రమోట్‌ చేస్తున్నానని చెప్పుకోలేదు.

టీవీల్లో వాదించే వారనే కాదు, బయట కూడా దేవుడి తరఫున వకాల్తా పుచ్చుకుని మాట్లాడేవాళ్లు చాలా బేలగా కనబడతారు. వీరిలో చాలామందికి హిందూమతం యొక్క తాత్త్విక భూమిక గురించి అవగాహన ఉండదు. వేదాలు, ఉపనిషత్తులు చదవరు. చదివినా వాటిని ఓపిగ్గా వివరించే నేర్పు ఉండదు. మన మతం గొప్పదిట అనేసుకుని ఊరుకుంటారు తప్ప ఎందుకు గొప్పది, ఏ విషయంలో గొప్పది అని తెలుసుకునే ప్రయత్నం చేయరు. ఏదైనా అనగానే ప్రపంచంలో ఉన్న మతాల్లో కెల్ల గొప్పది హిందూమతం అనే ఒక భారీ స్టేటుమెంటు యిచ్చేస్తారు. దేని ఆధారంగా యిలా తీర్మానించావ్‌ అని అడిగితే చెప్పలేరు. అసలు ప్రపంచంలో ఉన్న మతాలెన్ని? వేటిల్లో ఏయే సూత్రాలు చెప్పారు? వాటి కంటె హిందూమతం ఏ విధంగా మిన్న? అని ప్రశ్నలు అడిగితే కొరకొరా చూస్తారు. ఇంకో పోలిక చెప్తాను - తెలుగు సభలో వింటూ ఉంటాం - ప్రపంచ భాషల్లో కల్లా తెలుగు గొప్పది అని ఎవరో ఒక వక్త అని తీరతాడు. ప్రపంచంలో ఎన్ని భాషలున్నాయి? వాటిల్లో నీకు ఎన్ని తెలుసు? ఏ అంశంలో తెలుగు వాటి కంటె గొప్పది? ఇవి ఎవరూ అడగరు - ఎందుకు? అందరూ తెలుగువాళ్లే కాబట్టి! అదే జాతీయ భాషా సమ్మేళనం అనుకోండి, అక్కడ యిలాటివి ఎవరూ మాట్లాడరు. ఎందుకంటే వాళ్లు వెంటనే అడుగుతారు, యితర భాషలతో పోల్చి చెప్పు అని.

ఇలా మాట్లాడేవాళ్లలో చాలామందికి తెలుగే సరిగ్గా రాదు. అలాగే హిందూమతం గురించి చొక్కా చింపుకుని మాట్లాడేవాళ్లలో చాలామందికి హిందూమతం గురించి పూర్తి అవగాహన ఉండదు. చిన్నపుడు యింట్లో అమ్మ చెప్పిన కథలు వినేసి, ఎన్టీయార్‌ సినిమాలు చూసేసి నాకు సమస్తం తెలిసిపోయింది అనుకుంటారు. అవి పురాణ గాథలు. వాటిలో మతచర్చల ప్రసక్తి తక్కువ. కథ, పాత్రచిత్రణ, సంఘటనలతో బాటు ఎవరు ఎలా వర్తించాలి అనే ధర్మబోధన ఉంటుంది. ఆ బోధన గుర్తుండదు కానీ కథలా ఉంటుంది కాబట్టి ఆ యా పాత్రలు, కథాగమనం గుర్తుంటాయి. కానీ తాత్త్విక చర్చలు అలాటివి కావు. జాగ్రత్తగా ఒక్కో కాన్సెప్టు అర్థం చేసుకోవాలి. హిందూమతం గురించి బోర విరుచుకుని మాట్లాడేవాళ్లను అద్వైతానికి, విశిష్టాద్వైతానికి తేడా ఏమిటనో, కఠోపనిషత్‌ సారాంశం ఏమిటనో అడిగితే చాలామంది గుడ్లు తేలేస్తారు. దౌర్భాగ్యం ఏమిటంటే - మనం ఏ విషయంలోనూ లోతుల్లోకి వెళ్లం. అంతా పైపై అట్టహాసమే. క్రైస్తవులు, ముస్లిములు మన చుట్టూ అంతమంది ఉన్నారు. వాళ్ల పురాణాల గురించి కొంతైనా తెలుసుకుంటే మంచిది అనుకుని యిద్దరికీ ఆమోదయోగ్యమైన ఓల్డ్‌ టెస్ట్‌మెంటుని సరళశైలిలో చెప్పనారంభించాను. కానీ తగినంత పాఠకాదరణ లేక దానితో ఆపేయవలసి వచ్చింది. ఆదరణ ఎందుకు లేదు? ఎంత కథలుగా చెప్పినా మనకు తెలియని విషయం అనేసరికి జనాలకు బోరు కొట్టింది.

ఆ సందర్భంలోనే బైబిల్‌, కొరాన్‌ ఎందుకు? ముందు మన హిందూగ్రంథాల గురించి సులభంగా రాయండి, అవే మాకు తెలియవు అని అనేకమంది రాశారు. మళ్లీ దానిలో నేను ఏ రామాయణమో, భారతమో చెపితే చదువుతారేమో కానీ, ఉపనిషత్సారం అంటూ మొదలుపెడితే బాబోయ్‌ అంటారు. ఇలా చాలామందిమి, ఏ విషయం క్షుణ్ణంగా తెలుసుకోకుండానే కాలం గడిపేస్తూన్నాం. తెలియదు కదాని ఊరుకోం. ఎవరైనా హిందూమతం గురించి ఏమైనా అనగానే ఎగేసుకుంటూ వచ్చి వాదనకు దిగుతాం. నిజానికి హిందూ పురాణాల్లో చాలా వైరుధ్యాలున్నాయి, పాఠభేదాలున్నాయి, చిక్కుముళ్లు ఉన్నాయి, రిడిల్స్‌ ఉన్నాయి. ఒక పురాణం ఒకలా చెపితే, మరొకటి మరొకలా చెపుతుంది. వీటి గురించి ఎవరైనా ప్రస్తావిస్తే, దానికి జవాబు చెప్పలేక అడ్డగోలుగా మాట్లాడడం మొదలుపెడతారు. 'కురాన్‌లో యిలాటి వైరుధ్యం గురించి సౌదీ అరేబియాలో చర్చిస్తానంటే వాళ్లు ఒప్పుకుంటారా? పాకిస్తాన్‌లో ఒప్పుకుంటారా?' అంటారు, అదేం పోలికో నాకు అర్థం కాదు.

అవును, వాళ్లు ఒప్పుకోరు. అంతమాత్రం చేత నువ్వూ ఒప్పుకోవా? వాళ్లు నీకు ఆదర్శమా? వాళ్ల అడుగుజాడల్లో నువ్వు నడవాలా? ఏ విషయంలో నువ్వు పాకిస్తాన్‌ని, సౌదీ అరేబియాను ఉన్నతంగా చూస్తున్నావో, గొప్పగా కీర్తిస్తున్నావో చెప్పు. వాళ్లను ఎన్నడైనా మెచ్చుకున్నావా? వాళ్ల పద్ధతుల్ని యీసడిస్తున్నావే! ఇప్పుడు మాత్రం వాళ్లు ఆదర్శనీయులు, అనుసరణనీయులు అయిపోయారా? బైబిల్‌ గురించి చర్చిస్తే చర్చి ఊరుకుంటుందా అని కొందరు వాదిస్తారు. క్రైస్తవులు మైనారిటీగా ఉన్న మనలాటి దేశాల్లో గొడవలు జరగవచ్చు కానీ మెజారిటీ మతంగా ఉన్న పాశ్చాత్య దేశాల్లో ఆధునిక యుగంలో చర్చిని ధిక్కరించి అనేకమంది సురక్షితంగా ఉంటున్నారు. హిందూమతంలో ఫలానా విపరీతం ఉంది, దాన్ని సంస్కరించవలసిన అవసరం ఉంది. అని నువ్వు ఫీలయితే, దాన్ని బహిరంగంగా ఒప్పేసుకుంటే సరిపోతుంది. వీలైతే ఆ సంస్కరణలు మీరే పూనుకోవచ్చు, లేదా పూనుకున్నవాళ్లకు మీ ఒప్పుదల ప్రేరకంగా నిలుస్తుంది.

కందుకూరి వీరేశలింగం గారు హిందువులు, ఆస్తికులు. ఆయన నెలకొల్పిన స్కూలు పేరు వీరేశలింగం ఆస్తికోన్నత పాఠశాల. కానీ హిందూ సమాజపు పద్ధతులకు విరుద్ధంగా వితంతు పునర్వివాహాలు జరిపించారు, బాల్యవివాహాలు మాన్పించారు. నిజానికి మతం అనే నదీప్రవాహంలో కాలం గడిచేకొద్దీ చెత్త చేరుతూ పోయి, అది కుంచించుకు పోతూ ఉంటుంది. సమాజం సంకుచితమై పోతూ ఉంటుంది. కొందరు చాదస్తులు అసలు విషయం తెలుసుకోకుండా మూఢనమ్మకాలు రుద్దుతూ ఉంటారు. అప్పుడప్పుడు కొందరు సంస్కర్తలు పుట్టుకుని వచ్చి చెత్త తొలగిస్తూ ఉంటారు. వీరేశలింగం గారు పండితులతో శాస్త్రచర్చలు చేసి, వితంతు పునర్వివాహం శాస్త్రసమ్మతమే అని నిరూపించినా, కొందరు ఛాందసులు ఆయన ప్రయత్నాలకు అడ్డు తగిలి, నానా రభసా చేశారు. మరి ఆ పండితులు హిందువులు కారా? శాస్త్రాలు తెలియవా? తెలిసినా వారికి అవగాహన లోపించి ఉండవచ్చు. మూర్ఖంగా ప్రవర్తించి ఉండవచ్చు. ఇక్కడ గమనించవలసిన దేమిటంటే సంస్కరణలను అడ్డుకున్న పండితులు ఏ వర్గానికి చెందినవారో, సంఘసంస్కర్తలైన కందుకూరి, చిలకమర్తి, గురజాడ కూడా ఆ వర్గానికి చెందినవారే. లోపాలను కప్పిపెట్టకుండా, ధైర్యంగా బయటపెట్టి, చర్చించి, అందర్నీ ఒప్పించడం చేతనే ఆ సంస్కరణలకు జనామోదం లభించింది. హిందూమతం మరింత దృఢపడింది.

ఇటీవలి కాలంలో యీ దృక్పథం కొరవడుతోంది. హిందూమతంలో ఏదైనా లోపాలు బయటపెట్టి, చర్చకు పెట్టగానే విరుచుకు పడిపోతున్నారు. 'ఇలాటి చర్చలు యితర మతస్తులు చేస్తారా? ఇప్పటికే అందరికీ హిందూమతం అంటే లోకువ, ఇలా బయటపెట్టుకుంటే యింకా లోకువ అయిపోతాం. అందువలన నోరెత్తడానికి వీల్లేదు. కావాలంటే పాకిస్తాన్‌కు పో' అని అడ్డగోలుగా వాదిస్తున్నారు. ఇది అనర్థదాయకం. ప్రపంచవ్యాప్తంగా ప్రతి మతంలోనూ యిలాటి చర్చలు జరుగుతూ ఉంటాయి, సంస్కరణలూ జరుగుతూంటాయి. అయితే ఆ యా మార్పుల గురించి మనకు పెద్దగా తెలియదు. తెలియకుండానే ఏదేదో ఊహించేసుకుంటాం. మతసంస్కరణలు ఎప్పుడూ మతావలంబుల నుంచే రావాలి. సంస్కరణల గురించి కోర్టులు మరీ యిదిగా జోక్యం చేసుకుని తీర్మానించడం సరి కాదు. సంస్కరణలను ఛాందసులైన మతాధికారులు అడ్డుకుంటారు. అలాటి పరిస్థితుల్లో ప్రభుత్వం సంస్కర్తలకు మద్దతుగా నిలవాలి. బ్రిటిషు ప్రభుత్వం అదే చేసింది. సతీసహగమనాన్ని రూపుమాపడానికి రాజారామమోహనరాయ్‌కు, వితంతు వివాహాల విషయంలో వీరేశలింగానికి మద్దతు యిచ్చింది.

కానీ సంస్కరణ కోసం సంఘర్షణ ఆ మతస్తులలోని ఆధునికులే ప్రారంభించాలి. ముమ్మారు తలాక్‌, చర్చిల్లో బ్రహ్మచర్యం, శబరిమలలో మహిళల ఆలయ ప్రవేశం - యిలాటివాటిపై ఆ యా మతాల్లో కొందరు ఉద్యమించాలి. కోర్టుకి వెళ్లి ఆదేశాలు తెస్తాం అంటే సబబు కాదు. ఒకప్పుడు హరిజనులు ఆలయప్రవేశం చేస్తే దేవుడు మైల పడిపోతాడనుకునేవారు. క్రమేపీ దృక్పథంలో మార్పు వచ్చింది. సమాజాన్ని నడిపించేవారు పలురకాల వాదనలు చేసి, చర్చలు జరిపి, మెజారిటీ ప్రజల ఆలోచనాధోరణిలో మార్పు తెచ్చారు. అదేమీ జరగకుండా ముగ్గురో నలుగురో జడ్జిలు కూర్చుని తీర్పు చెప్పేసి, మీరంతా యిలా చేయండి, యిలా చేయకండి అనడం వలన ప్రజల్లో ఆ భావాలు నాటుకోవు. శబరిమల ఆలయంలో మహిళల ప్రవేశం ఉంది. సాధారణంగా ఎక్కడా లేని నిషేధం యిక్కడెందుకు ఉంది?

నాకు తోచినంత వరకు దానికి ప్రాక్టికల్‌ కారణం ఉంది. అయ్యప్ప వద్దకు వెళ్లేవారు 40 రోజుల పాటు చాలావాటికి దూరంగా ఉండాలి. పైగా వెళ్లే దారి అప్పట్లో దుర్గమం. జనసంచారం తక్కువ. పక్కన వయసులో ఉన్న ఆడవాళ్లు ఉంటే, లోపల ఎంత భక్తి ఉన్నా సహజమైన బలహీనతలకు లొంగే ప్రమాదం ఉంది. అప్పుడు 40 రోజుల వ్రతం యీనగాచి నక్కలపాలు చేసినట్లవుతుంది. ఈ ప్రమాదం లేకుండా మొత్తంగా మహిళలను రావద్దని అని ఉంటారు. తర్వాత యుక్తవయసులో ఉన్నవారికి నిషేధాన్ని పరిమితం చేసి ఉంటారు. తక్కిన గుళ్లలో దర్శనానికి యీ మండలదీక్ష సమస్య లేదు కాబట్టి అక్కడ నిషేధం లేదు. ఇప్పుడైతే మహిళల రక్షణకు అనేక ఏర్పాట్లు చేసుకోవచ్చు. వెళదామనుకున్న మహిళలను వెళ్లనిచ్చినా దేవుడి మహిమ ఏమీ తగ్గిపోదు. హరిజనులను అనుమతించిన తర్వాత ఏ దేవుడి మహిమైనా తగ్గిపోయినట్లు దాఖలాలున్నాయా?

ఆస్తిక ప్రతినిథులు యీ కోణంలో ఆలోచించకుండా కోర్టుల్లో రకరకాల వాదనలు చేస్తారు. గత నెలలో అయ్యప్ప కేసులో సుప్రీం కోర్టులో ఒక లాయరు 'అయ్యప్ప కూడా మన దేశపౌరుడే. ఫలానా ఆర్టికల్‌ 25 కింద తన 'నైష్ఠిక బ్రహ్మచర్యా'న్ని కాపాడుకునే హక్కు కలిగి వున్నాడని, అందువలన ఆయనకు తన యింట్లోకి ఆడవాళ్ల రాకను నిరాకరించే హక్కు ఉందని వాదించాడు. దేవుణ్ని మనిషి స్థాయికి దింపడమే వింత అనుకుంటే ఆయనకు మానవ బలహీనతలు అంటకట్టడం ఘోరం. ఆడవాళ్లని చూడగానే నైష్ఠిక బ్రహ్మచర్యం భగ్నమై పోతుందా? ఆయనకు ఆ మాత్రం నిగ్రహం లేదా? ఆయన వద్దకు వచ్చే భక్తులే 40 రోజుల పాటు నిగ్రహాన్ని ప్రదర్శిస్తున్నారే, ఆయన ఆడవాళ్లను చూడగానే చలించిపోతాడా? ఆయన దేవుడన్నపుడు సర్వప్రాణులను సృష్టించినవాడు ఆయనే కదా. తన బ్రహ్మచర్యానికి ప్రమాదం కలిగించే ఆడజాతిని ఎందుకు సృజించినట్లు? ఇలాటి ప్రశ్నలకు వారి వద్ద సమాధానం ఉంటుందా?

ఒక పురాతన సంప్రదాయాన్ని సమర్థించుకోవడానికి దేవుడి పేరును చిత్తమొచ్చినట్లు వాడుకుని, జనసామాన్యం దృష్టిలో ఉన్న దేవుడి కారెక్టరును సైతం మార్చేసేవారే నిజానికి దేవుడికి, మతానికి ఎక్కువ ద్రోహం చేసినవారవుతారు. ఇటువంటి వాళ్ల గురించి చెప్పుకోవలసినది చాలా ఉంది. తదుపరి వ్యాసాల్లో పరామర్శిద్దాం. - ఎమ్బీయస్‌ ప్రసాద్‌ (ఆగస్టు 2018)

2018 ఆగస్టు ఎమ్బీయస్‌: ఏది మతం? ఏది ఆచారం?

మతం గురించి గొప్పగా చెప్పుకోవాలంటే అన్నీ తెలిసి ఉండాలా అని ఒకరి సందేహం. మతమే కాదు, మీ భాష, మీ ప్రాంతం, మీ కుటుంబం, మీ కులం - వేటి గురించైనా మీరు గొప్పగా ఫీలవ్వచ్చు. 'మా అమ్మ గొప్పది' అని చెప్పుకోండి తప్పు లేదు. కానీ మీ అమ్మ కంటె గొప్పది, ఈ ఊళ్లో అందరు అమ్మల కంటె గొప్పది, ప్రపంచంలో యిలాటి అమ్మే ఉండదు - యిలాటి స్టేటుమెంట్లు యిచ్చేటప్పుడు చాలా డేటా ఉండాలి. అలాగే మన ప్రాంతం గురించి, మన భాష గురించి క్షుణ్ణంగా తెలియకుండానే వాదనకు దిగవద్దు. మన అభిప్రాయాన్ని మన దగ్గరే ఉంచుకోవడం మంచిది. దేనికైనా ప్రతినిథిగా మాట్లాడడానికి గోదాలో దిగినప్పుడు సర్వసన్నద్ధంగా ఉండాలి. ఒక రాజకీయ పార్టీకి కోట్లాది సభ్యులుంటారు. కానీ అందర్నీ అధికార ప్రతినిథిగా నియమించరుగా. ఎవరికౖౖెతే పార్టీ విధానాల పట్ల అవగాహన, ప్రత్యర్థి పక్షాల లోపాల పట్ల సమాచారం, గతచరిత్ర జ్ఞానం, వాక్పటిమ ఉంటాయో వారినే పెడతారు. అలాగే ఆటల పోటీల్లో ఒక రాష్ట్రం నుంచి ఒక టీము పంపించేముందు అనేక పరీక్షలకు గురి చేసి మరీ పంపుతారు. హిందూమతం ప్రతినిథిగా మాట్లాడడానికి ముందుకు వచ్చేవాళ్లకి యిలాటి టెస్టులు ఏమీ అక్కరలేదులా వుంది. పైన కప్పుకోవడానికి ఒక శాలువా ఉంటే చాలనుకుంటా.

పురోహితుడికి కాని, పూజారికి కాని మంత్రాలు వస్తే చాలు. వాటి అర్థాలు తెలియవలసిన అవసరం లేదు. ఉపనిషత్తులు, యితర వేదాంత గ్రంథాలు చదవవలసిన పని లేదు. ఇతర మతాల గురించి తెలుసుకోవలసిన అగత్యం అసలే లేదు. మంత్రాలతో, ఆగమాచారాలతో ఆయన దేవుణ్ని శ్రద్ధగా అర్చిస్తున్నారు. సంతోషం. కానీ మేధోపరమైన చర్చలకు వచ్చేటప్పుడు తెలుసుకోవలసిన విషయాలు, చర్చకు కావలసిన వాదనాశైలి యివన్నీ సమకూర్చుకుని రావాలి. ఎందుకంటే చర్చల్లో అవతలివాళ్లు విద్యాధికులు, తమ సబ్జక్టులో నిష్ణాతులు, మంచి వక్తలు. వీటన్నిటికి తోడు వాళ్లు దేనికీ సమాధానం చెప్పవలసిన అవసరం లేదు. ప్రశ్నలు దట్టించడమే వారి పని. గ్రహణం నాడు ఆహారం ఎందుకు తీసుకోకూడదు? వరుణ యాగం చేస్తే వర్షం ఎలా పడుతుంది? సర్పయాగం చేస్తే పాములు కాటేయడం మానేస్తాయా? - ఇలా నాలుగువైపులా నలుగురు తగులుకుంటే మధ్యలో ఉన్న యీ ఆస్తికత్వ ప్రతినిథి 'అలా అవుతాయని మన వేదాల్లో రాశారండీ, మన ఋషులు చెప్పారండీ' అంటూంటాడు.

ఒక జోక్‌ ఉంది - మీకు తెలిసిన పతివ్రతల పేర్లు చెప్పండి అంటే సీత, సావిత్రి, అనసూయ.. అని చెపుతూంటే ఆపి 'ఏం మీ అమ్మ పేరు, భార్య పేరు ఎందుకు చెప్పలేదు?' అని అడుగుతాడు. ప్రశ్న కరెక్టే కదా! అలాగే యీ పండితులు వేదకాలంలో ఋషుల మహిమ గురించి చెప్తారు తప్ప 'నేను యాగం చేసి చూపిస్తాను. వర్షం కురిపించకపోతే అప్పుడడగండి.' అని ఛాలెంజ్‌లు చేయరు. రుజువులు చూపించరు. నమ్మితే నమ్మండి, నమ్మకపోతే పొండి అన్నట్లు ఉంటారు. అసలు దేవుడితో వచ్చిన చిక్కే ఎవరికీ కనబడకపోవడం. నాకైతే కనబడలేదు కానీ వేరెవరికో కనబడ్డాడట అని పరమభక్తులు కూడా చెప్పుకోవలసిన పరిస్థితి. అందువలన ఫలితాల వలన మాత్రమే ఆయన ఉనికికి నిరూపించవలసిన అగత్యం వచ్చింది. 'గాలి కనబడదు, కానీ గాలి ఉన్నట్లు నువ్వు ఫీలవుతున్నావు కదా! కరంటు తీగలో విద్యుత్తు కనబడదు, కానీ ముట్టుకుంటే షాక్‌ కొడుతోంది కదా, అలాగే దేవుడు కూడా ఉన్నాడు కానీ కనబడడు' అని ఆస్తికులు వాదిస్తూ ఉంటారు. గాలి విషయంలో ఆకులు కదలడం కంటికి కనబడుతోంది, షాక్‌ కొట్టడం శరీరానికి తెలుస్తోంది.కానీ దేవుడి విషయంలో యిలాటివి ఏవీ కనబడవు, తెలియవు.

ఆ మాట చెపితే 'భక్తి ఉన్నవాడికే అవన్నీ తెలుస్తాయి, నీ బోటి నాస్తికుడికి తెలియవు' అని దబాయిస్తారు. గాలి, విద్యుత్తు వంటివి అందరికీ ఎఱికలోకి వస్తాయి. దేవుడి ఉనికి రాదు. భక్తి ఉంటే తప్ప ఉనికి తెలియదు, ఉనికి తెలిస్తే తప్ప భక్తి రాదు అన్నట్టు తయారైంది వ్యవహారం. దేవుడున్నాడు, మంచివాళ్లకు మేలు చేస్తాడు, చెడ్డవాళ్లకు కీడు చేస్తాడు అనే ఫార్ములా కూడా ఆచరణలో నిరూపించబడటం లేదు. చూడబోతే దేవుడు మనం అనుకున్న ఏ నియమానికి, ఏ సూత్రానికీ లొంగుతున్నట్లు లేదు. తన చిత్తం వచ్చినట్లు తను వ్యవహరిస్తున్నాడు. గుళ్లల్లో అమ్మవారి చీరలు మాయమై పోతున్నాయి, అయ్యవారి వజ్రాలు మాయమై పోతున్నాయి, గుడి మాన్యాలు అన్యాక్రాంతమై పోతున్నాయి. భక్తుల ధనమానాల సంగతి సరే, సొంత ఆస్తిపాస్తులే కాపాడుకోలేక పోతున్నాడు దేవుడు. దేవుడు లేడనడానికి యింతకంటె రుజువేం కావాలి? అంటారు హేతువాదులు. చూస్తూ ఉండండి, కొట్టేసినవాడికి కడుపునొప్పి వస్తుంది, వాళ్ల కుక్క కాలు విరుగుతుంది, వాళ్లబ్బాయి వేసిన సినిమా ఫెయిలవుతుంది అంటూంటారు ఆస్తికులు. కథలో అయితే రెండు పేజీల్లో నేరమూ శిక్షా రెండూ పడిపోతాయి. కానీ నిజజీవితంలో దశాబ్దాలు గడిచినా నేరానికి శిక్ష పడదు. దేవుడి కోర్టు మన కోర్టుల కంటె అన్యాయం. మనం బతికుండగా తీర్పు కళ్ల జూడం.

ఈ కారణాల వలన దేవుడి ఉనికి గురించి రుజువులు చూపడం మహా కష్టం. ఓ సామెత ఉంది 'నమ్మేవాడికి ఏ రుజువూ అక్కరలేదు, నమ్మనివాడికి ఏ రుజువూ చాలదు' అని. అందువలన దేవుడి ఉనికి గురించి ఎన్ని శతాబ్దాలు చర్చించినా తేలదనుకుని పక్కన పెట్టినా, యీ ఆచారాల గురించి, కర్మకాండ గురించి చర్చించినపుడు రుజువుల కోసం అడగడంలో తప్పేముంది? వరుణయాగం చేస్తే వర్షం వస్తుందంటారా? వచ్చిన దాఖలాలు చూపండి. గతంలో ఫలానా చోట చేసినప్పుడు వర్షం రాలేదు కదా! అని అడిగితే తప్పేముంది? పోనీ మండు వేసవిలో రాజస్థాన్‌లో యాగం చేయండి, వర్షం పడుతుందో లేదో చూద్దాం అని అడిగితే దానికి సమాధానం చెప్పకుండా 'త్రేతాయుగంలో..' అని మొదలెడితే ఎలా? మీరు యాగం చేసినది యీ యుగంలో, యీ సంవత్సరంలో! వర్షాకాలంలో వర్షం వచ్చినపుడు దీని కారణంగానే అని బుకాయిస్తే కుదరదు. యాగం చేసిన ఎన్నాళ్లకు వర్షం పడుతుందో కచ్చితంగా చెప్పండి, చూసి మీ మాట నిజమో కాదో తేలుస్తాం అంటే 'నాస్తికవాదం మానవత్వానికి హానికరం, దేవుడు హర్షించడు' అంటూ మాట తప్పిస్తే ఎలా?

యాగాలే కాదు, యీ న్యూమరాలజీ దగ్గర్నుంచి ఏదీ తర్కానికి నిలవడం లేదు. హరికృష్ణ యాక్సిడెంటు చూడండి, ఆయన కారు నెంబరు, కొడుకు కారు నెంబరు చూస్తే 2323 అనేది వాళ్ల లక్కీ నెంబరు అని, కావాలని ఆ నెంబర్లు పెట్టించుకున్నారని తెలుస్తుంది. ఇద్దరూ కారు ప్రమాదంలోనే దుర్మరణం పాలయ్యారు. తీవ్రగాయాలతో బయటపడి వుంటే 'అసలు ప్రాణాలు పోవలసినది, లక్కీ నెంబరు వలన గాయాలతో ఆగింది' అని వాళ్ల న్యూమరాలజిస్టు వాదించేవాడు. కానీ రెండు కేసుల్లోనూ ప్రాణాలే పోయాయి. అంటే యీ లక్కీ నెంబరు ప్రాణాలు కాపాడలేదు, కారునీ కాపాడలేదు. మరి ఎందుకీ గోల? పేరు స్పెల్లింగ్‌ మార్చుకుంటే కష్టాలు తొలగిపోతాయి అని టీవీల్లో వచ్చి చెప్పేవాళ్ల మాటలు నవ్వు తెప్పిస్తాయి. ఒక్కోప్పుడు ధాటీగా చెప్తూ ఉంటారు - 'ఆర్‌తో (ఉదాహరణకి) పేరు మొదలైనవారు ఎవరూ పైకి రాలేదు' అని. అలా వచ్చిన 10 మంది పేర్లు నాకు వెంటనే తడతాయి. ఇక ఇంగ్లీషు అక్షరాలకు హిందూ గ్రహాల పేర్లు జోడించి లెక్కలు వేసేస్తూ ఉంటారు. జ్యోతిషశాస్త్రం రాసినపుడు యీ ఇంగ్లీషు అక్షరాలు ఎక్కడున్నాయి? ఫలానా గ్రహాలు ఫలానా మ్లేచ్ఛ అక్షరాలను శాసిస్తాయి అని ఎలా చెప్పగలరు? ఇక స్పెల్లింగు మార్చుకుంటే అదృష్టం మారిపోతుందా? అంటే ఆ గ్రహం మనపై ప్రసరించే ఆకర్షణ శక్తి కానీ, వికర్షణ శక్తి కానీ స్పెల్లింగ్‌ చూసి తగ్గిపోతుందా? లేక ఆటోకరక్షన్‌ ఆప్షన్‌ ఉపయోగించి, మన స్పెల్లింగును మామూలుగా మార్చేసి ఆ శక్తిని యథాతథంగా ఇస్తుందా?

అబ్బే అలా క్కాదు, అవతలివాళ్లు మన పేరు పిల్చినపుడు వెలువడే శబ్దతరంగాల్లో మార్పు వచ్చి పాజిటవ్‌ ఎనర్జీ, నెగటివ్‌ ఎనర్జీ, వైబ్స్‌.. యిలా ఏవేవో చెప్పి కన్‌ఫ్యూజ్‌ చేస్తారు. నాపేరులో ఒక ఆర్‌ ఎక్కువ పెట్టాననుకోండి - నన్ను ప్‌ఱ్ఱసాద్‌ అని పిలుస్తారా? ఒక ఎస్‌ ఎక్కువ పెడితే ప్రస్సాద్‌ అని పిలుస్తారా? రాసుకునేటప్పుడు తేడా వస్తుంది కానీ పిలుపులో తేడా రాదు. ఇక అదృష్టంలో మార్పు ఎలా వస్తుందో ఊహించలేం. అలాగే రాళ్లు, రత్నాలు. 'మీరు చెప్పినట్లే పెట్టుకున్నా, మార్పు కనబళ్లేదు' అంటే 'కింద క్లోజ్‌ చేయించి వుంటారు, చర్మానికి తగలాలి, గ్రహకిరణాలను అది ఆకర్షించి, మీ ఒంట్లోకి పంపాలిగా' అంటారు. చర్మానికి తగులుతోందండి, అయినా పని చేయడం లేదు అంటే 'అయితే మీరు కొన్న వజ్రం మంచిది కాదు, నాకు తెలిసున్నవాడి దగ్గర కొనండి, సరైనది యిస్తాడు' అంటారు. ఇలా ప్రతిదానికీ ఏదో ఒకటి చెప్తారు. ఇక జ్యోతిష్యం గురించి కూడా నాలుగు మాటలు చెప్పాలి. తరచుగా ఏవో కొన్ని గ్రహాలు ఒక రాశిలో కూడడం, వెంటనే టీవీ వాళ్లు ఆ కూటమి ఫలితాలపై చర్చకు పెట్టడం సాధారణంగా జరుగుతూ ఉంటుంది. ఆ కూటమి వలన కొంపలు మునిగిపోతాయని చెప్పే పండితులు సాధారణంగా చేసే పొరపాటు ఒకటి ఉంటుంది.

అమావాస్య ఎప్పుడు వస్తుందో, గ్రహణం ఎప్పుడు వస్తుందో, ఏ గ్రహం ఎప్పుడు తిరోగమిస్తోందో మన పూర్వీకులు చెప్పగలిగారు. అందువలన జ్యోతిషాన్ని నమ్మాలి అంటారు వాళ్లు. ఖగోళశాస్త్రం (అస్ట్రానమీ) వేరు, జ్యోతిషం (ఆస్ట్రాలజీ) వేరు. ఖగోళశాస్త్రంలో రాశులు, నక్షత్రాలు, గ్రహాలు, వాటి గతులు వీటి గురించి చెప్పినవన్నీ శాస్త్రబద్ధమైనవే. కాలాన్ని ఒకళ్లు సూర్యుడి ఆధారంగా కొలవవచ్చు, మరొకరు చంద్రుడి ఆధారంగా కొలవవచ్చు. రోజు లెక్క కచ్చితంగా తెగదు కాబట్టి, కొన్నాళ్లు పోయిన తర్వాత అధికమాసాల పేరుతో లెక్క సరిచేస్తారు. అయితే గ్రహాల ప్రభావం మానవజీవితంపై, సస్యాలపై, తక్కిన జీవకోటిపై ఎలా పడుతుంది అనే విషయాన్ని చెప్పేది జ్యోతిషం. అది యిప్పటిదాకా శాస్త్రీయం కాదు. అందుకే ఒక్కొక్కళ్లు ఒక్కోలా చెపుతూంటారు. నూరు డిగ్రీల వద్ద నీరు వేడెక్కుతుంది అనేది శాస్త్రం. మీరు వేడి చేసినా, నేను వేడి చేసినా వేడెక్కుతుంది. ఇద్దరు పండితులు ఒకే గ్రహగ్రతి సమాచారాన్ని ఎదురుగా పెట్టుకుని వాటి ప్రభావాలపై వేర్వేరు ఫలితాలను ఊహిస్తే అది శాస్త్రీయం కానేరదు.

జ్యోతిషం పరిపూర్ణ శాస్త్రమే అని తెలుగునాట వాదించేవారిని ఉగాదిపూట రాజకీయ పార్టీ ఆఫీసుల వద్దకు తీసుకెళ్లి పంచాంగ శ్రవణంలో కూర్చోబెట్టాలి. అదే పంచాంగం, అవే గ్రహగతులు, ఫలితాలు మాత్రం వేరేవేరేగా చెప్తారు పండితులు. అధికార పార్టీ పంచాంగశ్రవణం ఒకలా, ప్రతిపక్ష పంచాంగశ్రవణం దానికి వ్యతిరేకంగా ఉంటోంది. పుట్టిన సమయంపై ఆధారపడిన జ్యోతిషాన్ని దేశాలకు, రాష్ట్రాలకు ఎలా అన్వయిస్తారో నాకు ఎప్పటికీ అర్థం కాదు. వ్యక్తుల వరకూ చూసినా ఒకే జాతకం చూసి ఒక జ్యోతిష్కుడు చెప్పిన దానికి, మరొకరు చెప్పినదానికీ తేడా వస్తోంది. వైద్యుల్లో కూడా యిలాటి వైరుధ్యాలు వస్తున్నాయి కదా, అందువలన వైద్యం కూడా శాస్త్రం కాకుండా పోతుందా, అదీ అంతేనా అంటే, అంతే. ఒకే వైరస్‌ ఒక్కో మనిషిపై ఒక్కో ప్రభావం చూపుతోంది, ఒక మందు నాపై వాడితే సెడ్‌ ఎఫెక్టు వస్తోంది, మీపై వాడితే రావటం లేదు. ఎందుకు? శారీరక స్థితి, మానసిక స్థితి, బయటి వాతావరణం, కుటుంబ వాతావరణం యిలాటి ఎన్నో అంశాలు చికిత్సను ప్రభావితం చేస్తున్నాయి. అందువలన వైద్యుడు మందులు మారుస్తున్నాడు, ప్రయోగాలు చేస్తున్నాడు. ఔషధ తయారీ సంస్థలు నిరంతరం రిసెర్చి చేస్తున్నాయి. కొత్త కొత్త మందులు తయారు చేస్తున్నాయి.

జ్యోతిషంలో యిలాటి రిసెర్చి ఎక్కడ జరుగుతోంది? జోస్యం తప్పినపుడు దాన్ని ఒప్పుకునే ధైర్యం ఉండాలి, రికార్డు చేసే అలవాటు ఉండాలి, దాన్ని యితరులతో పంచుకునే సహృదయం ఉండాలి. ఎప్పటికప్పుడు సవరించుకుంటూ ముందుకు వెళ్లాలి. వేల సంవత్సరాల క్రితం అప్పటికి సంపాదించిన జ్ఞానంతో రాసిన పుస్తకాలే పరమావధి అనుకోరాదు. వాటిలో వైరుధ్యాలున్నాయన్న సంగతి జ్యోతిష్కులకు తెలుసు. అందుకని వాటిలో ఒకటి రెండిటినే వారు అనుసరిస్తారు. వారి వారి అనుభవాల బట్టి సవరిస్తూ ఉంటారు. ఒక్కోప్పుడు వారి వాదనలకు 'ఆధారమేమిటి?' అని ఎదుటి జ్యోతిష్కుడు ప్రశ్నించినప్పుడు 'స్వానుభవం' అని సమాధాన మిస్తారు. ఇటువంటివన్నీ సైన్సు పేపర్లలాగానే పబ్లిష్‌ చేస్తూ ఎప్పటికప్పుడు సవరణలు చేస్తూ ఉండాలి. వాటి ప్రామాణికతను నిర్ధారించే ఒక నిపుణుల కమిటీ ఉండాలి. సైన్సు విషయాల్లో అటువంటి అంతర్జాతీయ సంస్థలున్నాయి. జ్యోతిషం విషయంలో ఎవరి కుంపటి వారిదే. అందువలన ఏ జోస్యం ఎందుకు కరక్టవుతోందో, ఎందుకు తప్పుతోందో చెప్పలేకపోతున్నారు. ఈ హడావుడిలో మిడతంభొట్లు పెరిగిపోతున్నారు. ఏదో చెప్పడం, కరక్టయితే డప్పు వాయించుకోవడం, తప్పయితే కనుమరుగు కావడం!

చర్చల్లో పాల్గొనేవారు యింత ఓపెన్‌గా మాట్లాడరు. గ్రహణం ఎప్పుడు వస్తోందో కరక్టుగా చెప్పగలిగారు కాబట్టి, ఆకస్మిక ధనలాభం ఎప్పుడు కలుగుతుందో కూడా చెప్పగలమంటారు. అక్కడే వస్తుంది పేచీ. దీన్ని ఒక సగటు తెలివితేటలున్నవాడు కూడా ఖండించగలుగుతాడు. అయినా దేవుడి ఉనికికి, హిందూమతానికి, దీనికి సంబంధం ఏముంది? జ్యోతిష్కులు ప్రపంచవ్యాప్తంగా అన్ని మతాల్లోనూ ఉన్నారు. నీ జోస్యం తప్పినంత మాత్రాన నిక్షేపంలా అప్పటి దాకా ఉన్న దేవుడు హఠాత్తుగా గైరుహాజరై పోడు. ఒకలా ఆలోచిస్తే - దేవుడు గతాన్ని తెలుసుకునే శక్తి యిస్తూనే తెలుసుకోలేని విధంగా భవిష్యత్తును ఏర్పాటు చేశాడు. జ్యోతిషం ద్వారా ఆయన అభిమతానికి విరుద్ధంగా వెళుతున్నావు. ఆయన దాచేసిన రహస్యాన్ని ఛేదిస్తున్నావు. ఆయన నీతో చదరంగం ఆట ఆడుతున్నాడు. నువ్వు కాస్త తెలుసుకోగానే, ఎత్తు మార్చేసి, పావులు కదిపేస్తున్నాడు. అనేక విషయాల్లో అలాగే నీకు పరిమితులు కల్పించాడు. కానీ నువ్వు పట్టుదలతో వాటిని అధిగమిస్తున్నావు. జలచరంలా నీటిలో ప్రయాణిస్తున్నావు, వాయుచరంలా గాలిలో ఎగురుతున్నావు. అలాగే ఓపెన్‌ మైండ్‌తో ఆలోచిస్తే దీని గుట్టుమట్లు తెలుసుకోగలవేమో! 'ఇప్పటిదాకా నీకున్న జ్ఞానం అసంపూర్ణం. సమాచారం పరిమితం. నిరూపణకు నిలవటం లేదు.' అని ఎవరైనా జ్యోతిష్కుడికి చెపితే అతను ఒప్పుకోవాలి తప్ప 'నువ్వు నాస్తికుడివి' అని ఎదుటివాణ్ని నిందించకూడదు. ఎందుకంటే దేవుడి మీద నమ్మకం ఉండి, జ్యోతిషం మీద నమ్మకం లేని వారు ఎందరో ఉన్నారు.

జ్యోతిషం, వాస్తు, యాగాలు, ఆచారాలు, కర్మకాండ, పురాణాలు, బాబాలు - యిలా ఎన్నో విషయాలు కలగలిపేసి హిందూమతంపై రుద్దడం అనేది ఆస్తికులు, నాస్తికులు యిద్దరూ చేస్తున్నారు. వీటిల్లో లోపాలు కనిపెట్టి, హిందూమతం చెత్త అని కొందరు నాస్తికులు అంటూంటే, వీటిని విమర్శించేవారు హిందూదైవదూషణకు పాల్పడుతున్నారని కొందరు ఆస్తికులు అంటున్నారు. ఇద్దరిదీ తప్పే! - ఎమ్బీయస్‌ ప్రసాద్‌ (ఆగస్టు 2018)

2018 సెప్టెంబరు ఎమ్బీయస్‌: ఎందుకో యింత తొందర?

తెలంగాణలో ముందస్తు ఎన్నికలు ఉంటాయా లేదా అన్న చర్చ హేమ్లెట్‌ తాలూకు 'టు బి ఆర్‌ నాట్‌ టు బి' తరహాగా తయారైంది. ఇప్పటివరకు వింటున్నదాని ప్రకారం కెసియార్‌ ముందస్తుకై పట్టుదలగా ఉన్నారు కానీ కేంద్రం మాత్రం అనుమతి యిద్దామా వద్దా అన్న ఊగిసలాటలోనే ఉంది. అసలు కెసియార్‌లో ముందస్తు ఆలోచన ఎందుకు రావాలి? ఆంధ్రలో కూడా ముందస్తు ఎన్నికలకు వెళదామా అన్న ఆలోచన జరిగి, తర్జనభర్జనలు జరిగి చివరకు వద్దనుకున్నారని సమాచారం. తెలంగాణలో కూడా కెసియార్‌ తన కాబినెట్‌లో యీ విషయం గురించి చర్చించారని, మనం ఎప్పుడు ఎన్నికలకు వెళ్లినా గెలిచేట్లు ఉన్నాం కదా, ఎందుకు ముందుగా నాలుగు నెలల పదవీకాలాన్ని తగ్గించేసుకోవడం అని మంత్రులు అన్నారని తొలివార్తలు వచ్చాయి. తర్వాత కెసియార్‌ ఏం చెప్పి ఒప్పించారో మనకు తెలియదు కానీ ముందస్తు ఎన్నికలు తథ్యం అంటున్నారు. ప్రగతి నివేదన సభ ఏర్పాట్లు చూశాక అబ్బే, కెసియార్‌కి అనుమతి వచ్చేసింది, అందుకే సభకు గంట ముందు అర్జంటుగా కాబినెట్‌ మీటింగు పెట్టారు, అసెంబ్లీ రద్దు తీర్మానం చేసి, అటునుంచి అటే సభకు హెలికాప్టర్‌లో వెళ్లి ఎన్నికల భేరి మోగించేస్తారు అంటున్నారు. ఏ విషయం రేపు సాయంత్రాని కల్లా తెలిసిపోతుంది.

అంతా బాగానే ఉంది కానీ, ముందస్తు ఎన్నికలకు ఎందుకు వెళుతున్నట్లు? అనే ప్రశ్నకు ఎవరూ సరైన సమాధానం లేదు. సాధారణంగా కొన్ని సందర్భాల్లో అధికారపక్షాలు 'మేం ఎన్నో ప్రజాహితమైన పనులు చేపడదామనుకున్నాం కానీ మాకున్న బలం చాలటం లేదు. మీరు మాకు యిప్పటికంటె ఎక్కువమంది ఎమ్మెల్యేల నిస్తే మేము యింకా బాగా సేవ చేయగలుగుతాం' అనే కారణం చెప్పి ముందస్తు ఎన్నికలకు వెళుతూంటాయి. ఇక్కడ అలాటి సందర్భమేదీ లేదు. తెరాస ప్రభుత్వం పటిష్టంగా ఉంది. ఉపయెన్నికలలో, కార్పోరేషన్‌ ఎన్నికలలో ప్రథమస్థానంలో, ప్రతిపక్షాలకు అందనంత దూరంలో ఉన్నారు. పార్టీపరంగా చూస్తే అసమ్మతి అనేది వినిపించటం లేదు. పార్టీ అధ్యక్షుడి మాట శిలాక్షరంగా ఉంది. ఏ నాయకుడూ అలిగి రాజీనామా చేయడమో, ప్రతిపక్ష పార్టీలో చేరడమో, కొత్త పార్టీ పెట్టడమో చేయలేదు. రాజకీయ సంక్షోభం యితర పార్టీల్లో ఉంది కానీ అధికార పక్షంలో లేదు.

ఇలాటి పరిస్థితుల్లో తమ పదవీకాలాన్ని నాలుగు నెలలకు కుదించుకోవలసిన అవసరం ఏముంది? అడ్మినిస్ట్రేషన్‌ పరంగా సబబైన కారణం ఏదీ కనబడదు. అందువలన రాజకీయ కారణమే ఉండి ఉండవచ్చు. అది ఏమిటి? ఎప్పుడు ఎన్నికలకు వెళ్లినా మాకు 100 సీట్లు గ్యారంటీ అని పైకి తెరాస చెప్పుకుంటున్నా లోపల గుబులు ఉందనుకోవాలి. కేంద్రంలో మోదీకి ప్రత్యామ్నాయం కనబడటం లేదు. అందువలన 2019లో సీట్లు తగ్గినా బిజెపి గెలుపు, మోదీ ఎన్నిక ఖాయం. మోదీకి గతంలో ఉన్న ప్రజాదరణ తగ్గినా, పార్లమెంటు ఎన్నికలలో అతని మొహాన్ని చూపే బిజెపి ఓట్లు సంపాదించుకుంటుంది. ఆ ఊపులో రాష్ట్ర నాయకుల వైఫల్యాలు కొట్టుకుపోతాయని, పార్లమెంటుకి బిజెపికి ఓటేసిన ఓటరు, రాష్ట్రానికి వచ్చేసరికి మరో పార్టీకి ఓటేయడని బిజెపి నమ్మకం, యితర పార్టీల భయం. అందుకే పార్లమెంటు ఎన్నికలను ముందుకు జరిపి మధ్యప్రదేశ్‌, రాజస్థాన్‌, ఛత్తీస్‌గఢ్‌ ఎన్నికలతో కలిపి నిర్వహిస్తామని బిజెపి అంటే అవి అడ్డుకున్నాయి.

కెసియార్‌కు కూడా యిదే భయం కావచ్చు - పార్లమెంటు ఎన్నికలతో కలిసే నిర్వహిస్తే మోదీ ప్రభావం తెలంగాణ అసెంబ్లీ ఎన్నికలపై పడి తనకు సీట్లు తగ్గుతాయని! తెలంగాణలో బిజెపి అంత బలంగా లేదన్నమాట నిజమే, కానీ మోదీయే ప్రధాన ఫ్యాక్టర్‌ అయ్యేసరికి మోదీకి అనుకూలంగా ఓటేసేవారు బిజెపికి, ప్రతికూలంగా ఓటేసేవారు కాంగ్రెసు కేంద్రిత కూటమికి ఓటేస్తారు. ఎందుకంటే బిజెపికి కేంద్రంలో కానీ, రాష్ట్రంలో కానీ ప్రత్యర్థి కాంగ్రెస్సే, తెరాస కాదు. అది ఊగిసలాట పార్టీ. ఈ మధ్యలో తెరాసకు ఓటేసేవారు, ఆ పార్టీకి పూర్తిగా కట్టుబడి ఉన్నవారు మాత్రమే. తటస్థ ఓటర్ల ఓటు పడకపోతే అనేక నియోజకవర్గాల్లో గెలుపు సందిగ్ధమే. అందువలన పార్లమెంటు, అసెంబ్లీ ఎన్నికలను విడగొట్టడం కెసియార్‌ లక్ష్యం.

ఇంకో కారణం కూడా ఉంది. కాంగ్రెసు, టిడిపి ఆంధ్రలో బహిరంగంగా కలుస్తాయో లేదో యిప్పుడే చెప్పలేం కానీ తెలంగాణలో మాత్రం కచ్చితంగా కలుస్తాయనుకోవచ్చు. రెండు పార్టీల నాయకులకూ కెసియార్‌పై పీకల దాకా కసి ఉంది, తమ ఎమ్మేల్యేలను లాగేసుకుని తమ పార్టీలను భూస్థాపితం చేసేశాడని. తాము విడివిడిగా ఉండటం చేతనే తెరాస తన బలాన్ని 63 నుంచి 93కి పెంచుకోగలిగింది. ఇప్పటికైనా చేతులు కలపాలి అని నిశ్చయించుకుని నాయకుల నుంచి క్యాడర్‌ వరకు కలవగలిగితే అది దృఢమైన శక్తిగానే రూపొందుతుంది. ఎందుకంటే రెండు పార్టీలకు తెలంగాణలో మూలాల నుంచి పార్టీ నిర్మాణం ఉంది. ఊరూరా శాఖలున్నాయి. కాంగ్రెసుకు కొన్ని కులాలలో, టిడిపికి మరి కొన్ని కులాలలో స్థిరమైన ఓటు బ్యాంకు ఉంది. తెరాసకు పార్టీ నిర్మాణం సవ్యంగా లేదు. తెలంగాణ సెంటిమెంటుతోనే కెసియార్‌ పార్టీ నడుపుతూ వచ్చారు. తర్వాత యితర పార్టీ నాయకులను గుంజుకోవడం ద్వారా వాళ్ల అనుయాయులను తనవాళ్లుగా మార్చుకున్నాడు.

కాంగ్రెసు వాళ్లు తెలంగాణ యిచ్చి కూడా అంత:కలహాల కారణంగా అధికారం పోగొట్టుకున్నారు. ఎందుకంటే అప్పట్లో కాంగ్రెసు నిండా కెసియార్‌ కోవర్టులే. తెలంగాణ యిస్తే కెసియార్‌ పార్టీని విలీనం చేస్తాడంటూ వాళ్లు అధిష్టానాన్ని బోల్తా కొట్టించారు. తెరాస అధికారంలోకి వచ్చాక వాళ్లంతా తమ ముసుగులు తీసేసి తెరాస లోకి చేరిపోయారు. ఇప్పుడు కాంగ్రెసులో నికరంగా మిగిలినవాళ్లు తెరాసలో తమకు గౌరవం దక్కదన్న భయం ఉన్నవారో, లేక చావోరేవో కాంగ్రెసుతోనే అనుకునే వాళ్లో. రేపు మధ్యప్రదేశ్‌, ఛత్తీస్‌గఢ్‌, రాజస్థాన్‌లలో కాంగ్రెసు గెలిచినా, గెలుపుకి దగ్గరగా వచ్చినా వీళ్లకు ఆత్మస్థయిర్యం పెరుగుతుంది. వీరిపై యితర పార్టీలకు కూడా గౌరవం కలుగుతుంది. గౌరవం కలిగినా కలగకపోయినా టిడిపి కలవక మానదు, ఎందుకంటే బిజెపి తెప్ప తగలేసుకున్న తర్వాత వారికి వేరే గతి లేదు. రేవంత్‌ రెడ్డి సంధానకర్తగా ఉండి, ఆ సంగతి చూస్తాడు.

ఇక మిగిలినది కోదండరాం పార్టీ. విడిగా పోటీ చేసేటంత సాధనసంపత్తి లేదు దానికి. తెలంగాణ వస్తే ప్రజా తెలంగాణ ఏర్పడుతుందని, సామాజిక తెలంగాణ వస్తుందని, దళితులకు పెద్దపీట వేస్తారని, వామపక్ష విధానాలు అమలవుతాయని, ఆంధ్ర పెట్టుబడిదారుల కొమ్ములు విరుగుతాయని ఆశపడిన వామపక్ష వాదులందరూ, ప్రజాసంఘాల వారు కోదండరాం నాయకత్వంలో కెసియార్‌ వెంట నడిచారు. చివరకు చూస్తే కెసియార్‌ దొరతనానికి ప్రతీకగా మిగిలాడు. అసమ్మతి గళం విప్పితే పీక నులిమివేసేట్లు తయారయ్యాడు. నిరసన తెలిపిన వారి పట్ల నిర్దాక్షిణ్యంగా ప్రవర్తిస్తున్నాడు. ప్రజాహితమైన పనుల కంటె ధార్మిక కార్యక్రమాలపై ఖర్చు ఎక్కువ పెడుతున్నాడు. ఆంధ్రులతో సహా అందరు పెట్టుబడిదారులతో ఊరేగుతున్నాడు. పబ్లిసిటీ తప్ప సామాన్య ప్రజలకు ఒరిగినదేమీ లేకపోయింది. అసెంబ్లీలో స్పీకరుకు మైకు తగిలిన సంఘటనలో ఆధారాల్లేని ఆరోపణపై యిద్దరు కాంగ్రెసు ఎమ్మేల్యేల సభ్యత్వాన్ని రద్దు చేసిన ఉదంతం నియంతృత్వానికి, అహంకారానికి పరాకాష్ఠ. కెసియార్‌ అధినేతగా తెలంగాణ ఏర్పడితే దివి నుండి భువికి స్వర్గం దిగి వస్తుందని ఊరించిన కోదండరాంకు వీటన్నిటి గురించి సంజాయిషీ చెప్పుకోవలసిన అవసరం వచ్చింది.

అందుకే తిరగబడ్డాడు, కానీ బలం చాలలేదు. ఎపాయింట్‌మెంటే దొరకని పరిస్థితి దాపురించి, కుమలసాగాడు. కాంగ్రెసు-టిడిపి కూటమితో చేతులు కలిపినా కలపవచ్చు. గతంలో వారిని విమర్శించావు కదా అని అడిగితే 'నేనెప్పుడూ ప్రజల పక్షమే, అప్పుడూ అధికారంలో ఉన్నవారిని ఎదిరించాను, ఇప్పుడూ అధికారంలో ఉన్నవాళ్లని ఎదిరిస్తున్నాను. ప్రజల కోసం బొంతపురుగునైనా ముద్దాడతాను' అనవచ్చు. మామూలు లెక్క ప్రకారం ఎన్నికలు జరిగేట్లయితే ఈ ఏడున్నర నెలల్లో యీ కూటమి సభ్యులు తమలో తాము సమాధానపడి, అహంకారాలు పక్కన పెట్టి రాజీపడవచ్చు. ఎందుకంటే విడివిడిగా ఉంటే ఎన్నికల తర్వాత కెసియార్‌ తమ పార్టీలను నమిలి మింగేస్తాడని తెలుసు. తమ ఉనికికే ప్రమాదం. అందువలన వాళ్లు తెరాస వ్యతిరేక ప్రదర్శనలంటూ సంయుక్త కార్యాచరణకి దిగి బలపడవచ్చు. దాన్ని నివారించాలంటే ముందుగానే వెళ్లిపోవాలనే ఆతృత కెసియార్‌ది.

మరో కారణం కూడా ఉంది. కెసియార్‌ తన వారసుడిగా కొడుకుని తీర్చిదిద్దుతున్నారు. అతనికి రాష్ట్రాన్ని అప్పగించేసి, తను జాతీయస్థాయి నాయకుడిగా ఎదగాల్సిన తరుణం వచ్చేసిందని ఆత్మవిశ్వాసం ప్రబలింది. కాంగ్రెసు, బిజెపిలు రెండిటికి దూరంగా ప్రాంతీయ పార్టీలతో ఓ కూటమి తయారు చేద్దామని ముందుకు వచ్చారు. మాది నాలుగో కూటమి కాదు, మొదటి కూటమే అని గంభీరంగా ప్రకటించారు. కానీ అంబ పలకలేదు. మమత దగ్గర్నుంచి అందరూ కేవలం పలకరించి వదిలేశారు. బిజెపిని ఓడించాలంటే కాంగ్రెసుతో ఏదో ఒక రకంగా చేతులు కలపవలసినదే అని వాళ్ల అభిప్రాయం. రాష్ట్రంలో ద్వితీయస్థానంలో ఉన్న కాంగ్రెసును కెసియార్‌ అక్కున చేర్చుకోలేరు. బిజెపి ఒక్కటే గతి. ఆ విషయం అర్థం కాగానే పార్లమెంటు సాక్షిగా బిజెపికి మద్దతు పలకసాగారు. ఎన్‌డిఏలో భాగస్వాములను చేర్చే పనిలో ప్రస్తుతం అమిత్‌ ఉన్నారు. రాబోయే ఎన్నికలలో తమతో పొత్తు పెట్టుకోమని బిజెపితో అడిగితే కాదనలేని పరిస్థితి కెసియార్‌ది.

బిజెపితో పొత్తు పెట్టుకుంటే మజ్లిస్‌కు కోపం వస్తుంది, మైనారిటీలు దూరమవుతారు. వామపక్ష వాదులు సరేసరి. దళితులు సంగతి గట్టిగా చెప్పలేం. వాళ్లంతా కలిసి కాంగ్రెసు కూటమి వైపు మొగ్గితే తనకు నష్టమే. అందువలన అసెంబ్లీ ఎన్నికల వరకు పొత్తు పెట్టుకోకుండా ఒంటరిగా పోటీ చేసి, యీ వర్గాల సాయంతో గెలిచి, పార్లమెంటుకి వచ్చేసరికి ఎన్‌డిఏ భాగస్వామిగా పోటీ చేయడం ఒక పద్ధతి. దానివలన ఎంపీల సంఖ్య తగ్గితే తగ్గవచ్చు కానీ రాష్ట్రం వరకు అధికారం, కొడుకు ముఖ్యమంత్రి కావడం ఖాయం. ఎంపీల సంఖ్య పెంచుకునేందుకు బిజెపి ఎలాగూ శ్రమిస్తుంది. మోదీ యిమేజి ఎలాగూ తోడ్పడుతుంది. ఎమ్జీయార్‌ ఫార్ములా అని ఒకటుంది. అసెంబ్లీ ఎన్నికలలో ప్రాంతీయపార్టీకి 75% సీట్లు, జాతీయ పార్టీకి 25% సీట్లు కేటాయిస్తారు. పార్లమెంటు ఎన్నికలలో ప్రాంతీయపార్టీకి 25% సీట్లు, జాతీయ పార్టీకి 75% సీట్లు కేటాయిస్తారు. కెసియార్‌ దానికి మార్పులు చేస్తున్నారు. అసెంబ్లీ వరకు 100% ఆయనకే. లేదా కొన్ని సీట్లలో లోపాయికారీ ఒప్పందం. పార్లమెంటుకు మాత్రం ఏదో ఒక నిష్పత్తిలో సీట్ల కేటాయింపు. దానివలన కెసియార్‌కు కేంద్ర కాబినెట్‌లో బెర్త్‌ ఖాయం.

ఈ ప్లానుని బిజెపి ఒప్పుకుంటే కెసియార్‌కు అసెంబ్లీలో విజయం ఖాయమేనా? దీనికి సమాధానం చెప్పడం కష్టమే. ఏదో జరిగిపోతోందని పబ్లిసిటీ చేసి భ్రమ పెట్టడం ఒక విద్య అయితే, చేసిన వాగ్దానాలు తీర్చడం మరో విద్య. అందునా కెసియార్‌ ఎడాపెడా వాగ్దానాలు చేసేశారు. ఎన్నో నెరవేర్చలేదు. ముఖ్యంగా ఉపాధి, ఉద్యోగాల విషయంలో తెలంగాణ యువత చాలా నిరాశ చెందుతున్నారు. ఉద్యమసమయంలో తెరాస చాలా మాటలు చెప్పింది - తెలంగాణ నుంచి ఆంధ్ర మూలాల వాళ్లను పరుగులు పెట్టిస్తామని, వాళ్ల పెట్టుబడులకు ముకుతాడు వేస్తామని, వాళ్ల కాలేజీలు మూసేస్తామని, వాళ్ల ఫ్యాక్టరీల ఉద్యోగాలలో స్థానికులకు రిజర్వేషన్లు కల్పిస్తామని, ఆంధ్ర ప్రాంతీయులు ఖాళీ చేసిన ఉద్యోగాలలో స్థానికులను నియమిస్తాయమని.. యిలా ఎన్నో. తెలంగాణ మధ్యతరగతి, దిగువ మధ్యతరగతి ప్రజలు యివన్నీ నమ్మారు. ప్రతిభతో సంబంధం లేకుండా కేవలం ప్రాంతీయత కారణంగా తమ పిల్లలకు ఉద్యోగాలు వస్తాయని గాఢంగా విశ్వసించారు. గ్రామాలు, చిన్నసైజు పట్టణాలలో అయితే ఆంధ్రులు ఖాళీ చేసి వెళ్లిపోయిన యిళ్లు స్థానికులకు కేటాయిస్తారనే ప్రచారం కూడా విచ్చలవిడిగా సాగింది.

ఇవేమీ జరగలేదు. గుర్తు చేస్తే 'ఉద్యమంలో లక్ష మాట్లాడతాం' అంటూ తెరాస నాయకులు కొట్టిపారేస్తున్నారు. రాజ్యాంగం ప్రకారం తరిమి కొట్టడం అసాధ్యం అని తెలిసి కూడా అప్పుడు ప్రజల్ని రెచ్చగొట్టారు వీళ్లు. సరే, పొట్టకూటి కోసం వచ్చినవాళ్లతో పేచీ పెట్టుకోం అని ఉద్యోగస్తులను వదిలేసేరే అనుకుందాం. మరి ఆంధ్ర పెట్టుబడిదారులను అంతలా వాటేసుకోవాల్సిన అవసరం ఉందా? ఉమ్మడి రాష్ట్రంలో ఏ ఆంధ్ర కాంట్రాక్టర్ల గురించి, కొండలు, గుట్టలు, చెఱువులు 'ఆక్రమించేసిన' సినిమాజనం గురించి ఆగం చేశారో, వారితోనే చెట్టాపట్టాలేసుకుని ఉన్నారుగా. ఆట్టే మాట్లాడితే గతంలో కంటె ఎక్కువగా ఉంటున్నారు. కెసియార్‌కు సన్నిహితులైన కొందరు తప్పిస్తే స్థానివ్యాపారస్తులు యిదివరకు ఎక్కడున్నారో యిప్పుడూ అక్కడే ఉన్నారు. బలవంతులైన ఆంధ్రమూలాల వారితో పోటీలో వెనకబడుతూనే వున్నారు. ఈ విధంగా సామరస్యంగా ఉండకూడదా? ఘర్షణ వాతావరణం సృష్టించి అందర్నీ తరిమివేయాలా? అని అడగవద్దు. తెలంగాణ ఏర్పడితే పరిస్థితిలో తమకు అనుకూలమైన మార్పు వస్తుందని ఎదురు చూసి, మోసపోయిన ఒక సాధారణ తెలంగాణవాడి కోణంలోంచి ఆలోచించండి.

నిజానికి కెసియార్‌ అధికారంలోకి రాగానే ఆంధ్రమూలాల వారు కంగారు పడ్డారు. పెట్టుబడులు తరలించుకుని పోవాలేమో అనుకుని బెంగపడ్డారు. దానికి తగ్గట్టుగానే ఆయనా పెద్ద హంగామా చేశాడు. ఆ విధంగా ఆంధ్రమూలాల వారికి తన తడాఖా ఏమిటో చూపించి, వాళ్లు తనతో రాజీకి వచ్చేట్లు చేశాడు. ఆ తర్వాత అంతా గప్‌చుప్‌. గతంలో ఎలా ఉన్నారో, యిప్పుడూ అలాగే ఉండండి, ఆ మాట కొస్తే యింకా వర్ధిల్లండి అన్నాడు. కొత్తగా ఆంధ్రరాష్ట్రం ఏర్పడినపుడు అక్కడ ఏదో అద్భుతాలు జరిగిపోతాయని బాబు హడావుడి చేయడంతో ఆంధ్రులు అక్కడ రియల్‌ ఎస్టేటులో పెట్టుబడులు పెట్టారు. కానీ ఎన్నేళ్లయినా అతీ, గతీ కానరాకపోవడంతో అక్కణ్నుంచి తీసేసి, కర్ణాటక, మహారాష్ట్ర, తమిళనాడు వైపు మరలారు. ఈలోగా తెలంగాణ ప్రశాంతంగా ఉందని, తమ కేమీ యిబ్బంది ఉండదని నమ్మకం బలపడడంతో తెలంగాణలో ఎడాపెడా కొనేస్తున్నారు. ఈ పెట్టుబడుల వలన తెలంగాణలో, ముఖ్యంగా గ్రామాల్లో భూముల ధరలకు రెక్కలు వచ్చాయి. ఇవన్నీ చూసి ఆంధ్రులు కెసియార్‌ను మెచ్చుకోవచ్చు. కానీ ఆంధ్రుల కారణంగా భూముల ధరలు తమకు అందుబాటులో లేవని బాధపడే ఓ స్థాయి తెలంగాణా కొనుగోలు దారుల సంగతేమిటి?

తనను ఆంధ్రమూలాల వారు కూడా ఆత్మీయుడిగా భావించాలని కెసియార్‌ తపన. 2014 ఎన్నికలలో జంటనగరాలు, పరిసర ప్రాంతాల్లో ఉన్న ఆంధ్రమూలాల వారు టిడిపిని, దానితో జత కట్టిన బిజెపిని ఆదరించారు - ఏదైనా ఘర్షణ వస్తే వాళ్లు తమకు అండగా ఉంటారనే ఆశతో ! కానీ త్వరలోనే వాళ్ల కర్మానికి వాళ్లను వదిలేసి బాబు పలాయనం చిత్తగించారు. ఆ అదను చూసుకుని మునిసిపల్‌ ఎన్నికలలో కెటియార్‌ వాళ్లను దువ్వారు. నగరంలో ఉన్న టిడిపి ఎమ్మేల్యేలను తెరాసలోకి లాక్కున్నారు. ఇటీవల ఆంధ్రమూలాల వారి గురించి అక్కర మరీ పెరిగింది. ఇక్కడ పుట్టిన వారందరూ తెలంగాణా వారే అని నిర్వచిస్తోంది తెరాస. గతంలో ఇక్కడే పుట్టి, యిక్కడే చదువుకున్నా వాళ్ల తలిదండ్రులు యిక్కడ పుట్టకపోతే తెలంగాణవారు కాదన్నారు. ఇప్పుడు హరికృష్ణ మృతి తర్వాత చేసిన హంగామా చూసినా ఆశ్చర్యం వేస్తుంది. ఈ దశాబ్దంలో తెలంగాణ కోసం ఆత్మహత్యలు చేసుకున్న అమరవీరుల గురించి ఏమీ చేయలేదు, వాళ్లకు గుర్తింపు లేదు, సామూహికంగా ఒక స్మారక చిహ్నం కూడా లేదు. కానీ హరికృష్ణకు మహాప్రస్థానంలో స్మారకచిహ్నం కట్టిస్తుందట తెలంగాణ ప్రభుత్వం. రాష్ట్రవిభజనను వ్యతిరేకిస్తూ తన రాజ్యసభ సభ్యత్వానికి రాజీనామా చేసిన హరికృష్ణకు ఆంధ్రలో కట్టారన్నా అర్థముంది. తెలంగాణలో కట్టడమేమిటి? ఇదంతా చూసి ఉద్యమసమయంలో ఆంధ్రమూలాల వారిని నానా బూతులూ తిట్టిన కాంగ్రెసు వారు సైతం వారిని తమ కడుపులో పెట్టుకుంటామని, రక్షిస్తామని తెగ ఆఫర్లు యిస్తున్నారు. వాళ్ల ఓట్ల గురించి అందరూ గేలం వేసేవారే! ఈ క్రమంలో ఉద్యోగాలు రాక, ఉపాధి అవకాశాలు కలగక అలమటిస్తున్న సగటు తెలంగాణ ఓటరు మనోభావాలు ఏమిటో తెలిస్తే ఏ పార్టీకి ఆదరణ ఉంటుందో తెలుస్తుంది.

కెసియార్‌కు ఉన్న మరో యిబ్బంది - ఫిరాయింపుదార్లకు టిక్కెట్లు. నియోజకవర్గాల సంఖ్య పెరుగుతుందనే ఆశ చూపి అందర్నీ తన పార్టీలోకి లాక్కుని వచ్చాడు. ఇప్పుడు ప్రతీ నియోజకవర్గంలో ఒరిజినల్‌ తెరాస నాయకుడు, ఫిరాయింపు కాంగ్రెసు నాయకుడు, ఫిరాయింపు టిడిపి నాయకుడు అందరూ తెరాసలోనే ఉన్నారు. ఎవరికి టిక్కెట్టు యిచ్చినా అవతలివాళ్లు తిరుగుబాటు అభ్యర్థి అవుతారు. వాళ్లను ఎగేసుకుపోవడానికి కాంగ్రెసు, టిడిపిలు రెడీగా ఉంటాయి - సొంతింటికి తిరిగివచ్చేయ్‌ అంటూ. ఇన్ని కష్టాల మధ్య కెసియార్‌ అసెంబ్లీ ఎన్నికలు గెలవాలంటే అవి విడిగానే జరగాలి. కెసియార్‌ వరకు యిది అనుకూలమే. కానీ మీకు అనుకూలమైన దానికి సమ్మతించడానికి మేమెందుకు సహకరించాలి? అని కేంద్ర బిజెపి అడిగితే కెసియార్‌ వద్ద సమాధానమేముంది?

నిజానికి అసెంబ్లీని ముందుగానే రద్దు చేసుకుని, మళ్లీ ఎన్నికలకు వెళ్లే హక్కు రాష్ట్రానికి ఉంది. కేంద్రం అనుమతి అక్కరలేదు. మరి దీని విషయమై ప్రధానికి ఓ మాట ముందుగా చెప్పడం దేనికి? వారితో చర్చించడం దేనికి? రద్దు చేసుకోవడం వరకు రాష్ట్ర ప్రభుత్వం యిష్టమే కానీ, మళ్లీ ఎన్నికలు ఎప్పుడు జరిపించాలి అనేది ఎన్నికల కమిషన్‌ నిర్ణయించాల్సిన విషయం. ఆ విషయంలో దాన్ని మాట ఎవరూ జవదాటలేరు. ఉమ్మడి ఆంధ్రప్రదేశ్‌ రాష్ట్రానికి ముఖ్యమంత్రిగా ఉన్న చంద్రబాబుపై 2003లో అలిపిరిలో మావోయిస్టుల దాడి జరిగింది. ఎల్లెడలా సానుభూతి పెల్లుబికింది. ఆనాటి వాతావరణం బట్టి ముందస్తు ఎన్నికలకు వెళితే విజయం తథ్యమనుకున్నారు చంద్రబాబు. తక్షణం ఎసెంబ్లీ రద్దు చేసి ముందస్తు ఎన్నికలకు ఎన్నికల కమిషనర్‌కు సిఫార్సు పంపారు. ఇంతవరకు బాగానే జరిగింది. తర్వాతే కథ అడ్డం తిరిగింది.

ఎన్నికల కమిషనర్‌గా లింగ్డో ఉన్నారు. ఇప్పటికిప్పుడు ఎన్నికలకు జరిపేందుకు సరైన వాతావరణం లేదని ఆయన అభిప్రాయ పడ్డాడు. ఓటర్ల జాబితా సవరించాల్సి ఉందని, ఆ పని పూర్తయిన తర్వాతనే ఎన్నికలని ఆయన పట్టుబట్టాడు. అది చాలా టైము పట్టే వ్యవహారం. ఏడెనిమిది నెలల తర్వాత ఎన్నికలు జరిగాయి. ఈలోగా పరిస్థితులలో మార్పు వచ్చింది. చంద్రబాబుపై సానుభూతి యిగిరిపోయింది. 2004 ఎన్నికలలో ఓడిపోయారు. ఎన్నికల రద్దుకు, తాజా ఎన్నికల నిర్వహణ మధ్య ఎక్కువ గ్యాప్‌ ఉండడం లెక్కలను తారుమారు చేస్తుందనే భయం అందరికీ ఉంటుంది. అందువలన ఎన్నికల కమిషన్‌ అభిప్రాయాన్ని తెలుసుకోనిదే ఉన్న అసెంబ్లీని రద్దు చేసుకోవడం వివేకమనిపించుకోదు. కెసియార్‌ దిల్లీ పర్యటనలో మోదీ ద్వారా ఆ విషయాన్ని కూడా చక్కబెట్టుకునే ఉంటారనుకోవాలా? అదే జరిగితే బిజెపికి ఏం చెప్పి కెసియార్‌ ఒప్పించి ఉంటారు?

అసెంబ్లీ ఎన్నికలు కాగానే నేను అధికారికంగా ఎన్‌డిఏలో చేరతాను, తర్వాత దేశంలో తక్కిన పార్టీలను కూడా యీ కూటమిలోకి తీసుకుని వచ్చే ప్రయత్నం చేస్తాను అని ఉంటారా? టిడిపి తరఫున గతంలో బాబు ఎన్‌డిఏ కన్వీనరుగా ఉన్నారంటే దానికి చారిత్రక నేపథ్యం ఉంది. దేశమంతా ఇందిరా గాంధీ అంటే గడగడలాడే సమయంలో ఎన్టీయార్‌ నేషనల్‌ ఫ్రంట్‌ పెట్టి ప్రతిపక్షాలను సమీకృతం చేశారు. వాళ్ల రాష్ట్రాలలో ఎన్నికలు జరిగినప్పుడు వెళ్లి ప్రచారం చేశారు, నిధులు పంపారు. వాళ్లందరికీ కృతజ్ఞతాభావం, గౌరవం ఉన్నాయి. ఎన్టీయార్‌ వారసుడిగా బాబుకి అవి దఖలు పడ్డాయి. పైగా అప్పుడు ఆయన 42 మంది ఎంపీలున్న పెద్ద రాష్ట్రానికి నాయకుడు. కెసియార్‌కు అలాటి చరిత్ర ఏముంది? ఏ పార్టీకి సాయపడ్డాడు? గతంలో కేంద్రమంత్రిగా ఉన్నపుడు ఏ రాష్ట్రానికేనా సౌకర్యాలు సమకూర్చి, అక్కడి ప్రాంతీయ పార్టీకి ఆత్మీయుడయ్యాడా? అసలు మంత్రి పదవే సరిగ్గా నిర్వహించలేదు. జాతీయ స్థాయి నాయకుడని మన పేపర్లలో రాసుకుంటే సరిపోయిందా? తిప్పితిప్పి కొడితే 17 మంది ఎంపీలున్న రాష్ట్రం. కెసియార్‌ పెట్టిన కూటమి వైఫల్యంతోనే ఆయన సత్తా వెల్లడయింది. ఇప్పటికే అనేక పార్టీలు బిజెపి వైపో, కాంగ్రెసు వైపో చూస్తున్నాయి. బిజెడి లాటివి సరిగ్గా తేల్చకపోయినా, కెసియార్‌ వెళ్లి మార్చేసేది ఏమీ లేదు.

అందువలన తెలంగాణ ముందస్తు ఎన్నికలకు బిజెపి సమ్మతించవలసిన అవసరం ఏమీ కనబడటం లేదు. అయినా బిజెపి ఒప్పుకుంటే మరేదో కారణం ఉందనుకోవాలి. ఒకవేళ వాళ్లూ పార్లమెంటూ రద్దు చేసి ముందస్తుకి వెళ్లిదామనుకుంటున్నారేమో! ఆఖరి నిమిషం దాకా ఏమీ తేల్చకుండా, చటుక్కున ఎనౌన్సు చేసి మధ్యప్రదేశ్‌ ఎన్నికలతో పాటు పెట్టేస్తారేమో! అలా ప్రతిపక్షాలను ఉక్కిరిబిక్కిరి చేసేస్తారేమో! కొద్ది రోజుల్లో అసలు సంగతి తెలిసిపోతుంది.

ఈ రాజకీయాల మాట అలా వుంచితే ముందస్తు ఎన్నికల నిర్ణయాలలో ప్రజల మాటేమిటి? తమ పదవీకాలాన్ని కుదించుకునే హక్కుని పాలకులకు యిచ్చిన రాజ్యాగం ప్రజాభీష్టాన్ని లెక్కలోకి తీసుకోలేదా అనే ప్రశ్న ఉదయిస్తుంది. ప్రజలకు ఒక పార్టీ విధానాలు, సిద్ధాంతాలు, నాయకత్వం నచ్చాయి. అందువలన 'మీరు మమ్మల్ని ఐదు సంవత్సరాల పాటు పాలించండి' అని కోరుతూ వారికి ఓట్లేశారు. మీ కోర్కెలను తీరుస్తాం, మీరు కోరుకున్నట్లు ప్రవర్తిస్తాం అని వాగ్దానం చేసి కదా పార్టీ అధికారంలోకి వస్తుంది. అలాటప్పుడు వారిని సంప్రదించకుండా వారు అధికారం నుంచి ముందే దిగిపోవడమేమిటి? ఒక్కొక్కపుడు ఎన్నికైన ప్రజాప్రతినిథి ప్రజల ఆశలను నెరవేర్చడు. అప్పుడు అతన్ని పదవీకాలం ముగిసేలోగానే ప్రజలు వెనక్కి రప్పించే 'రీకాల్‌' హక్కును ఉపయోగించుకుంటారు. ఆ హక్కు మన దేశంలో లేదని అందరికీ తెలుసు. కనీసం మనకు 'కంటిన్యూ' అని చెప్పే హక్కు కూడా లేదన్నమాట. ముందస్తు ఎన్నికల విషయంలో పదవీకాలాన్ని స్వయంగా కుదించుకుంటున్నారు. అదే రీతిలో పదవీకాలాన్ని పెంచుకోగలరా? ఐదేళ్లపాటు పాలించమంటే ఆరేళ్లు, ఏడేళ్లు పాలిస్తామంటే రాజ్యాంగం ఊరుకుంటుందా? లేదుగా! ఐదేళ్లంటే ఐదేళ్లే అంటుంది. పెంచడానికి వీల్లేనపుడు, తుంచడానికి మాత్రం ఎందుకు ఒప్పుకుంటోంది?

ఒకవేళ ఎన్నికలు జరిగి, యీ పార్టీ కాకుండా వేరే పార్టీ గెలిచిందనుకోండి. అప్పుడు యీ పార్టీని ఐదేళ్లపాటు అధికారంలో ఉండమని కోరుతూ గత ఎన్నికలలో ఓటేసిన వారి అభీష్టాన్ని వంచించినట్లేగా! తమ పదవీకాలాన్ని తగ్గించుకోవలసిన అవసరం ఏముందో, ఏ ప్రత్యేక పరిస్థితులు ముందస్తు ఎన్నికలను అవసరాన్ని కొని తెచ్చాయో ప్రభుత్వం ప్రజలకు చెప్పుకోవలసిన, చెప్పిఒప్పించవలసిన అవసరం కూడా ఉంది. రాష్ట్రప్రభుత్వం కేంద్ర ప్రభుత్వాన్ని కన్విన్స్‌ చేసిందంటే చాలదు. నేననేది - రాష్ట్రమైన, కేంద్రమైనా ప్రభుత్వం ప్రజలకు జవాబుదారీ. ఎందుకు ముందస్తుకి వెళ్లాల్సి వచ్చింది అనేది కన్విన్సింగ్‌గా చెప్పగలగాలి. 'ప్రస్తుతం మా పాప్యులారిటీ చాలా హైగ్రేడ్‌లో ఉంది. దీన్ని ఎన్‌క్యాష్‌ చేసుకుందా మనుకుంటున్నాం.' అని చెప్పగలరా? లేక 'కొన్నాళ్లు పోతే దిగజారుతుందని భయంగా ఉంది. దీపముండగానే యిల్లు చక్కదిద్దుకుందామని మా తాపత్రయం' అని చెప్పగలరా? ముందస్తుకి వెళ్లే ప్రతీ పార్టీ వచ్చేసారి కూడా మేమే గెలుస్తాం అనే ధీమాను వ్యక్తం చేస్తారు. 'మంచిదే, ఈ ఐదూ, ఆ ఐదూ మొత్తం పదేళ్లు మీరే పాలించండి. తొమ్మిది, తొమ్మిదిన్నర ఏళ్లు పాలించడం దేనికి?' అని ప్రజలు నిలదీసి అడిగితే వీరి వద్ద సమాధానం ఎక్కడుంది?

ఇక ఆర్థిక కోణం గురించి ఆలోచిస్తే - పొదుపు పేరిట జమిలి ఎన్నికలను కాన్వాస్‌ చేస్తున్న కేంద్ర ప్రభుత్వం దీనికి ఎలా అంగీకరించో తెలియదు. మామూలుగా ఆయితే తెలంగాణలో అసెంబ్లీ ఎన్నికలు, పార్లమెంటు ఎన్నికలు ఒకేసారి 2019 ఏప్రిల్‌లో జరగాలి. కానీ యిప్పుడు విడివిడిగా జరుగుతున్నాయంటున్నారు. ఎన్నికల నిర్వహణ ఎంతో వ్యయంతో, శ్రమతో కూడుకున్న వ్యవహారం. ఎంతోమంది ఉద్యోగులను పోలింగ్‌ బూత్‌ల నిర్వహణకు వుపయోగించాలి. పోలీసులు, మందీ మార్బలం, శాంతిభద్రతల సమస్యలు, ప్రచారం పరిమితుల్లో ఉండేట్లు చూడడాలు.. ఒకటా రెండా? ఇంతటి శ్రమ ఒకసారి పడడమే కష్టమనుకుంటే రెండు సార్లు పడడం ఎంత శ్రమ? ఎంత ఖర్చు? పార్టీల పరంగా చూసినా కూడా రెండూ ఒకేసారి నిర్వహిస్తే ప్రచారం ఖర్చు, సభానిర్వహణ ఖర్చు, జనసమీకరణ ఖర్చు అన్నీ కలిసి వస్తాయి. ఇలాటి కారణాలు చెప్పే బిజెపి జమిలి ఎన్నికల ప్రతిపాదనను గట్టిగా సమర్థిస్తోంది. కొన్ని అసెంబ్లీల కాలపరిమితులను కుదించి, కొన్నిటిని పొడిగించి పెద్ద కసరత్తు చేస్తానంటోంది - ఖర్చు మిగల్చడానికి! మరి అలాటప్పుడు తెలంగాణ ప్రభుత్వం యిలా ఖర్చు పెడుతూంటే ఎలా ఆమోదిస్తోంది? పొదుపు చేయమని మనల్ని చంపుకుతింటారు. గ్యాస్‌ సబ్సిడీ వదులుకోమంటారు, కార్లో అపరిచితులకు లిఫ్ట్‌ యిచ్చి పెట్రోలు ఆదా చేయమంటారు. ఇలా ప్రచారం చేసే ప్రభుత్వం అవసరం లేని ఖఱ్చు పెడుతూ ప్రజలను ఎలా కన్విన్స్‌ చేయగలగుతుంది?

ముందస్తు ఎన్నికల విధానం గురించి అన్ని పార్టీల గురించి కలిసి కూర్చుని, ఒక సరైన విధానాన్ని రూపొందించి చట్టబద్ధం చేస్తే చాలా బాగుంటుందని మనం ఆశించడంలో తప్పు లేదనుకుంటాను. - ఎమ్బీయస్‌ ప్రసాద్‌ (సెప్టెంబరు 2018)

2018 సెప్టెంబరు ఎమ్బీయస్‌: మతం - కర్మకాండ

ఏ మతం గురించి చర్చిద్దామన్నా ముందు దాని కర్మకాండ అడ్డుపడుతుంది. చాలా మతాల మౌలిక సూత్రాలు ఒకటే. అయితే దేశకాల, సామాజిక పరిస్థితుల బట్టి ఆచారం, కర్మకాండ ఏర్పడతాయి. ఇక అసలుది వదిలేసి అవే పట్టుకుని అదే మతం అనుకుని దాని సమర్థించేవాళ్లు కొందరైతే, వాటి ఆధారంగా మతాన్ని విమర్శించేవాళ్లు కొందరు. మతం ఒకటే అయినా ప్రాంతం బట్టి, కులం బట్టి ఆచారం మారిపోతూ ఉంటుంది. వీటిల్లో ఏది ప్రామాణికం? మంగళసూత్రం అనేది వైదికాచారం ప్రకారం లేదని ఆర్యసమాజం వాళ్లు చెప్తారు. కొన్ని రాష్ట్రాలలో అది విధాయకం కానే కాదు. ఆచారం పాటించేవారిలో కూడా మంగళసూత్రం ఆకారం కులం బట్టి, ప్రాంతం బట్టి మారుతోంది. అలాగే వైవాహిక మంత్రతంత్రాలు కూడా. పూర్వకాలం నుంచి మన దగ్గర గాంధర్వం, రాక్షసం కూడా వైవాహిక విధానాలుగా ఆమోదముద్ర వేయించుకున్నాయి. నేను గురువాయూరులో ఒక నాయరు మిత్రుడి పెళ్లికి హాజరయ్యాను. గుడి బయట వీధిలో వందలాది జంటలు వేచి ఉన్నాయి. అక్కడ ఎత్తుగా ఉన్న మండపం మీదకు వధూవరులను పిలిచారు. వాళ్లూ వీళ్లూ బట్టలు మార్చుకున్నారు. వరుడు మంగళసూత్రం వధువు మెళ్లో కట్టాడు. పది నిమిషాల్లో పెళ్లయిపోయింది. మర్నాడు యింట్లో వధువు చేత ఏవేవో చేయించారు కానీ మంత్రాలు లేవు. ఇటీవల మన దగ్గర అయిదురోజుల పెళ్లి చేయకపోయినా నాతిచరామి, సప్తపది లేకపోయినా వధూవరులకు శుభం కలగదని కాన్వాస్‌ చేసే రీతిలో సినిమాలు తయారవుతున్నాయి.

మొన్న ఓ పాఠకుడు కొందరు మహిళా ఉద్యమకారిణులు బహిష్టు సమయంలో కూడా ఆలయప్రవేశం చేస్తామంటున్నారనే అంశాన్ని లేవనెత్తారు. నాలుగో రోజున శుద్ధి అవుతుందో, ఆరో రోజున శుద్ధి అవుతుందో కూడా ప్రాంతం బట్టి మారుతుంది. చావు విషయంలో కొందర్ని పాతిపెడతారు, కొందర్ని దహనం చేస్తారు. చావు తర్వాత అశుచి ఎన్నాళ్లుంటుంది అనేది కూడా కులం బట్టి, ప్రాంతం బట్టి మారుతోంది. వీటన్నిటికి మతానికి ముడి పెట్టడం ఎలా కుదురుతుంది? ఒకే మతానికి చెందిన వారైనా గతంలో ఒక కులంలో మాత్రమే వితంతువులకు శిరోముండనం చేయించేవారు, తెల్ల బట్టలే కట్టుకోమనేవారు. రోజులు మారాయి, జుట్టు ఉంచుకోవడమే కాదు, రంగు బట్టలు కట్టుకోవడమే కాదు, బొట్టు కూడా పెట్టుకుంటున్నారు. దానివలన మతం భ్రష్టు పట్టిపోయిందని అనగలమా? దేవుడు ఆగ్రహించాడని నిరూపించగలమా?

అంటే ఏమిటన్నమాట? ఇవేమీ మతంలో భాగం కాదు, సామాజిక పరిణామాల్లో భాగం. అంతే. శిరోముండనాన్ని ఖండించదలిస్తే ఆ సామాజిక వర్గాన్ని, అప్పటి సమాజాన్ని విమర్శించు, మొత్తం మతం గురించి మాట్లాడవలసిన పని లేదు. దేవదాసీ వ్యవస్థ నెలకొల్పమని, జోగిని ఆచారం పాటించమని హిందూమతం ఏమైనా చెప్పిందా? ఆశీర్వచనం అంటూ ముద్దులు పెట్టుకునే దొంగబాబాల పాదపూజలకు కానుకలు అర్పించుకోమని చెప్పిందా? ఇవన్నీ సాంఘిక దురాచారాలు. వాటివలన లబ్ధి పొందేవాళ్లు దేవుడి పేరు చెప్పి, ఆచారం పేరు చెప్పి అడలగొడదామని చూస్తారు. ఇలా చేయాలని ఏ పుస్తక ప్రమాణం ఆధారంగా చెప్తున్నావు? అని ఒక్క ప్రశ్న అడిగితే చాలు, ఆ వాదన వీగిపోతుంది. ఈ ఆచారాన్ని, కర్మకాండను తప్పుపట్టడంతో ఆగకుండా దాన్ని మతం యొక్క తాత్త్విక భూమికకు ముడిపెట్టి మతాన్ని నిరసించేవాళ్లు కూడా తప్పు చేస్తున్నారు.

అలాగే శాస్త్రవిజ్ఞానానికి, మతానికి ముడిపెట్టడం కూడా. ఒక దేశంలో రూపుదిద్దుకున్న సాంకేతిక ఆవిష్కరణను ఉపయోగిస్తున్నామంటే అక్కడి మతానికి మోకరిల్లుతున్నామన్నట్లు కాదు. ఎన్నో ఎలక్ట్రికల్‌, ఎలక్ట్రానిక్స్‌ వస్తువులు వాడుతున్నాం. వాటిని కనిపెట్టిన ఇంగ్లండు సైంటిస్టుల మతాన్ని, జపాన్‌ సైంటిస్టుల మతాన్ని ఆదరిస్తున్నామన్న అర్థం వస్తుందా? పంచదార, తేయాకు, సిల్కు వాడుతున్నామంటే చైనా వాళ్ల మతాన్ని నెత్తిన పెట్టుకుంటున్నామన్న భావం కలుగుతోందా? నాకు ఫలానా రోగానికి ఆయుర్వేదం మందు పని చేయలేదు, యునానీ మందు పని చేసింది అంటే, ఆయుర్వేదం పుట్టిన భారత్‌లోని హిందూ మతాన్ని నిరసించినట్లు, యునానీ పుట్టిన ఆనాటి గ్రీసులో ఏ మతం ఉంటే ఆ మతంలోకి మారిపోయినట్లు అర్థం వస్తుందా? ఆయుర్వేదం వాడేవాళ్లు హిందువులూ కాదు, హోమియోపతీ వాడేవాళ్లు జర్మన్‌ చర్చి అనుయాయులూ కాదు. అదే విధంగా యోగా కూడా! యోగా వ్యాప్తికి, హిందూమతామోదానికి సంబంధం లేదు.

యోగా ఎప్పణ్నుంచో యితర దేశాల్లో వ్యాపిస్తోంది. హీరో పాత్రధారి యోగా టీచరుగా ఉన్న 50 ఏళ్ల కిందటి బ్లాక్‌ అండ్‌ వైట్‌ అరబిక్‌ సినిమా చూశాను. ఇటీవలి కాలంలో అంటే గత 20 ఏళ్లగా యోగాకు ఆదరణ మరింత పెరిగిందంతే. దానికి, హిందూమతానికి లింకు పెట్టి హిందూమతానికి హఠాత్తుగా గౌరవం పెరిగిపోయిందనుకోవడం అవివేకం. శరీరాన్ని, మనసును నియంత్రించడం యోగా. దానిలో కొన్ని ఆసనాలకు సూర్యుడి పేరు ఉన్నా మంత్రపఠనం ఏమీ ఉండదు. యోగాకు, హిందూమతాన్ని లింకు చేసి హడావుడి చేయడంతో యోగాసనాలు వేసిన ముస్లిం మహిళను వేధించే ముస్లిం మతపెద్దలు కూడా తయారయ్యారు. 'అన్నీ యోగాలోనే ఉన్నాయిష' అని వెక్కిరించడానికి హేతువాదులూ సిద్ధమయ్యారు. జెన్‌ కథలు కూడా ప్రపంచవ్యాప్తంగా ప్రసిద్ధి కెక్కాయి. అంత మాత్రం చేత చైనా వారి మతమో, జపాన్‌వారి మతమో మనం అవలంబించినట్లు అర్థం రాదు కదా. గత పాతికేళ్లగా ఫెంగ్‌ షూ ను నమ్మేవాళ్లు ఎక్కువయ్యారు. ఆ చైనా బొమ్మల్ని విపరీతంగా కొంటున్నారు. అంతమాత్రం చేత వాళ్ల కన్‌ఫ్యూషియస్‌ మతాన్నో, బౌద్ధాన్నో మనవాళ్లు నమ్ముతున్నారా?

భారతదేశంలో ఆవిష్కరించబడిన శాస్త్ర, సాంకేతిక విజ్ఞానాన్ని హిందూమతం ఖాతాలో వేయడానికి వీల్లేదు. ఆ శాస్త్రజ్ఞులలో హిందువులు, బౌద్ధులు, జైనులు, చార్వాకులు అందరూ ఉండవచ్చు. కొందరికి దైవభావనే లేకపోయి ఉండవచ్చు. విశ్వవ్యాప్తంగా మానవాళి నిరంతరం సాంకేతిక పరిశోధనలు చేస్తూ ముందుకు సాగుతూంటుంది. దాని ఫలితాలు తమ మతస్తులకే, తమ ప్రాంతీయులకే అందాలని వారు అనుకోరు. మతం గురించి చర్చించేటప్పుడు వీటి ప్రస్తావన తేవడం అనవసరం. పెద్ద పెద్ద కట్టడాలను చూసినప్పుడు వాటి నిర్మాణ కుశలతను ఆ యా దేశాలకు వర్తింపచేసి మెచ్చుకుంటాం. కానీ అది స్థానికులే కట్టారో, లేక విదేశీయులను రప్పించి కట్టించారో మనకు తెలియదు కదా. ఏది ఏమైనా మన దేశంలో అద్భుతమైన నిర్మాణాలు చూసినపుడు భారతీయులుగా గర్విద్దాం. అది దేవాలయమైతే హైందవాన్ని, బౌద్ధారామమైతే బౌద్ధాన్ని, జైనమందిరమైతే జైనాన్ని, మసీదు అయితే ఇస్లాంను విడివిడిగా మెచ్చుకోనవసరం లేదు. ఈజిప్టు పిరమిడ్‌ల నిర్మాణం చూసి అబ్బురపడేటప్పుడు అర్జంటుగా ఫరావోల మతమేమిటో కనుక్కుని దాన్ని మెచ్చుకోంగా!

విశాలదృక్పథంతో గమనించినపుడు శాస్త్ర పరిజ్ఞానం అనేక దేశాల్లో పరిఢవిల్లిందని తెలుస్తుంది. అన్నీ తమ దేశంలోంచే ఎగుమతి అయ్యాయని మెసపొటేమియా వాడన్నా, చైనా వాడన్నా, ఆఖరికి భారతీయుడన్నా ఫక్కున నవ్వబుద్ధవుతుంది. నేను స్కూలులో ఉండగా చెప్పుకునేవారు - ఆటం బాంబు తయారీ విధానం మన వేదాల్లో ఉందిట. కోనసీమ నుంచి ఒక పండితుణ్ని జర్మనీవాళ్లు ఎత్తుకుపోయి, ఆయన దగ్గర్నుంచి సమస్తం నేర్చేసుకుని ఆటం బాంబు తయారు చేసేశారట. చివరి నిమిషంలో ఆ సైంటిస్టులను అమెరికాకు పట్టుకుపోయారట! నాకు ఎప్పుడూ అనుమానం వచ్చేది - కోట్లాది మంది వేదపండితులున్న భారతదేశంలో ఆ కోనసీమ పండితుడు ఒక్కడు తప్ప వేరెవరికీ ఆటంబాంబు మంత్రం రాదా? అని. ఇన్ని తరాలుగా రాజులందరూ ఒక పక్క వేదపండితులను పోషిస్తూ, మరో పక్క విల్లంబులు, కత్తులు కఠార్లూ, బల్లాలు వంటివాటిపై ఆధారపడ్డారు కానీ ఒక్కరూ అత్యాధునికమైన ఆయుధాన్ని తయారు చేయించుకోలేదేం అని.

మామూలు బాణాన్ని శస్త్రమనీ, మంత్రంతో కలిపి వేస్తే అస్త్రమని అంటారని పురాణాల్లో చదువుతాం తప్ప, చరిత్ర ప్రారంభమైన దగ్గర్నుంచి, మంత్రపూతమైన బాణాలు వేసినవారు ఒక్కరూ కనబడరు. వేదభూమి అయిన మన దేశంలోని రాజులు తుపాకీ మందు దగ్గర్నుంచి అన్నీ మ్లేచ్ఛుల నుంచి దిగుమతి చేసుకోవలసిన ఖర్మం ఎందుకు పట్టింది? టిప్పు సుల్తాన్‌ నాటు రాకెట్లతో కుస్తీ పట్టాడు తప్ప తన ఆంతరంగికులైన హిందువుల ద్వారా వేదపండితులతో చెప్పి అణుబాంబులను తయారు చేయించి వుంటే ఇంగ్లీషు వాళ్ల పీడ మనకు దాపురించేదే కాదు. వేదాలనేవి ఓ కాగితం మీద రాసిన సీక్రెట్‌ ఫార్ములా కాదు, అది పట్టుకుని కోనసీమ పండితుడు పారిపోవడానికి. అవి మౌఖికం. కేవలం పఠనం ద్వారానే ఒక తరాన్నుంచి మరొక తరానికి వారసత్వంగా వచ్చాయి. దేశమంతా వ్యాపించాయి. దాన్ని తస్కరించడమనే ఆలోచనే అర్థరహితం. ఆ మంత్రాల అంతరార్థాలపై పరిశోధనలు చేశారనవచ్చు. అది జర్మనీవాడూ చేయవచ్చు, మన దేశంలో ఉన్న వాళ్లూ చేయవచ్చు.

మన దేశంలో అనేక శాస్త్రాలు వర్ధిల్లాయి. కొన్నిటిలో మనం చాలా బాగా రాణించాం. వాటికి దాఖలాలు చూపగలుగుతాం. దాఖలాలు చూపలేని వాటి గురించి లేని గొప్పలు చెప్పడం అనవసరం. పుష్పకవిమానం గురించి పురాణాల్లో ఉంది కాబట్టి మనకు గగనయానం తెలుసు అని వాదించలేము. అలా అయితే అన్ని దేశాల పురాణాల్లో కామరూపం, అదృశ్యమయ్యే శక్తి, దూరశ్రవణం... యిలా ఎన్నో చమత్కారాలు కనబడతాయి. ఇవన్నీ ఊహలే. దేన్నయినా కనిపెట్టాలంటే ప్రప్రథమంగా ఊహ అనేది కలగాలి. ఊహ ఉన్నంత మాత్రాన కనిపెట్టేసినట్లు కాదు. పురాణాల్లోని కొన్న ఊహలు యిప్పుడు ప్రత్యక్షానుభవంలోకి వచ్చాయి. అవి పురాణాలను పూజిస్తే రాలేదు. మెట్టుమెట్టుగా ముందుకు సాగుతూ, బొట్టుబొట్టుగా మేధస్సు చిలికితే వచ్చాయి. మన దేశంలో విమానాలు విహరించాయి అని చెప్పుకునేవాళ్లు పురాణప్రసక్తి కాకుండా ఏవైనా ఆధారాలు చూపగలగాలి. కాలగతిలో చెరిగిపోయినా వాటి ఆనవాళ్లు ఉండాలి కదా.

అనేక ఆలయాల నిర్మాణం చూస్తే ఆర్కిటెక్చర్‌లో, గ్రహసంచారాన్ని లెక్కించడంలో మనవాళ్ల విజ్ఞానం అడుగడుగునా ద్యోతకమౌతుంది. అలాటివి తక్కిన విషయాల్లో కనబడినప్పుడే మనకు నమ్మబుద్ధవుతుంది. ఇబ్బందేమిటంటే ప్రశ్నలు వేస్తే దేశభక్తి లేదంటున్నారు. మధ్యలో మతాన్ని యీడ్చుకుని వచ్చి హైందవద్రోహి అంటున్నారు. ఈ ధోరణి పోవాలి. మరుగున పడిన విజ్ఞానాన్ని బయటకు తేవాలి. ఖాళీలను పూరించాలి. దాన్ని ఆధునికతకు జోడించాలి. మన ఆచారాలను, సంప్రదాయాలను ఏకమొత్తంగా తిరస్కరించే బదులు, ఒక్కోదాన్ని పట్టి చూసి, అది ఎలా ప్రారంభమై ఉంటుందో ఊహించి, ఆ పరిస్థితులు యిప్పటికి కూడా అన్వయిస్తామో పరిశీలించి చెప్పాలి. చాలామందికి తెలిసున్న కథే యిక్కడ చెప్పడం సందర్భోచితం. ఒకరింట్లో పెంపుడు పిల్లి ఉండేది. ఇంట్లో శ్రాద్ధకర్మ జరిగే రోజున అది వచ్చి పిండాలను తినేస్తుందేమోనన్న భయంతో దాన్ని ఒక రోటికి కట్టేసి పెట్టేవారు. ఇంట్లో చిన్నపిల్లవాడి కళ్లలో ఆ దృశ్యం పడిపోయింది. అతను పెరిగి పెద్దవాడయ్యేసరికి యింట్లో పెంపుడు పిల్లి లేదు. అయినా శ్రాద్ధకర్మ రోజున ఎక్కణ్నుంచో ఓ పిల్లిని తెచ్చి రోటికి కట్టేసేవాడు. క్రమేపీ అది ఆ యింటి ఆచారం అయిపోయింది.

మన ఆచారాల్లో చాలా భాగం యిలాటివే. వధువు చిన్నపిల్లగా ఉండగా పెళ్లి చేసేరోజుల్లో తండ్రి ఒళ్లో కూర్చోబెట్టుకుని పెళ్లి చేసేవాడు, పెళ్లికూతుర్ని వివాహమండపానికి మేనమామ బుట్టలో తెచ్చేవాడు. పాతికేళ్లు దాటాక పెళ్లి చేసుకునే యీ రోజుల్లో యీ ఆచారాలకు అర్థం లేదు. పెళ్లి చూపులు అయ్యాకనే పెళ్లి చేసుకునే యీ రోజుల్లో మధ్యలో తెర పట్టడంలో అర్థం లేదు. మతసిద్ధాంతాలతో సంబంధం లేని యిలాటి ఆచారాలకు మతపరమైన అర్థాలు కల్పించడం, అంతరార్థాలు బనాయించడం యీ రోజుల్లో విపరీతమై పోయింది. మతం పేరుతో వీటిని చలామణీ చేస్తూండడంతో వీళ్లని విమర్శిస్తే సోకాల్డ్‌ ఆస్తికులకు కోపం వస్తోంది. ఈ వ్యాఖ్యాన ప్రకోపాల గురించి తదుపరి వ్యాసంలో మరింతగా చెప్తాను.

ఈ లోపుగా ఒక మనవి - యితర మతాల్లోని దురాచారాల గురించి రాయమని కొందరు అడుగుతున్నారు. హిందూమతంలోని ఆచారాల గురించే నాకు క్షుణ్ణంగా తెలియదు. అనేక కులాల్లో, అనేక ప్రాంతాల్లో ఉన్న ఆచారాలు, దురాచారాలు, మూఢవిశ్వాసాల గురించి పూర్తి అవగాహన లేదు. ఇక యితర మతస్తుల గురించి బొత్తిగా తెలియదు. కానీ ఒకటి మాత్రం కచ్చితంగా చెప్పగలను. మతం వ్యవస్థీకృతం అయిన అన్ని సందర్భాల్లో దురాచారాలు ఉండి తీరతాయి. మతాధికారులు వాటిని భక్తులపై రుద్దుతూనే ఉంటారు. మతాల మౌలిక గ్రంథాలలో ఉండే సూత్రాలు అందరికీ ఆమోదయోగ్యంగానే ఉంటాయి. మోజెస్‌ తెచ్చిన టెన్‌ కమాండ్‌మెంట్స్‌ (దశాదేశాలు) చూస్తే అవి యూదులకు, క్రైస్తవులకు, ముస్లిములకు మాత్రమే వర్తించవని అర్థమౌతుంది. కవట్‌ నాట్‌ దై నైబర్స్‌ వైఫ్‌ (పొరుగువాడి భార్యను ఆశించకు) అనేది రామాయణ గాథలో నీతి కాదా! అయితే ఆచరణకు వచ్చేసరికి ఆ సూత్రాలు గాలికి ఎగిరిపోతాయి. దేవుడి పేరు చెప్పి పాలకుడు, మతాధికారి సామాన్యులను పీడిస్తారు. ఇతర మతాల వాళ్లపై రెచ్చగొడతారు.

ఒకే కుదురు నుంచి వచ్చిన యూదులు, క్రైస్తవులు కొట్టుకు చచ్చారు. ఇంచుమించు అదే కుదురు నుంచి వచ్చిన క్రైస్తవులు, ముస్లిములు మతయుద్ధాల పేర దశాబ్దాల తరబడి యుద్ధాలు చేశారు. వివిధ దేశాలకు చెందిన, వివిధ ప్రాంతాలకు చెందిన ఒకే మతస్తులు కలహించుకున్నారు. మతమనేది మనుష్యులను కలపటం లేదు. ఇతరులపై కాలు దువ్వడానికి, శాఖల పేర తమలో తాము విడగొట్టుకుని కాట్లాడుకోవడానికి పనికి వస్తోంది. క్రైస్తవం, ఇస్లాం, బౌద్ధం - అన్ని మతాల్లో మతాచారాల కారణంగా బాధితులున్నారు. ఆ యా ప్రాంతాల్లో సాహిత్యాన్ని చదివితే మనకు వాటి గురించి వివరాలు తెలుస్తాయి. వాటిని ఎదిరించవలసినది ఆ మతస్తులే, ఆ కులస్తులే. ఆ తిరుగుబాటును అణచి వేయడానికి ఛాందసులు శతథా ప్రయత్నిస్తారు. మార్పు కారణంగా ప్రళయం వచ్చేస్తుందని భయపెడతారు. ఏమీ రాదని వాళ్లకూ తెలుసు. విద్యార్జన చేసినకొద్దీ అజ్ఞానం పటాపంచలవుతుంది. ముఖ్యంగా స్త్రీ విద్యావంతురాలైతే సమాజం త్వరగా సంస్కరించ బడుతుంది. అది జరగకుండా చూడడానికే స్త్రీలపై విపరీతమైన ఆంక్షలు పెడతారు.

ఇది అన్ని మతాల్లో కనబడినా, నేటి ఇస్లాంలో ఎక్కువగా కనబడుతోంది. నిజానికి మహమ్మదు ప్రవక్త కాలంలో మహిళల స్థితి యింకా అధ్వాన్నంగా ఉండేదిట. ఆయన రూపొందించిన సంస్కరణలు ఆనాటికి ఆధునికమైనవి. కానీ తర్వాతి కాలంలో కాలానుగుణమైన మార్పులు కొన్ని దేశాల్లో, కొన్ని సమయాల్లో చేశారు. కొన్నిటిలో చేయలేదు. చాలా దేశాల్లో ముందువెనుక ఊగిసలాట ఉంటోంది. ఇస్లాం అమలు ప్రపంచవ్యాప్తంగా ఒకలా లేదు. మార్పు అవసరమైన చోట అక్కడి సమాజం ఉద్యమించాలి. హైందవ సమాజం కూడా మారుతూ వస్తోంది కానీ మారవలసినంత మారటం లేదు. మధ్యమధ్యలో ఛాందసం వైపు దిగజారుతోంది. ఇటీవలి కాలంలో ఛాందసత్వానికి ఆధునికతను అలంకరించి కొత్త రూపంలో తీసుకుని వచ్చే ప్రయత్నాలు జరుగుతున్నాయి. వాటి గురించి హెచ్చరించడమే యీ వ్యాసావళి ఉద్దేశం. పునరుక్తి దోషం తగిలినా ఫర్వాలేదని చెపుతున్నా - ఇవన్నీ మతంలో భాగం కాదు, మతం యొక్క మౌలిక సిద్ధాంతాలు అలాగే ఉన్నాయి. సంస్కరించవలసినది సమాజాన్ని, దాని ఆలోచనా ధోరణిని మాత్రమే. - ఎమ్బీయస్‌ ప్రసాద్‌ (సెప్టెంబరు 2018)

2018 సెప్టెంబరు ఎమ్బీయస్‌: నాఫ్టాకు సవరణలు - మెక్సికో కోణం

ఉత్తర అమెరికా, కెనడా, మెక్సికోల మధ్య 1994లో ఏర్పడిన నార్త్‌ అమెరికన్‌ ఫ్రీ ట్రేడ్‌ ఎగ్రిమెంట్‌ (నాఫ్టా) సవరణలకు గురి అవుతోంది. ఈ మూడు దేశాల మధ్య సుంకాలు లేని వాణిజ్యం వర్ధిల్లాలనే ఉద్దేశంతో యిది రూపు దిద్దుకుంది. అయితే దీని వలన నష్టపోతున్నామని ఎవరికి వారే అనుకోవడంతో సవరణలు అవసరమవుతున్నాయి. స్థానికులకు ఉద్యోగాలు అనే నినాదంతో అధికారంలోకి వచ్చిన ట్రంప్‌ నాఫ్టా కారణంగా అమెరికన్లకు ఉద్యోగాలు పోతున్నాయని ఆరోపిస్తూ దాన్ని మార్చడానికి సంకల్పించాడు.

ఒక ఉదాహరణగా చెప్పాలంటే - చైనాలో తయారైన కారుని మెక్సికోకు పట్టుకుని వచ్చి టైర్లు మార్చేసి, మెక్సికోలో తయారైనట్లు చూపించి అమెరికాకు ఎగుమతి చేస్తే సుంకం ఉండదనుకోకూడదు. ప్రస్తుత ఒప్పందం ప్రకారం ఎగుమతి చేసే వస్తువులో 62.5% విడిభాగాలు మెక్సికోలో తయారయితేనే సుంకం వసూలు చేయరు. లాభాల మీద కన్నేసిన అమెరికా కంపెనీలు మెక్సికోలో ఫ్యాక్టరీ పెట్టి ఆ పని చేస్తున్నాయి. అక్కడ జీతాలు తక్కువ కాబట్టి లాభాలెక్కువ. ఈ క్రమంలో అమెరికా వారికి ఉద్యోగావకాశాలు తగ్గిపోతున్నాయి. అందువలన ఆ 62.5% ను 75% చేసి, మెక్సికన్‌ కార్మికుల జీతాలు కూడా పెంచేస్తే అమెరికన్లకు మెక్సికో వెళ్లే ఉత్సాహం తగ్గుతుందని ట్రంప్‌ వాదన. కొత్త సవరణల ప్రకారం అక్కణ్నుంచి ఎగుమతి అయ్యే కార్లలో 40-45% కార్ల తయారీలో పాలు పంచుకున్న కార్మికులకు గంటకు 16 డాలర్ల కనీస జీతం ఉండాలి. వాళ్లకు అంత జీతం యిస్తే గిట్టుబాటు కాదనుకున్న అమెరికన్‌ కంపెనీలు తమ సొంత దేశంలోనే ఫ్యాక్టరీ పెడతాయని ట్రంప్‌ లెక్క.

ఇలాటి సవరణలు చేయడానికి మెక్సికో ఆగస్టు చివరి వారంలో ఒప్పుకున్నా కెనడా అంగీకరించటం లేదు. సవరణలు కుదరవంటోంది. కెనడా యిష్టాయిష్టాలతో ప్రమేయం లేకుండా ముందుకు వెళతానని అన్నాడు. కెనడాను ఒప్పించకపోతే మంచిది కాదని అమెరికన్‌ కార్మిక సంఘాలు, టెక్‌ రంగం కూడా అంటున్నాయి.అమెరికా నుండి దిగుమతి అయ్యే పాల ఉత్పత్తులపై కెనడా భారీ సుంకాలు విధిస్తోంది. దాని వలన అమెరికన్‌ రైతులకు నష్టం అంటాడు ట్రంప్‌. మా రైతులను కాపాడుకోవడం నా ప్రథమ కర్తవ్యం అంటాడు కెనడా ప్రధాని జస్టిన్‌. అలా అయితే మీ కార్ల మీద సుంకాలు పెంచుతాం అంటాడు ట్రంప్‌. వాళ్లిద్దరి మధ్య యుద్ధం సాగుతోంది. నాఫ్టా కాగితాలను చింపి పారవేసి, మెక్సికోతో విడిగా ఒప్పందం చేసుకుంటా అంటున్నాడు ట్రంప్‌.

ఎలాగోలా సుంకాలు లేని ఐటమ్స్‌ని తగ్గించేసి, మెక్సికో నుంచి దిగుమతి అయ్యే వాటిపై సుంకాలు విధించి, దిగుమతులు తగ్గించాలని అతని తాపత్రయం. ఆటోమొబైల్స్‌పై 25% దాకా సుంకం విధించాలని చూస్తున్నాడని వార్తలు వస్తున్నాయి. అమెరికాలోని నిరుద్యోగులకు సంతృప్తి కలిగించేందుకు ట్రంప్‌ యీ సవరణలు చేయవచ్చు సరే, దీనికి మెక్సికో ఎందుకు ఒప్పుకుంటోంది అనే ప్రశ్నకు సమాధానం చెప్పాలంటే మెక్సికో రాజకీయ నేపథ్యం, రెండు నెలల కిందట అక్కడ అధ్యక్ష ఎన్నికలు జరిగి డిసెంబరు 1 నుంచి అధికారంలోకి రాబోతున్న వామపక్ష నాయకుడు ఆమ్లో గురించి, నాఫ్టా పట్ల, అమెరికా విధానాల పట్ల అతని దృక్పథం గురించి చెప్పాలి. ఆ ప్రాంతమంతా రైట్‌ వింగ్‌ రాజకీయ నాయకులు గెలుస్తూ ఉంటే యీ మెక్సికో మాత్రం ట్రంప్‌ను విమర్శించే లెఫ్టిస్టును ఎందుకు ఎన్నుకుంది?

1821లో మెక్సికో స్వాతంత్య్రం సంపాదించుకుంది. తదాది అనేకమంది పాలించారు. రెండవ ప్రపంచ యుద్ధానంతరం నుంచి లెక్క వేసుకుంటే 1946లో ఎన్నికైన మిగ్యెల్‌ అలెమాన్‌ తొలి సైనికేతర అధ్యక్షుడు. అతనిది ఇన్‌స్టిట్యూషనల్‌ రివల్యూషనరీ పార్టీ (పిఆర్‌ఐ) అనే లెఫ్టిస్టు పార్టీ. అప్పణ్నుంచి 1994 వరకు అదే పాలిస్తూ వచ్చింది. 2000 సం.లో ఒకటి రైట్‌ వింగ్‌కు చెందిన నేషనల్‌ ఏక్షన్‌ పార్టీ (పిఎఎన్‌) అధికారంలోకి వచ్చి 12 ఏళ్లు పాలించింది. 2012లో మళ్లీ పిఆర్‌ఐ అధికారంలోకి వచ్చింది. చాలాకాలంగా అధికారంలో ఉండడంతో పిఆర్‌ఐ పార్టీ తన జాతీయవిధానాలకు, ప్రగతివాదానికి తిలోదకాలు యివ్వడం ప్రారంభించింది. ముఖ్యంగా 1960ల నుండి! అవినీతి, బంధుప్రీతి పార్టీల్లో పెచ్చుమీరింది. ప్రజాదరణ తగ్గసాగింది.

1968లో మెక్సికోలో ఒలింపిక్స్‌ తలపెట్టినపుడు దాన్ని ప్రతిఘటిస్తూ పది రోజుల ముందు వేలాది వామపంథా విద్యార్థులు నిరసన ప్రదర్శనలు చేస్తే పిఆర్‌ఐ ప్రభుత్వమే పోలీసుల చేత కాల్పులు కాల్పించింది. వాటిలో వందలాది మంది విద్యార్థులు మరణించారు. ఇటువంటి విధానాల కారణంగా 1989లో దానిలోంచి విడిపోయి డెమోక్రాటిక్‌ రివల్యూషనరీ పార్టీ (పిఆర్‌డి) అనే పార్టీ ఏర్పడింది. 1976లో తన 23వ యేట రాజకీయాల్లోకి వచ్చిన ఆమ్లో (పూర్తి పేరు ఆండ్రే మాన్యుయెల్‌ లోపెజ్‌ ఒబ్రడార్‌) ఆ పార్టీ తరఫున 2000 సం.లో మెక్సికో సిటీకి మేయరు అయ్యి చాలా పేరు తెచ్చుకున్నాడు. నేరస్తులపై విరుచుకు పడి, శాంతిభద్రతలు నెలకొల్పి దాన్ని నివాసయోగ్యంగా చేశాడు. అనేక విద్యాసంస్థలను ప్రారంభించాడు. ఐదేళ్ల పాలన తర్వాత అతను పదవి విరమించేనాటికి 83% మంది అతన్ని గొప్ప మేయరుగా ఆమోదించారు. ఇతని మాట ఎలా ఉన్నా 2000 సం. వరకు పిఆర్‌ఐ వారే అధ్యక్షులవుతూ వచ్చారు.

2000 సం.లో అధికారంలోకి వచ్చిన రైటిస్టు పార్టీ పిఎఎన్‌ హయాంలో అది గ్లోబలైజేషన్‌, ఆర్థిక సంస్కరణల పేరుతో నియోలిబరల్‌ ఆర్థిక విధానాలను అమలు చేసింది. దానివలన దేశంలోని పెద్ద వ్యాపారస్తులు బాగుపడ్డారు. కార్లోస్‌ స్లిమ్‌ వంటి మెక్సికన్లు ప్రపంచంలోనే అతి పెద్ద ఎంటర్‌ప్రెనార్స్‌గా అవతరించారు. ప్రభుత్వం, కార్పోరేట్లు అతి సన్నిహితంగా మెలగి, సామాన్యుడి నడ్డి విరిచారు. మెక్సికోలోని విదేశీ ప్రత్యక్ష పెట్టుబడుల్లో అత్యధిక వాటా అమెరికాదే. అమెరికన్‌ కార్పోరేట్లు మెక్సికోను దోపిడీ చేయసాగాయి. దీన్ని ప్రతిఘటిస్తూ ఆమ్లో 2006లో పిఆర్‌డి అభ్యర్థిగా అధ్య్ష పదవికోసం పోటీ చేశాడు. పిఎఎన్‌ అభ్యర్థి ఫెలిపి కాల్డెరాన్‌ కంటె 0.6% తక్కువ ఓట్లతో ఓడిపోయాడని ఎన్నికల కమిషన్‌ ప్రకటించినప్పుడు ఆమ్లో ఆ నిర్ణయాన్ని ఆమోదించలేదు. అతని అనుచరులు ఎన్నికైన అధ్యక్షుడు ప్రమాణస్వీకారం చేసే సమయంలోనే సమాంతరంగా యితని ప్రమాణస్వీకార సభ నిర్వహించారు, యితనే అసలైన అధ్యక్షుడు అంటూ! అదో ప్రహసనంగా మిగిలిందంతే.

ఆరేళ్లు పోయాక 2012లో మళ్లీ అధ్యక్ష పదవికి ఎన్నిక జరిగినపుడు యితను మళ్లీ నిలబడ్డాడు. మళ్లీ ఓడిపోయాడు - ఈ సారి తన పాత పార్టీ ఐన పిఆర్‌ఐ పార్టీకి చెందిన ఎన్‌రిక్‌ పేనా నియెటో అనే వ్యక్తి చేతిలో! తనది లెఫ్టిస్టు పార్టీ అయినా పేనా రైటిస్టు పిఏఎన్‌ విధానాలనే అవలంబించాడు. అతని పాలనలో వ్యాపారసంస్థలు వృద్ధి చెంది, దేశం వ్యాపారంపై గుత్తాధిపత్యం సంపాదించుకున్నాయి. మెక్సికో జనాభాలో 40% మంది దారిద్య్రరేఖకు దిగువనే ఉండిపోయారు. ఆమ్లో 2012 ఎన్నికలలో అక్రమాలు జరిగాయని ఆరోపించాడు. కొన్ని ఆధారాలు చూపించాడు. అయినా అతని పార్టీ అతనికి సమర్థనగా నిలబడలేదు. 'మన పార్టీ నాయకత్వం కూడా పిఆర్‌ఐ పార్టీలాగానే తయారైంది' అని ఆరోపిస్తూ అతను పార్టీ నుంచి 2012లో తప్పుకుని లేబర్‌ పార్టీ, సోషల్‌ ఎన్‌కౌంటర్‌ పార్టీ అనే వామపక్ష పార్టీలతో చేతులు కలిపి వామపంథా విశాల వేదిక ఏర్పాటు చేస్తానన్నాడు. 2014లో చేశాడు కూడా. మోరేనా (నేషనల్‌ రిజెనరేషన్‌ మూవ్‌మెంట్‌) పేర సరికొత్త పార్టీ పెట్టి 2018 ఎన్నికలలో పాల్గొన్నాడు.

పేనా అధికారంలోకి వచ్చినపుడు చాలా ఆశలు రేకెత్తించాడు. కానీ ఆరేళ్ల పాలనలో సర్వనాశనం చేసి చెడ్డపేరు తెచ్చుకున్నాడు. అభిప్రాయ సేకరణ సర్వేలలో 80% మంది అతన్ని తిరస్కరించారు. దీనికి కారణాలు ఉన్నాయి. 1938లో పిఆర్‌ఐ ప్రభుత్వం ఉండగానే అప్పటి అధ్యక్షుడు లాజరస్‌ కార్డియాన్స్‌ ఆయిల్‌ సెక్టార్‌ను జాతీయం చేసి, ప్రభుత్వరంగంలో పెట్రోలియస్‌ మెక్సికానో (పెమెక్స్‌) అనే సంస్థ నెలకొల్పాడు. తైలం వెలికి తీయడానికి, శుద్ధిచేసి ఎగుమతి చేయడానికి దానికి ఒక్కదానికే హక్కులు యిచ్చాడు. ఇది అమెరికన్‌ కంపెనీలను నష్టపరచింది, అమెరికన్‌ ప్రభుత్వాన్ని బాధించింది. కానీ మెక్సికోకు మేలు కలిగించింది.

ప్రపంచంలో అత్యధికంగా పెట్రోలు ఉత్పత్తి చేసే దేశాల్లో మెక్సికో ఒకటి. దాని మీద వచ్చే ఆదాయం జాతీయ ఆర్థికవ్యవస్థకు 10% వరకు సహకరిస్తుంది. తన హయాంలో పేనా ఆయిల్‌, ఇంధన రంగాల్లో విదేశీ సంస్థలను అనుమతించి, పెమెక్స్‌ ఆధిపత్యానికి అడ్డుకొట్టాడు. అమెరికన్‌ కంపెనీలు మెక్సికో నుండి ముడి పెట్రోలు తీసుకుని వెళ్లి శుద్ధిపరచి, మళ్లీ మెక్సికోకే అమ్ముతున్నాయి. మెక్సికోలోని విదేశీ ప్రత్యక్ష పెట్టుబడుల్లో అత్యధిక వాటా అమెరికాదే. అమెరికన్‌ కార్పోరేట్‌ కంపెనీలు మెక్సికోలోని పెట్రోలు, ఇంధన రంగాల్లో పెట్టుబడులు పెట్టి లాభాలు ఆర్జిస్తున్నాయి.

ఇది గమనించిన ఆమ్లో తన ఎన్నికల ప్రచారంలో గత ప్రభుత్వాలు ముఖ్యమైన రంగాలను ప్రైవేటు పరం చేయడంతోనే దేశ ఆర్థికవ్యవస్థ అమెరికాపై ఆధారపడ వలసి వస్తోందని, ఆ విధానాన్ని తిరగతోడి దేశాన్ని తన కాళ్లపై తను నిలబెడతానని అన్నాడు. ఇకపై పెట్రోలు బావులను వేలం వేసేటప్పుడు విదేశీ సంస్థలను అనుమతించనని, గతంలో విదేశీ సంస్థలతో జరిగిన ఒప్పందాలన్నిటినీ సమీక్షిస్తాననీ అంటున్నాడు. పెమెక్స్‌ను ప్రయివేటు రంగానికి అప్పగించాలని పేనా తీసుకున్న నిర్ణయంపై రిఫరెండం (ప్రజాభిప్రాయ సేకరణ) చేస్తానంటున్నాడు. పేనా విధానం వలన మెక్సికో పెట్రోలు దిగుమతులకై అమెరికాపై ఆధారపడవలసి వచ్చిందని, మాటిమాటికి పెట్రోలు, విద్యుత్‌ ధరలు పెరగడానికి యిదే కారణమని అన్నాడు.

పేనా హయాంలోనే మత్తుమందుల వ్యాపారం చేసే మాఫియాకు, రాజకీయ నాయకులకు చెందిన గూండాల కారణంగా అనేకమంది మరణించారు. డెత్‌ రేట్‌ విపరీతంగా పెరిగింది. లక్షల కోట్ల వ్యాపారం చేసే డ్రగ్‌ మాఫియాను అంతం చేస్తానని ఆమ్లో చెప్తున్నాడు. యువతను విద్యను సులభంగా అందుబాటులోకి తెచ్చి వాళ్లు మాఫియాలో చేరకుండా చేస్తానంటున్నాడు. ఈ మత్తుమందు లన్నిటికీ గమ్యస్థానం అమెరికాయే. ఆ రవాణాను సక్రమంగానో, అక్రమంగానో నివారించడానికి అమెరికా డ్రగ్స్‌ నిరోధక శాఖ మెక్సికో పోలీసుల సాయం కోరేది. మెక్సికన్‌ ప్రభుత్వాలు తమ పోలీసులను అలా వాడుకోవడానికి అనుమతించేవి. దీని వలన మెక్సికోలో రక్తపాతం ఎక్కువయ్యిందే తప్ప డ్రగ్‌ రవాణా మాత్రం ఆగలేదు. ఎందుకంటే డ్రగ్స్‌ మెక్సికో నుంచి అమెరికాకు వెళుతూంటే, తుపాకీలు అమెరికా నుంచి మెక్సికోకు వచ్చి పడేవి. మెక్సికోలో హింస పెరిగింది.

డ్రగ్‌ మాఫియాను అడ్డుకోవడానికి 2006 నుంచి మెక్సికన్‌ ప్రభుత్వం సైన్యాన్ని వినియోగిస్తోంది. దాని వలన 2 లక్షల మంది చనిపోయారు, 30 వేల మంది అదృశ్యమయ్యారు. 2017లో 29 వేల మంది చచ్చిపోయారు. అంటే సగటున రోజుకి 80 మంది అన్నమాట. ఇంత చేసినా డ్రగ్‌ మాఫియా బలపడుతోందే తప్ప తగ్గటం లేదు. సామాన్యుడి బతుకు దుర్భరమైంది. భద్రతాదళాల చేతిలో, డ్రగ్‌ మాఫియా చేతిలో వాళ్లు మాయమై పోసాగారు.

గత 50 ఏళ్లగా మెక్సికోను పట్టి పీడిస్తున్న మాఫియా అధికారాన్ని వదులుస్తానని ఆమ్లో ఎన్నికల వాగ్దానం చేశాడు. ఎవరు అధికారంలో ఉన్నా మాఫియా వారిని లొంగదీసుకోవడంతో యిప్పటిదాకా పాలిస్తున్న పార్టీలన్నీ ఒకే మాదిరి తయారయ్యాయని అంటాడతను. ఫలితాల నివ్వని యీ పద్ధతిని ఆమ్లో సమీక్షిస్తానన్నాడు. డ్రగ్‌ ఆపరేషన్స్‌ నుంచి సైన్యాన్ని తప్పించి, నార్కో వాడకం కారణంగా జైల్లో ఉన్నవారి శిక్షాకాలాన్ని తగ్గిస్తానన్నాడు. ఫలానా పరిమాణంలో డ్రగ్‌ కొన్నా, వాడినా శిక్ష అనే రూలులో పరిమాణాన్ని పెంచుతానంటున్నాడు. ఆ విధంగా యువతను బయటకు తీసుకుని వచ్చి వారికి ఉచిత విద్య యిచ్చి, పని కల్పించి, మత్తుమందు అలవాటు నుంచి బయటపడేస్తా నంటున్నాడు.

ఆమ్లో రష్యా మద్దతుతో రంగంలోకి దిగాడని, నెగ్గితే వెనెజులా అధినేత హ్యూగో చావెజ్‌లా తయారయి ప్రజాస్వామ్యాన్ని ఖూనీ చేస్తాడని ప్రభుత్వం, మీడియా హోరెత్తించింది. అయినా 2012లో 32% ఓట్లు తెచ్చుకున్న అతను యీసారి 53% ఓట్లు తెచ్చుకున్నాడు. అతని మాతృసంస్థ పిఆర్‌ఐ తరఫున నిలబడిన జోస్‌ ఏంటోనియో మియాడ్‌ అనే అభ్యర్థికి 21% ఓట్లు వచ్చాయి. 1929 నుంచి ఆ పార్టీకి యింత తక్కువ ఓట్లు ఎప్పుడూ రాలేదు. రైటిస్టు పార్టీ పిఏఎన్‌ అభ్యర్థి రికార్డో అనయాకు 24% ఓట్లు వచ్చాయి.

ఆమ్లో లెఫ్ట్‌ కూటమికి అధ్యక్ష ఎన్నికలతో బాటు రాష్ట్ర, మునిసిపల్‌ ఎన్నికలలో కూడా విజయం సిద్ధించింది. 500 మంది సభ్యుల దిగువ సభలో యీ వామకూటమికి 300 సీట్లు దక్కాయి. 8 రాష్ట్రాలలో గవర్నరు పదవికి ఎన్నిక జరిగితే 4 రాష్ట్రాలలో వామకూటమి గెలుపొందింది. మెక్సికో మేయరు పదవి కూడా దక్కించుకుంది. అధికారంలో ఉన్న పిఏఎన్‌ పార్టీ కండబలం, ధనబలం ప్రదర్శించినా వీరి విజయాన్ని ఆపలేకపోయింది. ఎన్నికల సందర్భంగా 50 మంది అభ్యర్థులతో సహా 130 మంది నాయకుల్ని హత్య చేశారు. హింసకు భయపడి 600 మంది విత్‌డ్రా అయిపోయారు.

12.50 కోట్ల జనాభా ఉన్న మెక్సికోకు డిసెంబరు 1 నుంచి ఆమ్లో అధికారంలోకి రాబోతున్నాడు. ఎన్నికలలో ఏం మాట్లాడినా వెంటనే వ్యాపారస్తులతో పేచీ పెట్టుకునే ఉద్దేశం లేదతనికి. ఆల్ఫోన్సో రోమో అనే అగ్రోనమిస్టు-ఎంటర్‌ప్రెనార్‌ను తన ప్రధాన ఆర్థిక సలహాదారుగా వేసుకున్నాడు. అతన్ని తన ఆర్థికమంత్రి చేయబోతాడట. వ్యాపారస్తులతో సత్సంబంధాలున్న కొందరిని మంత్రులుగా వేసుకుంటాడట. 13 బిలియన్‌ డాలర్ల న్యూ మెక్సికో ఎయిర్‌పోర్టు ప్రాజెక్టు రద్దు చేయవచ్చనే భయం ఉంది. ప్రభుత్వోద్యోగుల జీతాలు తగ్గించి, రాజధాని నుంచి ప్రభుత్వాఫీసులను యితర నగరాలకు మార్చేసి, అవినీతిని రూపుమాపి ఖఱ్చు మిగిలిస్తానంటున్నాడు.

ఇక ట్రంప్‌ విషయానికి వస్తే తమ దేశంలోకి అక్రమంగా వలస వచ్చి పడుతున్న మెక్సికన్లపై, దాన్ని సాగనిస్తున్న మెక్సికోపై ట్రంప్‌ కారాలు, మిరియాలు అందరికీ తెలుసు. నిజానికి మెక్సికో అమెరికాకు మూడో పెద్ద వాణిజ్య భాగస్వామి. అయినా మెక్సికన్లంటే ట్రంప్‌కు చిన్నచూపు. అమెరికాకు మెక్సికోకు మధ్య గోడ కడతానని ట్రంప్‌ ప్రకటించినపుడు మానవహక్కుల హననం నేరంపై అమెరికాను ఐక్యరాజ్యసమితి ముందు బోనులో నిలబెట్టాలని ఆమ్లో వాదించాడు. ఇప్పుడు ''మా దేశంలో ఇన్‌ఫ్రాస్ట్రక్చర్‌ సౌకర్యాలు పెంచి డెవలప్‌మెంట్‌ ప్రాజెక్టులు చేపట్టేందుకు మీరు సహకరించండి. మా వద్ద ఉపాధి అవకాశాలు పెరిగితే, మా వాళ్లు మీ దేశానికి రావడం మానేస్తారుగా'' అంటున్నాడు ఆమ్లో అమెరికాతో. మెక్సికన్లంటే చిన్నచూపు ఉన్న ట్రంప్‌కు ఆ ప్రతిపాదన రుచిస్తుందా?

రైటిస్టులు పాలించినా, లెఫ్టిస్టులు పాలించినా మెక్సికో పరిస్థితి యిప్పటివరకు దిగజారుతూ వచ్చింది. పొరుగుదేశాలకు కూడా ప్రమాదకరంగా తయారైంది. లెఫ్టిస్టుగా ప్రారంభించి సెంట్రిస్టుగా మారిన ఆమ్లో తన దేశానికి ఏమైనా చేయగలడా లేదా అన్నది కొన్నేళ్ల తర్వాతే తెలుస్తుంది. ఈ కొత్త నాయకత్వం పట్ల ట్రంప్‌ ఎలా వ్యవహరిస్తాడో, ఎన్ని అడ్డంకులు సృష్టిస్తాడో తలచుకుంటే తమాషాగా ఉంటుంది.

ఇక నాఫ్టా విషయానికి వస్తే - 1990 వరకు మెక్సికో స్వతంత్ర విధానాలనే అవలంబించింది. అమెరికా ప్రభావానికి లోను కాలేదు. అయితే 1994 లో ఏర్పడిన నార్త్‌ అమెరికన్‌ ఫ్రీ ట్రేడ్‌ ఎగ్రిమెంట్‌ (నాఫ్టా) తర్వాత అమెరికాపై ఆధారపడడం ఎక్కువైంది. విదేశీ వ్యవహారాలలో అమెరికా చెప్పినట్లే మెక్సికో నడుచుకుంటోంది. ఈ పద్ధతి మారాలని, మారాలంటే నాఫ్టా ఒప్పందంలోని కొన్ని అంశాలపై మళ్లీ చర్చలు జరగాలని ఆమ్లో వాదిస్తూ వచ్చాడు. నాఫ్టా వలన అమెరికా నుంచి చౌకగా వ్యవసాయోత్పత్తులు దిగుమతి అవుతున్నాయి. చౌక ఎందుకంటే అమెరికా ప్రభుత్వం వాటికి సబ్సిడీ యిస్తోంది. కానీ అవి చౌకగా లభించడంతో మెక్సికోలో, ముఖ్యంగా దక్షిణ మెక్సికోలో వ్యవసాయం దెబ్బ తింటోందని ఆమ్లో అభిప్రాయం. అందుకే సవరణలకు ఒప్పుకుంటున్నాడు. ట్రంప్‌ కారణాల గురించి ముందే చెప్పుకున్నాం. 'నువ్వు ఒకందుకు పోస్తే, నేను ఒకందుకు తాగా' అనే సామెత యిలాటి విషయాల్లో వర్తిస్తుంది. - ఎమ్బీయస్‌ ప్రసాద్‌ (సెప్టెంబరు 2018)

2018 సెప్టెంబరు కవర్‌ స్టోరీ  **ఎమ్బీయస్‌: సస్పెన్సుకు తెర వాలింది, మిస్టరీకి తెర లేచింది**

తెరాస ముందస్తు ఎన్నికలకు వెళుతుందా లేదా అన్న విషయంపై సస్పెన్సు తొలగింది. ముహూర్తప్రకారమే సెప్టెంబరు 6న అసెంబ్లీ రద్దు ప్రకటన వెలువడింది. మధ్యలో ప్రజానివేదన సభకు గంట ముందు కాబినెట్‌ సమావేశం అనడంతో అసలు సభ కంటె ఊహాగానసభలు జోరుగా సాగాయి. అసెంబ్లీ రద్దు ప్రకటన వెలువరించే సభకు వస్తారన్నారు. కానీ అలా కాలేదు. పైగా ఆనాటి కెసియార్‌ ప్రసంగం అంచనాలను అందుకోలేదు. గంటన్నర మాట్లాడతారని ముందుగా చెప్పారట కానీ 40 ని.లకు మించి సాగలేదు. ఆయనా ఉత్సాహంగా లేడు, ప్రజలూ కేరింతలు కొట్టలేదు. ఒక ప్రెస్‌మీట్‌ ఏర్పాటు చేసి చెప్పేయగలిగిన దాని కోసం యిన్ని కోట్ల ఖఱ్చు, యింత శ్రమా అవసరమా? అని తెరాస పార్టీ నాయకులే వాపోయారట. అసెంబ్లీ రద్దు కోసం ఆయన చేసిన ప్రతిపాదనకు మోదీ ఆమోదం లభించలేదని తెలిసిందని, అందువలనే ఆయనలో హుషారు కనబడలేదనీ విశ్లేషణలు వచ్చాయి. ఇక అసెంబ్లీ రద్దు ఉండదేమో అని కూడా అనసాగారు.

**నిరాశ పడ్డారా? -** అంతలో సెప్టెంబరు 5న మర్నాడు రద్దు కచ్చితంగా జరుగుతుందని తెలిసిపోయింది. 2వ తారీకు 5వ తారీకు మధ్య కెసియార్‌కు కొత్తగా సంకేతాలేమైనా అందాయా? రద్దు ప్రకటన వెలువడగానే 105 మంది అభ్యర్థుల పేర్లు ప్రకటించడం చూస్తే కసరత్తు ఎప్పుడో ప్రారంభమై పూర్తి కూడా అయిందని అర్థమవుతోంది. గురు-పుష్య యోగం వగైరా సమాచారం వింటే సెప్టెంబరు 6 ముహూర్తం కూడా ఎప్పుడో ఫిక్సయిందని, మధ్యలో సెప్టెంబరు 2 ముహూర్తం మీడియా పెట్టినదే అనీ అనిపిస్తోంది. కెసియార్‌కు రావలసిన సంకేతమేదో ముందే వచ్చేసి ఉంటుందని, సెప్టెంబరు 2న ఆయనను నిరాశపరచిన వార్త ఏమీ దిల్లీ నుంచి వచ్చి ఉండదని అనుకోవాలి.

మరి అలా అయితే అవేళ్టి ఆయన డల్‌నెస్‌కు కారణం ఏమనుకోవాలి? అనుకున్నంత మంది సభకు రాలేదనేనా? 25 లక్షల మంది వస్తారని ప్రచారం చేశారు. ఎంతమంది వచ్చారనేది ఎప్పటికీ లెక్క తేలదు. ఇప్పుడే కాదు, పాతికేళ్లగా చూస్తున్నాను. సభానిర్వాహకులు యిన్ని లక్షల మంది వచ్చారంటే, వారికి వ్యతిరేకులు అబ్బే అందులో పదో వంతుమంది వచ్చారంటారు. పత్రికల వాళ్లు యిద్దరి స్టేటుమెంట్లూ వేసి కూర్చుంటారు తప్ప తమ అంచనా ఎప్పటికీ చెప్పరు. జనాలు పోగుపడిన స్థలం ఎంతో కొలిస్తే, ఒక మనిషికి పట్టే స్థలం చేత దాన్ని భాగిస్తే, ఎంతమంది వచ్చారో యించుమించుగా చెప్పేయవచ్చు. కానీ ఆ పని ఎవరూ చేయరు. ఇప్పుడు ప్రజానివేదిక సభకు కూడా 5 లక్షలకు మించి రాలేదని ప్రతిపక్షాలు అంటున్నాయి. పోనీ ఏ 10 లక్షలో వచ్చారనుకోండి, అదైనా 25 కంటె తక్కువేగా! అనేక నియోజకవర్గాల నాయకులు తీసుకు వస్తామని చెప్పిన జనాల్లో సగం మందినే తెచ్చారని అంటున్నారు.

**సభను ఒక సూచికగా చూశారా?** - సభకు వచ్చే ముందే అవన్నీ తెలుసుకున్న కెసియార్‌ హెలికాప్టర్‌లోంచి చూసి ఎంతమంది వచ్చారో నిర్ధారించుకుని, నిరుత్సాహపడి ఉంటే అదే ఆయన ప్రసంగంలో ప్రతిఫలించిందా? ఆయన సంగతి ఎలా ఉన్నా ప్రజలేనా ఉల్లాసంగా ఉండవచ్చుగా! అబ్బే, వచ్చామంటే వచ్చాం, వదిలేస్తే వెళ్లిపోతాం అన్నట్లున్నారు. రద్దు ప్రకటన తర్వాత 50 రోజుల్లో 100 మీటింగులు పెట్టడానికి ప్రణాళిక ఏర్పాటు చేసుకున్న కెసియార్‌, ప్రకటనకు మూడు రోజుల ముందు పార్టీ నిధులు, ప్రభుత్వ నిధులు భారీగా ఖర్చు పెట్టి ఆ నివేదన సభ నిర్వహించనేల? సభ విఫలమైంది (పోనీ అనుకున్నంత విజయవంతం కాలేదు) అనిపించుకోనేల? అని ఆలోచిస్తే ఆ సభ వైఫల్యమే తొందర పడేట్లు చేసిందా అనే ఆలోచన వస్తోంది.

అంటే సెప్టెంబరు 6కి రద్దు చేద్దామనుకుని సర్వసన్నాహాలు చేసుకుని అంత రిస్కు చేయాలా వద్దా తేల్చుకోవడానికి మధ్యలో ప్రగతి నివేదన సభ పెట్టి ఉంటారు. ఎందుకంటే తెలంగాణలో ముందస్తు రాబోతోందని ఆంధ్రజ్యోతి జూన్‌ ఆఖరి వారంలోనే పాట మొదలుపెట్టింది. మధ్యమధ్యలో గుర్తు చేస్తూనే ఉంది. ప్రగతి నివేదిక సభ ప్రతిపాదన జూన్‌ తర్వాతే వచ్చింది. సభలో నిరుత్సాహం చూశాక యింకా తాత్సారం చేస్తే కొంప మునుగుతుందన్న భయం వేసి ఉండవచ్చు. కొంప మునగడం అంటే సాంతం ఓడిపోతారని కాదు, ఇప్పుడున్న వాటి కంటె తక్కువ సీట్లు రావచ్చు. సాధారణ మెజారిటీ బొటాబొటీగా సాధించవచ్చు. అందుకే ఎందుకైనా మంచిదని అనుకున్న ముహూర్తానికి రద్దు చేసేద్దామని అనుకుని ఉంటారు.

**రద్దుకు సరైన కారణం చెప్పగలిగారా?** - ఇలా ఎందుకు ఆలోచించాలి అంటే - ఎవరైనా సరే, చివరి నిమిషం వరకూ అధికారంలో ఉందామనే చూస్తారు. అలాటిది తెరాస 9 నెలలు ముందుగా అధికారం వదులుకోవడం చిత్రంగా లేదా? పార్లమెంటు ఎన్నికలతో కలిపి జరగాల్సిన ఎన్నికలను విడిగా జరపడం వలన అనవసరమైన ఖర్చు, శ్రమ కలుగుతుందని అందరికీ తెలుసు. ఎందుకలా చేయవలసి వచ్చిందని ప్రజలకు నచ్చచెప్పడానికి కెసియార్‌ వద్ద కారణం ఉందా? పార్టీలో అసమ్మతి లేదు, కొందరు ఎమ్మేల్యేలు విడిగా వెళ్లిపోయి రాజకీయ అస్థిరత తెచ్చి పెట్టలేదు. ప్రజాస్వామ్యం సంక్షోభంలో పడలేదు. కెసియార్‌ ప్రెస్‌మీట్‌ లో 'రాష్ట్ర అభివృద్ధి జరగకుండా ప్రతిపక్ష పార్టీల రూపంలో కాకిగోలలు, పిచ్చి పసలేని ఆరోపణలు చాలా భయంకరమైన పద్ధతిలో జరుగుతున్నాయి. ప్రాజెక్టులపై కోర్టులకు వెళుతున్నారు. అధికారులు స్థయిర్యం కోల్పోయే పరిస్థితి నెలకొంది. అందుకే పదవీకాలాన్ని త్యాగం చేసి ముందుకెళుతున్నాం' అని మాత్రమే చెప్పుకోవలసి వచ్చింది.

**ఇదో కారణమా!?** - ఈయన ఎన్నికల్లో 100 కి మించి స్థానాలు గెలిచినా ప్రతిపక్షాలు 'కాకిగోల' మానేస్తాయా? ఈయన చిత్తం వచ్చినట్లు ఫిరాయింపులు ప్రోత్సహించి, వాళ్లను తన పార్టీ టిక్కెట్టుపై మళ్లీ గెలిపించుకోకుండా మంత్రి పదవులు కట్టపెట్టేసినా, అబద్ధపు ఆరోపణలతో ఎదుటి పార్టీ ఎమ్మెల్యేల సభ్యత్వాలను స్పీకరు ద్వారా రద్దు చేయించేసినా వాళ్లు నోరు మూసుకుని కూర్చుంటారా? కోర్టుకి వెళ్లడం మహాపరాధమా? తెలంగాణ ప్రత్యేకరాష్ట్రంగా ఏర్పడకుండానే నీటి పారుదల ప్రాజెక్టులపై కేసులు వేసిన సందర్భాలు లేవా? తెరాస గతంలో చేసిన ఆందోళనల మాటేమిటి? ప్రాజెక్టులపై మీరు వాళ్ల వాదనలు వినరు, మాట్లాడితే వాళ్లను కురచ వ్యక్తులు, అవగాహన లేని సన్నాసులు, దరిద్రానికి రిజర్వు బ్యాంకు అంటున్నారు.

వాళ్లు ఆరోపణలు చేశారు కదాని ముందస్తుకి వెళ్లాలంటే, కొత్త ప్రభుత్వం ఏర్పడిన మరుసటి వారంలోనే మరో ముందస్తుకి వెళ్లాల్సి వుంటుంది. ప్రతిపక్షాల ఆరోపణల వలన అధికారుల స్థయిర్యం కోల్పోయి ప్రగతి చక్రాలు నిలిచిపోతున్నాయా? అంటే దాని అర్థం రాష్ట్రంలో ప్రగతి జరగలేదనా? జరిగిందని ఓ పక్క మీరు డప్పు కొట్టేస్తున్నారే! జరిగిందా? లేదా? జరిగి ఉంటే ప్రతిపక్షాల కాకిగోల మీకు అడ్డు రాలేదన్నమాట. అందువలన దాని కోసం మీరు ముందస్తుకు వెళ్లనక్కర లేదన్నమాట. ప్రగతి జరగకపోతే ముందుగా ఆ మాట చెప్పేసి, అప్పుడు ప్రతిపక్షాలు ఎలా అడ్డుకున్నాయో వివరంగా చెప్పండి.

**వాగ్దానాలు నెరవేర్చకుండానే ముందస్తెందుకు? -** నిజానికి ప్రతిపక్షాలు బలంగా ఉండి ఉంటే కెసియార్‌ ముందస్తుకి వెళ్లేవారే కారు. సాధ్యమైనంత కాలం పాలించి, అప్పుడు ప్రజల ముందుకు వచ్చేవారు. ఎందుకంటే ఆయన గొప్పగా చెప్పుకునే మిషన్‌ భగీరథ, మిషన్‌ కాకతీయ రెండింటి ఫలితాలు యీ వేసవిలోనే నికరంగా తేలేవి. వర్షాలు బాగా పడిన యీ సీజనులో నీటి ఎద్దడి తెలియదు. ఏప్రిల్‌, మే లే పరీక్షకు పెడతాయి. ఇంటింటికి కొళాయి ద్వారా నీళ్లు యిచ్చాకనే ఓట్లు అడుగుతానన్నారు. అది యింకా పూర్తి కాలేదు. అలాగే టూ బెడ్‌రూమ్‌ ఫ్లాట్లు. అదీ కాలేదు. ఇక కెజి టు పిజి, యింటింటికీ ఉద్యోగం.. యిలా ఎన్నో ముఖ్యమైన వాగ్దానాలు నెరవేరనే లేదు.

ఇంటింటికి ఉద్యోగం అనలేదని యిప్పుడు తెరాస నాయకులు బుకాయిస్తున్నారు. పోనీ ఎన్ని ఉద్యోగాలన్నారు, ఎన్ని యిచ్చారు? అదేనా చెప్తారా? హైదరాబాదులో జీవన నాణ్యత పెంచుతానన్నారు. పెరిగిందా? లేదే! అంతర్జాతీయ నగరం అంటూ కాసిన్ని షోకులు చేస్తే చాలదు. రోడ్లు, ట్రాఫిక్‌, పారిశుధ్యం - అన్నీ అధ్వాన్నంగానే అఘోరిస్తున్నాయి. అనుకున్న సమయానికి మెట్రో, ఎంఎంటిఎస్‌ ఏదీ సిద్ధం కావటం లేదు. కేంద్రం రైల్వే శాఖ నుంచి ఏమీ తెచ్చుకోలేక పోయారు. ఐటిఐఆర్‌ రద్దు అయిపోయింది. పబ్లిసిటీ తప్ప ఏమీ జరగటం లేదని క్షేత్రస్థాయిలో తెలుస్తూనే ఉంది.

**ప్రతిపక్షాల దుస్థితి -** దౌర్భాగ్యమేమిటంటే, యీ దుస్థితిని హైలైట్‌ చేయడానికి ప్రతిపక్షాలు చురుగ్గా లేవు. కాంగ్రెసు పార్టీలో అంతర్గతంగా కుమ్ములాటలు సాగుతూనే ఉన్నాయి. తెరాస కెసియార్‌ను తన ముఖ్యమంత్రి అభ్యర్థిగా చూపగలుగుతున్నపుడు అతని దీటుగా కాంగ్రెసు తన తరఫున ఎవరినైనా చూపగలదా? ఆ స్టేచర్‌ ఎవరికి ఉంది? కెసియార్‌ సిఎం కాబోడు, కెటియారే అవుతాడు అన్నా కాంగ్రెసు దాన్ని ఎన్‌క్యాష్‌ చేసుకోగలదా? కెటియార్‌ది రాహుల్‌, లోకేశ్‌ వంటి యిమేజి కాదు. మంచి వాగ్ధాటి ఉన్నవాడు. కార్యశూరుడు. కలుపుగోరు మనిషి. విషయపరిజ్ఞానం ఉన్నవాడిగా కనబడతాడు. కెసియార్‌ కున్న నోటి దురుసు, దొరతనం, తిక్కప్రవర్తన యితనికి ఉన్నట్లు కనబడదు. కెటియార్‌కు ఆమోదయోగ్యత ఎక్కువగా ఉంది.

రేవంత్‌ వంటి వాడు యితనికి పోటీ వచ్చేవాడేమో కానీ, ఓటుకు నోటు కేసులో ప్రత్యక్షంగా బుక్కయిపోయి, యిమేజి పోగొట్టుకున్నాడు. ఎలా చూసినా ముఖ్యమంత్రి పదవికి సరైన అభ్యర్థి కాంగ్రెసులో కానరావటం లేదు. అందువలన ఎవరికి వారే అభ్యర్థి అనుకుని, ఒకళ్ల కాళ్లు మరొకళ్లు లాగుతూనే ఉంటారు. వి హనుమంతరావు వంటి విదూషకుల వలన పార్టీ యువతకు మరింత దూరమవుతుంది.

కాంగ్రెసులో పోట్లాడుకోవడానికి నాయకులైనా మిగిలారు. టిడిపికి వాళ్లూ మిగల్లేదు. 40-45 స్థానాల్లో పోటీ చేయగలమని టిడిపి నాయకులంటున్నారు కానీ అంతమంది అభ్యర్థులు దొరుకుతారా? కెసియార్‌ వస్తూనే టిడిపిపై పడి కబళించేసినపుడు పెద్దతరం నాయకులందరూ వెళ్లిపోయారు. వెంటనే వారి స్థానంలో యువనాయకులను ప్రోత్సహించే అవకాశం టిడిపి నాయకత్వానికి వచ్చింది. అలా చేసి ఉంటే గత మూడు, నాలుగేళ్లలో వాళ్లు మంచి నాయకులుగా ఎదిగేవారు.

ఎందుకంటే టిడిపికి తెలంగాణలో చక్కటి, స్థిరమైన ఓటు బ్యాంకు ఉంది. ఎన్టీయార్‌ కారణంగా బిసిలు ఆ పార్టీలో ఎదిగారు. బాబు కూడా అదే పాలసీని మేన్‌టేన్‌ చేస్తూ వచ్చారు కాబట్టి టిడిపికి తెలంగాణ ప్రజల్లో సానుభూతి ఉంది. కానీ దాన్ని ఎన్‌క్యాష్‌ చేసుకునే నాయకులు ఉంటేనే ప్రయోజనం వుంటుంది. ఎన్టీయార్‌ హయాంలో చేరిన నాయకులే గత 35 ఏళ్లగా ముఖ్యమైన పదవుల్లో కొనసాగడం వలన యువ నాయకులకు అవకాశం లేకుండా పోయింది. తెరాస టిడిపి నాయకులను లాక్కోగానే కొత్త తరం నాయకులను పార్టీలో చేర్చుకుని ఉంటే వాళ్లూ ఉత్సాహంతో పని చేసేవారు.

కానీ టిడిపి అధినాయకత్వం అలసత్వం వహించింది. ఓటుకు నోటు కేసులో బెదిరిపోయి, తెలంగాణను తెరాసకు ధారాదత్తం చేసేసింది. ఆ కేసులో మచ్చ పడింది కాబట్టి బాబు వెళ్లిపోయారు సరే, లోకేశ్‌ యిక్కడే ఉండి తెలంగాణలో పార్టీని వృద్ధి చేయవచ్చుగా! అలాగే చేస్తానన్నాడు కూడా. తర్వాత ఏమనుకున్నాడో ఏమో, ఆంధ్రకు వెళ్లి మంత్రి అయిపోయాడు. అక్కడ అనేక వ్యాపకాలు. తెలంగాణను గాలికి వదిలేశారు. కాంగ్రెసు, టిడిపి పొత్తు కుదుర్చుకుంటే కాంగ్రెసుకు మద్దతుగా ఉన్న రెడ్లు, టిడిపికి మద్దతుగా ఉండే కమ్మ, బిసిలు ఒక పటిష్టమైన శక్తిగా తయారై తెరాసకు గట్టి పోటీ యివ్వవచ్చనే అంచనాలు ఉన్నాయి. దాన్ని దృష్టిలో పెట్టుకునే తెరాస అభ్యర్థుల జాబితాతో బాటు కులాల వివరాలు కూడా ప్రెస్‌కు అందచేసింది. 105 మంది అభ్యర్థులలో కెసియార్‌కు వెలమలకు 10 సీట్లివ్వగా, బిసిలకు 20, కమ్మలకు 6, రెడ్లకు 34 యిచ్చారు.

ప్రధాన పక్షాల పరిస్థితి యిలా వుండగా కోదండరాం పార్టీ బిజెపితో పొత్తు పెట్టుకోవాలో, కాంగ్రెసుతో పొత్తు పెట్టుకోవాలో తేల్చుకోలేదింకా. ఇక కమ్యూనిస్టుల సంగతి చూడబోతే సిపిఎం జనసేనతో వెళతానంటోంది, సిపిఐ తేల్చటం లేదు. జనసేనాధిపతి ఏం చేస్తారో వేచి చూడాలి. ముందస్తు వార్తలు గత రెండు నెలలుగా గట్టిగా వస్తున్నా వీళ్లు ఏ ఏర్పాట్లూ చేసుకోలేదు. ఈయన అన్నీ సిద్ధం చేసుకున్నాడు. వీళ్లంతా లేచి, గోచీ సవరించుకొనే లోపునే దూకుడుగా ముందుకు వెళ్లిపోతున్నాడు. బిజెపితో పొత్తు లేకుండా ముందుకు వెళుతున్నాడు. మా గోత్రాలు వేరే అన్నాడు. మజ్లిస్‌తో స్నేహం ఉందన్నాడు. అసెంబ్లీ ఎన్నికల్లో గెలిచి, కొడుకుని ముఖ్యమంత్రి చేసి, పార్లమెంటు ఎన్నికల పాటికి ఎన్‌డిఏలో చేరి, పార్లమెంటు సీట్లకై బిజెపితో పొత్తు పెట్టుకుంటాడని, ఎన్నికల ప్రచార సమయంలో తనకున్న భాషాసంపదతో ఎన్‌డిఏకు అనుకూలంగా పలు ప్రాంతాల్లో ప్రచారం చేసి, బదులుగా కేంద్ర మంత్రి పదవి తీసుకుంటాడని అంచనాలు వినవస్తున్నాయి.

**బిజెపి ఎందుకు సహకరించాలి? -** ఇదంతా కెసియార్‌ వరకు చూస్తే బాగానే ఉంది. కానీ యీ ప్లాన్లకు బిజెపి ఎందుకు కలిసి రావాలి అనేదే మిస్టరీ. అంతా కెసియార్‌ అనుకున్నట్లే జరిగితే తెరాసకు లాభం తప్ప, బిజెపికి ఏముంది? ముఖ్యంగా రాష్ట్ర బిజెపికి! రాష్ట్ర విభజనకు అనుకూలంగా అందరి కంటె ముందు కాకినాడ సభలో తీర్మానం చేసి కూడా వాళ్లు బావుకున్నది లేదు. ఆంధ్ర బిజెపి నాయకులను నొప్పించి, తెలంగాణ ఉద్యమంలో ముందువరుసలో నిలబడి పోరాడినా, వారు విభజన వలన రాజకీయంగా బాగుపడలేదు.

తెలంగాణ ఏర్పాటు నిర్ణయం ఆలస్యంగా చేసి, కాంగ్రెసు అనేక మంది ఉసురు తీసిందని, అందువలన తెలంగాణ ఏర్పాటు ఘనత దానికి కట్టబెట్టనక్కరలేదని కెసియార్‌ అంటారు. తెలంగాణ యివ్వలేదని, తామే గుంజుకున్నామనీ అంటారు. కానీ బిజెపి మాటేమిటి? ప్రతిపక్షంలో ఉంది కాబట్టి నిర్ణయం ఆలస్యం కావడంలో దాని పాత్ర లేదు. అయినా తమ చిన్న రాష్ట్రాల సిద్ధాంతానికి కట్టుబడి విభజనకు సహకరించి, ప్రత్యేకరాష్ట్రం సాధనలో ప్రత్యేక భూమిక వహించింది. బిజెపి తోడ్పాటు లేకుండా విభజన జరిగేదే కాదు. ఇవన్నీ తెలిసి కూడా కెసియార్‌ బిజెపికి గౌరవం ఏమైనా యిచ్చాడా? వాళ్లనీ రాజకీయ శత్రువులుగానే చూస్తున్నాడే! రాష్ట్రసాధన ఘనతలో కొంచెమైనా పాలు యివ్వటం లేదే!

**కేంద్ర బిజెపి వ్యూహమేమిటి? -** అలాటి తెరాస మళ్లీ అధికారంలోకి రావడానికి బిజెపి ఎందుకు మద్దతివ్వాలి? ఈ ఉపయెన్నికల్లో తెరాస గెలిచి, కెటియార్‌ వంటి పిన్నవయస్కుడు ముఖ్యమంత్రి అయితే బిజెపి ఇంకో రెండు టర్ములు తెలంగాణపై ఆశ వదులుకోవాలి. తెలంగాణలో 'భాగ్య'నగరం ఉంది. నిరంతరం ఎదుగుతూ రాజకీయ నాయకులకు బంగారు బాతులా మారుతోంది. అలాటి నగరాలు దేశంలో పదైనా ఉన్నాయో లేదో! అలాటి దానిపై సర్వహక్కులు కేంద్ర బిజెపి వదులుకుంటుందా? కేంద్ర బిజెపి తెలంగాణను తెరాసకు ధారాదత్తం చేసిందన్న భావం కలగగానే రాష్ట్ర బిజెపి నాయకులు, టిడిపి వారిలాగానే పక్కచూపులు చూస్తారు, లేదా చప్పబడతారు.

**కేంద్ర బిజెపి యిలా జరగనిస్తుందా?** బిజెపి స్పెల్లింగ్‌ తెలియని కొత్త రాష్ట్రాలలో సైతం అమిత్‌ షా చొచ్చుకుపోతున్నారే, అలాటిది దశాబ్దాలుగా ఏదో ఒక స్థాయిలో గుర్తింపు తెచ్చుకున్న తెలంగాణలో పార్టీని దిక్కుమాలినదానిగా వదిలేస్తారా? ఇది నమ్మశక్యంగా ఉందా? పార్టీకి మేలు కలగాలంటే మరి తెరాసను బలపడనీయకూడదు. బలపడనీయకూడదంటే ముందస్తు ఎన్నికలు జరగనీయకూడదు. కానీ జరిగేట్లు ఉన్నాయే! అదే మిస్టరీగా ఉంది. అవిశ్వాస తీర్మానమప్పుడు కెసియార్‌, మోదీల మధ్య బేరం కుదిరిందని, అందుకే ముందస్తు ఎన్నికలకు మోదీ సమ్మతించారని ఒక పుకారు ఉంది. ఆ తీర్మానమప్పుడు తెరాస ఎటు ఓటేసినా, పరిస్థితి తారుమారు అయ్యేది కాదు. కెసియార్‌ ప్రభావితం చేయగలిగిన ప్రాంతీయ పార్టీలూ లేవు.

**మిస్టరీ-** ఇక బేరం మాట అనుకోవాలంటే - కెసియార్‌, మోదీ యిద్దరూ నమ్మకస్తులు కారు. కెసియార్‌ సోనియాను బోడి మల్లయ్య ఎలా చేశారో చూశాం. అలాగే మోదీ కూడా ఎన్‌డిఏ భాగస్వామి అయిన బాబుని ఎలా తొక్కేశారో చూశాం. అలాటిది కెసియార్‌ను స్వహస్తాలతో పెంచి పెద్ద చేస్తాడా? బాబు అనుభవం చూసి కూడా కెసియార్‌ మోదీ కౌగిలిలోకి వెళతారా? ముస్లిం పక్షపాత పార్టీగా పేరు బడిన తెరాసను కౌగిలిలోకి తీసుకుని మోదీ బావుకునేది ఏముంది? మైనారిటీలను బుజ్జగించే పార్టీగా కాంగ్రెసును విమర్శిస్తూనే తెరాసను వాటేసుకుంటే బిజెపి పరువేం కావాలి? హిందూత్వ ఓటర్లకు ఏం సమాధానం చెప్తారు? 'కాంగ్రెసు ఆంధ్రలో ఎలాగూ లేదు, తెలంగాణలో తెరాస ద్వారా మట్టి కరిపిస్తే చాలనుకుంటున్నామ'ని చెప్తారా?

ముందస్తు ఎన్నికలకు ఎన్నికల కమిషనర్‌ ఒప్పుకుంటారా లేదా అన్నది యివాళ, రేపట్లో తెలిసిపోతుంది. మామూలుగా అయితే ఎన్నికల జాబితా సవరణలకు నవంబరు 30 వరకు టైముంది. కానీ కెసియార్‌ నవంబరులోనే ఎన్నికలు అంటున్నారు. జాబితా లోపభూయిష్టంగా ఉందని రాష్ట్ర బిజెపి పిటిషన్లు పెడితే సవరణలు చేసిన జాబితా అచ్చవడానికి ఆలస్యమౌతుంది కదా. అప్పుడు పార్లమెంటు ఎన్నికలతో కలిపి పెడతానని కమిషనర్‌ అనవచ్చు కదా. ముందస్తు ఎన్నికలు జరగకపోతే తెరాసకు రాజకీయంగా నష్టం కలుగుతుంది. పార్లమెంటు ఎన్నికలతో బాటు జరిగితే మోదీ ప్రభావం రాష్ట్ర ఎన్నికలపై కూడా పడి బిజెపికి లాభం. తను నష్టపోవడానికి కూడా సిద్ధపడి, తెరాసను బలోపేతం చేయడానికి కేంద్ర బిజెపి సిద్ధపడుతోందంటే అది కూడా ఓ మిస్టరీయే! - ఎమ్బీయస్‌ ప్రసాద్‌ (సెప్టెంబరు 2018)